
Toată forța mea a luat-o 
geest mie instrument de lemn. 


Paganini 


Capitolul I 


UN TATĂ SEVER 


. - . Muncă şi perseverență 


Paganini 


În a doua jumătate a secolului XIX, trăia la Genova un 
oarecare Antonio Paganino. Locuia pe Passo di Gatta Mora la 
nr. 38, o ulicioară, mică și strîmtă, tăiată în trepte roase de 
vremuri ai de umblet. Casele erau clădite atît de aproape unele 
de altele şi atit de înalte încît lumina zilei abia pătrundea pa- 
lidă în odăile întunecoase, iar vecinii de vizavi puteau cu uşu- 
rință să-și dea mîna. După nume și înfățișare trebuie să fi fost 
foarte veche, poate, de pe cînd Genova era nevoită să poarte 
războaie cu corăbiile piraţilor mauri, care, plecaţi de pe ţăr- 
murile Marocului sau 'Tunisului, jefuiau transporturile marj- 
time şi țărmurile europene ale Mediteranei. 

Dintre micile străzi ale orașului, Passo di Gatta Mora este 
poate cea mai mică și îngustă. Fiind în apropierea catedralei 
San Lorenzo, cam în centrul cartierului care o unește cu portul, 
la origine a fost o stradă importantă, locuită de oameni cu dare 
de mînă. 

Cum se întîmplă însă cu străzile din orașele vechi, Passo 
di Gatta Mora ajunsese acum să fie una din acele ulicioare în- 
tunecoase, locuite de oameni săraci şi fără cultură, în casele 
cărora se retrag și sălășluiesc activ misticismul și superstiţiile 
cu toate practicile lor bizare. 

Ca o manifestare concretă a acestor credinţe, chiar pe fa- 
țada casei de la nr. 38, între ferestre, și la nivelul lor, se găsea 
un mic altar cu o Madonă cu îngeraşi. 

E greu de spus cît de sărac era Antonio Paganino; negusto- 
rie, ca mai toţi genovezii, nu făcea, probabil fiindcă îi lipsea 
capitalul ai nici o meserie care să-i aducă un venit îndestulător 


nu avea. În registrele de recensămînt anterioare anului 1785, la 
rubrica ocupaţie, fusese înscris ca „ligaballe“, ceea ce în lim- 
bajul local înseamnă împachetator, îndeletnicire pe care o exer- 
cita într-o mică dugheană în port, la încărcatul şi descărcatul 
corăbiilor. Evident că aceasta nu-i ceruse o pregătire specială 
și îndelungată, nici măcar atît cît îi fusese necesar să învețe 
a cînta la mandolină și vioară, spre mulţumirea sa şi a prie- 
tenilor lui. Ca ligaballe nu putea să realizeze un venit îndestu-- 
lător decit dacă ar fi existat un trafic permanent de mărfuri, 
o forfotă de corăbii, așa cum cunoscuse cîndva Genova. 


Trecuse timpul cînd flota genoveză, încărcată cu fel de Tei 
de produse, străbătea apele verzi-albastre ale Mediteranei și, 
vizitînd porturile levantine, trecea în Marea Ionică, iar de acolo, 
prin Bosfor, în Marea Neagră, într-un du-te-vino care umplea 
cu aur banco di San Giorgio şi pungile genovezilor. Numai cîș- 
tigul realizat din comerţul asiatic, ce se făcea prin colonia lor 
Caffa, de pe coasta Crimeii, prin portul Chilia şi Cetatea-Albă, 
pe drumurile din Moldova spre Ungaria și Germania, sau cu 
negoţul de grîu moldovenesc, ar fi fost de-ajuns ca să aducă 
genovezilor un trai prea îndestulător și mărire cetăţii. 

Genova era mîndră de frumuseţea, bogăţia şi puterea sa; 
i se spunea „la Superba“. 

Republică de veche tradiţie, conducerea cetăţii era în mîna 
nobililor, proveniţi în cea mai mare parte din negustori îm- 
bogăţiţi în comerțul maritim; unii primiseră titluri de nobleţe 
de la Vatican sau de la împăratul german, alții descindeau din 
nobili feudali. 

După instalarea turcilor la Constantinopol şi descoperirea 
Americii, traficul cel mare producător de bogății și strălucire 
s-a mutat în Oceanul Atlantic. Alte orașe-porturi se ridicau pu- 
ternice, pe cînd Republica Genova scăpăta și, din cădere în că- 
dere, ajunge pe la 1746 sub ocupaţie austriacă. În același an, o 
piatră zvirlită de un copil, Giovanni Batista Balilla, provocînăd 
represalii din partea ocupanților, a dezlănţuit mînia poporului, 
care, printr-o răscoală hotărită, reușește să alunge pe austrieci; 
apoi, în anul următor, înlătură pe nobili şi încredinţează con- 
ducerea republicii unui guvern, numit al „Apărătorilor liber- 
tăţii“ (Difensori della libertà), alcătuit din meseriaşi aparţinined 
unor diverse ramuri de activitate. Durata acestui guvern a fost 
efemeră, fiindcă, neavînd o conducere bine orientată politic; 


nobililor le-a fost ușor să atragă de partea lor pe ţăranii înstă= 
riţi şi elementele nemulțumite de la oraş. 

În urma acestor evenimente conjugate, Genova rămăsese 
foarte slăbită; de această stare a profitat posesiunea ei, insula 
Corsica, care, printr-o răscoală condusă de patriotul Paoli, a 
reuşit la 1755 să se libereze de sub îndelungata sa stăpînire. 

Ca buni negustori ce erau, genovezii izbutesc în anul 1768 
să vîndă Franţei drepturile lor, acum inexistente, asupra insulei 
şi să se apropie politic şi economic de această putere. Încon- 
jurată de ţări mari ca Austria, Franţa şi Spania, cu drumurile 
maritime blocate de flota engleză, mai întîi din cauza Războiu- 
lui de Independenţă al Americii, apoi a Revoluţiei burgheze 
din Franţa, și mult întrecută ca trafic maritim de Marsilia, Re- 
publica Genoveză sub ultimii ei dogi agoniza politic și eco- 
nomic. 

Epoca micilor cetăți portuare, mari puteri maritime, tre- 
cuse. Dar apusa ei strălucire se încorporase în piatră. Clădiri 
şi biserici monumentale ţineau vie, pentru generațiile urmă- 
toare, amintirea faptelor străbunilor glorioşi. Acei care vieţui- 
seră în secolul X, puseseră începuturile catedralei San Lo- 
renzo, minunata realizare arhitectonică în stil gotic, pentru 
a cărei desăvîrşire au colaborat generaţii după generaţii de ge- 
novezi, timp de şapte secole. Lucrată în striuri orizontale de 
marmoră albă şi neagră, deasupra celor trei intrări ogivale, 
captivează ochii privitorului. Cei doi lei magnifici de piatră, 
ce stau de veghe, așezați pe labe, de o parte și de alta, pe trep- 
tele scării, sugerează puterea care se odihnește. Această ima- 
gine ne îndreaptă gîndul la versurile lui Dante: 


A, SOLO sguardando 
a guisa di leon quando si posa“ 


(numai privind 
ca leul cînd se odihneşte) 


Puterea sa financiară se instalase într-un vechi și demn 
locaş: Palazzo San Giorgio, măreață construcţie gotică, care 
amintea genovezilor că au avut prima bancă din lume instalată 
acolo la 1408; şi numai decadenţa economică i-a silit, după trei 
secole, s-o desființeze. 

Energia şi perseverenţa îndelungată pentru realizarea sco- 
pului propus, caracteristice genovezilor, erau întruchipate în 


statuia lui Cristofor Columb, aşezată în piaţa Aqua-verde din 
faţa actualei gări; privind-o, copiii învățau că un genovez a 
descoperit un continent, fără ca marele navigator să bănuiască 
că prin acest fapt va reînvia instituţia sclaviei și va pune bazele 
comerţului cu negri. 

Nu departe de monumentul și casa natală a lui Columb, 
aproape de port, se înalţă, înconjurat de o frumoasă grădină, 
palatul marelui amiral şi doge, Andrea Doria. 

O dată cu decăderea Genovei, multe din marile familii nobile 
s-au năruit și generaţiile următoare s-au retras în mici apar- 
tamente. Vastele lor palate — Doria, Durazzo — care adăpos- 
tiseră în trecut atitea desfătări şi patimi, deveniseră muzee, în 
care, de pe pereţi, cadre reci semnate de maeştri florentini sau 
flamanzi înfăţişau o viață apusă. 

„Oraş cum nu se poate mai urît“, va scrie despre Genova un 
călător contemporan, coborit din Nordul păduros cu ierni 
aspre. Dar nu oricui îi este dat să înţeleagă farmecul unui oraș 
peste care au trecut mai mult de douăzeci de veacuri de cînd 
primele așezări umane au prețuit utilitatea locului și frumu- 
sețea peisajului. 

Marea îi îmbracă coastele și, din zori pînă sub seară, în- 
fiorată de razele soarelui arzător, aruncă reflexe de smaragd, 
ca o bogată rochie de mătase verde. Cînd amurgul începe să 
lupte cu ziua și furnicarul omenesc să se potolească, de pe 
munţi coboară umbre viorii-albastre, care învăluie orașul într-o 
taină de inefabilă poezie. În zilele de zăduf, livezile de por- 
tocali trimit o adiere îmbălsămată și răcoritoare. 

Dacă palatele, prin mărimea lor, dau o impresie de gran- 
doare şi putere, iar prin armonia liniilor strecoară în suflet un 
sentiment muzical, nici casele mai mici nu sînt lipsite de este- 
tică. Iată, spre pildă, casa în care s-a născut Niccolo Paganini: 
faţada prezintă două ferestre cu chenar în stil clasic roman; 
între acestea se află o nișă, prevăzută deasupra cu un fronton 
alcătuit dintr-o cornişă frîntă, sprijinită în părți de cîte două 
colonete corintice, care se prelungesc în consolă; la partea de 
jos a fațadei se află cele două ferestre ale subsolului, mai mici, 
dar de mărime echilibrată cu cele de sus. În totul se simte 
mulțumirea rezultată din vitalitatea unor oameni tari. Nici 
chiar Madona cu îngeraşii din nişă nu are o expresie îngîn- 
durată sau tristă, ci pare o femeie fericită de jocul copiilor. 

Natura înconjurătoare inspiră dragostea de viaţă şi oamenii 
au reflectat-o în toate manifestările vieţii lor. 


Genova a dat lumii mulţi navigatori îndrăzneţi, iscoditori 
și voluntari, neastîmpăraţi și perseverenţi. 

Orizonturi îndepărtate, întunecate de furtuni sau încreţite 
de mişcarea ondulată a apelor, după care se ascund ţărmuri 
tainice, cu ființe necunoscute și bogății mirifice, l-ar fi atras 
puternic şi pe Antonio Paganino căci nu era lipsit de voinţă şi 
de perseverenţă, de ambiția de a ieși din mediocritate. Dovadă 
stăruința pusă în formarea fiului său Niccolò. În alte împre- 
jurări s-ar fi făcut probabil marinar, însă acum, cînd flota 
Genovei era redusă la ultima expresie, cînd armata, în splen- 
didele ei uniforme, era bună doar de figuraţie, un tînăr n-avea 
o carieră deschisă pe mare. Nobilimea și marea burghezie a ora- 
șului deţinind puterea şi toată bogăţia republicii, el trebuie să 
fi întîmpinat de mic mari lipsuri si necazuri, de vreme ce nici 
măcar o meserie nu putuse învăţa, nu mai vorbim despre cul- 
tură, pe care în mod sigur n-o avea, sau de însuşirea unei 
educaţii muzicale, spre care năzuia puternic sufletul său de 
artist. 

Era pasionat de muzică, va spune Niccolo Paganini despre 
tatăl său, dar n-avea ureche muzicală. În împrejurările econo- 
mice de atunci, îndeletnicirea de ligaballe îi lăsa timp suficient 
să-şi satisfacă pasiunea, cîntînd la mandolină sau la vioară. 

În anul 1774 — avea 20 de ani — s-a căsătorit cu Tereza 
Bocciardi, o fată în vîrstă de 17 ani, săracă, în schimb înzestrată 
din belșug cu bigotism şi superstiții, neștiutoare de carte, ca 
mai toate italiencele pe atunci; adora muzica, dar nu ştia să 
cînte la vreun instrument muzical. Din singura scrisoare ce 
ne-a rămas de la Tereza Paganino, reiese că era una din acele 
femei simple, bună gospodină, a cărei dragoste înconjura pe 
soțul și pe copiii săi. Nu avem informaţii despre traiul ei ală- 
turi de Antonio, dar după cum ni l-a descris Niccolò pe tatăl 
său, putem deduce că nu era prea fericită. 

După un an de la căsătorie, s-a născut un băiat, Carol; în 
anul următor, un copil care n-a trăit, și în ziua de 28 octom- 
brie 1782, preotul bisericii San Salvatore fu chemat să facă 
următoarea înscriere în registrul parohiei sale: 

„Anno 1782, die 28 octobris, Nicolaus Paganino Antonii filii 
Johannis Baptistae et 'Theresiase Johannis Bocciardo coniugum, 
natus heri, et hodie a me Praeposito baptizatus; suscipientibus 
Nicolao Caruta quondam Bartolomaei et Columba Maria Fer- 
ramolla uxore“. (Anul 1782, ziua de 28 octombrie, Nicolaus 
Paganino, fiul lui Anton Johann Baptist şi al Terezei Johann 


Bocciardi, soţi, născut ieri şi azi botezat de mine paroh; mar- 
tori Nicolao Caruta al lui Bartolomeu şi soţia sa Columba 
Maria Ferramolla.) 


Se născuse acela care, alături de Cristofor Columb, va fi 
cea mai mare glorie a Genovei și una din miîndriile omenirii. 

Copilul creștea plăpînd şi neliniștit ca unul din aceia pe 
care mamele obişnuiesc să-i numească nervoşi. La patru ani, 
un pojar, care la majoritatea copiilor se vindecă fără conse- 
cinţe, lăsase pe Niccolò atît de slăbit încît o dată, fără cauză 
aparentă, a căzut în catalepsie şi, fiindcă nici a doua zi nu-şi 
revenise, părinţii l-au crezut mort. Mai tîrziu, pe la șapte ani, 
s-a îmbolnăvit de scarlatină și boala s-a manifestat cu neobiş- 
nuite crampe spasmodice, care au speriat pe părinţii săi. 

Avea o impresionabilitate extremă; la vîrsta de cinci ani, 
ne spune dr. Francesco Bennati, dangătul clopotelor îi procura 
cîteodată o mare bucurie, alteori un sentiment de melancolie. 
Era poate melancolia clopotelor ce bat în amurg, descrisă de 
Dante în celebrele versuri: 


A se ode squila di lontano 
Che paja îl giorno che si muore“ 


(.... cînd de departe aude un clopot 
Ce ziua care moare s-ar zice că o plinge) 


La biserică nu putea să asculte sunetul orgii fără să izbuc- 
nească în lacrimi. Precizia auzului său era atît de fină, încît 
nu-i scăpa nici cea mai neînsemnată diferenţă de sunet. 

Antonio, observînd vocaţia lui Niccolò pentru muzică, a în- 
ceput, încă de la vîrsta de cinci ani, să-i dea lecţii de mando- 
lină — Carol învăţa deja vioara —, iar pe la 7 ani i-a arătat 
primele noţiuni de vioară. Ce fel de pedagog putea să fie acest 
om incult, pasionat de muzică, dar lipsit de ureche muzicală? 
Cu ce înlocuia cunoștințele care-i lipseau? Mai întîi a interzis 
orice fel de joc, a înlăturat din viața micului Niccolò toate bu- 
curiile vîrstei pe care alți copii le aveau din plin; îl silea să 
studieze ore întregi, chiar toată ziua. „Nu se poate uşor ima- 
gina — va spune Paganini biografului său Schottky — un tată 
mai sever decît el; cînd i se părea că n-am studiat cu destulă 
grijă, mă silea să-mi redublez sforțările; astfel am avut mult 
de suferit fiziceşte şi sănătatea mea începea să se resimtă.“ 


10 


Niccolò nu-l va iubi pe tatăl său şi-i va creiona pentru pos- 
teritate un portret moral antipatic, dar rezultatul pedagogiei 
sale speciale nu întîrzie să se arate: „În puţine luni am fost 
capabil să execut unele piese la prima vedere“. 

Copilul se dezvolta în umbra camerei, fără zburdălniciile 
proprii vîrstei sale, cu ochii fixaţi pe caietul de note, străluci- 
tori de încordare şi oboseală, cu fruntea încreţită şi corpul chir- 
cit pe vioară. Pieptul său va rămîne strîmt, umărul stîng mai 
ridicat va da impresia că mîna dreaptă e mai lungă decît cea- 
jaltă. Dacă Antonio era ambițios și sever, copilul era însă un 
pasionat. „Eram entuziasmat de instrument şi studiam fără 
odihnă ca să descopăr poziții cu totul noi şi nemaivăzute, care 
să dea o sonoritate de care oamenii să se minuneze“, va spune 
el mai tirziu. 

Curînd de tot s-a ivit necesitatea unui profesor de vioară, 
fiindcă cunoștințele părinteşti fuseseră depăşite de copil; a fost 
pus sub îndrumarea violonistului Giovanni Cervetio sau Ser- 
vetto, pe care Paganini nu-l va menţiona niciodată printre 
profesorii săi. Progresează foarte repede şi i se îngăduie să 
cînte în fiecare duminică la concertele obișnuite în cadrul sluj- 
bei religioase. 

Nu rămîne mult timp la Cervetto, care era un violonist 
modest într-o orchestră de teatru, şi devine elevul lui Fran- 
cesco Gnecco. Pe atunci acesta era un tînăr de 24 de ani, bine 
pregătit şi se manifesta ca compozitor de muzică de cameră şi 
de operă, îndeosebi de opere bufe; nu va trece mult timp şi 
va ajunge o personalitate apreciată chiar peste hotarele patriei 
sale. Lecţiile primite de la Gnecco îi vor fi folositoare şi Pa- 
ganini îi va păstra toată viaţa recunoştinţă. 

În acest timp începe să compună; se menţionează o sonată 
pentru vioară, care nu ni s-a păstrat, fie că s-a pierdut în 
cursul numeroaselor sale peregrinări, fie că ar fi distrus-o el 
însuşi, socotind-o fără valoare. 

La vîrsta de zece ani, devine elevul violonistului Giacomo 
Costa, maestro di cappella la catedrala San Lorenzo din Ge- 
nova şi şef de orchestră, al cărui elev fusese și Gnecco. Nu 
ştim prea multe despre acest profesor simpatizat de Niccolò, 
nici care a fost ascendența sa. În trecutul Genovei au existat 
mai mulţi muzicieni celebri, cunoscuţi sub acest nume: C. Ma- 
rio Costa, G. Paolo Costa şi Fr. Antonio Costa, toți născuţi în 
jurul anului 1583. Să fi fost Giacomo descendentul unuia din 
acei valoroşi compozitori? 

Paganini a luat numai timp de şase luni vreo treizeci de 
lecţii cu el, dar nu s-au înţeles. Micul violonist avea, chiar de 
atunci, părerile sale în privinţa modului cum trebuie condus 
studiul viorii; „Mi-amintesc cu plăcere de sfaturile bunului 
Costa, căruia însă nu trebuie să-i fi procurat o mulţumire deo- 
sebită, întrucît principiile sale mi se păreau adesea contrarii 
naturii şi eu nu consimţeam să-mi însuşesc modul său de a 
conduce arcuşul“, va povesti el aceluiași biograf. 

Mai mult a cîştigat Niccolò de la aceşti doi profesori prin 
faptul că l-au introdus în viața muzicală a patriei sale. În Ge- 
nova exista şi existase dintotdeauna o intensă activitate artis- 
tică. Din lipsă de studii care să-i fi cercetat sub acest aspect 
trecutul, orașul fusese considerat ca cel mai amuzical şi anti- 
muzical din Italia. Acum se ştie că aici au activat Franchino 
Gaffurio, prietenul lui Leonardo da Vinci şi Francesco da Mi- 
lano, supranumit divinul. Amîndoi erau veniţi din alte părţi 
ale Italiei în această bogată cetate cu viaţă intensă. 

În anul 1584 s-a întemeiat școala publică de muzică, cunos- 
cută sub numele de di San Luca; o altă şcoală era condusă de 
Gerolamo Gallo. Din aceste şcoli au ieşit practicieni și teoreti- 
cieni care au făcut autoritatea renumitei Cantoria di San Lo- 
renzo şi a cunoscutei Musicisti di Palazzo. Tot de aci se recru- 
tau cîntăreți şi instrumentiști pentru teatrele muzicale locale. 

Cel mai vechi teatru se numea Adorno; în anul 1652 arhi- 
tectul G. A. Falcone a construit teatrul cu același nume, iar 
în anul 1702 s-a deschis Teatrul San? Agostino. O idee despre 
gustul genovezilor pentru muzică ne putem face, cunoscînd că 
între anii 1652—1700 s-au pus în scenă circa optzeci de opere 
noi; în aceste două teatre au cîntat cei mai prețuiţi artiști ai 
Italiei. Celebrul compozitor Baldassare Galuppi a locuit un timp 
la Genova și a reprezentat aici unele din operele sale bufe. 

După cum se vede, compozitori şi instrumentişti celebri 
străini au venit şi s-au stabilit pentru un timp mai lung sau 
mai scurt la Genova, fiindcă aflau aici un mediu prielnic artei 
lor. Ultimul străin care s-a oprit să profeseze în acest oraș a 
fost Alessandro Stradella, cîntăreţ şi compozitor de mare me- 
rit. 

Erau însă muzicieni genovezi valoroşi ca Don Giovanni 
Maria Pogliardi sau Martino Bitti — acesta fost elev al lui Vi- 
valdi — care căutau situaţie și glorie dincolo de hotarele re- 
publicii. Pe Pogliardi îl găsim pe la 1660 „maestro di cappella“ 
la biserica Sant? Apollinare din Roma, apoi la biserica del Gesù 

la Genova, ca în ultimii ani ai vieţii să apară la curtea din 
Florenţa, unde decedează la 1702. Bitti a funcţionat ca violonist 
la curtea familiei Medici din Florenţa de la 1688 pînă la moartea 
sa, care a survenit în anul 1725 sau în 1730. Aşadar imputarea 
ce s-a adus Genovei de a fi antimuzicală era neîntemeiată. 
„La Superba“ nu era nici contra muzicii, nici lipsită de o vie 
activitate muzicală. 

În timpul copilăriei lui Paganini, Genova se resimțea de 
evenimentele revoluţionare din Franţa, iar criza economică pro- 
vocată de blocada flotei engleze devenea tot mai apăsătoare; 
cu toate acestea și în ciuda amenințării permanente din par- 
tea trupelor austriece, staționate în apropiere, şi a tunurilor de 
pe corăbiile engleze, care patrulau pe lîngă coastă, viaţa artis- 
tică nu părea să fie stînjenită. În afară de cele două teatre 
publice importante, Teatrul del Falcone şi Teatrul San? Agos- 
tino, existau săli de spectacole în casele bogătașilor. Pe scenele 
acestor teatre intime se jucau piese clasice si contemporane, 
chiar ale unor autori progresiști pe atunci ca Alfieri şi Monti, 
se cîntau opere şi cantate în care apăreau cîntăreţi celebri şi 
se ascultau cvariete sau sonate a tre, executate de bune an- 
sambluri formate din instrumentiști locali. Violonist, ca și 
cîntăreţii dealtminteri, aveau obiceiul să improvizeze în timpul 
execuţiei unei piese muzicale și ca să nu se observe în seara 
concertului variantele introduse de ei, nu mai aduceau notele 
pentru vioară solo; așa se explică de ce lipseşte din multe din 
partiturile rămase de atunci partida viorii prime. Paganini își 
va însuşi această practică. 

Dar nu numai în sălile de spectacole publice și particulare 
se făcea multă muzică, ci şi în biserică. În cadrul slujbei, du- 
minica, şi în orice ocazie solemnă se dădea un adevărat con- 
cert instrumental, interpretîndu-se muzică de mari compozitori 
ca Hândel, Corelli, Mozart, Porpora, Vivaldi şi alţii. 


În anul 1793 atenţia genovezilor era atrasă de evenimen- 
tele ce se petreceau în orașul francez din vecinătate, Toulon. 

Regaliştii reuşiseră să pună mîna pe oraş și masacraseră 
autorităţile revoluţionare şi pe partizanii lor. Instalaţi acolo, 
şi sprijiniți de flota engleză. sperau nu numai să se mențină, 
dar chiar să facă din portul Toulon un punct de plecare pentru 
o acţiune contrarevoluţionară de mare amploare. Cu toate ata- 
curile date timp de cîteva luni, armata republicană mult mai 

numeroasă nu reuşea să recucerească oraşul. Deodată se răs- 
pîndi vestea în Genova că flota engleză se retrage grabnic în 
larg; în urma atacului condus cu măiestrie de un oarecare că- 
pitan Bonaparte, armata republicană cucerise 'Toulonul. Era 
17 decembrie 1793, prima bătălie şi cea dintii victorie a viito- 
rului împărat, datorită „incomparabilului său geniu militar“1 

Peste cîteva luni, în primăvara anului 1794, locuitorii Geno- 
vei avură prilejul să vadă pe eroul de la Toulon, acum gene- 
ralul Bonaparte, venit în misiune în vederea atacului pe care 
Directoratul Republicii Franceze îl pregătea contra Piemontu- 
lui. Era un tînăr de 24 ani, slab şi palid, cu plete lungi pînă pe 
umăr, capul mare, nas acvilin și bărbie voluntară; de sub sprîn- 
cenele arcuite priveau doi ochi ageri. Cît a stat acolo, a vizitat 
tot ce se putea vedea: portul, străzile principale şi cartierele 
mărginașe, monumentele şi instituţiile. 


Scurt timp după plecarea sa, ziarul local „Avvisi“ din 
31 mai 1794, publica următoarea dare de seamă: „Luni, 26 cu- 
rent, în biserica San Filippo Neri s-a celebrat marea mesă cu 
acompaniament de aleasă muzică instrumentală și vocală. A fost 
executat, în admiraţia tuturor, un concert armonios de către 
un foarte capabil tinerel de 11 ani, domnul Niccolò Paganini, 
elevul celebrului Giacomo Costa, maestru de vioară.“ 

Aceasta fiind prima dată cînd un ziar vorbește despre Nic- 
colo Paganini, putem să considerăm concertul din 26 mai 1794 
ca fiind cel dintîi concert public şi mare succes violonistic al 
aceluia ce va fi supranumit „Napoleon al viorii“. De acum şi 
pînă la 16 iunie 1837, cînd va da la Torino, în teatrul Carignano, 
ultimul concert — un concert în beneficiul săracilor, fiecare 
apariţie a sa pe o estradă va fi o desăvîrşită victorie artistică 
și presa va publica dări de seamă ditirambice despre arta celui 
mai mare violonist al tuturor timpurilor. De-acum cronici elo- 
gioase se succed tot mai des în cotidianul Avvisi care deve- 
nise un fel de Monitor al micului virtuoz. 

Succesul l-a condus — cu concursul lui Costa — din bise- 
ricile mai mici la domul Genovei, catedrala San Lorenzo, şi 
apoi pe scena Teatrului Sant? Agostino. Era cel mai de seamă 
din Genova şi pe o asemenea scenă nu se încumeta să apară 


1 Karl Marx şi Friedrich Engels. Opere, vol. XI, p. 563. 


oricine. Anunţul concertului fusese redactat cu oarecare sfială: 
„Vinerea viitoare va fi un concert în Teatrul Sant? Agostino. 
Acesta va fi dat de Niccolò Paganinii, genovez, tînăr deja cu- 
noscut în patria sa pentru dexteritatea cu care mînuieşte vioara. 
Hotărîndu-se să plece la Parma spre a se perfecționa în pro- 
fesie, sub direcţia renumitului profesor signor Rolla şi nefiind 
în stare să suporte multele cheltuieli necesare în acest scop, a 
imaginat acest mijloc ca să-și facă curaj să roage pe com- 
patrioţii săi a contribui la proiectul său, invitîndu-i să vie la 
această serată muzicală, care speră că va reuși spre mulţu- 
mirea lor“. 


Concertul a avut loc în seara de 31 iulie 1795 cu concursul 
celebrei cînterețe Teresa Bertinotti din Bologna şi a nu mai 
puţin renumitului sopran Luigi Marchesi, unul din puţinii cas- 
traţi care mai profesau în acel timp. Paganini — poate sfătuit 
de tatăl său, poate din proprie inițiativă — a pus în program 
şi compoziția sa — Variaţiuni pe cântecul revoluționar francez 
»La Carmagnole“. Cu aceasta se manifestă două trăsături ale 
caracterului său: voința de a surprinde, ceea ce este specific 
spiritului romantic și trăirea în actualitate. 

La Carmagnole era un cîntec francez cu versuri de un autor 
anonim, apărut la Paris în timpul cînd regele Ludovic XVI era 
deținut în închisoarea din Temple. Melodia se pare că era pie- 
monteză și se răspîndise foarte repede, îndeosebi prin armatele 
revoluţionare. La Genova, în 1794, se cînta „La Carmagnole“ 
într-o versiune genoveză, imitată după cea franceză. 

Mulţi doreau aici o schimbare, o nouă ordine socială, însă 
nimeni nu se gindea să răstoarne republica aristocrată numai 
prin forţa unei mișcări interne. Ideile revoluţionare erau foarte 
bine primite şi simpatia pentru Franţa era atît de mare încît, 
în timpul carnavalului din anul 1794, au fost fluierate contra- 
dansurile engleze executate de o trupă de balet la Teatrul 
Sant Agostino, fiindcă Anglia combătea revoluţia franceză; apoi 
publicul a improvizat un dans chiar pe melodia La Carmagnole. 

Genova era cunoscută în Italia ca un oraș iacobin în care 
se refugiau mulţi italieni urmăriţi pentru ideile lor progresiste, 
cum erau poeţii Francesco Salfi, Antonio Gasparinetti, G. G. Ce- 
roni şi alţii; în 1799, chiar poetul Vincenzo Monti îşi va găsi 
aici un adăpost provizoriu. 


1 D prima dată cînd întîlnim numele său cu terminația î în loc de o 

În această atmosferă, interpretînd La Carmagnole, Paganini 
— cu virtuozitatea sa uimitoare şi cu o cantabilitate caldă, cu- 
ceriioare, apropiată de vocea umană — a repurtat un succes 
desăvîrşit. 

În acest timp, fie cu prilejul concertului de la San Lorenzo, 
fie în seara de la Teatrul Sant? Agostino, este prezentat 
unui tînăr genovez, în vîrstă de 26 ani, bogat, dar cu multă 
simpatie pentru ideile înaintate ale Revoluţiei franceze: era un 
protector al artelor şi artiştilor, el însuşi poet minor, și se nu- 
mea marchizul Gian Carlo di Negro. Palatul său de pe Via 
Lomellini era un loc de întîlnire şi de manifestare a artiștilor 
locali sau a celor în trecere prin oraș şi chiar adăpost pentru 
refugiații politici, ca poetul Francesco Giani, fugit din Roma, 
unde era urmărit de poliţia papală din cauza sentimentelor sale 
francofile. 

Impresionat de talentul micului virtuoz, l-a luat sub ocro- 
tirea sa şi l-a invitat în cercul prietenilor care-i frecventau casa. 
În scurt timp, Niccolò Paganini devine un familiar al marchi- 
zilor di Negro. Peste cîțiva ani va dedica „alla gentilissima Sig- 
nora Emilia di Negro“: Două menuete pentru chitară, op. 43 şi 
„a Madamigella Emilia di Negro: Sonata pentru chitară şi 
vioară, op. 611. În a doua jumătate a anului 1795, marchizul di 
Negro a condus pe Paganini, tatăl şi fiul, la Florenţa, spre a-i 
recomanda violonistului Salvatore Tinti. 

Florenţa înmiresmată de mulţimea florilor, abundent cres- 
cute sub soarele toscan şi în umiditatea răspîndită de fluviul 
Arno, trăind cu amintirea lui Dante, Michelangelo, Filippo 
Bruneleschi sau Lorenzo Ghiberti, ale căror opere o împodo- 
besc, părea că revenise în acest secol la o nouă şi strălucită acti- 
vitate muzicală. Desigur că aceasta nu se putea compara cu 
ceea ce existase mai de mult în Camerata dei Bardi unde compo- 
zitorii Emilio dei Cavalieri, Jacopo Peri şi Giulio Caccini, co- 
laborînd cu poetul Ottavio Rinuccini, puseseră bazele acelui 
stil reprezentativ, acel recitar cantando care constituie începu- 
tul a ceea ce se numea dramma per musica sau melodramma. 

Era însă în pas cu timpul şi aducea o contribuţie proprie 
destul de remarcabilă la dezvoltarea muzicii instrumentale. So- 
natele pentru vioară, scrise de violonistul florentin Antonio 
Veracini, reprezentau un progres însemnat în tehnica viorii și 


i Numărul de opus e arbitrar şi nu reprezintă ordinea compunerilor 
în timp. 

Actul de naştere al lui N. Paganini, 
din registrele bisericilor Santa Croce şi San Salvatore, 


N. Paganini, copil — portret. 


Alessandro Rolla — 
portret de Andrea Appiani după un desen 
de O. Silvestri. 


dezvoltarea formei de sonată, iar nepotul său, mult admiratul 
virtuoz al viorii Francesco Maria Veracini, compusese pe lîngă 
o serie de opere, un număr de sonate pentru vioară, pline de 
originalitate şi de forţă emotivă. Acum, cînd Niccolo vine la 
Florenţa ca învățăcel, mai trăia, bătrîn şi sărbătorit, Placido 
Maria Rutini, a cărui activitate creatoare îmbrăţişase toate ge- 
nurile muzicii profane: sonate pentru vioară, sonate pentru 
clavecin şi, aproximativ, douăzeci de opere, dintre care Matri- 
monio în maschera fusese mult aplaudată. Fiul acestuia, Fer- 
dinando Rutini, era un clavecinist reputat şi un apreciat com- 
pozitor de sonate pentru acest instrument, dar mai cu seamă 
de opere bufe. 

Ce îndemnase pe Antonio Paganini să-și schimbe proiectul 
de a se duce la Parma, la Alessandro Rolla? Probabil sfatul 
lui di Negro, care avea prieteni în lumea muzicală din Flo- 
renţa. Fapt este că Salvatore Tinti, ascultind pe Niccolo care 
i-a cîntat Variațiunile pe tema din „La Carmagnole“, a fost 
atît de uimit de virtuozitatea şi interpretarea copilului, încît a 
considerat că nu are ce să-l mai înveţe. 

Încurajat de eiogiile lui Tinti și probabil împuţinîndu-li-se 
banii, Antonio a aranjat un concert pentru fiul său. Succesul a 
fost deplin. Apoi a plecat la Parma, căci bătrinul nu se lăsa de- 
rutat de succesele copilului şi stăruia să-i dea o pregătire mu- 
zicală şi violonistică completă. E un merit care nu se poate re- 
fuza acestui tată mult hulit. 

Parma era un centru muzical de veche si bine stabilită tra- 
dite ai cărei locuitori au şi astăzi o pricepere muzicală atît de 
bună şi o autoritate atît de necontestată, încît adeseori hotă- 
răsc cariera unei opere sau a unui cîntăreţ. 

În timpul cînd Niccolò și tatăl său ajung la Parma, muzica 
de operă îndeosebi era în mare înflorire. Aici activau violonce- 
listul și teoreticianul de frumos prestigiu Gaspare Ghiretti, iar 
ca prim violonist un maestru admirat, Alessandro Rolla. Com- 
pozitor de opere de reputaţie europeană era Ferdinando Paer. 

Cînd cei doi genovezi s-au dus să-l viziteze, Rolla era bol- 
nav în pat; soţia sa i-a lăsat să aștepte într-o odaie pînă cînd va 
comunica bărbatului său cine sînt vizitatorii și scopul vizitei. 
Aici se afla pe o masă un concert abia scris de Rolla și o vioară. 
La un semn al lui Antonio, Niccolò a luat vioara și a executat 
concertul la prima vedere și cu o interpretare atît de justă încît 
Rolla n-a mai ţinut seama că este bolnav, a sărit din pat și a apă- 
rut în pragul camerei să vadă cine-i interpreta piesa. „Eu des- 

cifram concertul“, va povesti Paganini, „și Rolla a fost surprins. 
În loc să mă înveţe vioara, mă sfătui să iau lecţii de contrapunct 
cu maestrul Ghiretti, napolitan, violoncelist al curţii și fost pro- 
îesor al maestrului Paer.“ 

Ciudat, Paganini nu recunoaşte că a luat lecţii cu Alessandro 
Rolla: contemporanii însă au afirmat că a fost elevul acestui re- 
putat violonist și violist. Dar să-l ascultăm mai departe. „De 
fapt, el — (Ghiretti, n.n.) — mi-a dat trei lecţii pe săptămînă, 
învăţindu-mă contrapunctul, fără instrument, numai cu pana. 
Ghiretti m-a îndrăgit atît de mult încît m-a copleșit cu lecţiile 
şi, sub direcţia sa, am compus din belșug muzică instrumen- 
tală“. 'Tot sub îndrumarea acestuia a compus 24 de fugi la patru 
voci. 

După curn se vede, în afară de contrapunct a studiat cu Ghi- 
retti și stilul instrumental. În această privință, Paganini avea 
nevoie de îndrumări serioase și desigur că bătrînul profesor se 
va fi referit la marii maeștri din trecut, îi va fi arătat, la Co- 
relli, echilibrul între stilul contrapunctic şi cel armonic, ele- 
Santa tematică, scriitura viguroasă în allegro, suavă şi pătrun- 
zătoare în adagio şi mai cu seamă legătura strînsă pe care o 
voia acesta cu sonoritatea vocii omenești. Între acești doi mari 
interpreţi există elemente de afinitate pe care le simţim peste 
secole; nu fără temei K. Kuzneţov şi I. lampolski observau că 
un virtuoz și compozitor ca Serghei Rahmaninov a simţit înru- 
direa aceasta care l-a determinat să compună, după Variațiu- 
nile op. 42, pe o temă de Corelli, Variaţiuni op. 43, pe o temă 
de Paganini. 

Contemporanii lui Niccolò vor fi impresionați de caracterul 
uman al sunetului viorii sale, iar în compoziţii timpurii, cum 
sînt unele capricii, de pildă Capriciul nr. 24, întîlnim aceleaşi 
tonuri simple, duioase, pe care le găsim la Corelli. Studiind sti- 
lul instrumental al acestui mare înaintaș, îl va fi impresionat 
abilitatea sa de a amplifica melodii prin pasaje în formă de 
gamă sau arpegii de mare întindere. Va fi aflat, de asemenea, că 
Tartini, de la moartea căruia abia trecuseră douăzecişicinci de 
ani, şi care lăsase o vie amintire, folosea anumite procedee pen- 
tru a avea mai multe posibilități expresive: lungise arcușul şi-i 
dăduse o direcție mai dreaptă; întrebuința coarde mai groase 
decît ceilalți violoniști, ca să obţină o sonoritate mai caldă. Pa- 
ganini va adopta, la începutul carierei sale ambele procedee. În 
aceeași ordine de idei se va fi interesat îndeaproape de aşa-nu- 
mitul al treilea suneti, descoperit de Tartini şi aplicat de el în 


18 


Tratatul de muzică după adevărata ştiinţă a armoniei, publicat 
cu vreo patruzeci de ani mai înainte. Spiritul iscoditor al lui 
Tartini îl va stăpîni și pe el; ore întregi va petrece căutînd sono- 
rităţi noi şi efecte uluitoare. Se pare însă că Rolla nu-l încuraja 
în aceste cercetări care contraveneau stilului clasic preconizat: 
de el, de aceea s-au despărțit și Paganini nu l-a mai pomenit 
printre profesorii săi. Au fost însă buni prieteni toată viața. 

În afară de Ghiretti, a mai luat lecţii de armonie și compo- 
ziţie de la Ferdinando Paer, compozitor în plină ascensiune pe 
acea vreme. Abia cu doi ani mai înainte se jucase opera sa Oro 
fa tutto, iar acum era preocupat de alte opere la care lucra: cea 
mai importantă dintre ele va fi Griselda, care se va reprezenta 
în anul 1797. Din această cauză lecţiile cu Paer vor D asidue, 
însă de scurtă durată. Peste mulţi ani, în 1637, presa nu va uita 
şi va menţiona că Paganini este un valoros maestru de contra- 
punct și unul dintre cei mai buni elevi ai „celebrului Paer“. 

În acel timp, Niccolò dă un concert la Teatro della Rachetta 
destinat manifestărilor muzicale. Cu acest prilej a executat: 
două concerte de vioară, compoziţii proprii, azi pierdute, şi a 
obţinut un mare succes. 

În toiul acestei activităţi înfrigurate de elev și concertist, ră- 
cește si se îmbolnăveşte atît de grav de pneumonie încît cu greu 
scapă cu viaţă. Încet, încet, mulţumită tinereţii, se întremează, 
spre bucuria admiratorilor săi al căror număr creştea pe fie- 
care zi. Unul dintre ei, meloman și violonist amator, pictorul 
Pasini, îi arată într-o zi o vioară Guarneri și în manuscris un 
concert foarte dificil, spunîndu-i: „Dacă execuţi concertul la 
prima vedere, vioara este a ta“. 


— „Am cîştigat“, va povesti Paganini nu fără orgoliu. 


În acest timp, o veste străbate pînă la Parma, umplînă de 
spaimă, pe unii, și de entuziasm, pe cei mai mulți: la 9 aprilie, 
generalul Bonaparte, în fruntea unei armate franceze, trecuse 
Alpii Maritimi, mergînd pe celebra Cornișe, şi fără să fie ob- 
servat de flota engleză, care patrula pe lîngă coaste în apele 


1 Prin al treilea sunet, numit de teorii mai noi sunet de diferenţă 
(Differenztâne), se înţelege sunetul rezultat din diferenţa a două conso- 
nante care, emise concomitent, fac să se audă un al treilea sunet grav. 

Tartini anunţase încă din 1714, la Ancona, că, făcînd la vioară stu- 
dii pe duble-coarăe, a descoperit un „terzo suono”. 


19 


golfului Genova, coborîse în Italia. Întîmpinat de trupele pie- 
monteze şi austriece care păzeau drumurile spre Piemont şi Ge- 
nova, le bătuse la Montenotti, apoi la 11 aprilie la Millesimo și 
după alte cîteva zile la Mondovi. 

Progresiștii, printre care cel mai înfocat era foarte tînărul 
poet Ugo Foscolo, jubilau, li se părea că a răsărit „l-aurora di 
perpetuo sole“. Foscolo scrie o odă lui Bonaparte — „giovine 
eroe“, intitulată „Bonaparte liberatore“ şi o datează „anna 
primo dell'Italia liberata“. Oamenii cu idei înaintate așteptau 
de la Bonaparte şi de la armata sa, redresarea Italiei din maras- 
mul economic, social şi moral în care zăcea. 

La data cînd se petreceau aceste evenimente, Italia era îm- 
părţită într-o mulţime de stătulețe, conduse de tirani; numai 
Genova, Lucca și Veneţia erau republici. 

Încă din a doua jumătate a secolului XVIII scriitorii ilumi- 
niști, înfăţişînăd în operele lor năzuinţele burgheziei italiene, în- 
cepuseră să protesteze contra regimului existent. Dacă în unele 
regiuni ale Italiei ca Veneţia, ideile scriitorilor și intelectualilor 
progresiști se reflectau doar în operele lor literare, ca spre 
exemplu, în cele ale lui Goldoni, fraţii Gozzi, ş. a. la Milano se 
formase un centru cu o mai vie activitate socială și politică. Se 
întemeiase o Societate patriotică prin care se răspîndeau ideile 
lui Jean-Jaques Rousseau, Voltaire ai Montesquieu. 

Întreaga mişcare era orientată contra papalității, reprezen- 
tate prin iezuiţi, şi contra nobililor. Filozoful Cesare Beccaria 
publicase la 1764 cartea sa Despre delicte şi pedepse, în care se 
ridica împotriva regimului feudal şi propunea o reformă a codu- 
lui penal, prin care libertatea și personalitatea omului să fie 
respectate. Beccaria aplica în știința dreptului concepţia ilumi- 
niştilor: omul a fost dotat de natură cu drepturi pe care societa- 
tea i le-a luat. Trebuia să i se restituie aceste drepturi. Abatele 
Giuseppe Parini, poet democrat, lovea cu tăioasă ironie în aris- 
tocraţia feudală leneşe și coruptă, iar Vittorio Alfieri, publicase, 
în 1777, Della Tiranide, împotriva regimului de tirani printre 
care cuprindea şi pe papa, susținînd că acest regim apăsase prea 
mult timp asupra patriei sale: el a avut curajul să spună deschis 
că religia catolică este incompatibilă cu libertatea politică. 

Dante, care la timpul său combătuse papalitatea și fărîmița- 
rea Italiei, devenise în această perioadă un scriitor foarte citit, 

Revoluţia franceză aducea un flux de energie și entuziasm, 
de încredere şi voinţă, care împingeau în largul luptei pentru 
libertate naţională şi socială toate spiritele active, pe toţi acei 

care considerau că aceasta este o chestiune de viață sau de 
moarte. Cind oligarhia venețiană, neîncrezătoare în promisiu- 
nile lui Bonaparte, s-a declarat neutră, Ugo Foscolo a început să 
declame și să vocifereze în adunări publice contra regimului. 
Însă deziluzia n-a întîrziat să vină, ba chiar s-a înfățișat prea 
repede: liberatorul ceda Austriei Veneţia. Ce era de făcut? De- 
mocraţii strigau că trebuie să se reziste „sino ol ultimo san- 
gue“; Foscolo, hrănit cu Plutarc şi cu Tacit, voia să moară cu 
arina în mină, „con republicana energia“. Dar prudenţii erau 
în majoritate: aceştia au impus supunerea şi așteptarea în faţa 
Zorte) prea disproporționat de mare, în comparaţie cu ceea ce re- 
prezentau ei; chiar erau unii care așteptau de la o zi la alta să 
vadă Republica Franceză desfiinţată şi toate cuceririle ei lichi- 
date; ceilalți au fost siliţi, ca de obicei în micile state italiene, 
să plece în exil. „Voi, în Brescia, scrie Foscolo prietenului său 
Gaetano Formasini, sînteţi liberi; eu, ca să trăiesc liber, mi-am 
părăsit patria, mama, averea. Vin în Cispadana cu devotamen- 
tul unui democrat; voi trece prin cetatea voastră regeneratä cu 
sfinta convingere de democrat“. 

La Parma, unde în acest timp Nicolò Paganini își continua 
studiile, chiar din primele zile ale armistiţiului încheiat între 
Franța şi Piemont, la 28 aprilie 1796, viaţa începea să devină 
grea şi nesigură. La 15 mai 1796 se semnează tratatul de pace 
cu Piemontul, în timp ce războiul cu Austria continua şi spre 
surprinderea celor mai mulți patrioţi italieni, ducatul de Parma 
şi Piacenza, care nu participase sub nici o formă la război, este 
obligat să plătească o contribuţie de două milioane de franci 
aur şi să dea 1 700 de cai. Drept urmare a vexaţiunilor făcute 
de trupele franceze, viaţa economică începe să stagneze. 

Paganini, tatăl şi fiul nu mai pot rămîne în Parma, unde 
viaţa muzicală devine imposibilă din cauza evenimentelor mili- 
tare și politice, şi se întorc la Genova. În octombrie, cînd guver- 
nul aristocrat al republicii încheie alianță cu Franţa, Niccolò 
era în oraş. Aici duce o viaţă închisă, fără prieteni și fără altă 
bucurie decît aceea pe care putea să i-o dea munca îndirjită şi 
îndeosebi vizitele la marchizul di Negro, care poseda o biblio- 
tecă bogată în opere literare și muzicale. Biblioteca marchizu- 
lui l-a ajutat să-şi formeze o modestă cultură şi să ia contact 
cu partiturile mai vechi sau mai noi ale marilor compozitori, 
necunoscute lui. Este probabil că în acest timp a învăţat să scrie 
şi să citească. dacă nu chiar în timpul cînd era la Parma. În 
orice caz, a făcut aceasta după ce începuse să dea concerte, alt- 

fel nu i s-ar fi creat reputaţia că este analfabet, notată de violo- 
nistul german Ludwig Spohr cu prilejul vizitei sale în Italia, în 
anul 1816. 

Într-o seară are bucuria să fie prezentat unuia dintre marii 
violonişti ai timpului, Rodolphe Kreutzer, căruia Beethoven i-a 
dedicat Sonata pentru vioară şi pian, op. 47. În cursul lunii no- 
iembrie 1796, acesta venise la Genova pentru un concert și cîn- 
iase în seara de 27 noiembrie la un festival dat în onoarea 
doamnei Joséphine Bonaparte, soţia comandantului armatei fran- 
ceze. Ca mai toţi artiștii mari care vizitau Genova, Kreutzer a 
fost invitat la marchizul di Negro. Violonistul francez adusese 
cu sine una din compoziţiile sale grele. Marchizul a îndemnat 
pe Niccolò să încerce s-o execute. După ce a parcurs-o o dată cu 
ochii, acesta a interpretat-o cu atîta precizie şi bravură încît 
„străinul uimit i-a prezis o glorie excepţională“, va spune poe- 
tul P. Isola. 


La 22 mai 1797, izbucnește revolta, dar nobilii rezistă vigu- 
ros şi se dedau ia represalii sîngeroase, îndeosebi la Bisogno şi 
Val Polcevera. Franța intervine prin generalul Lannes spre a 
linişti spiritele şi proclamă Genova republică de tip francez (2 
dec. 1797). De acum încolo, Genova este dominată de spiritul 
revoluţionar al burgheziei franceze și este condusă de oameni 
veniţi de la Paris. 

În acest timp, Paganini, însoţit de tatăl său, pleacă în turneu 
şi vizitează Milano, Bologna, Pisa și Livorno. Aici va rămîne 
mai multe luni, dînd puţine concerte, dar studiind cu sîrguinţă 
ca să-și perfecţioneze tehnica și stilul; tot în acest oraș, fiind 
rugat de un diletant suedez care se plingea că nu găsește muzică 
dificilă pentru fagot, îi compune o bucată extrem de grea, ceea 
ce dovedeşte nu numai talentul de compozitor al tinărului vio- 
linist ci şi o temeinică cunoaștere a tehnicii instrumentelor din 
celelalte familii. 

Dar pacea fusese de scurtă durată. În decembrie 1798, răz- 
boiul reîncepe, drumurile iar răsună de tropot de bocanci, to- 
bele bat şi tunurile bubuie. Antonio și Niccolò Paganini se gră- 
besc să se reîntoarcă acasă şi abia sosiți, Genova este atacată 
de austrieci. Generalul Masséna, trimis de Bonaparte cu o divi- 
zie franceză în ajutorul oraşului, nu poate să facă altceva decit 
să reziste unui asediu de cîteva luni. 


22 


Ugo Foscolo, expatriat din Veneţia, se înrolează în miliția 
genoveză şi alături de alţi refugiaţi, ca poeții Gasparinetti și 
Ceroni, luptă eroic împotriva austriecilor. În curînd atacă pe 
asediați doi dușmani groaznici: foametea și bolile. Lipsa alimen- 
telor era atît de gravă încît mîncau carne de pisici și cîini, dacă 
găseau, căci și aceasta era extrem de rară. Piinea lipsea şi nici 
apă nu aveau. Mureau oameni pe străzi de foame, de boli sau 
de răni, iar cadavrele lor zăceau părăsite. 

Familia Paganini se retrăsese la Val Polcevera, în singură- 
tate și liniște cimpenească. Niccolò are acum șaptesprezece ani 
şi severitatea tatălui său îl apasă, devine insuportabilă. Anto- 
nio pretinde chiar să-i impună un anume mod de a cînta la 
vioară, care nu se potriveşte cu tehnica și temperamentul fiu- 
lui său. 

E primăvară. Cîmpul smălţuit de flori radiază viaţă ei bucu- 
rie; fluturii zboară, vîntul adie printre ramuri şi păsările ciri- 
pesc. 

Paganini compune un Fandango spaniol, care e o chemare la 
dans și iubire; printre pasajele de virtuozitate foarte grele şi 
melodia pasionată introduce efecte onomatopeice. Compoziţia 
aceasta, interpretată de el prima dată la Modena, la 31 decem- 
brie 1800, nu a parvenit pînă la noi. 

Închis în casă sau în biblioteca lui di Negro, Niccolò studiază 
cu încordare operele maeştrilor anteriori: Vivaldi, Scarlatti, So- 
nata denumită „Trilul diavolului“ a lui Tartini și altele. îndeo- 
sebi cele două lucrări ale lui Pietro Antonio Locatelli, Arta vio- 
rii, op. 3, care conţine 12 concerte grossi și 24 de capricii, şi Parte 
di nova modulazione, op. 9, denumită şi Capricii enigmatice, îi 
deschid un orizont larg asupra tehnicii viorii, îi stimulează fan- 
tezia şi-l îndeamnă la noi cercetări creatoare. „Întors în patrie, 
va povesti el, am compus muzică dificilă, studiind mereu proce- 
dee tehnice inventate de mine, ca să le stăpînesc, și am mai 
compus şi alte concerte și variaţiuni“. 

Dintre aceste lucrări cea mai importantă, o adevărată capo- 
doperă a literaturii violonistice, poartă titlul: 24 de Capricii pen- 
tru vioară solo, dedicată artiştilor. Pline de fantezie și uimitoare 
prin invenţie tehnică, aceste capricii conţin toate gîndurile şi 
sentimentele care frămîntau pe tînărul Paganini în această 
epocă mult zbuciumată. Unul din aceste sentimente, cel mai 
puternic, care-l va împinge la un pas hotărîtor în viaţă, este 
dorința de a scăpa de sub tutela părintelui său. Antonio, stăpî- 
nit de străvechiul concept al tatălui, despot al familiei, care nu 

putea înțelege că fiul lui devenise o personalitate, atit datorită 
conştiinţei propriei sale capacităţi cît şi elogiilor unanime pe 
care le primea pretutindeni. Tatăl acesta sever nu voia să-și li- 
miteze autoritatea şi fără îndoială jinduia după banii cîștigaţi de 
fiul său, pe care şi-i apropria ca un adevărat „pater familias“. 

În atmosfera de libertate şi tinereţe activă care-l înconjura, 
Niccolò se simţea ca un sclav. În mintea sa începeau să încol- 
ţească gînduri de evadare. Dar unde să plece în plin război, cînd 
drumurile erau pline de trupe, de căruţe cu muniții şi ambu- 
lanţe cu răniţi? 

La 4 iunie 1800, Genova, constrînsă de foamete, se predă. 
Ocupaţia austriacă însă nu durează decit trei săptămîni, 
fiindcă, la 24 iunie, în urma victoriei lui Bonaparte la Marengo, 
orașul își redobîndeşte independența. 

Între Franţa şi Austria se încheie pacea. După o scurtă călă- 
torie de concerte, în care-l va însoţi tatăl său, în viaţa lui Nic- 
colo Paganini începe o epocă nouă, agitată şi periculoasă, despre 
care peste ani va vorbi cu regret și amărăciune. 


Capitolul IE 


IN SFÎRŞIT, LIBER 


Libertatea este o comoară 


Paganini 


Este probabil că Paganini, tatăl și fiul, n-au plecat în turneu 
îndată după lupta de la Marengo și încheierea armistiţiului, ci 
au așteptat să se potolească tulburarea creată de evenimente. 

În urma faptelor de război ce se repetau de cîţiva ani în Ita- 
lia de Noră, înfățișarea ţării și situaţia economică erau dintre 
cele mai triste. Prin orașe și sate se vedeau case arse sau dări- 
mate de obuze; prin ruinele înnegrite de fum și de vreme pă- 
trundeau bălăriile. Pe cîmpiile răvășite şi printre semănăturile 
distruse zăceau numeroase cadavre de oameni ai cai, expuse în 
bătaia soarelui şi a vîntului. La mizeria maselor populare, con- 
secinţă a regimului feudal, se adăugase mizeria adusă de război; 
comerțul stagna, meseriaşii o duceau greu, iar numeroasele con- 
tribuţii de război sau abuzurile practicate de militari sărăciseră 
de tot populaţia. 

Neavînd de lucru şi nici un alt mijloc de trai, mulţi nevoiaşi 
se apucau de tilhării. Stendhal, pe atunci mic ofiţer pe lîngă 
o unitate militară franceză, care staţiona între Brescia și Mi- 
Jano, scria surorii sale, Pauline, că în orașul Brescia se comit 
între 60 şi 80 de asasinate pe lună; destul de numeroși erau si 
aceia care, mai puţin curajoşi și dispuși să înfrunte riscuri, îşi 
găseau refugiul în mănăstiri, de aceea numărul acestora era 
enorm; numai la Brescia erau 321 de mănăstiri. A călători pe 
drumurile Italiei de Nord, mai înainte de a se restabili puţină 
ordine, era destul de riscat şi în orice caz nerentabil pentru un 
turneu de concerte, în asemenea împrejurări. 

Abia la începutul lunii decembrie 1800 îl găsim pe Paganini 
la Modena, unde dă două concerte. Primul la 5 decembrie, cînd 

a executat un concert de Rode, unul de Kreutzer şi două com- 
poziţii proprii: Simfonia Lodoiska după opera lui Mayr, în care 
introduce sunete flautate făcute cu arcuşul și Variaţiunile pe 
cîntecul „La Carmagnole“; al doilea concert s-a ţinut la 2] de- 
cembrie şi a avut în program, printre altele, Fandango spaniol. 
Este de relevat că încă de pe acum Paganini preferă pe compo- 
zitorii contemporani francezi Rode ai Kreutzer. Este interesant, 
de asemenea, și faptul că la fiecare concert executa una sau 
chiar două din operele sale, între care însă nu se menţionează 
nici concertele pe care spune în autobiografie că le-ar fi compus 
în acest timp, nici vreunul din Caprici. 

În anul următor, pe la începutul lunii mai, circulă din nou 
zvonuri de război, care paralizează orice inițiativă. În același 
timp Bonaparte, imitind pe cesarii romani, punea la Milano, 
peste fortificațiile moderne ale fostului castel Sforza, piatra 
fundamentală a unui for, ca simbol de luare în stăpînirea 
Italiei. 


Paganini, lipsit de activitate concertistică şi îmboldit de ne- 
răbdare să scape de tutela paternă, își face planul să plece sin- 
gur, în toamnă, la serbările de la Lucca, care ofereau un bun 
prilej pentru realizarea scopului său şi unde, în orice caz, nu era 
de crezut că s-ar fi extins războiul. 


În acel anotimp, oraşul Lucca, bine cunoscut loc de pelerinaj 
pentru catolici, era vizitat de mulţi italieni și străini, care ve- 
neau să participe la diferite sărbători religioase. Cu acest prilej, 
în afară de ceremonii religioase, de petreceri populare şi baluri, 
aveau loc concursuri muzicale de veche datină în acest orăşel 
înconjurat de vii şi măslini şi îmbălsămat de mireasma florilor 
răspîndite în numeroasele grădini care-l brăzdează. 


În arta sunetelor, Lucca are o tradiție milenară și o școală 


celebră; de aci a plecat cunoscutul violonist Francesco Gemi- 
niani ca să se stabilească la Londra, unde a colaborat temporar 
cu Händel şi tot aici își are originea vechea familie de muzicieni 
Puccini, din care se trage Giacomo Puccini, eminentul reprezen- 
tant al muzicii lirice italiene. La concursurile muzicale veneau 
să participe mulţi muzicieni străini și italieni, fiindcă succesul 
ce ar fi obţinut le dădea o aureolă apreciată. 

Frumuseţea petrecerilor populare, sincere și zgomotoase, 
precum şi orgoliul de a se întrece cu mulţimea muzicienilor care 
se adunau acolo, erau ispite destul de puternice ca să-l îndemne 
a cere tatălui său învoirea de a lua parte la ele, chiar dacă n-ar 

D avut și intenţia nemărturisită de a părăsi casa părintească 
şi a trăi o viaţă independentă. 

Antonio Paganini nu acceptă să-l lase să plece singur, ceea 
ce este ușor de înţeles dacă ne gîndim că, după obiceiurile şi 
legiuirile italiene, care păstrau tradiţia romană, Niccolò era 
încă minor; nici un tată conştient şi cu dragoste de copii n-ar 
fi consimţit la o asemenea călătorie, în împrejurări atît de grave 
ca cele prin care trecea Italia atunci. Se pare că s-au unit cu ru- 
găminţile lui Niccolò stăruinţele fratelui său Carol, mai mare 
cu şapte ani, și mai cu seamă cele ale mamei lor, Tereza, care 
va fi avut motive proprii să creadă în necesitatea prezenţei fii- 
lor ei la aceste sărbători. Antonio s-a lăsat înduplecat şi a încre- 
dinţat pe Niccolò lui Carol. E greu să ne imaginăm ce bucurie 
l-a cuprins cînd s-a văzut mergînd pe drumul spre Lucca neîn- 
soţit de Antonio. 

Ajuns la Lucca, s-a prezentat la concurs, dar acesta nu era 
de loc uşor; candidaţii erau obligaţi să se supună unei exami- 
nări prealabile, și numai după aceea erau primiţi înaintea juriu- 
lui, care alegea pe cel mai bun dintre ei. Pe atunci Paganini, 
exagerînd procedeele lui Tartini, folosea un arcuș foarte lung şi 
coarde de violoncel. „Fiind examinat conform statutelor — va 
povesti el — toată lumea ridea de arcușul meu lung şi de grosi- 
mea coardelor mele. Însă după ce am fost ascultat, atît m-au 
aplaudat încît ceilalţi concurenţi n-au mai îndrăznit să ceară să 
fie audiaţi“. 

Aici a fost auzit cîntînd prima dată în public, în concertul 
din catedrală, la 14 septembrie 1801, în cadrul slujbei religioase 
pentru sărbătoarea „Volto Santo“. În urma excepţionalului suc- 
ces obţinut, a fost invitat să concerteze şi în alte biserici. Nu 
tără orgoliu ‚spunea: „Într-o mare ceremonie nocturnă, în bise- 
Trică, concertul meu a provocat un entuziasm atît de mare, încât 
toţi preoţii au alergat afară ca să impună poporului linişte“. 
Dar nu toată lumea l-a admirat şi l-a aplaudat; au fost și din- 
tr-aceia care l-au găsit prea puțin serios, din cauza manierei 
sale de a reproduce la vioară, fără să țină seama de locul unde 
cîntă, ciripitul păsărilor si graiul animalelor. 

Asemenea onomatopee erau destul de obişnuite în muzică și 
în gustul marelui public; se găsesc şi în op. 5 de Corelli; să ne 
amintim de cunoscutul Rondo al lui Daquin, care imită cîntecul 
cucului sau de cîntecele de păsări din Simfonia VI a lui Beet- 
hoven, aici însă cu altă semnificație; violonistul francez Lafont, 
elevul lui Rodolphe Kreutzer, un clasic în ținută și în interpre- 

tare, le folosea şi el în concertele sale; Paganini însă făcea exces 
de astfel de imitații. 

Într-un manuscris aflat în arhivele oraşului, şi intitulat 
Zibaldone Luccheze („Fel de fel din Lucca“), se găseşte urmă- 
toarea interesantă relatare cu privire la prima apariţie a lui 
Paganini la Lucca. Faptele notate de autorul manuscrisului s-au 
petrecut în ziua de 11 noiembrie 1801, cu prilejul sărbătorii 
Sf. Martin. 

„În piaţa Sf. Martin era aliniat întreg batalionul din Lucca, 
care era destul de redus, fiindcă dezertaseră mulţi soldaţi. În 
dimineaţa sărbătorii, guvernul întreg împreună cu maestrul de 
ceremonii s-au dus la slujba religioasă... Muzica a fost destul 
de lungă, fiindcă au avut nesăbuinţa şi neatenţia faţă de preot 
să facă să se execute, caz cu totul nou, un concert de către un 
oarecare genovez Paganini, care a început imediat după „Kirie 
eleison“ şi a durat 28 de minute. Acest domn avea o mare abili- 
tate, dar nu avea nici discernămiînt, nici judecată muzicală. Imita 
cu vioara cîntecul păsărilor, flautele, trompetele, cornii, astfel 
că s-a sfîrşit concertul într-o operă bufă, făcînd pe toţi să ridă 
în timp ce-i admirau îndemînarea şi îndrăzneala. N-avea nici 

iscernămînt, nici judecată, fiindcă imitarea la vioară a păsări- 
lor şi a instrumentelor arată desigur abilitatea profesionistului, 
dar nu poate să redea realitatea însăși; apoi, dacă poate fi tole- 
rată ca un capriciu tineresc într-un concert public, şi numai cu 
o anumită moderație, nu este îngăduită într-un loc sfint. 

Acest concert a fost totuşi foarte aplaudat, cei dintii care l-au 
susţinut fiind iacobinii, zicînd că s-a mai dat de ziua Sf. Cruci o 
astfel de muzică, iar dacă cineva ar fi spus ceva rău, risca să 
meargă la puşcărie“. Rezultă clar din acest manuscris că Paga- 
nini se manifesta ca un partizan al noilor idei progresiste şi că 
acest fapt i-a adus sprijinul iacobinilor locali, care atunci erau 
foarte puternici. 

Lucca, veche republică aristocrată, trecea și ea de cîțiva ani, 
ca mai toate stătuleţele italiene, prin frămîntări politice și so- 
ciale. Din luna iunie 1796, influenţa franceză se instalase în 
această republică; în timpul cînd Bonaparte se afla în Egipt iar 
în Italia armatele franceze erau învinse la Novi, în Lucca nobi- 
limea a provocat demonstraţii împotriva iacobinilor şi imediat 
au venit trupele austriece care au restabilit vechiul regim aris- 


1 Sante Bargellini — Paganini la Lucca, La „Revue musicale”, 1929, 
dec., pag. 165. x 

tocratic. În anul următor, în urma înfrîngerii Austriei la Ma- 
rengo, o revoltă iscată în septembrie 1800 a prilejuit întoarce- 
rea la Lucca a comisarilor francezi, iar în decembrie 1801 a fost 
proclamată republică democrată. 

La data cînd Paganini apare la Lucca, se făceau toate pregă- 
tirile ca să se procedeze la această transformare. Ne putem deci 
explica sentimentele acelui antidemocrat autor al manuscrisului 
Zibaldone Luccheze şi atmosfera ce stăpînea oraşul. Paganini a 
fost numit prim-violonist al Republicii democrate Lucca. În 
această calitate avea obligaţia să dirijeze orchestra şi posibilita- 
tea să facă practică şi să cunoască îndeaproape fiecare instru- 
ment în parte, ceea ce-i va fi de mult folos în activitatea de 
compozitor. 

Iată-l dar, la vîrsta de nouăsprezece ani, funcţionar de stat. 
Pe lîngă atribuţiile ce le avea ca salariat, dădea și lecţii particu- 
lare. Numele unora din elevii săi ne sînt cunoscute dintr-o seri- 
soare a unui oarecare Bartolomeo Quilici către un bun prieten 
al lui Paganini, Lazzaro Rebizzo: „În fapt, a dat continuu dom- 
nului Angelo Torre lecţii de violoncel şi cu mult folos; s-a îm- 
prietenii cu Francesco Bandettini, în prezent prim-contrabasist 
ia capela regală, pe care l-a făcut să adopte o nouă metodă de a 
cînta la contrabas, din care el a aflat mult bine; violoniştii Delle 
Piane şi Giovanetti i-au fost doi elevi buni, pentru care a şi 
scris muzică de mare măiestrie“. Printre operele publicate de 
Paganini personal în Editura Ricordi, la Milano, sînt 6 Sonate 
pentru vioară şi chitară, op. 2, dedicate lui Sig. Delle Piane, ceea 
ce confirmă afirmaţia epistolară. 

La Lucca, Niccolò trăiește primele zile libere din viaţa sa, 
nesupravegheat de ochiul ager şi ameninţător al lui Antonio. E 
frumușel, admirat, şi are bani — trei însușiri care uşor pot duce 
la nenorocire pe un tînăr de 19 ani, lăsat în voia sa, într-o epocă 
atît de agitată. Profitind de aceste împrejurări, ieşise din 
adîncuri la suprafaţă puzderie de indivizi dubioși, bine pregătiţi 
să prindă în plasa patimilor şi să exploateze naivitatea sau 
prostia amatorilor de plăceri. Cum a înţeles tînărul virtuoz să 
folosească libertatea, prin ce întîmplări a trecut, a povestit el 
însuși biografului său Schottky. „Ca un om care am dus o viaţă 
mult agitată şi adesea furtunoasă, trebuie să mărturisesc că ti- 
nereţea mea n-a fost scutită de greșelile tuturor tinerilor, care, 
după ce au trăit timp îndelungat ca şi sclavii, se găsesc pe neaș- 
teptate liberi de orice frîu, lăsaţi în voia lor, iar atunci, după o 
lungă privaţiune, vor să adune plăcere după plăcere. Talentul 

meu găsea pretutindeni o recunoaștere extraordinară, prea 
mare într-adevăr pentru un om tînăr şi arzător; a călători fără 
constrîngeri; entuziasmul pe care aproape orice italian îl în- 
cearcă pentru artă; un singe genovez, care curge ceva mai re- 
pede decît cel german — toate acestea și încă alte circumstanţe 
analoge mă făceau adeseori să ajung în tovărășii care nu erau 
desigur cele mai bune ca purtare. Trebuie să spun cu sinceritate 
că nu numai o dată am căzut în mîna unor oameni care știau 
să cîntet într-un mod mai desăvîrșit decît mine, mai expert și 
mai cu noroc, dar nu pe vioară și nici pe chitară. Uneori într-o 
singură seară pierdeam cîștigul a multor concerte şi din uşu- 
rinţa mea nu rareori m-am găsit în împrejurări din care numai 
arta mea a putut să mă salveze“. E o spovedanie publică emo- 
ţionantă prin sinceritatea de care e străbătută şi în acelaşi timp 
acoperită de un val de pudoare, de care ne dezobișnuiseră con- 
fesiunile altor oameni mari. Ruşinea pe care o va simţi şi re- 
muşcarea pentru timpul pierdut în practicarea unei patimi umi- 
litoare nu se vor şterge niciodată din sufletul său orgolios. „Nu 
voi uita niciodată — exclamă el — că într-o zi m-am pus în 
situaţia care ar fi putut să decidă de cariera mea.“ A fost în- 
tr-adevăr o întîmplare decisivă, o mare cotitură în viaţa sa. 

Un prinţ, pe care Paganini n-a voit să-l numească, urmărea 
de multă vreme să pună mîna pe vioara sa Guarneri, singura pe 
care o avea. Într-o zi, prinţul l-a rugat să-i spună cu ce preţ ar 
voi să-i vîndă vioara. Paganini nu se gîndea să se despartă de 
instrumentul său, dar nu i-a răspuns că nu-l vinde, ci i-a cerut 
un preţ exorbitant — 5 000 de franci. Prinţul, ştiind că are de-a 
face cu un pătimaş al jocului de cărți, l-a pîndit şi altă dată, 
cînd violonistul pierduse la joc o mare sumă de bani, i-a spus: 
„Aţi glumit, desigur, cînd mi-aţi cerut un preţ atît de mare; eu 
sînt dispus să vă plătesc două mii de franci“, 

Paganini, care pierduse la joc, în afară de bani, ceasul, ine- 
lele şi acele şi nu mai avea decît 30 de franci în pungă, era 
aproape hotărît să-i vîndă vioara pe acest preţ, dacă nu venea 
un prieten să-l invite la o partidă de cărți pentru seara aceea. 
Hotărît să-și mai încerce încă o dată norocul, plecă la joc cu 
gîndul că, dacă va pierde şi ultimii bani, să vîndă prinţului 
vioara şi să plece în Rusia, la Petersburg, fără instrument și 
fără bagaje, unde ar fi încercat să-și refacă situaţia. Dar jocul 


1 în original cuvîntul „spielen” are înţelesul de a cînta, a juca. Paga- 
nini face aci un joc de cuvinte referindu-se la jocul de cărţi. 

îi era nefavorabil, pierduse aproape tot, mai avea doar trei 
franci, cînd o bruscă schimbare a norocului îl face.să cîştige o 
sută de franci. Era o sumă îndestulătoare ca să nu mai fie nevoit 
să se despartă de preţiosul său Guarneri.,„,Din ziua aceea — 
spunea el — m-am retras din joc, căruia îi sacrificasem o parte 
din tinereţea mea şi convins că un jucător este pretutindeni dis- 
prețuit, am renunţat pentru totdeauna la pasiunea mea fu- 
nestă.“ 

De la Lucca adeseori călătorea la Pisa şi îndeosebi la Li- 
vorno. Într-o seară, pe cînd se afla în plimbare în acest oraş, 
cineva neîncrezător că Paganini ar putea să execute la prima 
vedere orice piesă, cît ar fi fost ea de dificilă, precum anunța în 
programele concertelor sale, i-a prezentat un concert greu de 
Viotti și l-a rugat să-l cînte. Fiindcă nu avea vioara, un comer- 
ciant francez cu numele Livron, care avea un Stradivari, i l-a 
împrumutat ca să-și dovedească virtuozitatea. Paganini a cîşti- 
gat cu atîta strălucire încercarea la care fusese pus, încît Livron 
entuziasmat i-a dăruit instrumentul. 

Era a doua vioară pe care o primea în dar ca răsplată a 
talentului şi virtuozităţii sale. 


Capitolul III 


„VIRTUOSO DI CAMERA“ 


cînd flori rupeam prin văi o mie 
Și le-asvîrleam după lăstuni, 
N-aveam nimic şi totuşi multe 
Plăceri găseam în amăgire, 
Porniri spre adevăr înalt. 


Goethe 


Din lipsă de documente precise, nu se ştie unde a plecat 
de la Livorno şi ce a făcut pînă în anul 1804, în această perioadă 
obscură din viaţa sa. Biografilor, care i-au cerut lămuriri le-a 
spus că s-a ocupat cu agricultura şi chitara. Odată, mai tîrziu, 
pe cînd era la Paris, obosit sau exasperat de legenda calom- 
nioasă ce se răspindea pe seama sa, cum că în această epocă ar 
fi comis un asasinat, a spus muzicologului Fetis că a trăit retras 
la moşia unei nobile toscane, pe care o iubea. 

Sigur este că în anul 1804, Paganini se desparte de iubita 
care-l ţinuse captiv aproape trei ani şi începe să dea concerte. 
Un tablou de pictorul Gatti, datat 1804, ni-l arată pe o mică 
estradă în momentul cînd primeşte din mîna unei auditoare o 
coroană de lauri; în spatele violonistului se află o harpă şi pe 
un scaun şade interpreta; pe pereţi atîrnă tablouri pictate, iar 
de tavan, un candelabru mare de cristal; auditorii aplaudă; se 
pare că scena se petrece într-un mare salon sau o sală intimă de 
spectacol, într-un castel sau într-un palat. 

în toamna aceluiaşi an se întoarce la Genova, unde se de- 
dică cîtva timp muncii de compozitor şi pedagog; compune două 
grupe de cîte trei cvartete pentru vioară, violă, violoncel şi chi- 
tară, din care emană seninătate şi graţie, expresie a tinereţii și 
optimismului. Cvartetele au fost publicate în anul 1820, la Edi- 
tura Ricordi ca op. 4 şi 5 și dedicate amatorilor. 


1 Faust I, v. 190—3. Traducere de L. Blaga. 

Ugo Foscolo. 


Giovanni Paisiello, litografie 
de Vincenzo Aloja. 


Paolina Borghese, portret. 


Paganini — desen de Ingres, din 1819. 


În acelaşi timp dă lecţii de vioară unei fetițe de şapte ani, 
Catarina Calcagno, care se manifestă ca un adevărat copil- 
minune. 

Dar la Genova n-a rămas decît pînă în vara anului 1805. 
Lucca îl atrăgea din nou cu putere. Prea multe şi dragi amintiri 
erau legate de acest oraș, ca să nu-şi indrepte gîndurile şi, la 
primul prilej, paşii spre el. Împrejurarea i-a fost oferită de 
Eliza Baciocchi, sora lui Napoleon, care se afla acolo instalată 
ca prințesă de Lucca şi Piombino, în urma evenimentelor im- 
portante ce se petrecuseră în Europa între anii 1801 şi 1805. 


După pacea încheiată cu Austria la Lunéville (8. IT. 1801), 
Bonaparte a dispus de micile stătulețe italiene cum a voit; Ge- 
nova cu întreaga provincie ligură, Lucca şi Piemontul au fost 
anexate Franţei. Printr-un gest brutal, călcase în picioare cele 
mai frumoase speranțe ale patrioţilor italieni: libertatea ţării şi 
libertatea omului, ridicarea economică şi culturală a patriei, o 
nouă eră cu noi oameni. Tiranul îşi dea de admiraţia pe care 
i-o arătase tinerimea progresistă și entuziastă din patria lui 
Dante. În locul „tînărului erou“, „liberatorul“, apăruse înrobi- 
torul și exploatatorul crud, care înăbuşea sub teroare orice în- 
cercare de protest, „omul care trăia din sîngele Europei“ — 
cum îl va numi Balzac în scrisoarea din 5 februarie 1844 adre- 
sată d-nei Hanska. 

Fiind prea slabi ca să învingă singuri, italienii speraseră în 
ajutorul aceluia care venea purtînd ca pe o mască frumosul 
drapel al libertăţii. Deziluzia le-a zdrobit elanul. Reflexul aces- 
tei stări sufleteşti a fost romanul în scrisori Jacopo Ortis, publi- 
cat de Ugo Foscolo în anul 1892. „O, glorie — exclama eroul — 
alergi mereu înaintea mea și mă atragi la o călătorie în care 
durerea mea nu mă susţine“. În Ortis, tineretul italian regăsea 
toate iluziile şi speranţele sale, dragostea pasionantă de patrie, 
disperarea și durerea care-l frămîntau. 

Paganini citise şi el romanul acesta, sentimentele pe care le 
exprima Foscolo prin glasul eroului erau și ale sale.“ Ascultînd 
cîntecul lui Paganini, parcă citeşti una din ultimele scrisori ale 
lui Jacopo Ortis“.2 

Ca speranţele italienilor să fie cu desăvîrşire înăbușite, Na- 
poleon, după ce se încoronase la 2 decembrie 1804 ca împărat ai 


2 J. M. Schottky — Leben und Treiben, Praga, 1830, pg. 332. 

francezilor, a venit în anul următor la Milano şi la 2 aprilie s-a 
încoronat ca rege al Italiei. Apoi, considerînd-o ca pe o moşie 
personală, a împărţit-o fraților şi surorilor sale: lui Iosif i-a dat 
regatul Napoli, de unde detronase pe Ferdinand de Bourbon, 
Paolinei Borghese — ducatul de Guastala, iar Elizei Baciocchi 
— principatul Lucca şi Piombino, la care peste un an va alipi 
Massa, Carrara şi Garfagnano. 


Maria-Ana-Eliza era o femeie înaltă şi slabă, nici frumoasă, 
nici urîtă; avea un corp de androgin și moravuri foarte libere. 
În unele privințe semăna cu Napoleon: era inteligentă şi vo- 
luntară, ambițioasă și orgolioasă. Îi plăcea să se înconjoare de 
literați și artişti, ea însăşi avînd o cultură deosebită. Din cauza 
vieţii imorale pe care o ducea, fusese căsătorită în grabă la Mar- 
silia, în 1797, cu căpitanul Pasquale Baciocchi, de origine corsi- 
cană, bărbat frumos, dar lipsit de inteligenţă. Napoleon îi va 
schimba numele în Felice, fiindcă, în comediile italiene, Pas- 
quale este numele ce se dă nătărăului. 

La 14 iulie 1805, Felice Baciocchi se instalează la Lucca în 
calitate de principe de Lucca și Piombino. În fapt însă, condu- 
cerea principatului o are Eliza, soțul său ocupîndu-se cu muzica 
și alte distracţii. 

Pentru satisfacerea orgoliului său, Eliza Baciocchi îşi orga- 
nizează o curte de adevărată suverană, cu un protocol mai com- 
plicat decît al unei curți monarhice cu tradiţie. În același timp, 
ca să-i dea strălucire şi fiindcă era o necesitate a preocupărilor 
sale intelectuale, întemeiază o academie, diferite institute, des- 
chide un teatru francez ai unul italian şi angajează o orchestră 
de curte. Postul de virtuoz de cameră şi director de orchestră îi 
oferă lui Niccolo Paganini. Se pare că de la început a fost pri- 
mit în orchestră şi Carol, fratele lui Niccolo, deoarece în buge- 
tul pe anul 1808 figurează suma de 45 scuzi lunar pentru ambii 
frați; salariul era destul de mic, dacă îl comparăm cu al tenoru- 
lui, care era înscris cu 25 de scuzi lunar. Faptul că Niccolo a ac- 
ceptat un salariu atît de modest e un indiciu că condiţiile de 
viaţă erau destul de grele, chiar pentru un virtuoz ca Paganini. 
Printre ceilalţi angajaţi mai figura, ca maestru de capelă cu 18 
scuzi lunar, Domenico Puccini, bunicul marelui compozitor. 

Sarcina lui Niccolò nu era de loc uşoară; trebuia să dirijeze 
spectacolele de operă, să concerteze la curte de două-trei or: 
pe săptămînă și de două ori pe lună să dea un concert public 

pentru invitaţii Elizei. Probabil însă că cea mai grea obligaţie de 
serviciu era să dea lecţii de vioară lui Felice Baciocchi. 

Şedinţele muzicale şi concertele nu aveau loc numai la Lucca; 
adeseori se ţineau în vila de la Marlia, într-un cadru feeric de 
flori de geranium și de lămii care se oglindeau în apa tulburată 
de legănarea lină a lebedelor albe; alteori în palatul Cybo-Ma- 
laspina de la Massa, de pe a cărui terasă se vedea ondularea 
valurilor verzui ale Mării Ligure. lată o dispoziţie a Elizei Ba- 
ciocchi pentru unul din aceste concerte intime ţinute la Marlia, 
transmisă prin secretarul de cabinet către cavalerul de onoare, 
marchizul Mansi: „A. S. I. mă însărcinează să vă încunoștiinţez 
că vrea un mic concert luna viitoare, dar (să fie prezenţi numai 
tenorul, maestrul de capelă ai Paganini. Vor cînta doamnele 
Cenami și Bottini“. Doamna Cenami era soţia favoritului Elizei, 
marele scutier, contele Bartolomeo Cenami. 

Uneori suverana cerea să i se pregătească un concert pentru 
seara aceleiaşi zile şi nu totdeauna cu piese tipărite, ceea ce pu- 
nea la grea încercare pe muzicienii săi, nu însă şi pe Paganini 
care se amuza să improvizeze. De obicei scria pentru pian basul, 
pe care apoi în timpul concertului îl dezvolta într-o temă cu 
variaţiuni. Într-o zi s-a cerut maestrului de capelă să compună, 
pentru seara aceleiași zile, un dublu-concert pentru vioară şi 
corn englez cu acompaniament de orchestră; acesta a refuzat, 
scuzîndu-se că timpul este prea scurt. Atunci s-a făcut apel la 
Paganini care l-a compus numai în două ore şi l-a interpretat 
cu desăvîrşit succes în aceeaşi seară. Evident că el nu acorda 
multă preţuire acestor compoziţii, fiindcă nu le-a păstrat; le 
considera desigur mai mult ca amuzament. 

Această întîmplare, şi multe altele asemănătoare, arată, că 
Paganini avea un excepţional talent de improvizator, pe care-l 
risipea din abundență, parcă bucurîndu-se ca un copil. În această 
perioadă a vieţii sale părea că-și descoperă puteri excepţionale 
şi se juca cu ele. Acum simte că vioara nu-i mai opune nici o re- 
zistenţă, că poate să facă tot ce-i sugerează fantezia sa bogată 
şi neastîmpărată, să-și împlinească orice capriciu. O dată, într-o 
convorbire, a susţinut și a făcut prinsoare pe un ospăț de două- 
zeci şi cinci de persoane că, avînd numai două coarde la vioară — 
sol şi re — poate conduce în calitate de concert maestru un spec- 
tacol întreg de operă. Și a cîștigat. 

Observase mai de mult că interpretările sale au puterea să 
tulbure sufletele oamenilor pînă la cel mai nestăvilit entuziasm; 
de pildă, în ceremonia nocturnă din biserică de la Lucca, în anii 

precedenţi, cînd numai intervenţia preoţilor a potolit mulțimea 
auditorilor. Însă Eliza Bacciochi cînd îl auzea cîntînd la vioară 
era cuprinsă de o adevărată emoție nervoasă, care o ducea la 
pierderea cunoștinței; de aceea, de îndată ce simţea că emoția 
o copleşeşte, se îndepărta din sală înainte de sfîrşitul concertu- 
lui, ca să nu lipsească pe ceilalţi de plăcerea de a-l asculta. Poate 
că la acest efect puternic contribuia şi dragostea pe care o sim- 
ţea pentru Niccolò. Deşi acesta a tăinuit pînă aproape de moarte 
iubirea dintre el şi Eliza, iar atunci n-a vorbit despre ea decît 
fiului său Achille, tradiţia locală a înregistrat-o cu amănunte 
romantice. 

Dar Eliza era cu 5 ani mai în vîrstă decît Niccolò, lipsită de 
feminitate, voluntară și desigur foarte geloasă, iar Paganini, la 
douăzeci şi patru de ani era aureolat de succese și nu putea să 
fie statornic. 

„O doamnă pe care o iubeam — povestea în autobiografie — 
venea foarte des la reuniunile de concerte. Pe nesimţite pasiu- 
nea noastră mutuală creştea, dar motive importante ne impuneau 
prudenţă și mister. Tocmai din această cauză dragostea noastră 
devenea mai vie. Într-o zi am promis acestei doamne să prezint 
la apropiatul concert, un omagiu muzical, care ar face aluzie la 
dragostea noastră, ei am anunţat curţii o noutate sub titlul Scenă 
de dragoste. Curiozitatea le-a fost mult întărîtată, însă mirarea 
adunării a depăşit orice limită cînd m-au văzut intrînd în sală 
cu o vioară care nu avea decît două coarde. Eu nu-i lăsasem 
decît sol și mi: aceasta ultimă coardă trebuia să exprime senti- 
mentele unei femei tinere, cealaltă vorbirea pasionată a unui 
îndrăgostit ... un dialog gingaş și sentimental, în care cele mai 
dulci cuvinte urmau furiei geloziei. Erau melodii acum insinu- 
ante, acum plingătoare, sau strigăte de mînie şi de bucurie. 
Urma apoi împăcarea celor doi îndrăgostiţi... care executau 
un «pas-de-deux», sfirşit cu o coda îndrăcită. Bucata a avut 
un enorm succes. Prințesa Eliza, după ce m-a copleșit cu elogii, 
mi-a spus grațios: «Aţi făcut imposibilul cu două coarde! O sin- 
gură coardă n-ar ajunge talentului dumneavoastră?» — Sigur: 
fu răspunsul meu.“ 

Scena descrisă de Paganini a avut loc în vara anului 1807, 
probabil prin luna iulie. În acest timp, cînd se amuza de uşu- 
rința sa de a compune, a scris o mică piesă plină de dificultăți, 
dedicată Elizei Baciocchi şi intitulată „Duo Merveille“ (Duet- 
minune), inspirată de aceeași idee a convorbiri dintre un bărbat 
şi o femeie. 

La 15 august, era ziua de naştere a lui Napoleon. Cu cinci 
săptămîni mai înainte, la Tilsit, se încheiase pacea cu ţarul 
Alexandru I al Rusiei. Împăratul francezilor era în culmea pu- 
terii la care ar fi putut năzui un om. La curtea sa bucuria era 
mare şi generală. „Vechea şi noua aristocrație, vechea şi noua 
mare burghezie rivalizau în serbări, banchete şi baluri strălu- 
citoare; aurul curgea în valuri; prinți străini, regi vasali, care 
veneau pentru a-și prezenta omagiile, întirziau în capitala lu- 
mii, cheltuind sume fabuloase. Tuileries, Fontainebleau, Saint- 
Gloud, Malmaison trăiau într-o sărbătoare fără sfîrșit, în feerii 
de basm“. 

Eliza, care imita pe cît putea fastul de la Tuileries, a organi- 
zat de aniversarea nașterii fratelui său o recepţie strălucitoare, 
la care a invitat toată nobilimea din principat. 

Paganini s-a ţinut de cuvînt și cu acest prilej a interpretat 
o compoziţie nouă, intitulată Sonata militară „Napoleon“, scrisă 
spre a fi executată la vioară numai pe coarda sol cu acompania- 
ment de orchestră. Efectele realizate cu această sonată, plină de 
dificultăți tehnice, au uimit pe auditori şi le-a acaparat atenţia 
pentru tot restul serii, încît o cantață de Cimarosa, compozitor 
de mare prestigiu pe atunci, a trecut neobservată. Ori de cîte 
ori o va interpreta, va stîrni un entuziasm indescriptibil. După ce 
a cîntat-o la Parma în 1811, Carlo Gervasoni a scris următoa- 
rele: „A adus în extaz chiar si pe violoniştii din oraş“... Acest 
muzician este privit ca o minune a secolului şi cu greu s-ar găsi 
astăzi un violonist care ar voi să se întreacă cu el“. 

Sonata „Napoleon“ a produs Elizei o deosebită bucurie și i-a 
măgulit amorul propriu. Paganini, care se plictisise de dragostea 
prinţesei şi de viaţa de curte, profită de împrejurare și-i solicită 
un concediu spre a face un turneu de concerte. Şi Eliza con- 
simte. 

Primul popas l-a făcut la Livorno, unde regăsea o lume cu- 
noscută şi fără etichetă riguroasă, vuetul Mării Ligurice şi for- 
fota portului. Concertul dat aici a fost tulburat de o serie de 
incidente care, în loc să-l compromită, l-au dus la un adevărat 
triumf. Înainte de a intra în scenă, Paganini călcă într-un cui și 
se înțepă la călcîi; auditorii, cînd l-au văzut şchiopătînd, au zîm- 
bit; el începu să-şi potrivească vioara pe umăr, dar tocmai atunci 
căzură lumînările puse la pupitru şi publicul începu să rîdă 
zgomotos; fără să se tulbure, Paganini atacă primele măsuri, dar 


1 E. Tarle — Napoleon, Ed. Cartea rusă, 1960, pag. 240. 


acum i se rupse coarda mi. S-ar fi spus că în seara aceea concer- 
tul este ratat; el însă continuă să cînte pe trei coarde, iar asis- 
tenţa — care nu aflase încă de Sonata „Napoleon“ executată pe 
o singură coardă — a fost uluită şi l-a răsplătit cu aplauze furtu- 
noase. 

Astfel s-a deprins Paganini să provoace aplauze cu mijloace 
care puneau în valoare virtuozitatea sa excepţională, dar în ace- 
lași timp dădeau temei dușmanilor săi, destul de numeroşi, să-l 
numească şarlatan și să-l ridiculizeze în caricaturi, prezentîn- 
du-l în postura unui dansator pe frînghie. 


Trecerea prin Livorno însă trebuia să se încheie cu o neplă- 
cere cu mult mai mare decît micile accidente din seara concer- 
tului. Tatăl său, Antonio, aflînd că a strîns o sumă importantă 
de bani — circa douăzeci de mii de franci — i-a scris cerîndu-i 
să se gîndească la familie care trăiește în lipsuri la Genova şi să 
trimită acasă întreaga sumă adunată. Niccolò n-a acceptat pre- 
tenţia hrăpăreţului tată ai s-a oferit să le plătească întreţinerea 
sau să le dea dobînzile la capitalul ce-l avea. Însă bătrînul n-a 
vrut să primească şi, cu o ferocitate caracteristică locului și mo- 
ravurilor, l-a ameninţat cu moartea. Speriat de aceasta, fiindcă 
ştia bine de ce este capabil tatăl său, îi trimite toţi banii ceruți. 

În vara anului 1808, Paganini ajunge la Torino pe malurile 
fluviului Po, unde se instalase de curînd Paolina Borghese, sora 
mai mică a lui Napoleon, pe drept supranumită cea mai fru- 
moasă femeie a timpului. După moartea primului soț, generalul 
Leclerc, puternicul său frate se grăbise s-o căsătorească, în anul 
1803, cu prințul Camille Borghese din înalta nobilime a Romei. 
În pofida acestui fapt Paolina însă îşi continuă viaţa ușoară de 
mai înainte ceea ce determină pe Napoleon să o izoleze la Torino, 
unde ea îşi petrece timpul în serbări fastuoase și variate mani- 
festări artistice. Spre a da acestora mai multă strălucire a re- 
ținut pe Paganini la curtea sa. Unii biografi afirmă — fără să 
se sprijine pe dovezi — că între ei ar fi existat relaţii de dra- 
goste. Chiar dacă au fost asemenea legături, amîndoi au păstrat 
o discreţie desăvirşită. 

În timpul șederii lui Paganini la Torino s-au manifestat acut 
pentru prima dată simptomele unei boli intestinale care-l va 
chinui, cu unele întreruperi, pînă la moarte. 

Director de muzică al curţii din Torino era compozitorul lo- 
cal Felice Blangini, poliinstrumentist, cîntăreț de mică valoare, 
însă dotat cu un suflet generos şi prietenos, de adevărat artist; 

caracterul omului era superior însuşirilor sale de artist. De în- 
dată ce s-au cunoscut, Blangini i-a arătat lui Paganini o afec- 
Dune şi o admiraţie fără limite. Este mai mult decît probabil că 
între cei doi muzicieni, printre altele, au fost şi discuţii cu pri- 
vire la un turneu de concerte la Paris şi ideea va fi pornit de la 
Blangini. Acesta avea numeroși prieteni în cercurile muzicale şi 
artistice din capitala Franţei, printre care pe J. F. Fetis, muzi- 
colog şi compozitor cunoscut. Iată ce le-a scris în acel timp: 

„Nimeni nu poate să redea în cuvinte farmecul care se răs- 
pîndeşte din cîntarea sa nobilă. Îl vezi, îl asculţi, plîngi, rizi şi 
te gîndești la ceva suprauman. La fel cu ceilalţi violonişti, are o 
vioară și un arcuş. La el însă totul este nou, nemaiauzit; el ştie să 
scoată din instrumentul său efecte nici măcar bănuite; îmi lip- 
sesc cuvintele ca să exprim precis ce am auzit. El nu se mulțu- 
mește, ca alţi maeștri, să biruie cîntînd toate dificultăţile viorii, 
nu; în timp ce scoate din vioară note foarte dulci, întrece difi- 
cultăţile harpei şi dintr-o trăsătură face să răsune cu degetele 
miinii stîngi un tril argintiu pizzicato. Dar trebuie să-l auziţi şi 
să-l vedeţi voi înşivă; vi-l voi aduce în curînd pe miracolul tim- 
pului nostru, Niccolò Paganini“. 

Dar nu era un timp propice pentru turnee, cînd pe cîmpiile 
Europei cădeau obuze împrăștiind moartea și mireasmă de pu- 
cioasă, cînd aproape nu era familie care să nu plîngă pierderea 
unui fiu, tată sau frate. De aceea marii virtuozi rămîneau liniș- 
Dn pe unde se aflau: violonistul Charles-Philippe Lafont era la 
Petersburg, de unde nu se va întoarce în Franţa decît în anul 
1815; Giovanni Battista Viotti, violonistul cu sunet cald şi pă- 
trunzător, se găsea la Londra şi făcea comerţ cu vinuri; pianistul 
virtuoz Muzio Clementi, cointeresat în construirea și negoţul de 
piane, se afla tot la Londra, iar violonistul Pierre Rode se stabi- 
lise la Bordeaux, după ce se întorsese în anul 1805 din Rusia. 


Calcule politice îl determinaseră pe Napoleon să mute pe 
Eliza Baciocchi la Florenţa, ca ducesă de Toscana. 

În oraşul acesta copleșit de amintirea lui Laurenţiu de Medici, 
de gloriosul său trecut, dar și de umilința de a se vedea acum 
guvernat cînd de comisari francezi, cînd de agenţi austrieci, viaţa 
era monotonă şi fără vlagă. Numai zidurile palatelor, adevărate 
cetăți, mai aminteau de trecuta virilitate politică a florentinilor, 
de pasiunea cu care altădată cînd nu-i robiseră străinii, luptau 
și-și dădeau viața pentru cucerirea puterii în republică. Dar 

acum urmaşii acelora se plimbau după amiezile pe malurile flu- 
viului Arno, abătuţi, purtînd pe obraz disprețul și în suflet ura 
contra străinilor, pe care şi-o manifestau cu orice prilej. 

Îndată ce s-a instalat, Eliza a vrut să atragă la curtea sa mîn- 
dra nobilime toscană care, în ciuda invitaţiilor sale stăruitoare, 
refuza să o viziteze. Pentru serbările si concertele pe care își 
propunea să le organizeze în acest scop avea nevoie de Paganini. 
Reputația virtuozului se răspîndise mult în Italia și prezenţa sa 
la curte ar fi fost o atracţie fascinantă, mai cu seamă acum cînd 
i se urzise legenda, că aidoma unui al doilea Faust, îşi vînduse 
diavolului sufletul spre a dobîndi grămezi de aur şi o glorie ne- 
întrecută. Chemat de Eliza, se întoarce în a doua jumătate a anu- 
lui 1808 la Florenţa. Deşi îl făcuse căpitan al gărzii sale perso- 
nale, ca să-i dea posibilitatea să participe la recepții și serbări, 
alături de ceilalţi invitaţi ai săi căci pe vremea aceea artiştii erau 
consideraţi oameni de rang inferior cu toate că îl copleşeşte cu 
daruri şi decoraţii, acum el este mai puţin stabil. Călătorește des 
pentru concerte şi vizitează Cesena, Ferrara, Piacenza, Parma, 
Bologna, Forli şi alte oraşe italiene. El nu-şi poate rezerva arta 
numai pentru cîţiva aleşi ai soartei și să cînte, ca Viotti, numai 
în palatele și saloanele nobililor sau ale marilor burghezi. Lui îi 
trebuie spaţiile mari ale sălilor de concert, cu mulțimile entuzi- 
aste, sincere și zgomotoase. 

Din cînd în cînd, se ivesc incidente, care, prin rezolvarea ce 
primesc, dovedesc simţul său muzical deosebit şi o virtuozitate 
excepţională. Astiel, într-o seară trebuia să interpreteze în sa- 
lonui lui De Fabric, gentilom de la curtea Elizei Baciocchi, o 
sonată de Haydn. S-a întîmplat să întirzie cu mult peste ora sta- 
pilită. De îndată ce a luat vioara în mînă, tinăra pianistă care-l 
acompania i-a dat pe la ca să-și acordeze instrumentul, dar Paga- 
nini grăbit începe să cînte fără să mai facă obișnuita verificare 
a coardelor. În pauză, după prima parte a sonatei, se constată 
ca între pian și vioară era o diferenţă de un ton. Nimeni nu ob- 
servase aceasta, doar muzicianul Luigi Pichianti, care era de 
faţă, şi-a dat seama că Paganini schimbase instantaneu tonalita- 
tea potrivit cu diferenţa dintre cele două instrumente. Uneori 
se deda la adevărate acrobaţii. Astfel, odată, Alessandro Rolla 
i-a înmînat un concert nou chiar în momentul cînd trebuia să 
apară în faţa publicului. Paganini preocupat puse caietul de-a- 
ndoaselea pe pupitru. Cînd a început să cînte, s-a prefăcut că nu 
a observat greşeala şi a interpretat concertul cu precizie, citind 
notele ca şi cum ar fi fost aşezate în poziţia lor normală. Era de- 

sigur un fapt de mare abilitate dar şi o rămăşiţă a unor practici 
caracteristice violoniștilor mai vcehi la care cei mai mulţi vir- 
tuozi renunțaseră. 

Ca dirijor, obținea realizări tot atît de valoroase ca şi inter- 
pretările sale violonistice. La 9 martie 1809 a dirijat din memorie 
opera lui Cimarosa Căsătoria secretă, siîrnind uimirea şi entu- 
ziasmul auditorilor. 

La curtea Elizei evenimentele politice erau subiecte cotidiane 
şi principale de discuţie, fiindcă soarta sa era legată de a prea- 
puternicului său frate. Se aflase că în anul 1808 se formase în 
Italia o asociaţie secretă Carbonaria, al cărei scop era tocmai de 
a lupta cu mijloace complotiste contra lui Napoleon şi pentru 
eliberarea ţării. Rezistenţa spaniolă, deşi înfrîntă, fusese un 
avertisment pentru cine voia să înţeleagă că dominarea tiranului 
de la Paris nu mai poate continua ai în acelaşi timp o încurajare 
pentru toate popoarele supuse și exploatate de acesta. Austria, 
Prusia, Elveţia, Ţările de Jos, Spania, Portugalia gemeau sub 
apăsarea despotului. Rusia suporta cu greu alianţa franceză care 
o sărăcea, împiedicîndu-i exportul prin blocada comercială im- 
pusă de Napoleon, căci „nu putea obţine bani decît prin comer- 
fol maritim și prin exportul de produse brute pe principala piaţă 
din acea vreme, Anglia... Blocada comercială deveni de nesu- 
portat“, scrie Engelst. 

Tot atunci Puşkin spunea: 


„Ce aduce bogăţie 

Pentru popor și pentru împărăție? 
Nu în argint şi aur, 

Ci în materii prime zace-al ei tezaur”. 


De aceea Moscova asculta cu interes propunerile engleze de 
alianţă. Încă la 1 aprilie 1811, Stendhal nota în Jurnalul său că 
la Paris circulă insistent zvonuri de război cu Alexandru I. În 
acest scop se recrutau tineri din toate ţările intrate sub puterea 
lui Napoleon. Însă de la Oder şi pînă la Palermo, toţi aceşti tineri 
se întrebau pentru ce trebuie să lupte și să moară. Sentimentele 
italienilor le va exprima pregnant poetul Giacomo Leopardi: 


1 Karl Marx şi Friedrich Engels — Despre artă şi literatură, E.P.L.P., 
1953, pag. 298. 

„De ce luptă pe acele cîmpii tinerimea italiană? 
O zei, o zei! 

Pentru altă ţară luptă săbii italiene! 

Oh, nenorocit este acela care moare în război 

Nu pentru ale patriei hotare şi pioasă 

Soţie şi fii dragi...“ 


Paganini compune în acest timp Concertul în re major, op. 
6, în care se reflectă atmosfera zbuciumată a acestui timp. Lu- 
crarea începe cu un „Allegro maestoso“ cu o chemare plină de 
elan, curînd înfrînată de sentimentul durerii, că situaţia apăsă- 
toare încă dăinuiește. 

Războiul din 1812 et dezastrul marii armate napoleoniene în 
Rusia impresionează profund lumea europeană. Mulţi tineri ita- 
lieni au murit de-a lungul drumului Moscova—Berezina, răpuși 
de săbiile cazacilor sau de ger. În sufletele italienilor pătrundea, 
o dată cu jalea pentru atiţia compatrioți morţi zadarnic, revolta 
contra omului care le provocase şi mulţi erau cei care, cu dife- 
rite mijloace, luptau pentru doborîrea lui. Iar unii dintre aceia, 
ale căror interese erau legate mai mult sau mai puţin de împă- 
rat sau de membrii familiei sale, începeau să se desprindă și 
să-și caute alte rosturi. 

Paganini era şi italian şi genovez prudent. 

Într-o seară trebuia să dirijeze un concert la curte, unde se 
afla o mare mulţime de invitaţi. Violonistul apare în sală îmbră- 
cat în uniforma sa de căpitan al corpului de gardă, cu sabia la 
coapsă, iar în miîini cu arcuşul şi vioara şi trece la locul său, la 
pupitru. Eliza surprinsă îi trimite vorbă să plece și să se schimbe 
imediat, îmbrăcînd haina neagră impusă de funcţia ce îndepli- 
nea. Paganini i-a răspuns că brevetul de căpitan îi dă dreptul să 
poarte uniforma oriunde și oricînd. Astfel îmbrăcat a condus 
tot concertul, apoi a trecut în salon să danseze şi să converseze 
cu invitaţii. 

O asemenea înfruntare publică nu putea rămîne fără conse- 
cinţe neplăcute pntru el; de aceea n-a mai așteptat să vadă re- 
vărsarea furiei corsicane, întru-un tîrziu s-a furişat din salon și, 
în aceeaşi noapte, a fugit din Florenţa. 

Acum Paganini era din nou liber. 


1 Giacomo Leopardi — AIP Italia. 

Capitolul IV 


ZBUCIUM 


Una sposa, Che dolci nomi! 


Paganini. 


De la curtea princiară din Florența, Paganini, dînd concerte, 
ajunge spre toamna anului 1813 la Milano. Oraşul acesta, aşezat 
cam în mijlocul cîmpiei lombarde, la a cărei renumită fertilitate 
au contribuit cu mult irigaţiile întocmite de geniul ingineresc al 
lui Leonardo da Vinci, era atît de frumos, cu străzile sale largi 
și clădirile monumentale, încît străinul care-l vizita o dată n-ar 
fi vrut să-l mai părăsească.? Centru politic şi administrativ al 
regiunii era totodată și locul de concentrare a activităţii patrio- 
ţilor italieni din nordul ţării dar şi un focar cultural artistic 
activ. Era dotat cu cele mai frumoase teatre din lume. Celebră 
între toate era La Scala, cu peste trei mii cinci sute de locuri; 
apoi venea Conobiana, al doilea teatru ca importanţă dar ceva 
mai mic de aceea i se spunea Teatrino; pe Corso di Porta Ro- 
mana era marele teatru Carcano, care avea cea mai bună acus- 
tică. Mai erau Lentasio, cu o sală mică, două teatre pentru ma- 
rionete şi un teatru destinat diletanţilor, în care aceştia dădeau 
reprezentații în fiecare vineri. 

În anii 1813—1814, prim-violonist şi dirijor la Teatrul La 
Scala era Alessandro Rolla, care avea ca substitut pe Cavinati. 
O corespondenţă din Milano, publicată în Allgemeine musika- 
lische Zeitung din anul 1814, ne informează că Rolla vorbea acolo 
despre Paganini ca de cel mai talentat violonist pe care l-a avut 
vreodată omenirea. Tot în această scrisoare i se spune „vrăjitor“. 


1 O soţie. Ce nume dulce! 
2 Golescu Dinicu — Însemnarea călătoriei mele, Biblioteca şcolaru- 
lui, Ed. tineretului 1955, pag. 109. 

Legenda care-l prezenta ca vîndut diavolului îl precedase deci 
acolo o dată cu aceea de virtuoz incomparabil. 

Întîmplarea a făcut ca Paganini să ajungă la Milano tocmai 
cînd la Teatrul La Scala se reprezenta, cu apreciabil succes, spre 
sfîrşitul verii anului 1813, un balet, Nucul din Benevent, cu mu- 
zică de compozitorul austriac Franz Xaver Siissmayer, prietenul 
lui Mozart. Libretul fusese alcătuit de maestrul de balet Salva- 
tore Vigano, după o legendă locală, în care se povestea că în 
jurul unui nuc bătrîn, blestemat se adunau noaptea vrăjitoa- 
rele și dansau. Punerea în scenă fusese imaginată de Vigano ca 
o pantomimă dansantă, cu mare lux de decoruri și costume. Bale- 
tul lui Siissmayer nu era o lucrare nouă, fiindcă trecuseră zece 
ani de la moartea compozitorului, însă se încadra în lumea de 
imagini desprinsă din atmosfera timpului şi acest fapt îi aducea 
succes. 

Paganini văzînd spectacolul şi-a dat seama că tema oboiului 
solo care comentează apariţia bătrînei vrăjitoare poate fi lucrată 
într-o temă cu variaţiuni de mare efect. Astfel a creat celebra 
Le streghe, în care însă nu există nimic care să evoce atmosfera 
tainică și înfiorătoare a unei nopţi cu vrăjitoare, aşa cum fusese 
concepută în balet. 

În seara de 29 octombrie 1813, la Teatrul La Scala, după ce 
a interpretat Concertul în mi minor de Kreutzer, Paganini a cîn- 
tat Le streghe. Faima succesului acestei piese a depășit repede 
hotarele Italiei. „Îndeosebi au fost aplaudate variaţiunile sale in- 
titulate Le streghe ...“ — scria un ziar din Leipzig!, „toată lu- 
mea aleargă să vadă şi să asculte pe acest mag. Paganini este 
fără îndoială cel dintii şi cel mai mare violonist din lume. Aceste 
variaţiuni sînt tot atît de pline de măiestrie, pe cît de originale“. 

După concertele date la Teatrul La Scala, se îmbolnăvește 
grav din nou de intestine, reapare boala care-l chinuise la Torino 
şi îl silește să rămînă timp mai îndelungat în pat. Cînd trece 
criza, se întremează cu greu, este trist, abătut şi fără vlagă. Dar 
prieteni buni, ca scriitorii Vincenzo Monti și Ugo Foscolo sau 
sopranistul Giovanni Battista Velluti precum şi primirea cordială 
ce i se făcea în familii îi întăreau moralul. Foscolo, care avea o 
izbitoare asemănare fizică cu Paganini, îi spune într-o zi: „Ieri 
seară am fost la concertul dumneavoastră. Eraţi un zeu! În timp 
ce vă ascultam, îmi şedea în față Homer. Grandioasa primă par- 
te a Concertului părea că evocă apropierea corăbiilor Aheilor de 


1 Allgemeine musikalische Zeitung, 1814, pag. 453. 

zidurile Troiei; Adagio, expresie a unui sentiment nobil, era ca 
o convorbire între Ahile și Briseis. Oare cînd voi asculta dispe- 
rarea şi jeluirea pe corpul lui Patrocle?“ 

— Atunci cînd Ahile-Paganini va găsi printre violoniști pe 
Patrocle“ — îi răspunde genovezull. 


Dar dacă muzica acestuia trezea în amintirea lui Foscolo vi- 
ziuni din Iliada, contemporanilor li se părea că Paganini trans- 
pune în sunete sentimentele și imaginile antice, pe care poetul 
le întruchipase în frumoasele versuri din Mormintele, dînd 

viață „bătăliei de la Maraton“ şi „cîntecului Parcelor“?. 

În primăvara anului 1814, Paganini își reia activitatea şi în 
cursul lunilor mai şi iunie dă o serie de concerte la Teatrul Re. 
Succesul obținut este atît de uluitor, încît îl determină pe cro- 
nicarul ziarului Allgemeine musikalische Zeitung să se întrebe 
mirat pentru ce „acest mare artist rămine mereu în Italia şi n-a 
călătorit încă în străinătate, unde ar fi stirnit admiraţie și ar fi 
cîștigat aur“. Este probabil că în această epocă ia cunoștință de 
Cvartetul „Harpa“, op. 4, compus de Beethoven în anul 1809 şi 
de Cvartetul în la minor, op. 95, datînd din anul 1810, fiindcă 
acelaşi cronicar îşi exprimă neîncrederea aflînd că Paganini exe- 
cută la prima vedere cele mai grele cvartete ale Titanului. În 
timpul acela, în Italia muzica de cvartet era destul de neglijată. 
Paganini însă era pasionat după acest fel de muzică și în cerc 
restrîns, între prietenii săi, niciodată în public, interpreta de- 
seori compoziţii proprii sau ale altor autori. După cum vom mai 
vedea, lucrările lui Beethoven sînt frecvent menţionate în prog- 
ramele acestor reuniuni muzicale prieteneşti. 

La începutul lunii septembrie a aceluiaşi an, el se duce la 
Genova şi se prezintă în faţa concetățenilor săi la Teatrul Sant 
Agostino. În ziua concertului se închid toate magazinele şi lo- 
calurile; nimeni nu voia să piardă prilejul de a-l asculta. Extra- 
gem din presa timpului următoarele rînduri care ne dau amă- 
nunte interesante cu privire la maniera în care Paganini cînta la 
acea epocă şi despre impresia produsă asupra publicului. 

„A executat cu uşurinţă şi graţie surprinzătoare lucrările 
cele mai grele şi a depășit cu aceeași uşurinţă dificultățile de ne- 
întrecut pentru oricare altul. A reuşit cu a supremă perfecțiune, 
dulceaţă, expansiune si măsură, fără să mai vorbim de sunete 


1 J. M. Schottky — Op. cit., pag. 332. 
2 Ugo Foscolo — Mormintele, vers. 199 şi 212. 

noi, străine acestui instrument, ca cele de flaut, ciripit de păsări, 
chitară etc., pe care le scotea ca prin farmec şi perfect. Într-un 
cuvînt, Paganini a scos din vioară tot ce există mai suav şi mai 
greu în templul armoniei. Dacă vioara are patru coarde sau una, 
e același lucru pentru arcușul său vrăjit. În a doua parte, cu 
piesa pentru coarda sol, a contopit — așa zicînd — vocile si su- 
netele, precum Rafael şi Michel Angelo au contopit pe pînză 
lumina şi culorile. În sfîrşit, Paganini este o minune, fie că este 
un înger sau un diavol; e cu siguranţă geniul muzicii...“ 
În total, Paganini dă la Genova cinci concerte. 


Dintre admiratorii care-l înconjoară cu tot felul de mani- 
festări elogioase, se desprinde figura tînărului avocat Luigi Gug- 
lielmo Germi, autorul unui sonet acrostih, dedicat violonistului. 
O vie simpatie îi apropie, din care se va naște o lungă şi fru- 
moasă prietenie. La el, ca avocat şi prieten, face apel într-o îm- 
prejurare gravă, ce apare în viaţa sa chiar în această toamnă, 
un eveniment banal în aparenţă dar cu urmări neprevăzute, care 
vor influenţa dureros tot restul existenţei sale. Pe o stradă din 
Genova cunoaște într-o zi o tînără de vreo douăzeci de ani, nu- 
mită Angelina Cavanna, o fată cu purtări imorale, care îi acordă 
imediat cea mai intimă prietenie. Legătura lor n-a durat mai 
mult de două luni. Se pare că la 29 octombrie, cînd Paganini 
dădea concerte la Teatrul La Scala, erau despărțiți. 

Spre surprinderea sa, în primăvară, aflîndu-se la Genova, 
este citat în ziua de 6 mai 1815 la poliţia locală şi arestat, în 
baza reclamaţiei lui Fernando Cavanna tatăl Angelinei, care se 
plinsese poliţiei că Paganini, cu promisiuni de căsătorie, îi se- 
dusese fata. Poliţia intenţiona să-l rețină „pînă cînd s-ar fi pus 
de acord cu numitul croitor Cavanna“ plătindu-i suma de 1200 
de lire despăgubiri. Sub presiunea poliţiei şi sfătuit de prieteni, 
Paganini semnează o convenţie prin care se obliga să plătească 
suma cerută şi astfel este eliberat în ziua de 14 mai. Rămăsese 
sub stare de arest timp de nouă zile. După mult zbucium și con- 
testaţii judiciare, care au durat mai bine de doi ani, Senatul Ge- 
novei l-a obligat, prin hotărîrea din 14 noiembrie 1816, să plă- 
tească Angelinei Cavanna suma de 3 000 de lire, hotărîre ne- 
dreaptă, care l-a îndurerat adînc, fiindcă — scria el prietenului 
său Germi — „o fată care trăia cu multă libertate nu merită 
nici o credinţă“. 


1 Gazzetta di Genova, 10. IX. 1814. 

Curînd după aceasta Angelina s-a căsătorit cu un oarecare 
Giovanni Battista Paganini. 


Pe canavaua acestei întîmplări s-a brodat o adevărată le- 
gendă, notată și de Ludwig Spohr într-o scrisoare trimisă la 17 
oct. 1816 din Veneţia, în care se povestea că Paganini ar fi suferit 
opt ani de închisoare, fiindcă şi-ar fi ucis soţia surprinsă în bra- 
tele unui bărbat. Gardianul închisorii, îndurîndu-se de el, i-a 
permis să cînte la vioară. Neavînd ce face în închisoarea umedă 
și rece, studia toată ziua și astfel a ajuns la acea virtuozitate ui- 
mitoare și inexplicabilă. Nu este exclus ca la plăsmuirea acestei 
legende să fi contribuit Ferdinando şi Angelina Cavanna, exas- 
peraţi de faptul că Paganini rezistă şi nu plăteşte, ci se apără, 
aducînd martori care-i prezintă în auzul public ca pe o familie 
imorală. 

Din această aventură a ieşit umilit şi, aşa cum spune el în- 
suşi, cu „inima ulcerată“. Rana cea mai rea care pătrunde în 
adîncul sufletului și roade necontenit, niciodată vindecabilă, este 
umilinţa. Toată viața va suferi de pe urma sa și de aceea nu 
va voi s-o amintească, să spună adevărul și să astupe gura cle- 
vetitorilor duşmani. 

Poate că cel care interpretase Variaţiunile pe cântecul „La 
Carmagnole“ pe scena Teatrului Sant Agostino n-ar fi avut de 
suferit aceste urmări şi nici procesul nu s-ar fi născut, dacă nu 
s-ar fi schimbat situaţia politică a orașului o dată cu a întregii 
Europe. Napolean fusese doborît. În locul despotului izolat în 
insula Sf. Elena, puterile coalizate și învingătoare — denumite 
acum „Sfînta Alianţă“ — instalaseră sau consolidaseră în toate 
ţările monarhia cu cortegiul ei de nobili și clerici purtători ai 
concepţiilor absolutiste-feudale. Genova, fără să fie măcar con- 
sultată, fusese unită cu regatul Sardinia și viaţa oraşului era di- 
rijată de oamenii regelui ai ai bisericii. Lucca era guvernată de 
Maria-Luiza de Bourbon; la Parma stăpînea soţia lui Napoleon, 
Maria-Luiza de Habsburg. 

Vechiul regim, revenit la putere, a desființat reformele intro- 
duse în timpul dominaţiei burgheze şi, paralel cu autorităţile 
austriace din ţinuturile supuse, a început o prigoană cumplită 
contra patrioţilor italieni. Mulţi au fost încarceraţi, unii execu- 
taţi, alţii au luat calea plină de spini a exilului. Foscolo, fără 
bani şi fără paşaport, a fugit în Elveţia şi de acolo a trecut în 
Anglia. Guvernele acestea reacționare, conştiente că nu au nici 
un sprijin în popor, erau atît de timorate, încît suspectau pe 

orice om cumsecade dacă nu se înregimenta sub ordinele lort. 
Chiar marile personalităţi literare, de mult decedate, constitu- 
iau o ameninţare pentru regim și numeroase lucrări beletristice 
din trecut erau interzise sau epurate?. Stendhal spunea că a iubi 
pe Dante, aprigul patriot şi anticlerical din evul mediu, se con- 
sidera în Lombardia ca o manifestare de carbonarism şi că prie- 
tenii aceluia care admira prea mult pe autorul Divinei Comedii 
încetau să-l viziteze prea des’. 

În ciuda acestui terorism crunt, patrioţii italieni continuau 
lupta pentru eliberarea teritoriului aflat sub stăpînire austriacă 
şi pentru reforme democratice în spirit burghez. Mulţi activau 
în societăţi secrete, dintre care cea mai cunoscută şi mai răspîn- 
dită era Carbonaria. 

Printre patrioţi se numărau savanţi ca profesorul de anato- 
mie şi chirurgie Antonio Scarpa ai fizicianul Alessandro Volta, 
artiştii ca sculptorul Antonio Canova și scriitorii Alessandro 
Manzoni, Silvio Pelico, Giovanni Berchet, Pietro Borsieri sau 
Dante Gabriel Rossetti. Din viltoarea luptei dusă de aceşti pa- 
trioți au apărut ideile din care s-a născut ceea ce s-a numit de 
către italieni „il romanticismo“, ridicat ca un vulcan activ pe 
pămîntul peninsulei, cu centrul la Milano, în redacţia revistei Il 
Conciliatore, care începe să apară în anul 1818. De aici curentul 
noilor concepţii s-a revărsat impetuos asupra întregii ţări. Este- 
tica acestui curent pleca de la ideea fundamentală că materialul 
necesar pentru crearea operei de artă trebuie să fie luat din fap- 
tele care determină drumul istoric al poporului și din obiceiurile 
lui, să aibă contigenţă cu contemporaneitatea și nevoile oame- 
nilor, cărora le este adresată. Arta nu poate să fie pură, să re- 
nunţe la pavăză şi lance, susțineau romanticii italieni, ci comba- 
tivă şi cu tendinţă, avînd misiunea de a face educaţia poporului 
şi a lupta pentru realizarea idealurilor lui. 

În esență romantismul italian era patriotic şi militant, sub- 
ordona esteticul pur politicului și obliga pe artist să fie cetățean, 
adică un luptător cu mijloacele artei pentru un scop general. 

Din rîndurile acestora n-au lipsit nici muzicienii. Rossini, 
prietenul lui Paganini, personalitate muzicală proeminentă în Ita- 
lia din al doilea deceniu al secolului XIX, după cîteva lucrări de 


11. A. Herzen — Scrisori din Franţa şi Italia — în Opere, Moscova, 
1955, vol. V, pag. 98. 

2 Ibidem. 

3 Stendhal — Viața lui Rossini, Ed. Calman Levy, Paris, pag. 8. 

Ke eege Gs EES a 


Vioara Guarnieri del Gesu, pe care a cîntat N. Paganini. 
Actualmente se află la Muzeul Municipal din Genova. 


Teatrul alla Scala, tablou în ulei de Angelo Inganni. 


Teatrul alla Scala în 1830, acuarelă de D. Landini, gravură 
de G. Rimbadi. 


început, orientează operele sale în sensul în care se îndrepta 
noua şcoală. În februarie 1813, după înfrîngerea armatei lui 
Napoleon în Rusia şi în timp ce se pregătea marea bătălie de 
eliberare de la Leipzig, Rossini reprezintă la Veneţia opera eroi- 
că Tancred. Subiectul libretului este luat din drama cu acelaşi 
titlu de Voltaire. Tancred este un cavaler bizantin, originar din 
Sicilia care, întors în patrie, luptă contra sarazinilor cotropitori. 
La audierea acestei opere, un sufiu de eroism înflăcăra sufletele 
auditorilor, stîrnind aptitudinile militare şi mîndria italiană, care 
avusese prilejul să renască în războaiele napoleoniene. Duetul 
lui Tancred cu Argirio, unde răsună cuvintele: „Fulgerul strălu- 
citor al acestei spade“ a rămas popular peste 20 de ani, pînă 
cînd un alt duet celebru, din opera Puritanii, de Bellini, a venit 
să-i ia locul. În aria lui Tancred, Di tanti palpiti, calificată drept 
cel mai frumos cîntec de iubire rossinian, părea că se exprimă 
sentimentele de dragoste şi de eroism cu o putere şi sinceritate 
nemaiîntilnită în opera italiană. Cu Moise în Egipt, reprezentată 
la Napoli în 1818, Rossini aducea în scenă voința unui popor de 
a se elibera și dragostea lui de patrie. Atît erau de implicate sen- 
timentele poporului italian în această operă încît străinii care 
ascultau celebra Rugăciune aveau impresia că văd eliberarea 
Italiei. 

Dar nu numai prin alegerea subiectelor şi tratarea lor mu- 
zicală se încadra Rossini în noul curent estetic, ci și prin faptul 
că melodiile sale aduc intonaţiile cîntecului popular sau uneori, 
ca Rugăciunea lui Moise, sînt chiar cîntece populare puţin mo- 
dificate. Libretele acestea bazate pe fapte istorice și impregnate 
de contradicţiile epocii în care au fost alcătuite, lirismul muzicii 
şi caracterul său popular au adus lui Rossini titlul de „corifeu al 
romanticilor muzicali“1. 

Paganini, care, de altminteri, de la primele lucrări vădise le- 
găturile sale strînse cu tematica şi intonația populară, a reluat 
cele două melodii ale lui Rossini şi le-a dezvoltat în variațiuni 
de mare virtuozitate. Prin acest mijloc, ce-l punea la adăpost 
de riscuri, conlucra la răspîndirea şi întreţinerea acelor senti- 
mente care întăreau năzuințele poporului italian. 

În acest timp, starea fizică a lui Paganini se resimte. Crizele 
pe care i le dădeau diferitele sale afecţiuni deveneau tot mai 
frecvente şi mai chinuitoare. Numai cu multe îngrijiri reuşea 
să-şi menţină o sănătate relativă, care să-i îngăduie să dea con- 


1 Riccardo Bacchelli — Rossini, Mondadoni, 1959, pag. 51. 

certe și să compună. La aceasta se adăugase grija de a întreține 
pe mama ai pe surorile sale, aflate la Genova în grea situaţie 
materială. 

Sora mai mare, Giulia Nicoletta, căsătorită cu un oarecare 
Gondolfo, apoi cu Ghisolfi, trăia în sărăcie; cealaltă, Paola Do- 
menica, măritată cu Giuseppe Passadore, n-o ducea mai bine, 
iar cât privește pe mama sa, Tereza, se pare că bătrînul ei tova- 
răş de viață nu-i mai era de nici un folos. 

Numeroase sînt scrisorile trimise mamei și surorilor sale sau 
lui Germi, în care citim afecțiunea și solicitudinea sa pentru 
aceste ființe oropsite. Astfel la 16 octombrie 1816, scria din Ve- 
neţia mamei sale: 

„Prea scumpă doamnă mamă, voi fi totdeauna de acord cu 
dorinţele tale nu numai în ce-mi scrii cu privire la suma ră- 
masă, dar vreau chiar să-ţi fixez o pensie lunară ca să-ţi poţi 
procura cele necesare întreţinerii tale și a întregii familii. Să-mi 
spui cîte lire genoveze îţi sînt necesare pe zi şi ţi le voi vărsa, 
grijuliu numai să te văd mulţumită împreună cu surorile mele... 
aminteşte-ţi că voi face totul ca să te fac deplin mulțumită“. 

La 1 aprilie 1817, Antonio Paganini moare. Niccolă era la 
Veneţia şi la aflarea acestei știri nu manifestă o deosebită du- 
rere. Nu-l iubise pe tatăl său şi ori de cîte ori se va ivi prilejul 
nu-i va da pas să treacă pînă nu va mai adăuga o cută neagră 
la portretul bătrînului. Fusese desigur un om aspru, dar poste- 
ritatea trebuie să-i De recunoscătoare. Omul acesta sever avea 
un suflet de artist şi dacă împrejurările vieţii nu i-ar fi fost atît 
de potrivnice, ar fi putut ajunge şi el un violonist într-o orches- 
tră. Regretul pe care-l purta în suflet după o vocaţie neîmpli- 
nită — la recensămîntul făcut de Napoleon s-a declarat de pro- 
fesie mandolinist — l-a îndemnat să încerce a realiza prin copiii 
săi un ideal atît de drag. Pe cel mai mare, Carol, l-a pus să în- 
veţe vioara şi cu toate că acesta nu putuse ajunge mai mult 
decît un modest violonist, n-a pregetat să înveţe același instru- 
ment și pe Niccolo. 

După moartea tatălui său, Niccolo face în iulie 1817 o călă- 
torie la Genova, ca să-şi îmbrățişeze mama şi surorile şi să li- 
chideze chestiunea Cavanna. La scurt timp după plecarea sa din 
orașul acum atît de schimbat, Tereza Paganini, pe care o lăsase 
sănătoasă, se îmbolnăveşte. Alarmat, Paganini scrie din Torino, 
la 7 ianuarie 1818, lui Germi: 

„Poţi să-ţi închipui durerea care mă întristează, fiindcă n-am 
auzit încă de însănătoșirea sa. Eu i-am scris imediat o scrisoare 

nu cu mîna, ci dictată din inima mea. Spune-i că o va primi la 
poştă“. Şi apoi ce explozie de bucurie cînd află că mama sa e 
însănătoşită, ce superlativ muzical pune în exclamaţie! Parcă ar 
fi un tril prelung pe coarda mi: „Sînt fericit că mama mea caris- 
sississississississississima se bucură de o sănătate perfectă“. 

În anul 1820, o mută din micul apartament în care locuia pe 
Vico del Dragone şi o instalează într-un apartament mare și fru- 
mos în Piazza del Sarzano. 

Giîndul i se întoarce mereu la mama adorată; de oriunde îl 
duc pașii săi de călător, o are în grijă permanentă. La 3 feb- 
ruarie 1825, din Roma îi scria lui Germi: 

„Dragă prietene, 

Te porţi cu mama mea cu o bunătate infinită ... îţi sînt şi-ţi 
voi fi totdeauna recunoscător. Te rog să faci o socoteală cu 
mama mea, spre a se vedea ce sumă să dispun să i se plătească 
anticipat anual, ca să nu fie nevoie să se lipsească de casa pe 
care o ocupă în prezent şi ca să-și procure tot ce are nevoie; 
şi nu numai atît, dar chiar să-și împlinească orice dorinţe. Îmi 
vei spune cîte sute sau mii de lire trebuie să trimit și eu nu voi 
lipsi de la ceea ce promit.“ 


Dar nici intensa activitate muzicală, nici grija și afecțiunea 
pentru familie, sau puternica dragoste prietenească pentru 
Germi, nu-i epuizează capacitatea afectivă, nu-i umplu existenţa 
într-atit încît să-i creeze sentimentul de plenitudine. Dimpo- 
trivă, simte un gol, care, după propria-i expresie, îi aduce me- 
lancolie. Străbătînd Italia, cu scurte popasuri prin orașe — cele 
mai lungi i le impune boala —, departe de rude şi prieteni, se 
simte înstrăinat ei singur. „Amice — îi scrie lui Germi — nu poţi 
să-ţi imaginezi cît mă apasă singurătatea ...“1 

Impresionantă declaraţie din partea unui om vesel, care iu- 
beşte viaţa şi își creează cu ușurință pretutindeni prieteni. Cu 
aproape două luni mai înainte îi trimisese aceste rînduri care 
anunţă o adevărată deznădejde: „Prietene, eu nu sînt de loc mul- 
tumit de această lume, consolează-mă, tu care poți atîta asupra 
sufletului adevăratului tău prieten“? 

Anii aceştia sînt poate cei mai zbuciumaţi din viaţa sa, sînt 
anii din istoria Italiei în care un alt mare sensibil, poetul Lec- 
pardi, se simte tot atît de nefericit și singur și caracterizează lu- 


1 Roma, 23 decembrie 1818. 
2 Roma, 4 noiembrie 1816. 


mea ca un „formidabil deşert“1. Paganini va trece prin mari su- 
ferinţe, va avea zile cu mult mai triste, dar niciodată sufletul 
său nu va oscila cu amplitudini atît de mari între descurajare 
şi speranţă, între bucurie și mîhnire. 

Ca să iasă din această stare, este ispitit să se însoare. Nu ofer- 
tele îi lipsesc; asupra femeilor are o putere fascinantă. „Dom- 
nul Paganini m-a tulburat cu arta sa magică; e un individ care 
posedă semnul geniului. Mi-a plăcut mai mult decît pot să-ţi 
spun“, scria o tînără din Triest prietenei sale din Veneţia, după 
concertele date acolo în toamna anului 1816. Dar el nu se hotă- 
răște ușor. 

La Torino, în casa unui anume signor Zin, unde veneau mulţi 
genovezi, cunoaște o fată tînîră care-i inspiră următoarele rîn- 
duri: „... prea rar am găsit reunite în aceeaşi persoană graţia 
şi modestia, simplitatea şi viclenia, sentimentalitatea şi insensi- 
bilitatea, o figură îngerească cu o inimă infernală . ..“ „Îţi măr- 
turisesc prietene că după ce am văzut pe această făptură sedu- 
cătoare, îmi petrec zilele în tristeţe, bătut de cele mai penibile 
gînduri, care mă lasă într-o stare de continuă descurajare. Cri- 
zele mele sînt teribile şi mă vor convinge să mă depărtez pen- 
tru totdeauna de o casă în care nu va trebui să mai pun piciorul“. 
.. + „Mă simt fericit că prevenit de primejdia la care se expune 
inima mea, frecventîind pe această nouă Elenă, am știut să re- 
zist la săgețile aruncate din ochii aceia care aduceau în suflet 
neliniştea şi moartea ...“2 Prietenul alarmat îi trimite sfaturi, 
la care Paganini răspunde: „Îţi mulţumesc pentru avertismen- 
tele tale în privinţa ispitelor omeneşti; află că, pentru liniştea 
mea, nu mai frecventez pe numita domnişoară“3. 

Tulburarea sufletului său ajunge la paroxism cînd în urma 
refuzului de a bisa la concertul din 15 februarie „Variaţiunile pe 
coarda sol, guvernatorul oraşului îi suspendă al treilea concert 
anunţat. 


În acest timp compune un cvartet Tutto obligato al violino, 
în stilul celui dedicat lui Carregat, „cu un menuet extravagant 
şi un trio înduiășător“. 

La Bologna cunoaşte o altă tînără, Marina — Marietta Banti 
şi o dragoste puternică şi bruscă îl determină să cheme urgent 


1 Scrisoarea din 17. II. 1819. 

2 'Torino, 31 ianuarie 1818 — lui Germi. 
3 25 februarie 1818. 

4 Cvartetul nr. 8. 


pe Germi „„... avînd a-i comunica lucruri cu privire la viitoarea 
sa fericire“!. Tatăl fetei se opune la căsătorie şi, ca să o împie- 
dice de la orice corespondență cu Paganini, îi interzice să aibă 
hîrtie şi călimară. Cu toate acestea, cu ajutorul unei cameriste, 
ea îi scrie pe o jumătate de coală de hirtie cele ce urmează: 


„Unicul meu bine 

...- Este adevărat că la plecarea ta am simţit cea mai mare 
durere pe care poate s-o simtă o persoană mai mult decit în- 
amorată, cum sînt eu, dar răbdare... . Îţi recomand numai cons- 
tanţă, scumpul meu, şi nu te teme, că totul va merge bine... 
Adio, adio, viaţa mea, totul al meu. Adio. A ta cea mai scumpă 
iubită, Marina Banti“. 


Și Paganini îi comunică lui Germi la 10 octombrie 1818, din 
Florența: „O voi revedea după călătoria la Napoli, căci nici un 
oraș nu mă poate interesa în afară de Bologna, oraș fericit pen- 
tru mine, dacă cerul îmi va îngădui ca acolo să unesc pentru 
totdeauna destinul meu cu al prea dulcei mele Marietta“. Pentru 
ea compune și-i dedică un menuet. Însă la 4 noiembrie, din 
Roma, Germi primeşte altă scrisoare: „Află că m-am schimbat 
cu totul... Ea mă adoră, dar nu mă pot hotărî s-o iau de ne- 
vastă“. De ce s-a răsgindit? Se teme? El știe că „Aproape toate 
femeile sînt dotate cu o anumită doză de simulaţie, pe care au 
învăţat-o din experienţă, ca fiindu-le necesară ca să stăpinească 
pe bărbaţi“2. Şi a constatat că: „multe alte femei şi-au propus să 
ajungă și la inima mea și la finanţele mele ...“3 La 23 decem- 
brie îi scrie că a renunţat definitiv la ideea căsătoriei, fiindcă 
Marina Banti nu-i place. 

În realitate, impresionabilitatea sa excesivă și instabilă, ca 
strălucirea unei raze de soare pe unda care curge, îl purta spre 
extreme, tîrîndu-l în suferinţă pe el și pe acele tinere care că- 
deau aprinse de farmecul personalităţii sale. 


1 4 august 1818. 
3 Torino, 31 ianuarie 1818 — lui Germi. 
3 Florenţa, 16 august 1818 — idem. 

Capitolul V 


STRĂBĂTIND ITALIA 


Italia mea, orice cuvinte de mângi- 
iere sînt inutile cînd ai răni mortale. 


De la Piacenza unde se întîlnise cu violonistul polonez Li- 
pinski, Paganini trece prin Cremona, care îl alege membru 
corespondent al Societăţii Filarmonica. În orăşelul acesta, al 
cărui nume evocă pe Andrea și Nicola Amati, pe Stradivari si 
Guarneri, face cunoştinţă cu violonistul Carlo Bignami care mai 
tîrziu va juca un rol în viața sa. La Bologna ajunge la începutul 
lunii iunie 1818. Aci întilnește un cerc de muzicieni celebri, 
dintre care amintim pe padre Stanislao Mattei, renumit contra- 
punctist şi profesorul lui Rossini şi Donizetti, pe cavalerul 
Gerolamo Crescentini, a cărui voce frumoasă, artă a cîntului 
şi muzicalitate l-au determinat pe Stendhal să scrie: „Niciodată 
un maestru, oricît de abil l-aţi presupune, nu va ajunge să no- 
teze infinitul mic care formează perfecțiunea cîntului lui Cres- 
centini“. Printre ei mai erau eleva acestuia, spaniola Isabela 
Colbran, cîntăreață renumită, angajată la teatrul din Napoli, 
violonistul Felice Al. Radicati, elev al lui Gaetano Pugnani, 
violonistul Danti, violiștii Sarti şi Pancaldi, violoncelistul ama- 
tor cavalerul Annibale Milzetti, cu care Paganini se va îm- 
prieteni și pe care-l va numi „papa Milzetti“. 

Paganini e vesel și-i scrie lui Germi: „La concertul de 
joi, cavalerul Crescentini m-a vizitat în cabină și m-a rugat să-i 
fac onoarea să prînzesc în compania sa. M-am dus şi m-am 
distrat foarte mult în tovărăşia doamnei Colbran ... domnul 
Barbaja, impresarul teatrelor din Napoli, m-a invitat împreună 
cu doamna Colbran, promițindu-mi toate teatrele gratis, cu 


1 Petrarca — Canzone CXXVIII 


condiţia să mă duc la finele lui septembrie. Acum voi mai da 
două concerte, voi petrece o lună la Veneţia şi apoi, în drum 
spre Napoli, voi da un concert la Florenţa ... Radicati, primul 
violonist din Bologna, acompaniază foarte bine şi e un maestru 
de mîna întîi; alaltăieri a executat un cvartet de Haydn, eu 
am executat un altul cum era scris; dar să-ți spun drept, emană 
din execuţia mea o magie pe care nu pot să ţi-o descriu“l. 

În casa bancherilor Pegnalver aveau loc dese reuniuni mu- 
zicale; aici s-au împrietenit Paganini şi Rossini, concertînd îm- 
preună în duete, în care autorul Bărbierului din Sevilla acompa- 
nia la cembalo. Cu zece ani mai mic decît Paganini, spiritual 
şi vesel, bun şi afectuos, pesarezul strălucea de glorie. Încă din 
anul 1815 era angajat cu un salariu lunar excepțional la teatrele 
din Napoli, al căror stăpîn era Domenico Parbaja. Dotat cu 
spirit comercial şi întreprinzător, acesta reuşise să ajungă, din 
băiat de serviciu într-o cafenea din Milano, patron de cafenea, 
antreprenor al jocurilor de noroc de la Teatrul La Scala şi apoi 
impresarul teatrelor din Napoli. În cîțiva ani va deveni unul 
din cei mai pricepuţi și puternici impresari din Italia. Iubitorii 
de teatru muzical îi sînt recunoscători, fiindcă a reconstituit 
în anul 1817, pe socoteala sa, Teatrul San Carlo din Napoli, ars 
în 1816, şi pentru că a susținut pe Rossini. În general Barbaja 
a fost şi un sprijinitor priceput al muzicii italiene. Acum, din 
dorinţa de a prezenta mai curînd napolitanilor pe Paganini 
şi a-l determina să-și grăbească venirea, i-a oferit pentru con- 
certe săli gratuite, ceea ce alt impresar poate n-ar fi făcut. 

De la Bologna, așa precum scrisese lui Germi, Paganini se 
oprește cîtva timp la Florenţa, unde întilnește pe Francesco 
Tinti și împreună fac adeseori muzică de cvartet. După un con- 
cert dat în acest oraș, în care a apărut şi cîntăreaţa Teresa Ce- 
coni, s-a oprit la Siena, unde, în seara concertului, n-a putut 
potoli urletele entuziaste ale sienezilor, decît promiţîndu-le un 
nou concert. 

În luna noiembrie, Paganini e la Roma. Nu o mai vizitase 
pînă atunci și e uimit de înfățișarea „Cetăţii eterne“. „Acest 
oraș surprinde cea mai bogată imaginaţie“, — exclamă el într-o 
scrisoare din 4 noiembrie 1818 trimisă aceluiaşi prieten. 

Oamenii, timoraţi de spionajul papal, care pătrundea pre- 
tutindeni şi scormonea conştiinţele, trăiau izolaţi, mai mult în 


1 Bologna, 1 iulie 1818. 

familie și rareori în vizite. De aceea aveau nevoie de distracţii 
ușoare, care să stîrnească repede veselia, împrăștiind atmosfera 
mohorită care le acoperea sufletele. „Publicul din Roma — ob- 
servă Paganini — nu iubește muzica ştiinţifică şi filozofică, ci 
numai lucrările în genul valsului, care se execută de un singur 
flaut acompaniat la chitară“!. La Teatrul Argentino se juca 
fără succes o operă de compozitorul Simon Mayr, pe care Pa- 
ganini îl numește „divinul maestru“. 

Vremea era urită; ploi abundente îl obligă să-şi schimbe 
încălțămintea de zece ori pe zi; el umblă prin şiroaie de ploaie 
și stăruie să se acorde permisiunea bisericii de a da concert 
într-o zi de vineri, cînd toate teatrele fiind închise se putea 
face o reţetă mai mare. Plictisit de refuzul cercurilor eclesias- 
tice, e gata să renunţe si să plece la Napoli, însă „diverse dis- 
tinse persoane“ îl roagă să mai amîne, fiindcă sperau să deter- 
mine autoritățile bisericeşti să-i acorde învoirea necesară. 

Din acest timp datează unele din cele mai disperate scrisori, 
care ne dezvăluie mobilitatea si sensibilitatea extremă a sufle- 
tului său. Ideea căsătoriei continuă să-l tulbure. „Mi-ar place 
să mă căsătoresc cu o foarte frumoasă tînără... şi-mi urez nu- 
mai norocul să găsesc o fiinţă în felul meu cu care să mă 
unesc.“ O dată i se pare că acest ideal este întruchipat într-o 
tînără englezoaică, dar cînd află că nu se poate căsători cu ea 
fiindcă este evreică, iar religia catolică nu autoriza o asemenea 
căsătorie, scrie plin de tristețe: „Am suspinat si aproape am 
vărsat lacrimi“2. 

În timpul acesta se întilnește cu pictorul Ingres, care-i de- 
senează cu mină de plumb un portret, ulterior gravat în facsi- 
mil de Calamatta. Ingres era și el un bun violonist amator, 
după unii chiar mai mîndru de talentul său de violonist decit 
de cel de pictor. La virsta de doisprezece ani, ca să-și cîştige 
existenţa, cîntase prin biserici și în orchestra teatrului din 
'Toulouse. Era un mare admirator al muzicii lui Haydn și n-avea 
o părere bună despre virtuozi pe care-i detesta. Totuşi geno- 
vezul l-a impresionat şi ca urmare i-a creionat un portret deo- 
sebit de expresiv. Paganini privește drept în față; pieptul bom- 
bat, piciorul sting scos înainte și arcuşul adus peste braţ, ca 
o sabie, îi dă o prestanţă viguroasă, combativă, atenuată însă 
de ochii visători, obrazul slab cu arcadele proeminente şi de o 


1 Roma, 22 decembrie 1819 — către Anuibale Milzetii 
2 Roma, 23 decembrie 1818 — lui Germi. 

cută adîncă în partea stîngă, care indică o îndelungată sufe- 
rinţă. 

Neputînd să obţină autorizaţia necesară, a plecat la Napoli. 
Făcea prima oară drumul spre sud și nu mai avusese prilejul 
să resimtă spaima pe care o inspirau călătorului ca și local- 
nicului Mlaștinile Pontine; deşi terenul care se întinde spre 
coasta mării este fertil, de aceea i se și spune Agro Pontino, nu 
se zăreau prin preajmă case locuite, iar puţinii ţărani care pu- 
teau fi văzuţi însoţind vreun călător erau bolnavi de malarie. 
La capătul acestui drum trist, se ivește 'Terracino, poartă spre 
ținutul Napoli. Peisajul se schimbă ca prin farmec. De pe coas- 
tele muntoase coboară păduri de portocali și de lămii, care îm- 
bălsămează atmosfera cu mireasma lor, în timp ce aloe şi cac- 
tuși cu foi late întîmpină călătorul și-i stirnesc imaginaţia. 

Napoli cu clima sa dulce, cu profuziunea de flori, cu miile 
sale de lazzaroni sărmani și cu calabrezii atît de iubitori de mu- 
zică, încît și la munca cîmpului mergeau cu un viorist în frunte, 
l-a impresionat puternic. 

În acest timp Carbonaria plănuia să profite de vizita împă- 
ratului Austriei la Napoli, care trebuia să aibă loc între 26 apri- 
lie și 31 mai 1819, să aresteze pe suverani şi să impună cu forța 
o constituţie. Planul era cunoscut în cercurile de cărbunari și 
patrioţi din restul Italiei și toți sperau că va reuși. Ei nu se 
gîndeau că ar fi posibilă o intervenţie armată a Austriei. 

Înainte de această dată, la 31 martie, Paganini dă primul 
concert la Teatrul del Fondo, în faţa unei asistențe puţin nu- 
meroase, dar formate din cunoscători. Imediat se întoarce la 
Roma şi concertează, marţi 20 aprilie, în sala Teatrului Tordi- 
none. Cancelarul Austriei, care îl ascultă într-o audiție parti- 
culară, fiind impresionat de arta excepţională a violonistului, îl 
invită la Viena spre a da o serie de concerte. De acum încolo, 
vom întilni în corespondenţa lui Paganini deseori exprimată 
dorinţa de a face un turneu în străinătate. Astfel, în scrisoarea 
din 20 iulie 1819 către Germi, el scrie: „Voi face un turneu 
artistic prin Italia şi apoi mă voi îndrepta spre Viena, de acolo 
la Paris, apoi la Londra. Din aceste peregrinări folositoare va 
ieşi odihna cinstită pe care vreau să mi-o procur pentru anii ne- 
putincioși care vor veni. Iată, scumpul meu, proiectul meu, dacă 
cerul îmi dă viaţă.“ 

Despre evenimentele politice care se pregăteau și pe care 
probabil că le cunoaștea prin amicul său Rossini, nu scrie nimic. 
Prudenţă, desigur. Dar nici dovezi că ar fi participat la ele nu 

avem. Deocamdată se întoarce la începutul lunii mai la Napoli, 
unde conjuraţii nu îndrăzneau să dea lovitura proiectată din 
cauza divergenţelor dintre ei. 

Paganini concertează, la 27 iunie 1819, la Teatrul San Carlo. 
Sala mare a teatrului reconstruit de Barbaja era improprie 
pentru un concert de vioară, fiindcă „,... frumusețea sunetu- 
lui ar fi trecut neobservată în sala imensă; totuși, renumitul 
artist a învins toate dificultăţile locului și a reușit să merite 
aprobarea tuturor spectatorilor“, scria Giornale delle Due Si- 
cilie, din 29 iunie 1819, iar Paganini însuşi comunica lui Germi: 
„Nimic mai măgulitor pentru mine, în cele trei concerte pe 
care le-am dat, decît laudele și aplauzele obţinute din partea 
unui public orgolios că poate să-și dea cu temei părerea în 
materie de muzică“. 

Era un public foarte bine pregătit şi atît de mîndru de tre- 
cutul său muzical, încît nu primea cu multă bunăvoință și în- 
credere pe străini. Rossini, cu cîţiva ani mai înainte, avusese 
prilejul să constate rezerva napolitanilor, ca si Paganini la pri- 
mul său concert. Şi poate că erau întrucîtva îndreptăţiţi. În tre- 
cutul mai îndepărtat, aici activase, printre alţii, marele Gesualdo 
di Venosa, iar în timpurile mai noi Leonardo Vinci, Alessandro 
Scarlatti, Pergolesi, Paisiello și Cimarosa. Napoli a format pe 
marii sopranişti Farinelli şi Caffarelli, pe basul Lablache, şi tot 
aici s-a desăvirşit opera bufă, adoptînd spiritul popular al cu- 
noscutului intermezzo giocoso. Se explică deci şi orgoliul lui 
Paganini, mai cu seamă că admiraţia entuziastă a auditorilor 
s-a manifestat într-un fel cu totul neobișnuit. Iată ce scria el 
lui Germi cu privire la primul concert, la care au asistat şi 
suveranii regatului: „...în prima seară, cînd am cîntat la 
Teatrul San Carlo, publicul, ca să mă aplaude, a înfrînt ordi- 
nele superioare care prescriu să nu se manifesteze vreun semn 
de aprobare sau de dispreţ în prezenţa curţii, mai înainte ca 
aceasta să dea semnalul aplauzelor. Auditorii n-au așteptat și, 
cu bătăi neîncetate din palme şi „evviva“, mă aplaudau entu- 
ziasmaţi şi m-au făcut să apar de trei ori consecutiv“L. 

Fără îndoială că trebuie să recunoaștem aici apariţia unui 
spirit nou în virtutea căruia dreptul poporului de a-și mani- 
festa sentimentele trece înaintea celui al suveranilor. 

Dar cu toate succesele și frumuseţea locului, în ciuda nu- 
meroaselor ispite pe care le oferă un oraș ca Napoli, Paganini 


1 Napoli, 20 iulie 1819. 

duce o viaţă rezervată: „Trăiesc cu multă economie, de aceea 
nu-ți fie teamă că risipesc sănătatea, liniștea şi banii ... Femei 
graţioase, dar Paganini trăieşte jumătate stoic și jumătate geno- 
vez prudent“. De amîndouă are nevoie, fiindcă sănătatea sa 
nu devine mai bună. În timpul unui turneu pe care-l face în 
Sicilia, în cursul lunilor ianuarie şi februarie 1820, consultă 
somităţile medicale din Palermo și acestea îi recomandă un tra- 
tament cu un medicament vegetal, numit Roob, si multă 
odihnă. Deși în luna mai încă nu este restabilit și mai are ne- 
voie de două luni de odihnă, e optimist şi însuflețit de voința 
de a lupta cu răul care îl macină. „Vreau să mă restabilesc 
pentru turneul pe care intenţionez să-l fac în Germania, Berlin, 
Rusia, Prusia, Franţa și Anglia; apoi poate îmi voi lua nevastă 
şi voi face și eu să se nască cîţiva băieţi sau fete“1. 

Dar sănătatea nu-i revine. La 7 iulie 1820 îi scrie lui Germi 
să nu negplijeze si să-i trimită mereu scrisorile sale vesele, 
fiindcă: „... numai acestea pot să ridice moralul meu abătut“. 
Îi confirmă că s-a rostogolit de la înălțime, pe 39 de trepte, 
pe care le simte încă pe corpul său îndurerat. Suferinţa însă 
nu-l împiedică să lucreze. În vara anului 1819 compune şi tri- 
mite lui Germi Cvartetele nr. 11, 12 şi 13: „Cîntă-le cu răbdare“ 
— îi recomanda Paganini — „și nu le vei găsi rele“2. Acum, 
în timpul convalescenţei, această nedeslușşită fericire a reînce- 
putului de viaţă, scrie un cvartet pentru marchizul Crosa din 
Genova, pe care îl trimite prietenului său, rugîndu-l să-l înmiî- 
neze destinatarului. E mulţumit de această lucrare, în care se 
reflectă teama de întoarcerea suferinţei ce a trecut și speranţa 
în bucuria ce revine, și crede că va place destul de mult dacă 
va fi bine executată și susținută. 

În noiembrie pleacă împreună cu Rossini la Roma, unde 
acesta trebuie să scrie o operă pentru teatrul Apollo. Noua 
lucrare se numește Matilde di Shabran. În ziua repetiţiei gene- 
rale, dirijorul orchestrei, Giovanni Bollo, are o congestie ce- 
rebrală. Se iscă o mare încurcătură. Nimeni nu mai ştie parti- 
tura. Paganini se oferă să dirijeze spectacolul şi-l conduce la 
repetiție precum şi la cele trei reprezentații următoare fără 
partitură, executînd partida viorii prime la octava superioară. 
„Singurul bun pe care nu-l vom uita niciodată, ori de cîte ori 
vom mai asculta în altă parte Matilde di Shabran — scria No- 


1 Napoli, 20 iulie 1819. 
2 Napoli, 29 mai 1820. 

tizie del giorno — va fi ocazia unică de a fi văzut pe atît de 
celebrul Paganini dirijînd, din tandră şi dezinteresată prietenie; 
arcușul său are forța tunetului, dulceața privighetorii şi abili- 
tatea perfectă a maestrului inimitabil.“ 

În cursul acestei ierni, pînă la începutul carnavalului, dă o 
serie de concerte la Teatrul Valle şi la Teatrul Argentina, apoi, 
înspre primăvară, se întoarce la Napoli, unde ajunge la cîteva 
zile după ce încetaseră ostilitățile între trupele napolitane şi 
armata austriacă, a cărei intervenţie punea capăt revoluţiei şi 
producea multă durere în sufletele patrioţilor italieni. Regimu- 
rile reacționare, în fruntea cărora se aflau împăratul Francisc H 
şi Metternich, reușiseră să înfrîngă încercarea poporului italian 
de a-și cuceri libertatea. 

Oricine era bănuit că are convingeri liberale, în toate statele 
peste care se putea întinde puterea lui Metternich, era arestat 
sau măcar supravegheat. Printre aceştia se aflau si unii dintre 
prietenii lui Paganini ca feldmareșalul Domenico Pino, avoca- 
tul genovez Domenico Solari şi scriitorul Massimo d'Azeglio. 

Ne putem închipui deci că nu numai suferințele fizice pro- 
vocau lui Paganini tristeţea profundă cu care asista la eveni- 
mentele din cursul anilor 1820—1821 şi împotriva căreia cerea 
lui Germi sprijinul moral, ci şi întîmplările politice în care 
erau implicaţi atiţia dintre amicii şi cunoscuţii săi. 

Oarecum însănătoşit, Paganini rămîne toată vara la Napoli, 
în toamnă însă îl aflăm grav bolnav la Parma; abia în aprilie 
1822 se simte destul de restabilit ca să se ducă la Milano. Mama 
și cumnatul său alarmaţi vin să-l îngrijească iar feldmareșalul 
Pino îl invită la vila sa, lîngă lacul Como, unde aerul ozonat, 
coborit de pe înălțimile împădurite ce-l înconjoară, și o bună 
îngrijire puteau să-i ajute la restabilirea sănătăţii. Mai înainte 
de a pleca la ţară, Paganini se duce, însoţit de mama sa, la 
Pavia, centru universitar și medical renumit, ca să consulte pe 
un celebru doctor, profesorul Siro Borda. Medicul îi pune un 
diagnostic neclar, „toxine ascunse de dată veche“ și-l reţine în 
localitate ca să-i aplice un tratament de 55 de fricțiuni, care-l 
chinuiesc pe bolnav timp de cîteva luni, fără să-i aducă nici o 
ameliorare. 

„Cine ştie cîte luni voi mai sta în această poziţie dar există 
speranţa unei vindecări perfecte, deci curaj“, exclamă într-o 
scrisoare. Febra, pulsul neregulat și tusea nu-i dau o clipă de 
linişte. 

Din dragoste pentru prietenul său, vrea să-i cruţe durerea 
de a privi un Paganini suferind, ajuns aproape un cadavru, 
şi-l roagă să nu vină să-l vadă. Sufletul său este atît de întu- 
necat, încît Pavia i se pare un mormînt. Refuză să cunoască 
localnici, însă primește pe numeroși studenţi străini care vor 
să-l viziteze. 

După aproape un an de tratament, Borda schimbă prescrip- 
ţiile şi-i recomandă o cură cu lapte de măgăriţă. În ciuda nou- 
lui regim medical, tusea devine din zi în zi mai chinuitoare și 
Paganini, îngrijorat, cere lămuriri doctorului său, care afirmă 
că plăminul este sănătos; îi modifică însă tratamentul, înlocuind 
laptele de măgăriţă cu lapte de lupoaică, şi-l asigură că acesta 
şi timpul îl vor vindeca. Încrezător şi arzînd de nerăbdare să 
plece mai curind la Como, scrie lui Germi: „Eu abia aştept 
momentul să plec în călătorie, acolo unde m-așteaptă o foarte 
frumoasă măgăriţă şi o graţioasă vacă, pe care domnul general 
a avut grijă să le procure“!. Dar nu pleacă la Como, ci la Pa- 
via, ca să fie sub directa supraveghere și îngrijire a omu- 
lui căruia i-a acordat atita încrede încît îl numeşte „di- 
vinul“, „celebrul“ Borda. Se pare că acesta a nimerit 
însfîrşit diagnosticul şi-i spune că boala de care suferă este 
aproape nouă — se numește „lue nascosta“; „Trebuie să mă 
bucur că printr-un miracol nu sînt mort“ exclamă Paganini 
ca un ecou al medicului său și apoi aceeași nezdruncinată spe- 
ranţă: „mă voi restabili perfect dar trebuie timp. Deci răbdare 
şi să mergem înainte“2. 

În septembrie se simte atît de rău încît Dr. Borda crede 
că e cazul să-i facă cinci luări de sînge consecutive și să exami- 
neze dacă bolnavul are tubercule pulmonare. „Tusea mereu 
îngrozitoare, dar sputa nu e rea, deci sper... Eu scriu dar nu 
văd... decît puţin ce scriu. Vizita m-a slăbit în aşa hal că nu 
pot să văd ceea ce scriu“. Scrisoarea aceasta cu idei repetate şi 
data greșită ne arată cît de tulburat și slăbit era Paganini în 
urma tratamentului sălbatic aplicat de Borda. Este uimitor că, 
subalimentat și supus la o asemenea terapeutică, n-a murit. 

Indignat, cînd în sfîrşit își dă seama de incapacitatea profe- 
sorului doctor, scrie prietenului său Germi o scrisoare, care 
amintește pe aceea trimisă de Beethoven lui Wegeler la 28 iu- 
nie 1810. 


1 Milano, 28 iunie 1823; scrisoare către Germi. 
2 Pavia, 7 august 1823, scrisoare către Germi. 

Milano 26 noiembrie, 1823 
Prietene prea scump, 

. . . fericit este acela căruia îi este dat să plece spre lumea cealaltă 
fără concursul medicilor. Trăiesc printr-o adevărată minune. 
Un medic american! m-a salvat. Borda, după spusele acestui 
medic, a încercat o cură mercurială; cît priveşte cele cinci luări 
de sînge, mi le-a prescris spre a opri cauza tusei. Acum mă 
întreb dacă numai prin dibuiri trebuia să se facă atîtea încer- 
cări, ca pe un corp care i-ar fi fost vîndut. Eu găsesc în aceasta 
imoralitate, ignoranță şi înșelăciune. În ultimul timp îmi da 
opiu în mare cantitate; acesta îmi potolea tusea dar mă pome- 
neam lipsit de toate facultăţile; nu mai puteam să digerez decît 
o ciocolată în 24 ore, îmi apăruse puţină astmă, mi se umflase 
pîntecele și culoarea mea era cadaverică. 


Printr-un adevărat noroc pentru mine, aflindu-mă într-o ca- 
fenea, numitul medic american m-a zgilțiit și m-a convins că 
într-o lună voi fi înmormîntat dacă nu mă supun sfaturilor sale, 
fiindcă el cunoştea boala mea, tusea derivă din slăbiciunea 
nervilor ... lată-mă, i-am spus, sînt în mîinile dumneavoastră. 
Mi-a dat nişte pilule, ceai făcut de el, costițe bune de vițel pe 
grătar şi vin bun. În cîteva zile am renăscut şi acum mă simt 
foarte bine. În Milano nu se vorbeşte decît de american, fiindcă 
a făcut o asemenea minune... La sfîrșitul săptămînii mă voi 
întoarce la Villanuova generalului Pino, unde voi fi mai bine 
tratat și voi face cavalcadele prescrise de american. Eu si toți 
ceilalţi urîm pe Borda fiindcă mi-a ruinat nu numai fizicul dar 
şi punga timp de aproape doi ani, petrecuţi în tristețe“. 

După o prelungită cură de aer, alimentaţie substanţială şi 
odihnă pe malul lacului Como, la poalele Alpilor, în primă- 
vara următoare, Paganini îşi reia activitatea și în seara de 
23 aprilie 1824, dă la Teatrul La Scala din Milano un prim 
concert. Faptul că Paganini a ales Milano și apoi Pavia pentru 
primele sale manifestări în public, după însănătoşire, nu este 
întîmplător, ci corespunde caracterului său încrezător în viaţă, 
combativ şi orgolios. Pe cînd era bolnav spunea într-o scri- 
soare: „mi se pare că cei din Italia de Sud mă cred mort, eu în 
schimb îmi spun al tău prieten Paganini“. 

Acum voia să se arate, în aceeași forţă din trecut, celor care-l 
priviseră tîrîndu-şi pe străzi suferința şi care credeau că este 


1 Doctorul american era în realitate un german numit Spitzer, pe 
care Paganini îl va reîntilni la Marsilia. 

un violonist sfîrşit. Tocmai această părere o reflectă Gazzetta 
di Milano din 26 aprilie 1624: „Știindu-se că o insistentă boală 
chinuia de mult timp pe distinsul maestru, fiecare era nerăb- 
dător să-l asculte, dacă din întîmplare n-a pierdut din forţa şi 
agilitatea de care ne dăduse mai înainte dovezi atît de mari; dar 
abia s-au auzit primele măsuri şi inimile au prins curaj. S-a 
arătat mai mare decît el însuși.“ 

În acest timp apăruse la Paris Viaţa lui Rossini de Stendhal. 
În nota nr. 1, la pag. 266, acesta scria: „Paganini, cea dintii 
vioară a Italiei, şi poate a Europei, este în acest moment un 
tînăr de 35 de ani, cu ochi negri și pătrunzători, cu părul des. 
Acest suflet arzător n-a ajuns la talentul său sublim cu opt ani 
de răbdare și de Conservator, ci printr-o greşeală, sentimentală, 
care, se spune, l-a făcut să fie aruncat în carceră pentru mulți 
ani. Singur şi părăsit într-o închisoare, care putea să se sfîr- 
şească prin eşafod, şi în fiare fiind, nu-i mai rămăsese decît 
vioara; el a învăţat să-și traducă sufletul prin sunete; şi serile 
lungi de închisoare i-au dat timpul să fie perfect în acest limbaj“. 

Neostenit admirator al ucigaşilor din dragoste, în a căror 
faptă vedea o manifestare de energie și de caracter independent, 
Stendhal aduna cu plăcere asemenea poveşti şi a introdus cî- 
teva culese din lumea italiană în volumul său Despre dragoste, 
apărut la Paris în vara anului 1822. Faptul că pe aceea privi- 
toare la Paganini a pus-o într-o notă din Viaţa lui Rossini ne 
determină să bănuim că a aflat-o în ultimul moment şi n-a vrut 
să-i scape, nefolosit, un efect de senzaţie. 

Rossini fiind pe atunci foarte aplaudat la Paris şi chiar, 
precum spunea Stendhal, de ia Moscova pînă la Calcutta şi 
Londra, cartea s-a răspîndit repede și totodată legenda calom- 
nioasă cu privire la Paganini, întărită acum de autoritatea lucru- 
lui tipărit. Paganini află imediat şi la 24 iulie 1824 trimite lui 
Germi copie de pe pasajul „înserat cu nesocotință de domnul 
Stendhal în Viaţa lui Rossini“ şi îl roagă să scrie un articol 
„despre o asemenea afirmaţie absurdă“. Germi i-a împlinit ru- 
gămintea şi rîndurile publicate de el au făcut plăcere priete- 
nilor virtuozului. Acum Paganini începe să lupte cu calomnia 
ca omul cu umbra sa. 


Viaţa agitată de concertist îl poartă iar din oraş în oraş și 
în toamnă ajunge la Veneţia. Aici reîntilnește pe Antonia 
Bianchi, mica figurantă de la Teatrul San Samuele, din timpul 

primului turneu făcut la 'Triest. Se pare că o iubise, îi promi- 
sese să-i dea posibilitatea să participe la concertele sale şi, cîtva 
timp, o ajutase cu bani, ca să înveţe canto. Poate chiar că-i 
promisese s-o ia de soţie, fiindcă, aflînd că nu-i este credin- 
cioasă, exclamă într-o scrisoare „sînt, în sfîrșit, liber!“. 

Era o femeie frivolă şi cu maniere vulgare, lipsită de sen- 
timente şi rea. Un portret litografiat din anul 1828 de Kierhu- 
ber ne-o reprezintă tînără, cu ochi verzi-albaştri, obrazul re- 
gulat, încadrat de un păr negru, pieptănat lins, cu cărare la 
mijloc şi adunat în creştetul capului; buzele cărnoase şi bine 
desenate, gitul plin şi umerii rotunzi, a căror goliciune albă 
o accentuează rochia de catifea de culoare închisă, care-i evi- 
denţiază senzualitatea. Ar fi fost atrăgătoare dacă nasul gros şi 
privirea aspră nu i-ar fi dat o înfățișare antipatică. E singura 
femeie care, în acești ani, reuşeşte să aibă oarecare influenţă 
asupra lui Paganini. 

Întilnindu-se, reiau legătura de atîta timp întreruptă şi, la 
începutul lui noiembrie 1824, sînt împreună la Triest, veniţi 
în turneu. În acest anotimp, din grădinile şi viile ce acoperă 
dealurile înconjurătoare se lăsa asupra orașului o lumină poto- 
lită galbenă-arămie. În port se îndesau corăbiile cu pădurea 
lor de catarge, printre ale căror pînze albe se strecura fumul 
negru al vaporului, mijloc de transport de curînd inventat, care, 
scurtînd timpul călătoriei, dădea oamenilor sentimentul că tră- 
iesc mai mult. Pe străzile drepte şi bine pavate, mulțimea de 
călători şi de marinari, în costume variate, se amesteca printre 
localnici şi aducea o însufleţire deosebită. 

Paganini şi Antonia Bianchi, învăluiţi de amabilitatea tries- 
tinilor şi prinşi în viaţa animată a orașului, ies pretutindeni 
împreună şi fac vizite, fiind trataţi ca soţ şi soţie. Sînt zile fe- 
ricite, puţinele zile fericite pe care le trăiesc laolaltă şi care 
se reflectă într-o scrisoare a lui Paganini unde o numeşte „vir- 
tuoasa Bianchi“. 

Vîlva stîrnită de anunţarea concertelor lui Paganini a atras 
o mulţime de iubitori de muzică şi de profesioniști din locali- 
tăţile învecinate. Din Liubliana, unde activitatea muzicală avea 
o veche şi strălucită tradiţie, a venit violonistul de formaţie 
clasică Beneš, în fruntea unei delegaţii de muzicieni, trimisă de 
Societatea filarmonică locală spre a înmîna lui Paganini o di- 
plomă de onoare. În Triest se mai aflau Meyerbeer, venit pentru 
reprezentarea operei sale Cruciatul în Egipt şi violonistul ger- 
man Josef Jähl. 

Cavalerul Niccolò Paganini, primul violonist al timpului său, portret 
apărut în revista „Teatrul Naţional“. Niirnberg, 9 noiembrie 1829. 


N. Paganini, siluetă de un anonim, 1831. 


Luigi Guglielmo Germi. 


N. Paganini, litografie de Karl 
Begas, anul 1830. 


Antonia Bianchi, litografie de 
J. Kriehuber, 1828 


Achille, fiul lui Paganini, desen 
~ de Achille Devéria, 1832. 


Primul concert a avut loc în seara de 15 noiembrie şi Paga- 
nini a executat Concertul în mi major, Variaţiunile pe coarda 
sol şi Larghetto e Polacchetta. La sfîrşitul Variațiunilor, Meyer- 
beer entuziasmat a strigat din loja sa: „Înger din Paradis“ iar 


din locul unde se adunaseră toţi ceilalți muzicieni s-a auzit 
următorul dialog notat chiar de Paganini într-o scrisoare: 


Beneš — „Putem să ne facem toţi testamentul“ 
Jâhl — „Nu, fiindcă eu sînt deja mort.“ 


În februarie anul următor, Paganini şi Antonia Bianchi sînt 
la Roma. Cardinalul secretar de stat, om în vîrstă de 84 de ani, 
care văzuse şi auzise pe Pugnani şi Viotti, ascultînd într-un con- 
cert la o reuniune familială pe Paganini, a declarat că în viaţa 
sa n-a petrecut o seară atit de fermecătoare. Ca o recunoaştere 
a valorii excepţionale a virtuozului, cardinalul a propus Vati- 
canului să-i acorde decorația de „Cavaler al Pintenului de Aur“. 
Însă propunerea a fost suspendată, fiindcă s-a aflat „bîrfeala 
că în lanţuri am învăţat să cînt“ scrie Paganini indignat. Acum 
simte dureros ce neașteptate şi dăunătoare urmări poate să pro- 
ducă o reputaţie proastă, chiar dacă nu este întemeiată. Imediat 
îi scrie lui Germi să-i procure un certificat, care să infirme fap- 
tele ce i se atribuie. „E drept că o asemenea decorație nu este 
mare lucru, însă în afară de graniţele Italiei este foarte acre- 
ditată“i. 

Pleacă apoi la Napoli. Fie din cauza numeroaselor călătorii 
şi concerte, fie că nu-i prieşte căldura sudului, tusea se agra- 
vează et devine tot mai chinuitoare. Poate că speriat de această 
revenire a suferinţei, el îşi manifestă intenţia că, după ce se va 
întoarce din turneul european, să primească postul de direc- 
tor de orchestră la Teatrul Carlo Felice, ce se construia la Ge- 
nova. Simţea că trebuie să înceapă o viaţă mai liniștită, de care 
avea nevoie corpul său plăpînd. 

După un concert dat împreună cu Antonia Bianchi la Teatrul 
del Fondo, se duc la Palermo și aici se naşte la 23 iulie 1825 
singurul său copil, Achille Ciro Alessandro Paganini. Antonia 
Bianchi îi împlinise cea mai mare dorinţă a vieţii sale. Se vedea 
însfîrşit „reprodus într-un fiu al său“, precum se exprimase 
într-una din numeroasele scrisori trimise prietenului şi confi- 
dentului său Germi. Acum are un imbold mai puternic ca 
să-şi grăbească plecarea în străinătate: vrea să adune bani, nu 


1 Roma, 27 martie 1825, scrisoare lui Germi. 

numai pentru asigurarea vieţii sale de om suferind, ci și pentru 
viitorul lui Achille. 

Dar mai întîi trebuie să-şi amelioreze sănătatea. Cu voinţa 
îndîrjită pe care i-o cunoaștem se supune la orice tratament, 
dacă i se promite o cît de slabă nădejde de mai bine. Nu în- 
crederea îi lipseşte, ci concursul medicilor. Dezamăgit de inca- 
pacitatea lor, recurge la preparate suspecte, lansate cu multă 
reclamă. „Medicina curativă a D-lui Le Roy a demascat nepu- 
tinţa medicală“ exclamă triumfător cînd i se pare că un aseme- 
nea medicament i-a făcut bine. Încurajat, speră să plece peste 
hotare chiar în primăvara anului următor, 1626, împreună cu 
Bianchi care îi face impresia că a progresat în arta cîntului. 
De altminteri de vreme ce nu vrea să se despartă de copil, 
trebuie să ia şi pe mamă. 

Se hotărăşte să rămînă toată iarna în clima dulce a sudului, 
odihnit şi ferit de surprizele pe care ar putea să i le aducă 
zilele reci din nord. În primăvară însă nu se simte mai bine 
şi un medic, „celebru în Napoli“, care vrea neapărat să-l însă- 
nătoşească, îl supune, într-un sat învecinat, la un tratament cu 
Roob şi sulf; „eu cred sigură vindecarea mea în două trei luni“ 
trimite el veste prietenului din Genova). 

La suferinţele fizice se adaugă cele morale, pe care începe 
să i le provoace neîmblinzita Bianchi prin scandaluri aproape 
zilnice. Din nimic se înfurie, ţipă și trîntește. Într-o zi, Paga- 
nini avînd de discutat o chestiune personală cu un comerciant, 
refuză s-o ia și pe ea. De îndată ce rămîne singură, apucă cutia 
viorii şi o trînteşte de podea pînă o face ţăndări; ar fi sfărîmat 
şi vioara dacă nu intervenea cameristul să i-o smulgă din mînă. 

În ciuda bolii, a scenelor de furie pe care i le face Antonia 
aproape zilnic, acasă și în societate, Paganini lucrează intens și 
compune Concertul în si minor cu „rondoul clopoţeilor“ (La 
Campanella), precum şi Concertul în mi major care se termină 
cu o poloneză. 

După concertele pe care le dă la Napoli, pleacă la Roma, 
unde rămîne două luni, într-o susținută activitate concertistică. 
Papa Leon XII îl decorează cu ordinul ecvestru „Pintenul de 
Aur“ şi de acum se va numi cavalerul Niccolò Paganini. 

În primăvara anului 1827, o răceală gravă îl aduce pînă 
în pragul mormântului „dar în ciuda medicilor“, care l-au crezut 
de nevindecat, s-a restabilit repede. Preocupat de turneul amî- 


1 Napoli, 26 aprilie 1826. 

nat mereu din cauza sănătăţii nestabile, se duce la Bologna şi 
rămîne în îngrijirea doctorilor Tommasini ei Valorani. Cele 
aproximativ patru săptămîni cît durează tratamentul, îşi petrece 
timpul în tovărășşia lui Papa Milzetti, a lui Pancaldi, Danti şi 
Palmieri, făcînd împreună, zilnic, muzică de cvartet. 

„Era pasionat după Beethoven, — povestește Pancaldi — şi 
nu trecea o zi fără să nu execute o bucată“, 

Părăsește Bologna la 22 septembrie, îndreptîndu-se spre Ge- 
nova, ca să prezinte familiei sale pe Achille şi pe mama sa. 
Fără îndoială că de ambele părţi curiozitatea era mare. Putem 
presupune că Tereza Paganini a primit cu simpatie pe nora sa 
nelegitimă și cu dragoste pe unicul său nepot fiul celui mai 
drag dintre copiii săi, fiindcă într-o scrisoare din anul urmă- 
tor trimite o îmbrăţişare prea amabilei tovarăşe a fiului său, 
iar micului Achille, o sărutare. 

După cîteva concerte la Genova, Milano şi Torino, Paganini 
se pregăteşte împreună cu Antonia Bianchi şi Achille să ia 
drumul Vienei. 


Capitolul VI 


PE DRUMUL GLORIEI ETERNE 


Demonicul e o energie pozitivă. La 
Paganini se manifestă în cel mai 
înalt grad. 

Goethe 


O călătorie la Viena în anul 1828, şi îndeosebi un turneu 
prin oraşele Europei, era o faptă destul de obositoare şi chiar 
nerecomandabilă pentru un om suferind. Călătorul trebuie mai 
întîi să-şi reţină, cu multe zile înainte de data plecării, un loc 
în diligențele prea aglomerate. În spaţiul strîmt al vehiculului, 
picioarele pasagerilor se chirceau iar convorbirile şi rîsetele zgo- 
motoase, uneori acompaniate de ţipetele vreunui copil, erau 
întrerupte doar de chiuitul surugiilor la hopuri sau la vreo 
cotitură mai periculoasă a drumului. Numai la popasurile 
pentru schimbul cailor se destindeau membrele amorţite şi se 
odihneau urechile dogite de uruitul roţilor şi al vorbăriei. Han- 
giul se grăbea să pună pe masa frumos aşternută mîncarea caldă 
şi porţia de vin dinainte plătite, dar călătorul înfometat n-apuca 
să înghită două trei dumicaturi și surugiul, complice cu patro- 
nul, suna plecarea, anunţind că este în întîrziere. Astfel, min- 
carea, vinul şi pîinea rămîneau pe masă aşteptind alți călători 
înfometați. Bacșişurile ce se plăteau conducătorului diligenței, 
ajutoarelor sale sau băieţilor de grajd, întreceau cîteodată costul 
biletului. Călătorul, zdruncinat, enervat, nemîncat şi rău dor- 
mit, era mulţumit cînd, chiar cu întîrziere, ajungea teafăr la 
destinaţie. 

Ca să înlăture oboseala și necazurile unui drum făcut în 
asemenea condiţii, Paganini, prevăzător şi meticulos, își coman- 
dase din timp o trăsură personală, care la 2 ianuarie era gata. 
Ca şi cum ar fi ştiut că se desparte pentru mulţi ani de Italia, 
în luna decembrie dă trei concerte la Florenţa, trei la Milano 
şi ultimul, de adio, la 4 ianuarie, pentru studenţii din Pavia. 


68 


O linişteşte și pe Antonia Bianchi, făcîndu-i „act de pensie de 
o sută de scuzi milanezi anual, pentru toată viața“. 

În sfîrşit, în ziua de 8 martie 1828, părăseşte Milano pentru 
prima sa călătorie peste hotare. Avea patruzeci şi cinci de ani 
și patru luni şi pleca în primul său turneu european. 

La Viena, urma să-l cheme pe prietenul său din copilărie 
Lazzare Rebizo, bărbat frumos, bogat, şi cu multe relaţii în 
societatea străină, care trebuia să fie însoţitorul și mentorul 
său de încredere, într-o lume în care nu-i erau cunoscute nici 
limba, nici oamenii, şi nici obiceiurile. După opt zile de călă- 
torie ajunge în capitala Austriei. Frumuseţea si aspectele variate 
ale orașului acaparează atenţia călătorului și-l uimesc. „Casele 
din cetatea Vienei sînt puţine, numai peste o mie trei sute, 
dar sînt foarte înalte, cîte șapte şi opt rînduri; și pe unde sînt 
ulițele foarte strîmte, nici că se vede soare în veci. În acest 
fel de locuri se lucrează ai ziua cu luminarea . .. 

Are cinci teatre, două în cetate și trei afară, unul în ulița 
Viden, altul în Leopoldstadt și al treilea în Josefstadt“. 

Reprezentaţiile cele mai frecvente erau acelea în care se ju- 
cau piese străine, îndeosebi franțuzești sau italiene. Nici la 
teatrul muzical autorii naţionali nu erau prea căutaţi, fiindcă 
pătura suprapusă preţuia în mod exagerat creaţiile autorilor 
străini. Weber, deși avusese succes cu opera sa Freischiitz, nu 
reuşise să reziste concurenţei teatrului italian, care venise cu 
operele lui Rossini. 

La concerte însă se executau lucrări de Haydn, Mozart şi 
Beethoven. Exista chiar o formaţie permanentă condusă de vio- 
lonistul Schuppanzigh, care interpreta si răspîndea cvartetele lui 
Beethoven, pe lîngă ale celorlalți compozitori anteriori. Prin 
casele particulare se făcea multă muzică de cameră; sonate, 
duete, triouri sau cvartete şi muzică vocală. Astfel s-au făcut 
cunoscute, cu concursul tenorului Vogl, liedurile lui Schubert. 

În afară de aceasta, existau multe ansambluri instrumen- 
tale, numite capele, care executau muzică de dans: lăndlere, 
dansuri tiroleze sau stiriene. Cele mai renumite erau capelele lui 
Lanner și Johann Strauss-tatăl, care, pe lingă excelenți capel- 
maeștri, mai erau şi străluciți compozitori de valsuri şi polci. 
Mai prin toate cîrciumile şi grădinile se întilnea cîte o capelă de 
instrumentiști, în jurul căreia se aduna un public numeros. 


1 Dinicu Golescu — Op. cit., pag. 42 şi 45. 

Paganini a programat primul concert pentru ziua de 29 
martie, la ora 11 şi 30 dimineaţa, în sala Redutensaal. O mul- 
time imensă umplea teatrul încă de la orele 9 dimineaţa, în sală 
se puteau vedea reprezentanţii de seamă ai literaturii vieneze, 
în frunte cu poetul Grillparzer, care se ocupa și cu cronica mu- 
zicală, Franz Schubert, violoniștii Joseph Slavik, pe care Cho- 
pin îl va considera ca un al doilea Paganini, Josef Böhm, viito- 
rul profesor al marelui Joachim, Josef Mayseder, Leopold 
Jansa, violonist al curţii imperiale, care la moartea lui Schup- 
panzigh, în 1830, va deveni conducătorul celebrului cvartet; 
violonistul și compozitorul apreciat Léon de Saint-Lubin, cei 
doi Czerny, tatăl și fiul, și încă mulţi alții. 

Paganini interpretează Concertul în si minor cu Campanella, 
Sonată militară pentru coarda sol, Larghetto cu variațiuni şi 
Introducere şi Variaţiuni pe tema „Non più mesta accanto al 
fuoco“ din Cenuşăreasa de Rossini. 

Publicul uimit şi entuziasmat izbucnește în aplauze inter- 
minabile. Muzicieni de cea mai mare valoare nu găsesc termeni 
potriviţi prin care să-și exprime admiraţia. Compozitori renu- 
miţi ca Adalbert Gyrowetz, Joseph Weigl şi Franz Lachner „ur- 
lau de încîntare“ notează Franz Farga. Schubert scrie priete- 
nului său Anselm Hiittenbrenner, tînărul care închisese ochii 
lui Beethoven: „În Adagio am auzit cîntînd un înger“, iar ami- 
cul lui Schubert, Bauernfeld, notează în jurnalul său: „Ascul- 
tînd pe infernal-divinul violonist am fost tot atît de răpiți de 
admirabilul său Adagio, pe cît de uimiţi de satanica sa artă și 
distraţi de contorsiunile de necrezut ale figurii sale demoniacă, 
care seamănă cu o păpușă slabă și neagră, trasă pe sfori“. 

Un articol publicat în Theaterzeitung din Viena, cu data de 
4 aprilie 1828, ne dă amănunte preţioase cu privire la arta lui 
Paganini: „Dacă s-ar descrie cele mai neînchipuite dificultăţi, 
executate tot atît de uşor ca o temă ușoară, dacă aş descrie 
un artist executînd duble-coarde, sunete armonice şi inimagina- 
bile note staccato şi toate acestea în tempoul cel mai iute ca şi 
în cel mai calm, dacă as spune că vioara în mîinile sale răsună 
cum nu răsună nici o voce omenească, fie ea cea mai emoţio- 
nată, dacă aş spune că sufletul său arzător răspîndeşte în toate 
inimile căldura vieţii, că fiecare notă este percepută curată și 
perfectă, dacă aş spune că orice cîntăreţ poata să înveţe totul de 
la el, n-am spus încă nimic“. 

Legendele calomnioase pe care le cunoaștem îl precedaseră 
la Viena şi un cronicar muzical relata că Paganini a deprins în 

închisoare tehnica sa uimitoare. Paganini răspunde printr-o 
scrisoare publicată în Theaterzeitung, în care printre altele 
spune: „că niciodată și nicăeri, sub niciun guvern, n-a fost silit 
sub niciun motiv să trăiască altfel de viaţă decît aceea care 
convine unui om liber, cetățean onorat și credincios, executor al 
legilor.“ Însă, nici notiţa bîrfitoare şi nici scrisoarea de apărare 
n-au făcut vreo impresie asupra publicului şi nu au diminuat 
admiraţia pe care i-o provoca marele artist. Violoniștii Mayse- 
der și Böhm au declarat că este cel mai mare virtuoz al tuturor 
timpurilor. Poetul Castelli a scris Paganiniana, dialog despre 
zeul viorii, Grillparzer, o poezie. 

Iată cum nota Paganini însuşi impresia publicului, despre 
el. „Dacă mi-ar fi îngăduit să-ți spun în ce fel se exprimă pu- 
blicul care mă onorează, ar trebui să ajung la ceea ce s-a 
scris prea măgulitor în ziare... dar mă mărginesc să-ți spun 
că mă găsesc entuziasmat de sufragiile tuturor, la unison, în 
cel mai măgulitor grad la care aş putea aspira.“1! Un articol din 
ziarul Der Sammler (4 iunie 1828) îl pune alături de Beetho- 
ven: „Dacă ați asculta într-o seară tonul energic şi fermecător 
al lui Paganini şi armonia puternică a lui Beethoven, în scurt 
timp aţi putea să admiraţi pentru două ore, două din cele mai 
colosale genii pe care le-a produs pămîntul, să priviţi uimiţi în 
operele lor și să pătrundeţi în abundenta lor armonie clasică“. 

La 16 mai, Paganini dă un concert în beneficiul săracilor 
din Viena. drept mulțumire pentru primirea pe care i-au fä- 
cut-o vienezii. Entuziasmul publicului creștea cu fiecare con- 
cert. Veneau din toate orașele, mai apropiate si chiar mai de- 
părtate, nesfîrşite rînduri de auditori. 

Interesant este să cunoaștem şi părerea virtuozului despre 
publicul său. În scrisoarea mai sus-citată către Samengo spu- 
nea: „am văzut un public învățat în muzică şi plin de dragoste 
pentru oricine o execută cu căldură“, iar lui Germi îi scria 
această părere: „Aici se gustă adevărata muzică“. 

Paganini, stimulat de prețuirea incomparabilă pe care i-o 
acordă vienezii, compune două Adagio-uri şi o sonată cu varia- 
țiuni pe tema imnului austriac de Haydn. Sonata este cunoscută 
sub titlul Maestosa sonata sentimentale. Într-o scrisoare din 5 
iulie către prietenul său, se anunţă că prepară muzică drama- 
tică pentru vioară, de executat pe coarda sol, cu acompania- 
ment de orchestră mare, intitulată „Furtuna“ — Sonată drama- 


1 Viena, 15 mai 1828, scrisoare către Samengo. 

tică cu următoarele părți: 1. Preludiu de uragan, 2. Începutul 
furtunii, 3. Alarmă maritimă, 4. Rugăciune, 5. Gravă furtună, 
6. Alarmă maximă, 7. Linişte, 8. Final brilliant. Această sonată 
o interpretează fără să obţină un succes apreciabil în „concertul 
de adio“ adresat vienezilor, la 24 iulie 1828. Paganini voise ca 
acest subiect să fie realizat de Beethoven. „Îmi propusesem — 
spunea el lui Schottky — ca, imediat după sosirea mea la Viena, 
să rog pe acest erou să compună cîteva bucăţi, pentru mine 
între altele o furtună. Moartea sa prea timpurie a zădărnicit 
acest frumos plan şi astfel a apărut Furtuna lui Panny.“ 

Compozitorul acesta modest a făcut o orchestrație slabă, 
ceea ce a determinat insuccesul lucrării. 

Tot în compoziţiile scrise în acest timp, trebuie să conside- 
rëm un Adagio cantabile în duble-coarde, introdus într-un con- 
cert de Rode, pe care-l cîntă la 11 mai, și despre care ne vor- 
beste Gazeta musicale din Paris în numărul din iunie 1828. Cu 
privire la Concertul de Rode este interesantă explicaţia pe care 
o dă Paganini biografului Schottky. „Mă hotărîsem să nu mai 
cînt lucrări de alţi compozitori ...; însă la Viena am fost con- 
strîns să fiu necredincios angajamentului meu. E contrariu firii 
mele să cînt compoziţiile altora; nu pentrucă nu pot să citesc tot 
ce mi se pune sub ochi, ci fiindcă vreau să accentuez particu- 
larităţile mele proprii, o dorință pentru care nu trebuie să fiu 
blamat căci se pare că este şi dorința majorităţii ascultătorilor 
mei.“2 

Uneori admiraţia publicului se manifesta și în mod umo- 
ristic. În seara de 22 mai se reprezintă la Teatrul An der Wien 
o farsă în două acte de Meisel cu muzica de Franz Glaser, Falsul 
virtuoz sau Concert pe coarda sol. Eroul farsei se numește Cele- 
brini și rezultatul trecerii sale prin Viena este: „Trei sute de 
victime se află în spital, lovite de supraextaz; patru sute de ar- 
tişti atît au deschis gura şi urechile încît n-au mai izbutit să 
le închidă și trebuie să fie operaţi. Patruzeci de critici suferă se- 
rios de inflamație la creier după ce au scris dări de seamă des- 
pre virtuoz“. 

În același timp, mai în toate vitrinele, apar portrete și cari- 
caturi ale lui Paganini, chipul său este gravat pe tabachere, pe 
minerul bastoanelor şi în medalioane. Faima sa pătrunde în în- 
treaga viaţă a Vienei. În restaurante se oferă friptură sau şni- 


t J. M. Schottky — Op. cit., pag. 337—338. 
2 J, M. Schottky — Op. cit., pag. 278. 

țel „alla Paganini“, în cofetării, prăjiturile, la haină, nasturi 
sînt „alla Paganini“, coafura femeilor îi purta numele şi chiar 
o lovitură de biliard se numea „alla Paganini“. 

Muzicienii exploatează momentul și Johann Strauss com- 
pune un vals „alla Paganini“, Lanner două Quodlibet pe mo- 
tive din primul Concert pentru vioară de Paganini, Carl Czerny 
un Rondo a campanelli pentru pian, Joseph Fischhof, un marş 
„alla Paganini“, etc. 

Birjarii cereau preţul unei curse zicînd: „Ein Paganiner!“ 
ceea ce corespunde cu cinci guldeni, cel mai mic preţ al unui loc 
la un concert al genovezului. 

Şi nici anecdotele, mai mult sau mai puţin adevărate nu 
lipsesc. 

Într-o zi, Paganini voind să-și cumpere mănuși, intră în- 
tr-un magazin şi roagă pe vînzător să-i arate o pereche. Cum 
nobilimea lansase moda mănușşilor care imitau pielea girafei 
din parcul Schönbrunn, trimisă în dar de paşa Ibrahim al Egip- 
tului, vînzătorul îl întreabă: 

— „Ala girafa“? 

— Nu, de alt animal — răspunde Paganini care a crezut că 
e vorba de pielea din care sînt confecţionate. 

— Atunci poate „alla Paganini“? — zise vînzătorul care nu-l 
recunoscuse și îi arată o pereche de mănuși care aveau impri- 
mate pe cea dreaptă un arcuş iar pe stinga, o vioară. 

Tot în timpul acesta a circulat mult o istorioară care ar pu- 
tea să fie adevărată, fiindcă se potrivește cu dragostea de co- 
pii a lui Paganini și cu origina sa. Plimbîndu-se pe o stradă din 
Viena, întîlneşte un copil care cerșea cu vioara. Paganini îl 
oprește și aflînd că încearcă astfel să cîştige ceva bani, pe care 
să-i ducă mamei sale, îi ia vioara și începe să cînte. Îndată se 
adună un mare număr de trecători, care ascultă încîntaţi con- 
certul neașteptat. Apoi Paganini ia copilului pălăria şi pur- 
tînd-o prin faţa ascultătorilor, strînge o importantă sumă de 
bani, pe care o dă micului violonist. 

Paganini este invitat pretutindeni. Artiştii îl înconjoară cu 
mare simpatie şi-l introduc în viaţa muzicală a oraşului. La un 
concert comemorativ dat la Augarten sub bagheta lui Schup- 
panzigh ascultă Simfonia VII de Beethoven, pentru care avea 
un adevărat cult, şi la sfîrșit, cu ochii plini de lacrimi, exclamă: 
„E mort!“ 

Un cvartet alcătuit din cei mai buni instrumentiști din 
Viena vine acasă la Paganini și interpretează, numai pentru el, 

două din ultimele cvartete de Beethoven: „pe urmă mi-a plă- 
cut să le execut eu însumi, dar muzica aceasta este foarte ciu- 
dată“, scrie la 11 iunie 1828 lui Germi. Nu s-a putut preciza 
care din ultimele patru cvartete (op. 127, 130, 132 şi 133) au 
fost executate la această ședință. Dar oricare vor fi fost este 
explicabil ca, la prima lectură, să i se fi părut bizare, fiindcă 
sînt cele mai profunde din cvartetele titanului şi au o construc- 
De mai puţin obișnuită. Peste cîțiva ani însă, într-o scrisoare 
pe care o trimite în anul 1839 aceluiași prieten va scrie: „Sper 
că-ţi vor plăcea infinit de mult ultimele cvartete de Beethoven, 
cînd le voi conduce.“ 

Oraşul Viena îi oferă o medalie de aur gravată de Joseph 
Lang; pe o față a medaliei este o măsură din Campanella, pe 
cealaltă, inscripţia „Perituris sonis non peritura gloria“. 

Ca să mulțumească publicul, îşi amină plecarea și ajunge să 
dea al 10-lea, al 11-lea, al 12-lea, al 13-lea concert şi ar fi dat 
şi pe al patrusprezecelea dacă n-ar fi fost silit de boală să-l 
amîne. Era de așteptat să se îmbolnăvească: în trei luni, trei- 
sprezece concerte publice, în afară de cele date prin casele par- 
ticulare. Şi ce însemna pentru el un concert, ne spune doctorul 
Bennati, un tînăr şi eminent medic din Mantova, care l-a în- 
grijit la Viena şi ne-a lăsat un amplu studiu despre fiziologia 
organismului lui Paganini: „după ce executa o piesă, părea un 
om cuprins de un acces de epilepsie; avea pielea rece și acope- 
rită de transpiraţie abundentă, ceea ce făcea necesar să i se 
pună în spate o blăniţă; pulsul nu i se mai simţea și dacă era 
întrebat ceva ori nu răspundea, ori răspunsul său era foarte 
scurt şi adesea fără legătură cu întrebarea. În noaptea urmă- 
toare concertelor nu putea să se odihnească, ci rămînea într-o 
stare de agitaţie continuă“. 

Dar oricît ar fi fost de obositoare, concertele erau o necesi- 
tate vitală pentru el, rațiunea de a exista; reuniunile intime 
dese, în care interpreta numai pentru el însuși cvartete, erau o 
sursă de satisfacţie intensă, oricît efort ar fi cerut ele, şi se deda 
cu bucurie muncii de compozitor. Însă ceea ce îl ducea la exas- 
perare și la epuizare era atitudinea Antoniei Bianchi care reîn- 
cepuse scandalurile ca să obţină cît mai mulţi bani. „Este o 
bestie detestabilă“ — se plinge el la 5 iulie prietenului său 
Germi — „şi nici nu mai pot să aud vorbindu-mi-se de ea... 
Este de mult despărțită de mine.“ 

După certurile şi scenele făcute de Antonia Bianchi este si- 
gur că starea sa fizică era cel puţin tot atît de gravă ca după 

un concert și că boala trebuia să reapără. Şi iar începe să con- 
sulte un medic după altul. Încearcă un tratament cu un reputat 
medic militar, Marenzeller, apoi cu Bennati; recurge şi la tera- 
peutica homeopatică a lui Hahnemann, dar nici un tratament 
nu-i aduce vindecare. Ca să se liniștească, acceptă propunerea 
Antoniei Bianchi și-i plăteşte o dată pentru totdeauna suma de 
2000 de scuzi de Milano, iar ca să obţină să-i fie lăsat copilul „de- 
venit adorabil prin sensibilitatea şi inteligenţa pe care le arată“, 
cere concursul tribunalului din Viena. Copilul are acum trei 
ani şi Paganini îl iubeşte cu patimă; Achille și muzica rămîn 
singurele mari bucurii în viaţa singuratică şi chinuită a mare- 
lui violonist. 

Bianchi, satisfăcută băneşte, renunţă la copil şi la începutul 
lunii august pleacă la Milano. Purtarea aceasta va îndreptăţi pe 
Paganini să spună peste 10 ani lui Achile: „Te-a vîndut“. Des- 
părțindu-se de această femeie, total nepotrivită pentru el, Pa- 
ganini dobîndește liniștea; de acum își poate îngriji mai temei- 
nic sănătatea. 

De departe, mama sa, Tereza, îi poartă de grijă. Într-o seri- 
soare din 21 iulie 1828 îi spune: „în numele rudelor tale, îţi 
mulţumesc pentru sumele trimise. Îngrijeşte-te şi fă aşa ca nu- 
mele tău să devină nemuritor...“ Tot în acest timp, bunul său 
prieten, Generalul Fontana Pino îi scrie: „Dacă îţi restabilești 
sănătatea, ceea ce îţi doresc, trebuie să faci numaideciît călătoria 
la Paris, pentru a surprinde și dobori pe toţi acei instrumentiști 
care nu cred că poate să existe un Paganini. Apropo de aceasta, 
vreau să-ți povestesc o istorioară. Zilele acestea a venit să mă 
viziteze un francez, proaspăt sosit de la Paris; în convorbirea pe 
care am avut-o s-a vorbit despre nemurirea lui Paganini. As- 
cultă ce mi-a fost dat să aud de la această bestie. Mi-a spus că în- 
tr-unul din atîtea jurnale cîte se tipăresc la Paris a fost anun- 
tată sosirea ta acolo şi plecarea ta imediată. Jurnalul se exprimă 
în acești termeni: «Atit de lăudatul Paganini s-a oprit opt zile 
în capitala Franţei pentru a asculta pe cei mai buni violoniști; 
şi, convingîndu-se de superioritatea acestora asupra sa, a plecat 
imediat. nevoind să piardă prin comparaţie.» 

Mägari blestemaţi. Aleargă, zboară să convingi pe increduli 
de meritul tău incomparabil. Lipsește încă această frunză la co- 
roana ta...“ 

Ce se întîmplase? La Gazette de France din 21 august 1828 
publicase înştiințarea mincinoasă că Paganini este la Paris. Evi- 

dent, aceasta era încă una din manevrele adversarilor săi, că- 
rora nu le convenea publicitatea elgioasă pe care i-o făcea 
Le Revue Musicale a lui Fetis. 

Dar, pentru a împrăștia asemenea calomnii, mai întîi tre- 
buia să se facă sănătos. Ultimul concert îl dă la 24 iulie. „Este 
atît de slab — spune un cronicar — încît este imposibil să fi 
mai slab; un ten palid, un nas de vultur şi degetele lungi, 
osoase; cînd se înclină, corpul său se mișcă în mod atit de stra- 
niu încît te temi în fiecare clipă că picioarele se vor desprinde 
de corp și că omul întreg se va prăbuși într-o grămadă de oase“. 


Cu o asemenea înfățișare, Paganini era omul legendei sale, 
care-l urmărise şi la Viena, era vrăjitorul şi cel ce făcuse un 
pact cu diavolul spre a ajunge cel mai mare virtuoz al timpuri- 
lor şi a cîştiga mulţi bani. În ţările germanice, era o literatură 
bogată şi actuală, în care se vorbea despre asemenea personaje: 
Faust, Freischiitz, Evreul rătăcitor, desprinse din cartoanele 
evului mediu, nuvelele lui Hoffmann şi multe altele. Spiritele 
erau pregătite să primească cu încredere o nouă legendă. O ca- 
ricatură vieneză, datorată pictorului Lyser, îl prezintă pe Paga- 
nini cîntînd pe podium: este cu părul vilvoi, ochii speriaţi ei în 
spatele său joacă în horă mai multe schelete; din părți apare 
o femeie asasinată și capete de pisici. 

Şi asemenea povești, care nu se pot combate cu certificate 
administrative, se publicau cu toată seriozitatea în ziarele tim- 
pului. Fireşte că aici, ca și în Italia, biserica şi regimul feudal 
existent aveau interes să răspîndească tot felul de superstiții 
stupide, pentru ca prin teama de puteri supranaturale să poată 
menţine uşor poporul în ignoranță și exploatare. Dar legendele 
calomnioase puse pe seama lui nu erau de natură să-l preocupe 
prea mult, acum cind sănătatea era grav tulburată. Fiind sfătuit 
să încerce o cură la Karlsbad, se hotărește să viziteze această 
localitate. 

Aici rămîne aproape patru luni, reţinut de acute suferinţe 
fizice, care îl silesc să amîne concertele anunţate la Praga. 


Praghezii așteptau cu mare nerăbdare să asculte vioara lui 
Paganini. Deși preţul locurilor era de două ori mai scump decit 
la Viena, biletele s-au vîndut cu cîteva luni mai înainte; încă 
din vară, amatorii pasionaţi au renunţat la orice călătorie de 
plăcere, de teamă să nu scape data concertelor. În seara de 

1 decembrie 1828, „ușa se deschide şi Paganini intră cu încli- 
naţii adinci și aproape umile. O statură înaltă, dar vizibil înco- 
voiată de boală, o fizionomie expresivă și plină de spirit, totuși, 
palidă ca moartea, ne aminteşte involuntar de nopţile lui 
Hoffmann“. 


În prima parte a concertului, praghezii sînt destul de reți- 
nuți; abia cu Sonata militară pentru coarda sol, Paganini reu- 
şeşte să provoace entuziasmul auditorilor și să-i determine, caz 
rar pe această scenă, să-l recheme de două ori, atît după Sonata 
militară cît şi după Larghetto cantabile şi Variaţiunile la „Non 
più mesta accanto al fuoco“ din Cenușăreasa . . . 

Dar succesul obţinut nu împiedică să i se pună în discuţie 
talentul, să apară critici severe, care, ajungînd în anul următor 
la cunoştinţa tînărului Chopin, îl intimidează şi îl hotărăsc să 
renunţe a da concerte la Praga. ...N-aș vrea să stric ceea ce 
am reușit la Viena — scria Chopin familiei sale — chiar şi pe 
Paganini l-au discutat aici“. 

Probabil că unii critici erau de bună credinţă; desigur însă 
că ei amorul propriu național contribuia cu mult să ridice opinii 
potrivnice artei lui Paganini. Boemia dăduse mulţi violoniști de 
seamă, dintre care amintim pe Franz Benda și Johann Stamitz. 

Astfel se explică de ce nicăeri ca la Praga, n-a fost încon- 
jurat de atita vrăjmăşie. „Dacă ai ști cîți dușmani se ridică îm- 
potriva mea, nu ai crede. Eu nu fac nimănui rău, însă cine nu 
mă cunoaște mă descrie ca pe omul cel mai scelerat, zgîrcit, in- 
suportabil etc., iar eu, ca să mă răzbun, declar că voi scumpi 
biletele de intrare la concertele ce voi da în restul Europei“?. 
Dar aceasta era numai o răzbunare oarecum originală nu şi o 
apărare, o acţiune de nimicire a calomniei. 

Totuși, profesorul Julius Maximilian Schottky, de la Uni- 
versitatea din Praga, unul din prietenii pe care și-i face aici, 
își ia sarcina de a încerca să combată clevetirile invidiei, scriind 
o biografie a lui Paganini. Învoirea scrisă pe care o dă biografu- 
lui său are un conţinut revelatoriu: „Subscrisul dau permisiu- 
nea domnului profesor Schottky să tipărească biografia mea și 
îl rog să facă tot posibilul să mă apere şi să distrugă calomniile 


1 Scrisoarea din 22 august 1829, trimisă din Praga, publicată în Co- 
respondencia Fryderyka Chopina — Zebral i opracowal Bronislaw Ed- 
ward Sydow, vol. I — „Panstwowy Instytut Wydawniczy“. 

2 Praga, 10 iunie 1829, scrisoare lui Germi. 

duşmanilor mei. Niccolò Paganini, 12 ianuarie 1829“. Aici ci- 
tim durerea şi înverşunarea omului lovit, dar și credinţa sa 
naivă în eficiența unei asemenea cărţi. Mai pregnantă este ur- 
mătoarea scrisoare, trimisă din Berlin, la 10 martie 1829, unui 
prieten din Praga: „Aştept cu nerăbdare biografia mea, nu ca 
să mă proslăvesc cu ea, ci ca să fac să tacă limbile rele care se 
bucură (neputînd sau neștiind să coboare abilitatea mea, atît 
cît cl să-mi defăimeze, cu false, prea false învinuiri, onoarea... 
Astfel onoarea mea va fi cunoscută și răzbunată, iar adevărul 
va fi un lacăt pus la gura imposturii“t, 

În ciuda duşmanilor însă Paganini a fost solicitat şi a dat la 
Praga şase concerte, la intervale foarte scurte: 1—4—9-—13—16 
şi 20 decembrie 1828 — dintre care unul în beneficiul săracilor 
din capitala Boemiei. 

O dată hotărit să se publice o carte despre viaţa sa, colabo- 
rează febril la adunarea materialului și documentării și în cele 
două trei zile cîte îi mai rămîn pînă la plecare, pune la dispo- 
ziția profesorului Schottky un bogat material de fapte, acte şi 
date. Într-o declaraţie făcută acestuia, în care vibrează o sin- 
ceritate învăluită în tristeţe, Paganini ne dezvăluie gîndurile 
sale de viitor, teama de mizeria pe care o cunoscuse cîndva şi o 
vedea atît de răspîndită în jurul său: „Sînt puţini ani de cînd 
mă bucur de o mică avere: și apoi n-am fost lovit de boli grave, 
care m-au costat mulţi bani? Nu s-ar putea să revină şi eu să 
devin pentru mult timp incapabil să dau concerte? Din ce voi 
trăi atunci? Afară de aceasta trebuie să mă gindesc la viitorul 
copilului meu, la sărăcia rudelor mele, cărora vreau să le tri- 
mit încontinuu ceva“. 

Paganini credea că o personalitate ca Schottky putea să-i 
reducă la tăcere pe calomniatori: „Sint fericit că am găsit un 
răzbunător, al cărui nume e deajuns să zdrobească birfeala. 
Cinstea şi talentele dumneavoastră vor dezarma pe duşmanii 
mei şi veţi fi fericit că aţi întreprins o acţiune generoasă“. 

Acum putea să plece. Rămăsese la Praga trei luni, din care 
două zăcuse bolnav. Arătase praghezilor arta sa. Se plimbase pe 
malul Viîltavei cea întortochiată;, trecuse prin străzile medie- 
vale mici şi înguste, tăiate parcă în umbră. Din casele vechi și 
roase de vreme, de după porţile mari, împodobite cu ursuleţi, 


i Berlin, 10 martie 1829. 

cumpene şi trandafiri, ochi speriaţi priveau pe omul slab și gal- 
ben, cu nasul de vultur şi degetele osoase, care părea ieșit din- 
tr-una din acele vechi poveşti înfiorătoare, pe care doicile bă- 
irîne le şopteau în serile lungi de iarnă. 

Gîndindu-se la biografia sa, conformă cu realitatea, pe care 
i-o scria Schottky, cu scopul principal de a da un răspuns ca- 
lomniilor ce-l urmăreau, părăsea orașul de aur, ducînd în suflet 
o frumoasă speranţă. 


Capitolul VII 


GERMANIA 


Unde încetează gindirea noastră 
începe Paganini 


Mayerbeer 


Primul popas îl face pe malul fluviului Elba la Dresda. Ca- 
pitala Saxoniei fusese bine aleasă ca primul loc de întîlnire cu 
poporul german. Era cel mai apropiat oraş mare de Praga ai 
renumit centru muzical. Orchestra din Dresda era una din cele 
mai bune din Germania, care la data aceea avea numeroase or- 
chestre de calitate; teatrul său de operă era o construcţie foarte 
admirată. 

Weber reprezentase aci unele din operele sale, atît de noi 
prin caracterul lor romantic, cît şi prin intonaţiile de muzică 
populară care le străbat. 

Ajuns la Dresda, Paganini se întîlneşie cu prietenul său 
Lazzaro Rebizzo, care-l va însoţi un timp în turneele sale. Pri- 
mul concert public îl dă la 23 ianuarie 1828, în faţa unei imense 
mulţimi. Cronicarii muzicali îşi exprimă admiraţia numindu-l 
„Shakespeare printre artişti“, „domn al fanteziei și poeziei“. 

La începutul lunii martie este la Berlin, unde găseşie pe 
Spontini, care îi arată multă dragoste, şi pe Meyerbeer, unul 
din entuziaştii săi admiratori, cel ce a exclamat într-o împreju- 
rare: „Acolo unde gîndirea noastră sfirşeşte, începe Paganini“. 
Ambii compozitori se bucurau în capitala Prusiei de prețuirea 
şi popularitatea de care au uzat din plin spre a uşura condiţiile 
șederii lui Paganini acolo. Din nefericire acum e bolnav de ochi 
și în general nu se simte bine. Cu toate acestea, de la 4 mariie 
pînă la 13 mai dă douăsprezece concerte. 

După primul concert, criticul muzical german Ludwig Rell- 
stab scrie: „În viaţa mea n-am mai auzit plîngînd aşa. Era ca şi 
cum inima sfişiiată a acestui îndurerat muritor stă să se sfărime 

Niccolo Paganini, 
litografie de Fr. Hahn. 


de suferință. Nu ştiam că muzica posedă astfel de sunete. El 
vorbea, gemea, cînta... doamnele se aplecau peste balustrada 
balconului şi aplaudau, bărbaţii se urcau pe scaune ca să-l vadă 
şi să-l aclame. N-am mai văzut publicul din Berlin manifestînd 
astfel... Paganini este încarnarea dorinţei, a zeflemelei, a ne- 
buniei şi a durerii arzătoare... Compozițiile sale sînt fructul 
unei vieţi sălbatice și neliniştite .. "2 

În timp ce Paganini desfășura la Berlin o intensă activitate 
de concertist, în nordul Prusiei, apele mării, împinse de furtună, 
inundau teritoriul țării pe o mare întindere. Oraşul Danzig sufe- 
rise îndeosebi mari pagube. Paganini dă două concerte în bene- 
ficiul sinistraţilor, unul la 6 aprilie şi altul la 29 aprilie. 

Înainte de a pleca din Berlin, el primește înșiiințarea că 
a fost numit cu titlul onorific maestru de concert al curţii şi 
că este autorizat să poarte acest titlu. Dorind ceva mai mult, 
el a trimis ulterior prințului Radziwill o scrisoare, prin care-l 
ruga să intervină la rege spre a-l determina să-i acorde un 
titlu de nobleţe „nu din vanitate, ci ca să fac să tacă gurile 
rele“, 

Este interesant că Paganini pentru a doua oară, invocă 
aceeași motivare; prima dată făcînd aceasta într-o scrisoare tri- 
misă lui Germi, cînd voia să obțină de la Vatican titlul de 
cavaler. Căuta perseverent să se apere contra legendei care-l 
prezenta drept pușcăriaş. De aici, din Berlin, îi scrie profeso- 
rului Schottky, la 10 martie 1823, scrisoarea la care ne-am mai 
referit, unde citim: „Onoarea mea vă este încredinţată. Cît sînt 
de fericit că am găsit un răzbunător!“. 

Regele însă nu i-a satisfăcut cererea. 

La începutul lunii părăsește Berlinul şi la 13 mai este la 
Breslau, iar la 19 la Posen, dînd concerte în fiecare oraş. 

Paganini ajunge în capitala polonă în ziua de 21 mai. 

Oraşul avea acel farmec particular caracteristic orașelor aşe- 
zate la confluența a două civilizaţii. Pe străzile largi, cu tro- 
tuare spaţioase, se vedeau case cu două sau trei etaje, construite 
în linii sobre. Dintre acestea se reliefa clădirea teatrului de 
operă, al cărui director era compozitorul Carol Cazimir Kurpin- 
ski, deosebit de apreciat atunci. 

Un alt compozitor prețuit era violonistul virtuoz Carol Li- 
pinski, directorul orchestrei de curte din Varșovia, o veche cu- 
noștinţă a lui Paganini. Cu 11 ani în urmă, Lipinski călătorise 
înadins în Italia ca să-l audă şi să-l cunoască; îl întilnise la 

Piacenza, se împrietenise, făcuse împreună muzică de cvartet 
şi, întorcîndu-se entuziasmat în Polonia, compusese Trei capricii 
pentru vioară solo, dedicate lui Paganini. Tot printre compozi- 
torii interpreţi strălucea pianista Maria Szymanovska a cărei 
artă îi atrăsese numele de „Field feminin“, fiindcă avea un stii 
asemănător cu al muzicianului irlandez. Decanul muzicienilor 
polonezi era însă compozitorul Iosef Elsner, directorul Școlii 
Superioare de Muzică din Varşovia şi profesorul lui Chopin, 
tînărul spre care muzicenii polonezi priveau ca la o mare spe- 
ranţă. Chopin avea 19 ani, absolvise chiar atunci Şcoala Superi- 
oară de Muzică şi se pregătea să plece în străinătate pentru 
perfecţionare. Cu un an mai înainte, audiase la Varşovia pe 
Johann Nepomuk Hummel, pianist de formaţie mozartiană și 
de mare prestigiu în acel timp, precum și pe pianistul irlandez 
John Field, şi fusese foarte impresionat de aria acestor doi 
muzicieni. 

Paganini a dat primul concert în capitala polonă în ziua de 
23 mai. În sală, înţesată de lume, se aflau toţi marii muzicieni 
polonezi și printre ei, Frederic Chopin. Impresia ce a resimţit 
acesta a fost atît de puternică încît a rămas convins că „Paga- 
nini este prefecțiunea“. Ulterior, cînd va voi să determine va- 
loarea unui mare interpret, îl va compara cu marele violonist. 
O compoziţie, Souvenir de Paganini, Variaţiuni pe tema „O 
mamma cara“ din Carnavalul de Veneţia este prinosul admira- 
Dei lui Chopin pentru celebrul virtuoz. 

Toți ceilalți muzicieni polonezi l-au copleșit cu elogii. El le-a 
răspuns compunind Sonata Varşovia pe tema unei mazurci 
populare din opera Regele Lokotek de I. Elsner. Pe albumul 
pianistei Maria Szymanowska a scris o scurtă compoziţie carac- 
teristic paganiniană şi cuvintele: „Omagiu distinsului talent al 
doamnei Szymanowska“. 

Unii cronicari muzicali au crezut necesar să înalțe pe Li- 
pinski deasupra lui Paganini. Faptul a dat loc unei polemici în 
presă, în care ambii violoniști n-au avut niciun amestec, dar în 
urma acestui incident sentimentele dintre ei s-au răcit. Se spune 
că un oarecare, întrebîndu-l pe Paganini cine este primul violo- 
nist al timpului, acesta ar fi răspuns: „Cel dintii nu-l, ştiu, dar 
al doilea este cu siguranţă Lipinski“. 

Ultimul concert, Paganini l-a dat la 14 iunie, cînd a inter- 
pretai Sonata „Varşovia“. 


82 


La plecarea din capitala Poloniei, şasezeci de artişti, în frunte 
cu Jósef Elsner, l-au întîmpinai la ieşirea din oraș și, oprindu-i 
berlina, i-au oferii un banchet. În numele muzicienilor polo- 
nezi, Elsner i-a dăruit o tabacheră de aur. 

Din Varşovia reia drumul spre apus și se opreşte la Breslau, 
unde, în patru zile, de la 24—28 iulie 1829, dă trei concerte. 
Robert Schumann, pe atunci tînăr pianist şi compozitor, care 
se afla la Heidelberg, vine înadins ca să-l asculte și este adînc 
tulburat de dubla personalitate a muzicianului, compozitor şi 
virtuoz. În toamnă, aflind că Paganini concertase la Leipzig, 
exasperat că nu fusese de faţă, îi scrie fostului său profesor de 
pian, Friedrich Wieck, tatăl pianistei Clara Wieck: „L.aţi avut 
pe Paganini în Leipzig şi l-aţi ascultat de patru ori [. . .] absenţa 
mea de la acest eveniment împătrit ar fi putut să mă ducă la 
disperare“!, iar în altă scrisoare, spune: „asemenea fulgere au 
fost Schubert, Paganini, Chopin și Clara“?. 

Schumann studiază Capriciile lui Paganini, le găseşte de o 
„autentică măiestrie“ şi „inspirat de frumuseţea compoziției... 
crede că va fi util artiştilor“ transpunîndu-le pentru pian. În 
anul 1832, apare: Studii pentru pian după Capriciiile lui Paga- 
nini, op. 3, iar în anul următor vor apărea: 6 Studii de concert 
după. Capriciile lui Paganini, op. 10. În articolele de critică 
muzicală pe care le va publica, în cursul vieţii sale şi în scrisori, 
adeseori va cita geniul muzical al marelui violonist. 

În august şi septembrie Paganini se află la Frankfurt pe 
Main, în orașul cu străzi întortochiate, „cu numeroase oraşe 
mai mici cuprinse în cel mare“, cu puzderia de porţi, turnuri şi 
ziduri de apărare, care mai în afară, care mai înlăuntru, clădite 
precum o ceruse necesităţile de apărare. 

În acest puternic centru comercial, cu o veche burghezie şi 
tradiție de independenţă, pe strada Groapa cu Cerbi, într-o casă 
bătrînească, se născuse, cu 80 de ani mai înainte, autorul lui 
Faust și Egmont. Oraşul era acum în toiul festivităților: sărbă- 
torea pe marele său fiu, Johann Wolfgang Goethe. 

Lui Paganini îi place aici; închiriază un apartament frumos 
la o femeie cumsecade, căreia, în timpul cînd este plecat în 
turneu, îi încredințează pe Achile. 

Deşi pretutindeni este întîmpinat cu admiraţie, se pare că 
la Frankfurt se simte primit cu mai multă căldură şi prietenie, 


1 Scrisoarea din 6 noiembrie 1829. 
2 Scrisoare lui Wieck, 11 ianuarie 1832. 

se simte simpatizat. După epuizarea numărului de concerte pro- 
gramat, este atît de emoționat de manifestările auditorilor şi 
ale orchestrei încît publică o declaraţie, în care spune: „Cea 
mai mare ambiţie a unui artist este de a fi primit de cunoscători 
cu acea participare afectivă, de a fi salutat cu acel entuziasm 
care să-i arate că efortul său nu a rămas zadarnic. În cele şase 
concerte pe care am avut cinstea să le dau în faţa dumnea- 
voastră, onoraţi locuitori ai Frankfurtului, mi-aţi produs acest 
sentiment plăcut şi adînc“. 

În acest oraș, era şef de orchestră eminentul violonist, Karl 
Guhr. Atent şi meticulos, susținut de ambiția de a descoperi 
secretul unei arte atît de uimitoare, Guhr studiază cu băgare 
de seamă felul de a cînta al lui Paganini. Observațiile şi con- 
cluziile sale sînt publicate, în acelaș an, în revista de muzică 
Caecilia şi apoi în volum, producînd o mare vîlvă. 

Tot în acest timp ajunge la Frankfurt un violonist, copil- 
minune, Henry Vieuxtemps, în vîrstă de zece ani. Cînd a auzit 
prima trăsătură de arcuş, îşi aminteşte Vieuxtemps — s-a sim- 
țit zguduit ca de un curent electric ce i-ar fi trecut prin corp, 
La rîndul său, Paganini, întîlnind în casa directorului Baeling 
pe micul său confrate, a fost cucerit de talentul acestuia și i-a 
dat în ziua aceea sfaturi preţioase, ţinîndu-l tot timpul lîngă el. 

Apoi a plecat mai departe. În octombrie, este la Leipzig, de 
unde scrie lui Germi: „am dat concerte la Darmstadt, fiind 
copleșit de onoruri şi de principi şi de populaţia care în mare 
mulțime mă înconjoară mereu, numai ca să vadă fereastra lo- 
cuinței mele... şi-mi face serenade etc. etc. Am fost să dau 
două concerte la Mainz, alaltăieri am dat concert la Halle. În 
dimineaţa aceasta plec să dau concerte în următoarele oraşe: 
mîine 17, la Magdeburg, la 20, la Halberstadt, la 23, la Magde- 
burg, la 25, la Dessau, la 30, la Weimar, la 2, noiembrie la Erfurt, 
la 6, la Nürnberg de la 9—11, la Stutgart la 13, la Karlsruhe, 
la 16, la Brunswick. Casa mea e pilnă de oameni care doresc, 
ca amintire, unii o bucată de coardă, alţii... o sărutare... Am 
scris prima mișcare a unui concert în re minor cu un adagio... 
dar aceste binecuvîntate concerte nu-mi îngăduie să scriu ron- 
doul, am găsit însă tema“ ... Este vorba de concertul nr. 4 şi 
regăsit în ultimii ani. 

O asemenea activitate ar fi doborii pe orice om sănătos. 
Paganini, dimpotrivă, pare că se întăreşte; contactul cu publi- 


84 


cul, aplauzele și toate celelalte manifestări de admiraţie îi intro- 
duc în organism o energie inepuizabilă, care îl ajută în efortul 
de continuă autodepăşire. 

Plecînd de la Leipzig, Paganini trece ca un virtej prin ora- 
şele menţionate în scrisoarea din 16 octombrie şi la 30 ale ace- 
leiași luni soseşte la Weimar, unde locuia Goethe, venerat ca 
un patriarh al culturii germane, şi lucra la acel episod din 
Faust numit Noaptea Valpurgiei. Aici concertul s-a dat la Tea- 
trul Curţii. Johann Nepomuk Hummel, celebrul pianist și com- 
pozitor, elevul lui Mozart și profesorul marilor pianiști Hiller, 
Czerny, Henseli, Thalberg, a dirijat orchestra. Goethe a asis- 
tai la concert și, tulburat, s-a grăbit să scrie prietenului şi sfă- 
tuitorului său muzical, Zelter: „Am ascultat ieri seară pe Paga- 
nini, îmi lipsește o bază pentru această coloană de flăcări şi 
nori... Am auzit numai ceva meteoric şi n-am putut să-mi dau 
seama. Semnificativ este că Schumann, ca și Goethe, în pre- 
zenţa lui Paganini, au avut aceeaşi imagine a unui fenomen 
meteoric. 

Karl Friedrich Zelter era un muzician valoros, vechi prieten 
al lui Goethe; avusese o activitate meritorie ca pedagog, îndeo- 
sebi trebuie menţionată munca depusă de el pentru adunarea 
operelor lui J. S. Bach. Şi acum iată ce răspunde lui Goethe 
septuagenarul Zelter: „Din primul moment mi-a evocat pe Moise 
care explică arta sa înaintea egiptenilor, încît îmi furnică pielea“. 

La Weimar, Paganini nu rămîne decît două zile, după care, 
urmîndu-și cu precizie programul anunţat lui Germi, trece în 
goană din oraş în oraş, pretutindeni aclamat, sărbătorit, înco- 
ronai. 

„Efectul sunetului meu este atît de magic“ — constată Pa- 
ganini — „încît înnebuneşie pe cele mai înalte personaje ca și 
pe femeile drăguţe“!. 

În aceeași scrisoare îi spune că a terminat Variaţiunile pe 
canzonetta napolitană „Mamma, mamma cara“ şi că nici el 
însuşi nu poate să i le descrie cît sînt de frumoase. 

Şi iar mai departe. În drumul de la Augsburg la Stuttgart, 
la începutul lunii decembrie, se răstoarnă berlina și el se alege 
cu contuzii. Cu toate acestea, nu amînă concertele anunţate şi 
la 3, 5 şi 7 decembrie apare pe podium executîndu-și progra- 
mul. „Cu Paganini“ — scrie un ziar — „începe o epocă nouă de 


1 Karlsruhe, 12 dec. 1829, scrisoare lui Germi. 

tot în arta viorii“. La 12 decembrie este la Karlsruhe, apoi trece 
prin Mannheim şi la 18 decembrie îl regăsim concertînd la 
Frankfurt, cînd este ales ei membru de onoare al societăţii de 
concerte Museum. 

Acum se opreşte să se bucure un timp de prezenţa și îmbră- 
țişările fiului său Achille, „scumpul meu Achille e toată bucuria 
mea. Crește bun ei frumos; mă iubeşte și eu îl ador“1. Copilul îi 
dă multe griji. În timpul turneelor, îl lăsase în supravegherea 
proprietăresei sale din Frankfurt. Dar înţelege că aceasta nu 
este cea mai bună soluţie. De aceea este ispitit să se căsăto- 
rească. 

„O foarte frumoasă doamnă de douăzeci de ani, fiica lui 
Feuerbach, consilier intim al regelui Bavariei, căsătorită de trei 
ani cu un baron... după ce m-a auzit, m-a văzut şi mi-a vorbit, 
s-a îndrăgostit într-atît de mine, încît nu mai are liniște... vrea 
să-şi părăsească familia şi să se unească pentru toată viața cu 
mine... scrisorile sale sînt demne să fie tipărite, sînt mult 
superioare acelora din Heloise şi Abelard. Sentimentele acestei 
femei mă mişcă atît de mult încît ar trebui s-o respecţi şi s-o 
iubeşti. A hotărît pe tată] ei s-o divorțeze, cu speranţa că îmi 
va deveni soţie, declarînd că renunţă la toată bogăţia ce posed 
şi că nu vrea decît mîna mea. 

Ce spui de toate acestea? E foarte greu să găseşti o femeie 
care să iubească atît de mult ca Elena... Avînd pe această 
doamnă, aş avea o soție bună și Achille, o mamă excelentă... 
însă fiind fiica unui om prea ilustru în Germania, trebuie să 
renunţ la fericirea de a mă căsători cu ea... — pentru gloria 
mea", 

Multe femei din oraşele germane erau fascinate de arta lui 
Paganini. „Aceste frumuseți — notează el într-o scrisoare — au 
un sentiment romanţios... miercuri voi da un concert ca să 
mulțumesc pe toate aceste doamne, care ard de dorința de a 
mă asculta... Este adevărat că atunci cînd aud interpretările 
mele, vibraţiile sunetelor viorii, toate plîng; dar eu nu mai sînt 
nici tînăr, nici frumos; am devenit chiar foarte urît“. Mai cu 
seamă de cînd un dentist din Praga, voind să-i extragă o măsea 
cariată, îi scosese toţi dinții maxilarului interior. 


1 Leipzig, 8 octombrie 1829, scrisoare lui Donizetti, 
2 Frankfurt, 30 august 1830, scrisoare către Germi. 

Pînă la sfîrșitul lui aprilie 1830, Paganini rămîne la Frank- 
furt pe Main. Aici compune un concert în fa minor şi o sonată 
în si minor cu variaţiuni pentru coarda sol. 

Acum e singur. Lazzare Rebizzo l-a părăsit încă de la întoar- 
cerea din Varșovia și a plecat la Genova: „Rebizzo, numele lui 
Rebizzo îmi stă pe inimă. Şi Achille îmi vorbește mereu de el“ 
— se lamentează într-o scrisoare lui Germi. 

Intenţiona să plece în primăvară la Paris, apoi, prin Ţările 
de Jos, în Anglia, și înștiințase pe Germi să-i scrie de acum 
încolo la Paris, Rue de Richelieu 109, Hotel des Princes, unde 
locuia şi familia Meyerbeer. În același timp, editorul de muzică 
Antonie Pacini pregătea atmosfera înserînd în La Revue musi- 
cale anunţuri ca acestea: „În momentul în care Germania uimită 
admiră talentul lui Paganini și Franţa speră să-l aibă în curînd, 
Dl. Pacini editor de muzică, Boulevard des Italiens, nr. 11, amin- 
tește amatorilor și profesioniştilor că a publicat mai multe din 
operele acestui celebru artist și anume: 12 sonate, 3 arii cu varia- 
ţiuni şi 24 de capricii sau studii, în care se găsesc o infinitate de 
noi pasaje și trăsături de arcuşuri“. 

Dar de la Paris veneau veşti alarmante prin ziarele Le Globe 
şi Le Temps, pe care le primea şi Goethe. Într-o convorbire cu 
Eckermann, în ziua de 6 martie 1830, acesta spuse: Eu văd că 
în Paris se pregătesc lucruri însemnate; sîntem în ajunul unei 
mari explozii“!. Marea finanță urmărea să răstoarne guverna- 
rea marii proprietăți funciare și a preoţilor și în acest scop 
ducea o acerbă campanie prin presă în unire cu opoziţia libe- 
rală, angajată într-o luptă necruțătoare contra regimului reac- 
Donat, instaurat de Carol XI și prin care aristocrația încerca să 
recîștige poziţiile pierdute. Atacul îl conduceau ziarele Consti- 
tuționalul şi Naţionalul, la care colaborau istoricul Mignet şi 
ziaristul Armand Carrel, două condeie extrem de ascuţite. Dese- 
natorii Travies Grandville şi Decamps publicau caricaturi de- 
mascatoare; Daumier amintea de zilele revoluției desenînd un 
ţăran cu o bonetă frigiană pe cap şi în mînă cu drapelul Revo- 
luţiei din 1789 („Le vieux drapeau“). 

Paganini îşi dă seama că nu este momentul să întreprindă 
o călătorie la Paris şi se hotărăște să mai rămînă în Germania. 


î JI. P. Eckermann — Gespräche mit Goethe, Reklam, vol. III pag. 
213, 

Din nou porneşte într-o goană de concerte prin oraşele ger- 
mane. La Hanovra angajează ca secretar pe un oarecare George 
Harrys, fost ataşat de ambasadă la Curtea din Hanovra, autor 
de comedii şi colecţionar de anecdote. În cele cîteva luni, cît a 
fost pe lîngă Paganini, a scris o carte interesantă, în unele pri- 
vinţe, intitulată: Paganini în trăsura de călătorie şi în camera 
sa de lucru. Se pare că alături de Paganini, acest Harrys făcea 
o pereche destul de ridicolă, după cum ni i-a descris poetul 
Heinrich Heine, care, ca şi pictorul J. G. Lyser, i-a văzut la 
Hamburg, în vara anului 1830. 

„Paganini, în persoană, se apropia; purta un pardesiu gris 
închis, lung pînă la picioare, și astfel părea foarte înalt. Pletele 
lungi şi negre îi coborau în bucle dezordonate pe umeri şi for- 
mau un cadru întunecat în jurul obrazului palid, cadaveric, pe 
care durerea, geniul și infernul imprimaseră urmele lor ne- 
șterse. Alături de el, ţopăia o figură grăsulie şi veselă. comică 
şi prozaică, cu o faţă roză ei pergamentoasă şi cu o jachetă gris- 
deschis cu nasturi de oţel. Se zbătea să salute în toate părţile 
cu o amabilitate servilă, dar dînd de fiecare dată o ochire timidă 
şi preocupată figurii triste care mergea serioasă și îngîndurată 
lîngă el“. 

Paganini face o pauză la Baden-Baden ca să-şi îngrijească 
sănătatea. În acest timp, principele Frederic IV de Salm-Kyr- 
burg îi conferă titlul de baron, Paganini obţinînd însfîrşit ceea 
ce credea că-l va putea apăra contra calomniatorilor săi, dar şi 
ceea ce măgulea amorul său propriu şi dorinţa de parvenire. 
Însă evenimentele triste vin să-i umbrească această bucurie. La 
15 octombrie 1930, moare fratele său Carol pe care-l iubise 
foarte mult, iar mama sa este mereu bolnavă, „Dispariţia săr- 
manului meu frate, boala îndărătnică a mamei mele şi faptul 
că anul trecut n-am lucrat decît numai două luni mă fac foarte 
trist“, 

Cînd scrie că a lucrat puțin, exagerează. Chiar dacă lăsăm 
la o parte concertele date la Frankfurt, în iarna 1830, în luna 
mai a fost foarte ocupat, în iunie l-am găsit la Hanovra şi la 
Hamburg, la 24 august este la Wiesbaden, la 8 noiembrie, la 
Frankfurt pe Main, iar la începutul lui decembrie, la Karlsruhe; 
în ziua de 5 ianuarie 1831, concertează din nou la Frankfurt, 


i Frankfurt, 21 ianuarie 1831, scrisoare către Germi. 

apoi trece la Karlsruhe, de unde la 8 ianuarie 1831 îi scrie lui 
Germi că se îndreaptă spre Paris: „deşi epoca prezentă nu este 
cea mai favorabilă“. 

Părăsea un popor care căuta sublimul în visare si în „ingî- 
narea amurgului cu noaptea cînd formele se contopesc“l. Trăise 
aproape trei ani în mijlocul acestui popor prin excelenţă mu- 
zical şi reuşise să-și atragă cele mai înalte elogii. 

Acum se ducea spre altă lume, cu oameni mai puţin încli- 
nați spre visare şi excese sentimentale, dar dotați cu un spirit 
fin, măsurat şi ironic. 


t Goethe — Poezie şi adevăr, ESPLA 1955, pag. 263. 


Capitolul VIII 


LAURI LUTEŢIEI 


Această frunză lipseşte din 
coroana ta. 


Fontana Pino 


În drum se opreşte la Strasbourg, capitala mănoasei Alsacii, 
cu locuitori veseli, mari iubitori de dans și de drumeție. 

La 14 februarie, el dă aici primul concert, iar la 17, pe al 
doilea. 

De la Strasbourg, Paganini, după obiceiul său de a ţine pe 
amicul Germi la curent cu tot ce i se întîmplă, îi trimite, la 
19 februarie, o scrisoare, în care îşi exprimă sentimentele de 
bucurie pe care le încerca atunci și, după cîteva zile, părăsește 
orașul monumentalei catedrale medievale, îndreptîndu-se spre 
Paris. 

Drumul era lung și greu. Fusese o iarnă geroasă, cu ninsori 
abundente, şi, cu toate că se apropia primăvara, era încă exce- 
siv de frig, iar nămeţii de zăpadă, dăinuind, stînjeneau circu- 
laţia pe şosele. 

Călătorea înfășurat în blană, şi, înfundat în adîncul trăsurii, 
ținea ochii închiși, părînd că dormitează; avea alături, de o 
parte, pe Achille și de cealaltă, vioara. Corpul său, şubrezit de 
atîtea boli cronicizate şi chinuit de dureri reumatice, suferea 
cumplit de frig. Ar fi fost prudent, după crizele intestinale 
avute în capitala Alsaciei, să aștepte zile mai calde, rămînînd 
încă două, trei săptămîni în mijlocul strasbourghezilor, mari 
amatori de muzică şi dans, care îl primiseră cu o cordialitate 
rară!. Dar nu mai putea să întîrzie realizarea unui proiect de 
mult gîndit și mereu amînat. 

1 Scrisoarea din Strasbourg către Germi 19. II. 1831: „Nu pot să-ți 


dau o idee de cordialitatea acestor amatori. Atît la primul concert, cît 
şi la al doilea, am fost încoronat pe scenă“. 

La 8 ianuarie 1831, scria din Karlsruhe către Germi aceste 
cuvinte, care răsună ca un îndepărtat ecou al melancolicului 
vers horaţian: „viaţa este foarte scurtă; mă forțez să nu pierd 
timp“. Evident, trăia cu sentimentul că timpul se scurge prea 
repede pentru cîi are de împlinit, că nu va ajunge să poată 
spune: „am realizat totul“, exclamaţie care deschide omului 
poarta fericirii. Din această confruntare se isca voința de luptă, 
De cînd trecuse granița Italiei, în martie 1828, Paganini era în 
întrecere cu timpul. Luptînd cu bolile, care-l sileau prea ade- 
seori să rămînă inactiv zile şi chiar săptămîni întregi, cu dru- 
murile noroioase sau iroienite, străbătute în trăsură, mergea 
mereu înainte spre un scop precis: să arunce o punte între fini- 
tul vieţii şi timpul infinit, să învingă printr-o glorie nepieri- 
toare moartea, pe care o simțea cum se apropie tot mai grăbită 
și necruţătoare!. 

„Fate si che il vostro nome si renda immortale“ (Fă aşa ca 
numele tău să devină nemuritor), îi scria mama sa, la 21 iulie 
1828, din Genova. Şi el se străduia să-i împlinească dorința. 

Am văzut cu ce iuțeală, în mai puţin de doi ani, parcurse 
Viena, Praga, Varșovia şi aproape toate orașele germane, pe 
unele în repetate rînduri. Numai o voinţă titanică putea să dea 
aiîta energie corpului său topit de suferinţă. 

Ajuns la Paris, în ziua de 24 februarie 1831, trage la Hotel 
des Princes, rue de Richelieu. Sosirea sa fusese precedată de o 
publicitate cu totul neobișnuită chiar pentru vremea aceea, cînd 
opinia publică se crea prin toate mijloacele imaginabile. Pe 
calea presei, se răspindise în Franţa faima lui Paganini virtuoz 
inegalabil, dar şi legendele pe care fantezia necontrolată a unei 
părți din publicul italian și german le broda pe seama sa. În 
mare măsură coniribuise la aceasta și Viaţa lui Rossini, de Sten- 
dhal, precum si alte lucrări biografice, ce se tipăreau mereu. 
Cu puţine luni înainte de a sosi în capitala Franţei, apăruse un 
opuscul intitulat: Notiţă asupra celebrului violonist Niccolò Pa- 
ganini, semnat de un scriitor modest Georges Imbert de Lapha- 
lèque. Întrucît autorul pretindea că este în situaţia de a spune 


1 Sentimentul acesta este comun oamenilor din epoca romantică. Pa- 
ganini va îngrămădi concertele precum Napoleon, plecat din Corsica 
să cucerească Europa şi gloria, grăbit să trăiască, „arunca acţiunile sale 
unele peste altele“ (Alfred de Vigny — Servitude et Grandeur militaires 
— Ed. Nelson, pag. 197). 

Aceeaşi ardoare vitală observa Paudelaire la Palzac şi la personajele 
sale (L?Art romantique — Garnier, 1931, pag. 138). 


adevărul, s-ar putea să-şi fi luat informaţiile de la Lazzaro 
Rebizzo, prietenul din copilărie al lui Paganini!. Cîteva luni mai 
tîrziu apare un nou volum cu titlul Niccolò Paganini, viaţa, per- 
soana şi cîteva cuvinte despre secretul său, al cărui autor era 
muzicograful G. F. Anders. 

Este indiscutabil că apariţia acestor biografii, tocmai în 
preajma sosirii sale la Paris, l-au servit, în ciuda defectelor pe 
care le aveau, și exagerarea nu e cel mai mic dintre ele. 

Cartea lui Laphaleque, de pildă, prezentîndu-l într-o pos- 
tură excesiv de romantică, era cu totul pe gustul timpului și al 
Parisului din anul 1830; chiar povestea care făcea din Paganini 
un al doilea Faust, mult răspîndită la Viena, şi mai cu seamă în 
Germania, avea darul preţios de a stirni la maximum curiozi- 
tatea publicului parizian. 

Pentru artiști, editorul Antonio Pacini, prieten cu Paganini, 
şi unul din obişnuiţii atelierului pictorului Eugene Deveria, 
unde se aduna tinerimea romantică, publicase la Paris cele 24 de 
Capricii pentru violină solo. Violoniştii se grăbiseră să le cer- 
ceteze, dar declarasră că sînt imposibil de executat. 

Astfel, prin puterea cuvîntului, se crease un Paganini mitic, 
un personaj cum nu se poate mai potrivit într-un mediu ca acel 
al Parisului în plin romantism. 

Între muzicienii francezi exista un singur artist de valoare, 
dotat cu însuşirile unui deschizător de drumuri, şi acesta era 
Hector Berlioz. Avea o energie pe care nimic n-o încovoia şi o 
structură sufletească de nezdruncinai în serviciul unui talent 
neobişnuit. Lui îi revenea sarcina de a lupta cu ceea ce în lim- 
bajul timpului se numea „momiie“. 

Oameni care împiedicau creaţia noului şi care, din poziţiile lor 
înalte, batjocoreau orice nu corespundea concepțiilor lor perso- 
nale, tipicului prăfuit şi inadecvat vieţii, se găseau pretutin- 
deni: în saloane, la operă şi la conservator. În saloanele nobi- 
mii, compozitorii şi cîntăreţii erau primiți numai pentru a se 
produce; atunci trebuia să vină împreună, la ora fixată, erau 
introduși, pe uşa de serviciu, chiar dacă se numeau Rossini, 
Malibran sau Sontag, se așezau lîngă pian ei plecau împreună, 
primindu-şi suma cuvenită, după ce își interpretau programul”. 

Muzica preferată erau romantele Felice Blangini, prietenul 
lui Paganini, făcea furori cu romanțele sale pe două voci, inti- 


1 Opinia lui Codignola şi M. Tibaldi Chiesa — Op. cit., pag. 256. 
2 Daniel Stern (Marie d'Agouli) — Mes souvenirs, p. 303—304. 

tulate Nocturne. În aceste saloane muzică se făcea însă rar. Se 
cultiva de preferință poezia și romanul. În schimb, în casele 
burgheze se ţineau în fiecare seară reuniuni modeste, în care 
lent şi prudent pătrundeau noutăţile muzicale. 

La conservator domnea un academism uscat şi sterp. Pro- 
fesorii conservatorului, în majoritate, susțineau că simfoniile 
lui Beethoven nu sînt muzică, pe Rossini îl socoteau un zvă- 
păiat periculos, îi spunea „Signor Vacarmini“ sau domnul „Cres- 
cendo“, Lesueur îi numea operele fluiere, iar Berton publica 
scrisori în versuri contra muzicii mecanice, cum numeau cei din 
conservator „muzica nouă“. , 

La ostilitatea cercurilor oficiale se adăugau dificultăţile ma- 
teriale, care descurajau pe mulţi tineri. Ca să li se execute lu- 
crările, aceştia erau obligaţi să plătească sala și orchestra, ceea 
ce nu putea să-și permită oricine. 

Muzică de cameră se făcea rar și animatorul ei era violo- 
nistul Baillot. Se dădeau însă numeroase recitaluri, la care erau 
aplaudaţi pianiști virtuozi: Kalkbrenner, pe care Chopin îl va 
compara cu Paganini, tînărul Liszt, venit la Paris în 1823, vio- 
loniştii Beriot, Lafont și alţii. La Operă se dădeau concerte spi- 
rituale, iar din 1828, violonistul Habeneck întemeiase Societa- 
tea de concerte a Conservatorului, care-și inaugurase concer- 
tele cu Simfonia „Eroica“ de Beethoven. 

În aceste condiţii, lupta lui Berlioz a fost înverșunată şi plină 
de greutăţi materiale şi morale. Dar la data sosirii lui Paganini 
la Paris, Berlioz era învingător. După Wawerley și Moartea lui 
Orfeu în 1827, primite cu mare scandal, Berlioz reuşise în au- 
gust 1830 să obţină premiul Romei cu Ultima noapte a lui Sar- 
danapal. La 5 decembrie a aceluiași an, Habeneck îi dirijase 
în cadrul concertelor Conservatorului Simfonia fantastică, auto- 
biografie muzicală autentic romantică. 

Dar dacă în domeniul compoziţiei Berlioz ducea cu succes 
lupta cu trecutul, în arta interpretării nu apăruse încă virtuo- 
zul romantic. Liszt, deşi era de cîţiva ani la Paris, încă nu-și 
afirmase calităţile sale interpretative de mai tîrziu, iar Chopin 
va intra în lumea pariziană abia în septembrie 1831. În aria 
viorii nu se ivise violonistul care să poată egala pe clasicii La- 
font, Beriot sau Baillot. 

Paganini întrunea în persoana sa, ca interpret, virtuoz şi 
compozitor, şi chiar ca înfăţişare, caracteristicile curentului, era 
o expresie pregnantă a romantismului. Atît de perfectă este 
corespondenţa între artist şi timpul său încît definiția lui Bau- 

delaire: „romantismul este o graţie cerească sau infernală“ coin- 
cide cu propoziţia în care Théophile Gautier a exprimat sinte- 
tic impresia produsă de violonist: „Paganini, un diavol şi un 
înger al viorii“. 

Arta sa era nouă şi plină de îndrăzneală, la antipodul clasi- 
cismului, ca tehnică și interpretare; era populară, adresîndu-se 
marelui public, aşa cum concepeau romanticii. Putea să fie sigur 
că va obţine un deplin succes. 

Dar lumea trăia încă sub impresia vie a evenimentelor prin 
care trecuse în iulie 1830, şi în această stare generală de spirit 
pe el îl frămînta, îndoiala. Situaţia politică din Franţa nu era 
propice unui turneu de concerte. Vilvătaia revoluţionară prin 
care trecuse Parisul, în zilele de 26, 27 şi 28 iulie 1830, abia se 
potolise, dar văpaia ei mocnea încă sub cenușa fierbinte. „Aris- 
tocraţia fusese din nou învinsă de parvenitul burghez pe care 
îl ura...! iar folosul victoriei a revenit marii burghezii. 

Muncitorimea care luptase şi sîngerase a fost înșelată şi de 
data aceasta, iar mica burghezie si țărănimea au fost complet 
excluse de la puterea politică. Balzac scria unui prieten că: 
ideile revoluţionare şi iacobine... formează în fiecare zi noi 
aderenţi“?. 

De această stare de spirit a profitat Thiers, cu prilejul pa- 
rastasului, din ziua de 14 februarie 1831, pentru ducele de Berry, 
spre „a instiga excesele populare împotriva clerului, cu prilejul 
căruia fură jefuite biserica Saint-Germain-lAuxerrois si pala- 
tul arhiepiscopal“3. 

Paganini, sosit numai după zece zile de la aceste ultime eve- 
nimente, nerăbdător să-și facă o părere despre starea de spirit 
a publicului din sălile de spectacol și să cunoască lumea artis- 
tică din Paris, s-a dus în aceeași seară la Teatrul Italian, unde 
se reprezenta Otello de Rossini. Rolul Desdemonei era cîntat 
de Maria Malibran, pe atunci în vîrstă de 23 ani şi în floarea 
gloriei, „minunea minunilor“ — cum îi va spune Chopin. Ori- 
cît de obişnuiţi erau parizienii cu tipuri de oameni exotici și 
cu costumele lor sau cu portul extravagant pentru acel timp al 
tinerimii romantice, apariţia lui Paganini în sala de spectacol 
a făcut o senzaţie pe care e greu să ne-o închipuim. 


1 Karl Marx şi Friedrich Engels — Manifestul Partidului Comunist, 
Ed. PMR. pag. 60—61. 

2 Honore de Balzac — Correspondance, 1819—1850, Paris, 1882 — 
scrisoare din 3 mai 1831 către M. Barthelemy. 

3 Karl Marx și Friedrich Engels — Opere, vol. I, pag. 531. 

În seara următoare a fost invitat la Eugene Troupenas unde 
a întîlnit pe Malibran cu logodnicul ei, Charles de Beriot, pe 
Rossini, pe celebrii başi Lablache și Tamburini, și pe tenorul 
Rubini. 

Maria Malibran Garcia fascinase Parisul ca artistă şi femeie. 
Era brună. Sub fruntea înaltă, ochii migdalaţi aveau reflexe de 
aur topit, uneori umbriţi de o ușoară melancolie, tenul palid, 
cald, îi dădea o înfățișare de creolă, iar cochetăria sa feminină 
— farmecul unei ștrengărițe pariziene. Fiică a marelui tenor 
spaniol Manuel Garcia, era ea însăși o desăviîrşită cîntăreață 
şi agreabilă compozitoare. Interesul societăţii însă nu se mai 
concentra asupra ei, toate privirile convergeau spre omul cu 
plete lungi şi trupul descărnat, care străbătuse ca un meteor 
Germania înmărmurită. Se spune că la această reuniune, Mali- 
bran, după ce a cîntat o arie, l-ar fi provocat, afirmînd că el 
nu poate să întreacă cu vioara farmecul vocii sale. Paganini, ar 
fi respins mai întîi invitaţia cu un compliment galant, însă la 
stăruințele asistenţei, și îndeosebi ale irezistibilei cîntăreţe, a 
trimis la hotel să i se aducă vioara. Cînd a primit-o, a reluat 
aria cîntată de Malibran și a executat-o cu atîta graţie şi căl- 
dură, făcînd improvizații atît de uimitoare, încît cei de faţă, în 
unanimitate, i-au acordat laurii învingătorului. 

Au urmat zile de peregrinări și vizite, de cercetări pentru 
închirierea unei săli potrivite cu fastul în care voia să se desfă- 
șoare concertele. În același timp, urmărea viaţa muzicală a ora- 
șului, dornic să cunoască posibilităţile muzicienilor locali, să 
asculte orchestra care-l va acompania și pe dirijorul ei, Francois 
Habeneck, violonist de talent, despre a cărui activitate auzise 
meritate elogii. Prilejul i-a fost oferit de concertul din 27 fe- 
bruarie, în Sala Conservatorului, cînd Habeneck a dirijat, prin- 
tre altele, și Simfonia în do minor de Beethoven. Pe de altă 
parte, fostul său profesor, Ferdinando Paer, care avea o situa- 
De proeminentă în capitala Franţei i-a deschis sălile palatului 
pentru un concert. Dar a fost silit să amîne această invitaţie 
din cauza îngrozitoarei sale tuse de ftizic, care-l va sili să nu 
fixeze nici data primului concert, deşi se găsise sala necesară. 
Rossini folosind relaţiile pe care le avea, reuşise să obţină pen- 
tru Paganini cea mai bună sală din Paris. „Rossini îmi este un 
adevărat prieten și, mulţumită lui, am făcut un bun contract 
cu privire la concertele date la marele teatru al Operei“!. Îm- 


1 Paris, 6 aprilie 1831, scrisoare către Germi. 


prejurările îi veniseră în ajutor. De la 1 martie a aceluiaşi an, 
un amator, dr. Veron, îşi asumase pe cheltuiala sa administraţia 
Academiei Regale de Muzică, cum se spunea Operei, și, ca să 
fie în tonul vremii, anunţase premiera operei Robert-Diavolul, 
de Meyerbeer. Dar din cauză că repetițiile se toi amînau, chel- 
tuielile creșteau. Un contract cu Paganini i-a apărut ca o ade- 
vărată salvare. Condiţiile contractului prevedeau două concerte 
pe săptămînă, miercurea si duminica. Paganini primea două 
treimi din reţeta de miercuri și, plătind administraţiei o rede- 
venţă fixă de trei mii de franci, întreaga reţetă de duminică, 

În sfîrșit, Curierul teatrelor din 8 martie 1831 anunţa: „Miine 
va concerta celebrul Paganini. Va fi o reprezentaţie extraordi- 
nară pentru celebrarea acestei solemnităţi. Un balet va termina 
spectacolul. Seară pentru cunoscători.“ 


În seara de miercuri 9 martie, sala Operei era ticsită de 
lume. Erau V. Hugo cu soţia și prietenul lor, Sainte-Beuve, 
Théophile Gautier, Alphonse Karr, Alfred de Musset, tînărul 
romancier și polemist Jules Janin, care-l va ataca pe Paganini 
în articole veninoase, Malibran și Ch. de Beriot, violonistul Bail- 
lot — considerat de francezi drept rivalul lui Paganini, cum 
socoteau polonezi pe Lipinski, iar germanii pe Spohr — mai 
erau Rossini, Fernando Daer, Meyerbeer, Auber, Halevy și tînă- 
rul Franz Liszt. 

Concertul a început cu Egmont de Beethoven, dirijat de 
Habeneck; tenorul Adolphe Nourrit a cîntat Les Abencerages, 
de Cherubini, și apoi a pășit pe podium Paganini, vădit emo- 
Donat, „Cînd a apărut pe scenă“, scrie Ludwig Boerne, „înainte 
de a începe să cînte, drept bun venit l-au primit cu aplauze 
tunătoare“, 

Prima piesă executată a fost Concertul în re major, op. 6. 


„A cîntat divin“, notează Ludwig Boerne. „Aplauzele au iz- 
bucnit ca o grindină asurzitoare şi parcă nu se mai opreau“. 
Dar cînd Paganini s-a pregătit să intoneze Adagio, s-a aşternut 
brusc o liniște desăvirşită, în care a răsunat ca o implorare, o 
melodie de o cantabilitate amplă și pură, încît un auditor, Wil- 
Dam Gardiner, credea că ascultă: „sunete supra umane, care ţiş- 
nesc din străfundul unei inimi chinuite“. După ce s-au potolit 
aplauzele, a urmat, executată pe coarda sol, Sonata militară, 
pe o temă de Mozart „Non piu andrai“ din Nunta lui Figaro. 

Fétis spunea că Paganini „a desfășurat o uluitoare abilitate 
pe o extensie de trei octave, cu ajutorul sunetelor armonice“. 

Franz Liszt — desen de Ingres, din 1839. Robert Schumann. 


G. Rossini, în anii tinereții. 


Niccolo Paganini, litografie de J. Kriehuber, Viena, 1828. 


N. Paganini — caricatură vieneză de J. P. Lyser. 


impresia făcută asupra publicului a fost atît de neobișnuită, 
încît contemporanii au consemnat-o cu epitete nemaiacordate 
de atunci unui interpret. „A fost un entuziasm dumnezeiesc și 
diabolic“, scria acelaşi Ludwig Boerne, aşa ceva n-am mai vă- 
zut şi n-am mai auzit în viaţa mea. Poporul acesta este nebun, 
şi între ei devii nebun. Au ascultat pînă le-a pierit respiraţia, 
şi chiar bătăile inimii îi tulburau şi-i supărau“. Tot Fetis, adaugă: 
„Ar fi imposibil de descris entuziasmul de care a fost cuprins 
auditoriul, ascultînd pe acest om extraordinar; emoția a mers 
pînă la delir, la frenesie. După ce l-au copleșit cu aplauze în 
timpul şi după fiecare bucată, sala l-a rechemat ca să-i dove- 
dească prin aclamații unanime admiraţia de care era cuprinsă. 
Apoi o rumoare generală s-a răspîndit în toate părțile sălii și 
pretutindeni se auzeau exclamaţii de uimire şi de plăcere“. Iar 
în Revista muzicală din martie 1831, acelaşi Fétis scria: „Vioara 
în mîinile lui Paganini nu mai este instrumentul lui Tartini sau 
al lui Viotti, este ceva aparte, care are un alt scop. Un orga- 
nism special, format pentru minunile acestui mecanism ciudat, 
nu a fost suficient ca să ajungă la asemenea rezultate: a mai 
trebuit studii continue, adinci, stăruitoare, un instinct propriu, 
apt să descopere secretele instrumentului, și voința sa nezărun- 
cinată, singura în stare să învingă toate obstacolele“. În Jour- 
nal des Débats se puteau citi următoarele rînduri semnate de 
compozitorul Castil-Blaze: „Să ne felicităm că acest vrăjitor 
este contemporanul nostru, iar el să se felicite pe sine însuși; 
dacă ar fi făcut să sune vioara în acest mod acum o sută de 
ani, l-ar fi ars pe rug ca vrăjitor; şi azi nu sînt sigur că nu va 
fi... Tartini a văzut în vis un demon care cînta o sonată dia- 
bolică; acel demon era în mod sigur Paganini. Dar nu, drăcu- 
șorul lui Tartini, cu al trilul său dublu, cu modulaţiile sale 
bizare, arpegiile sale repezi, nu era decît un sărman școlar în 
comparaţie cu virtuozul pe care-l avem. Era un drăcuşor timid, 
inocent şi chiar cam sugaci“. Iar Balzac scria la 18 martie lui 
Perthoud: „Miracolul cel mai extraordinar care mă surprinde 
în acest moment la Paris este acela pe care știe să-l facă Paga- 
nini. Să nu credeţi că e vorba de arcuşul său, de digitaţia sa, 
de sunetele fantastice pe care le scoate din vioară... Este fără 
îndoială ceva misterios în acest om.“ Escudier găsea că Paga- 
nini are: ironia lui Byron, fantasticul unei povestiri de Hoff- 
mann, melancolia visătoare a lui Lamartine şi infernul arzător 
al lui Dante, iar Theophile Gautier, acest pictor în cuvinte, 

clarvăzător și abil să transmită impresiile altora, va scrie în 
notele sale: „Paganini este un diavol și în același timp un înger 
al viorii, acuzat că închisese sufletul amantei sale în sicriul so- 
nor al instrumentului său. Este un inimitabil și fantastic vir- 
tuoz, care face să se creadă în puterea vrăjilor.“ 

Însă mărturia cea mai prețioasă pentru noi este a lui Franz 
Liszt. Ca să reiasă şi mai bine în relief valoarea ei incompa- 
rabilă, este util să conturăm în cîteva cuvinte personalitatea 
tînărului pianist virtuoz și compozitor. La data cînd Paganini 
apare prima dată pe scena Operei Mari din Paris, Liszt avea 
douăzeci de ani. După citeva concerte triumfale la Viena — la 
al doilea recital, însuşi Beethoven se urcase pe podium şi-l îm- 
brăţişase — plecase încă din anul 1823 la Paris, unde lua în 
particular lecţii teoretice cu Fernando Paer şi Josef Reicha. Aici 
concertase în diferite saloane. În anul 1824, cu prilejul unui 
turneu de concerte în Anglia, a fost proclamat superior lui 
Moscheles şi lui Cramer. Ca compozitor, fusese aplaudat la 
Opera din Paris, unde i se reprezentase, în anul 1825, opera 
într-un act, Don Sancho. Anul 1830 îl găsește deprimat de moar- 
tea tatălui său şi de o dragoste nefericită pentru eleva sa, domni- 
șoara de Saint-Cricq. Se gindea serios să se călugărească. 

Acesta este omul care cu ochii închişi şi inima strînsă asculta 
într-un colţ, din sala Operei, vioara lui Paganini. Şi iată ce 
scria după concerte prietenului său Pierre Wolf: „Sînt cinci- 
sprezece zile de cînd spiritul meu și degetele mele muncesc ca 
doi condamnaţi. Homer, Biblia, Platon, Locke, Byron, Hugo, 
Lamartine, Chateaubriand, Beethoven, Bach, Hummel, Mozart, 
Weber, toţi sînt în jurul meu. Îi studiez, îi meditez, îi devorez 
cu ardoare: afară de aceasta fac cîte patru pînă la cinci ore 
exerciţii (terţe, sexte, octave, tremolo, note repetate, cadențe 
etc.). Ah, dacă nu înnebunesc, vei găsi în mine un artist. Da, 
un artist, cum îl ceri tu, cum este necesar astăzi. Şi eu sînt 
pictor, a strigat Michel Angelo prima dată cînd a văzut o capo- 
doperă. Cu toate că e mic şi sărac, prietenul tău nu va înceta 
să repete aceste cuvinte, după ultima reprezentaţie a lui Paga- 
nini. Ce om, ce vioară, ce artist, Dumnezeule!, cîtă suferinţă, 
ce durere, cîtă tortură în cele patru coarde! 

Cît priveşte expresia sa, modul său de a fraza, sufletul său, 
în sfîrşit...“ 

Într-o altă scrisoare, trimisă aceluiaşi prieten, citim: „Dragă 
prietene, acele rînduri ţi le-am scris într-un acces de nebunie, 

munca forţată, veghile și violenţa dorinţii (pe care tu o cunoşti) 
aprinseseră bietul meu cap: mergeam de la dreapta la stînga 
şi apoi de la stînga la dreapta (ca o sentinelă care tremură de 
frig), cîntînd, declamind, gesticulind, scoţind strigăte mari, 
într-un cuvînt, deliram. Astăzi și una şi alta, sufletul și bestia 
(ca să vorbesc în spiritul d-lui de Maistre) sînt ceva mai echi- 
librate; dar vulcanul din piept nu s-a stins, ci lucrează tăcut... 
pînă cînd ...?“ 

Niciunul din marii virtuozi ai pianului, Kalkbrenner, Cle- 
menti sau Moscheles, niciunul din marii violoniști ai timpului, 
Kreutzer sau Baillot, nu avuseseră asupra tînărului Liszt o ase- 
menea influenţă. Paganini, nu numai că îi tulburase toată fiinţa, 
ci îi arătase o cale nouă cu un orizont vast. Prima învăţătură, 
şi totodată fundamentată, a fost aceea că un artist, oricît ar fi 
de sensibil, oricît de bogate impresii ar acumula, nu poate 
să le redea într-o formă artistică desăvîrşită dacă nu posedă o 
tehnică perfecționată pînă la limitele extreme. 

Tot ca un ecou al întîlnirii cu virtuozul genovez, credem că 
putem considera următoarele rînduri din Jurnalul pictorului 
Eugene Delacroix, rînduri ce ar putea servi și drept comentar 
la scrisorile lui Liszt: „Fiindcă eu consider impresia transmisă 
de către natură artistului ca lucru cel mai important de redat, 
nu este necesar ca acesta să fie armat, de mai înainte, cu toate 
mijloacele de redare, cele mai rapide?“ Şi Baudelaire, care avu- 
sese cu Delacroix lungi conversații, adaugă: „Este evident că, în 
ochii săi, imaginaţia era darul cel mai important, dar că această 
facultate rămine neputincioasă şi sterilă dacă nu are în servi- 
ciul său abilitatea rapidă care să poată să urmărească marea 
facultate despotică în capriciile sale nerăbdătoare. 

Liszt ca şi alți contemporani au căutat să-şi explice arta lui 
Paganini studiindu-i compoziţiile, poate chiar a fost ispitit să 
creadă, aşa cum afirmau unii că ar exista un secret paganinian, 
în care ar sta închisă, ca într-o scoică, vraja sa răscolitoare. 
Unul din roadele acestui studiu va fi transcripţia pentru pian, 
La Campanella, și apoi Cinci capricii pentru pian, extrem de 
dificile. 

Însă pentru cultura omenirii, pentru dezvoltarea artei muzi- 
cale, rezultatul cel mai prețios al întilnirii celor doi virtuozi a 
fost întoarcerea lui Liszt la o viaţă activă, după cum reiese din 
scrisorile către Wolf. Sosirea lui Paganini la Paris și succesul 
său au determinat pe tînăr să urmeze cariera de virtuoz. 


La al treilea concert a fost cea mai mare afluenţă de public, 
înregistrîndu-se cea mai ridicată reţetă: 21895 de franci. După 
aceasta, Castil-Blaze scria în Journal des Débats: „Paganini 
este fără îndoială foarte învățat; compoziţiile sale, descoperi- 
rile sale — fructul unor calcule care par deasupra spiritului 
omenesc — o atestă.“ 

La 6 aprilie, Paganini scria lui Germi că a încheiat cu Le- 
porte, impresarul Teatrului din Londra, un contract pentru o 
serie întreagă de concerte, ce vor începe în primele zile ale lunii 
mai și adaugă în privinţa primirii sale de către publicul dir 
Paris: „Nu pot să-ţi dau o idee despre triumful meu nemaipo- 
menit. Este surprinzător rezultatul atîtor concerte, date unul 
după altul, într-o epocă atît de tristă ca aceasta“, 


În zilele acelea, se vorbea insistent de primejdia holerei şi 
se luau măsuri preventive. iată ce constata dr. Poumies de la 
Siboutie, cu prilejul unei anchete prin cartierele Parisului. 
„Ceea ce am văzut nu se poate imagina: case împuţite, dără- 
pănate, gata să se prăbușească, locuinţe lipsite de aer și de lu- 
mină, murdărie pretutindeni; copii îmbrăcaţi numai pe jumă- 
tate în plină iarnă, haine murdare, peste tot necurăţenie și 
completă lipsă de lucrurile cele mai elementare necesare vieţii.“ 

Administraţia încerca să îmbunătățească soarta celor lipsiţi, 
recurgînd la paliativul petrecerilor de binefacere. Din cauza 
unui asemenea bal, dat de Garda Naţională, care în disprețul 
contractului dintre Dr. Veron și Paganini luase sala Operei 
pentru seara de 15 aprilie, acesta a fost obligat să cînte în sala 
Teatrului Italian. S-a întîmplat însă ceva mai rău: Garda îl invi- 
tase să cînte la bal şi fiindcă refuzase să-și dea concursul, i s-au. 
adus diferite învinuiri, dintre care cea mai gravă nu era zgît- 
cenia, ci că ajută pe cărbunarii italieni, refugiaţi la Paris. Ne 
putem imagina gravitatea acestei acuzaţii, gîndindu-ne că în 
Franţa monarhică ei catolică, organizaţia cărbunarilor era urmă- 
rită de poliţie. Paganini a răspuns că demnitatea sa de artist îi 
oprește să apară cu vioara la un bal și ca să arate că compăti- 
meşte pe cei care suferă a anunţat, pentru duminică 17 aprilie, 
un concert în beneficiul săracilor, după cum procedase în multe 
alte orașe. Însă aristocrația s-a abținut în acea seară și nu a 
venii la concert, căci nu ierta parizienilor revoluţia din iulie 
1830, care o lipsise de subsidiile mari pe care le primea de la 
curtea lui Carol X. Erau atît de îndîrjiţi încît, majoritatea nobi- 
lilor locuiau departe de Paris, iar cînd veneau în capitală chel- 

tuiau numai strictul necesar. Contesa Gouvella spunea că se 
dojeneşte şi pentru piinea pe care o mănîncă la Parist. „Din 
nenorocire deşertul se găsea în sală“, scria Curierul teatrelor 
din 12 mai 1831. Cu acest prilej s-a înregistrat cea mai mică 
rețetă din tot cursul turneului, 6 105 fr. O dovadă că a fost o boi- 
cotare este faptul că la concertul următor care nu mai era de 
binefacere, încasările au dat suma de 11 502 fr. Artiştii care au 
cîntat alături de Paganini, Adolf Nourrit, Dabadie, Al. Dupont 
şi domnişoara Dorus au renunţat în folosul săracilor la sumele 
ce li se cuveneau, iar Paganini a dăruit personal trei mii de 
franci unui stabiliment de binefacere şi cîtorva familii nevoiașe. 

În acest timp, anecdotica îşi continua opera de ponegrire. 
Un pictor foarte apreciat în cercul romanticilor în special de 
Victor Hugo, anume Louis Boulanger, a făcut o litografie repre- 
zentînd pe Paganini în închisoare, cîntînd la vioară, şi a expus-o 
în vitrina unei prăvălii de pe Boulevard des Italiens. Violonistul 
a văzut-o şi indignat a redactat, asistat de Fétis şi Pacini, o 
scrisoare explicativă, destinată Revistei muzicale. După ce po- 
vestea toate legendele care circulau pe seama sa, Paganini arăta 
că între anii 1801—1812 a funcţionat ca director de orchestră 
în Toscana și deci n-a putut să comită decît în copilărie asasi- 
natul amoros care i se punea în sarcină; că în realitate este 
vorba de un violonist polonez numit Duranovski, aflat la Mi- 
lano în anul 1798. Acesta s-ar fi unit cu doi tîlhari, care l-au 
convins să asasineze împreună pe un preot bogat dintr-un sat 
apropiat și să-l jefuiască. Unul din complici, temîndu-se, a de- 
nunţat planul poliţiei, care i-a arestat în momentul cînd se pre- 
găteau să comită fapta. Judecaţi, au fost condamnaţi la două- 
zeci de ani de pușcărie. După doi ani de temniţă, violonistul 
a fost grațiat. 

„Credeţi? — termina Paganini scrisoarea, — pe acest fond 
s-a brodat toată istoria mea. Era vorba de un violonist al cărui 
nume se termina în i şi a fost identificat cu Paganini; asasinul 
a devenit acela al presupusei mele amante şi se susține că eu 
as fi fost cel băgat în închisoare. Numai că bîrfitorii mei, dorind 
ca eu să fi descoperit acolo noua mea metodă violonistică, m-au 
iertat de fiarele care ar fi putut să-mi incomodeze braţele. Încă 


1 Dr. Poumies de la Siboutie — Souvenirs Pun medicin de Paris, 
Pion, Paris 1910 pag. 248. 

o dată, fiindcă se încăpăţînează contra oricărei verosimilităţi, 
trebuie să cedez. Îmi rămîne totuși o speranţă, aceea că după 
moartea mea, calomnia va consimţi să părăsească prada şi că 
acei care s-au răzbunat atît de crud de succesele mele vor lăsa 
în pace cenușa mea“. 

Pictorul Boulanger a răspuns că n-a avut nici un gînd rău 
făcînd acea litografie; văzînd înfăţişarea lui Paganini şi fiind 
foarte impresionat de concertele la care asistase, şi-a adus 
aminte de suferințele poetului Torquato Tasso şi a presupus 
că şi povestea lui Paganini ar putea fi adevărată. La sfîrşitul 
scrisorii pe care o trimitea Revistei muzicale, cerea scuze, afir- 
mind că ar fi ridicol acela care ar ataca un om admirat de toată 
lumea. 

Desigur că nici explicaţiile lui Paganini, nici ale lui Boulan- 
ger, n-au barat drumul povestei calomnioase. 

Se apropia timpul să părăsească Parisul și anunță ultimul 
concert, ce adio, pentru 24 aprilie. Avea însă o înfățișare de om 
atît de epuizat, de bolnav, încît Dr. Bennati, temîndu-se că clima 
umedă şi cețoasă a Londrei și călătoria pînă acolo ar putea 
să-i înrăutăţească și mai mult starea, îl sfătui insistent să nu 
plece. Paganini nu se lăsă convins; nici chiar rugăminţile stă- 
ruitoare ale prietenilor săi Paer, Rossini şi Pacini nu reușiseră 
a-l determina să amine turneul londonez. Familia lui Pacini ia 
în grija sa, pentru durata călătoriei, pe micul Achille, iar Pa- 
cini însuşi, împreună cu fiica sa, se hotăresc să-l însoțească. 

În ziua de 27 aprilie şi-a luat rămas bun de la fostul său 
profesor, bătrînul Ferdinando Paer, iar a doua zi ieșea din 
Paris, după ce trimisese lui Habeneck o scrisoare de mulțumire, 
în care îi spunea: „Nu vreau să părăsesc Parisul fără să-mi 
exprim mulţiumirea pentru osteneala ce aţi prestat la condu- 
cerea concertelor mele şi pentru marele dv. talent, care a con- 
tribuit la succesul meu. Mi-a fost foarte lăudată orchestra Ope- 
rei din Paris, însă dv. şi oamenii dv. eminent mi-au întrecut 
cu mult aşteptările. Abia la Paris am găsit orchestra care să 
redea muzica mea așa cum am gîndit-o și care a putut să mă 
acompanieze în mod desăvîrșit.“ 

S-a îndreptat spre capitala Angliei, cu intenţia să facă scurte 
popasuri de concerte în unele orașe franceze. După ce a cîntat 
la Boulogne-sur-Mer, ziarul local „Adnotatorul“, din 5 mai 
1831, scrie: „Să fie un vis? Cine este fiinţa care numai la apa- 

riția sa captează sentimentele cele mai entuziaste? Aparține pă- 
mintului? Cerului? Sau unor regiuni necunoscute?“ 

Doamnele din Valenciennes i-au brodat cu fir o pereche de 
mănuși, desemnînd o ramură de aur, un soare, o vioară şi in- 
scripţia: „Paganini, 8 mai 1831“. Nu se știe dacă a mai cîntat la 
Douai şi la Lille, după cum promisese unui domn Ghislain, 
într-o scrisoare din 6 aprilie. 

Londra îl aştepta cu nerăbdare. 


Capitolul IX 


SUB CERUL ALBIONULUI 


Am cântat şi toate calomniile s-au 
transformat în laude, imposibil de 
povestit 

Paganini 


Temerea doctorului Bennati şi a prietenilor lui Paganini 
că nu va suporta traversarea mării era neîntemeiată. 

Călătoria peste Canalul Mîneci era destul de uşoară, acum 
cînd puterea aburului fusese pusă în serviciul navigației. Este 
adevărat că vaporul n-avea grația şi poezia unui vas cu pînze, 
că cerea oamenilor mai puţin efort şi eroism înălţător, dar abu- 
rul era un factor de libertate: scăpase pe oameni de tirania și 
capriciile vintului şi scurtase distanţele. Introdus în fabrici, 
să pună în mișcare mașinile, ar fi trebuit cu mai puţină muncă 
să le aducă un mare spor de bunuri, mai multă îndestulare şi să 
le dea mai mult timp liber pentru educarea minţii şi bucuria 
sufletului. 

Paganini soseşte la Londra în ziua de 18 mai 1831. Orașul 
era desfășurat pe o întindere imensă, în care se adăpostea o 
populaţie de peste un milion și jumătate. Construcţiile n-aveau 
nici o frumuseţe arhitectonică. În centru se puteau vedea clă- 
dirile realizate de arhitectul John Nash, cu faţade joase, si- 
metrice și netede, din ipsos pictat în maniera pompeiană, sau 
acele reci, grele şi plictisitoare, construite de Robert Smirke; 
chiar teatrele Old Drury Lane și Covent Garden, proiectate în 
stil regence, sînt glaciale și posomorite. Clădirile înnegrite de 
fum dinspre marginea capitalei erau nişte cutii drepte, cu fe- 
restre pătrate. 

O englezoaică clarvăzătoare — lady Holland — scria în anul 
1800 în Jurnalul său: „Mai tîrziu, cînd această mică insulă va 
fi recăzută în starea sa de nimicnicie naturală, cînd va fi pier- 
dut puterea fictivă pe care i-o dau comerţul, coloniile îndepăr- 

tate și toate sursele artificiale ale bogăției sale, cît va fi de 
intrigat arheologul care va căuta în ruinele Londrei vestigiile 
măreției sale trecute“i. 

Dar englezii n-aveau timp să reflecteze la estetica metropo- 
lei lor. Mereu grăbiţi, asurziţi şi distraşi de strigătele numero- 
şilor vinzători ambulanți, străbăteau pe jos sau în cab-uri 
și omnibuze, străzile și podurile Tamisei luminate chiar spre 
acest sfîrşit de primăvară de un soare palid. Pajiștile verzi de 
pe malurile fluviului şi grădinile numeroase abia izbutcau să 
învioreze atmosfera mohoriîtă a orașului. 

Aici oamenii sînt ipocriţi și morala este numai o mască, spu- 
nea gînditorul Hyppolite Taine. „Într-o ţară în care este scan- 
dalos să rîzi duminica și puritanismul trist a păstrat ceva din 
vechea sa ostilitate contra fericirii... este natural ca aparența 
moralității să fie utilă.“ 

Iar Paganini era precedat și aici ca pretutindeni de faima 
unei duble imoralităţi: ucigaş al soţiei sale şi vîndut satanei. 
Ziarul Times publicase, după Revue musicale, scrisoarea sa de 
protest contra litografiei lui Boulanger. Cititorii reținuseră tot 
ceea ce era bîrfeală și trecuseră cu vederea peste faptele invo- 
cate în apărare. În general oamenilor, în starea de civilizaţie a 
timpului, le era mai plăcut să afle că ceea ce este excepţional 
şi mare este rezultatul întîmplării sau intervenţiei unor forţe 
supranaturale necontrolabile, decît al muncii îndîrjite si al ta- 
jentului. Era o scuză pentru lenea şi incapacitate lor. De aceea 
primeau bucuroşi atari explicaţii şi nu luau în seamă ceea ce îi 
contraria. 

Publicul englez, ca să nu fie mai prejos decît cel continen- 
tal, găsise încă o dezlegare a neînţelesului talent al lui Paganini 
spunînd că el foloseşte coarde făcute din intestinele soţiei sale, 
alții, mai bine informaţi, afirmau că sînt intestinele ultimului 
papă. Dar cum violonistul era străin de loc și de neam, aceste 
particularităţi nu supărau pe englezi. Cînd însă Laporte, impre- 
sarul francez al lui Paganini, a afișat la ușa lui Kings Theater, 
unde trebuia să aibă loc concertul, prețuri de intrare duble, faţă 
de cele obișnuite, i-a cuprins indignarea. Presa a luat atitu- 
dinea ostilă. Times din 21 mai scria: „John Bull este un animal 
răbdător, însă pînă la un anumit punct; o dată depăşit, John 
Bull arată totdeauna că este hotărît; după cum nu se lasă ușor 


1 Elie Halevy — Histoire du peuple anglais au XIX-ème siècle, 2 vol., 
Hachette, 1924, vol. I, pag. 467. 


provocat, nici nu se potolește ușor“. Ziarul Observer, unde se 
aflau prieteni de ai lui Paganini, îi lua apărarea, aruncînd vina 
pe impresar, iar la Paris, Revue musicale scria că limbajul ziare- 
lor engleze este de o violenţă mai potrivită unor subiecte ceva 
mai grave. „Din nenorocire, englezii se află prinși între două in- 
terese mari: curiozitatea şi avariţia. Nu numai poporul nu vrea 
să i se mărească preţul locurilor din galerie: aristocrația vrea 
să-și fixeze ea însăși preţul plăcerilor“. 

Paganini, fie pentru că se simţea într-adevăr bolnav după 
călătoria de la Paris la Londra, fie că a socotit mai prudent 
să aştepte potolirea supărării englezilor, a trimis impresarului 
Laporte, în ajunul concertului, un bilet, prin care îl ruga să 
anunţe publicul că e bolnav și concertul se amină. În acelaşi 
timp comunica prin presă că preţurile au fost reduse la cele 
normale. 

Londonezii l-au ascultat în seara de 3 iunie la Teatrul Ita- 
lian. Iată cum relatează Paganini însuşi această seară: 


Londra, jumătatea lui iunie (şi iulie) 1831 


„Prea scumpe prieten, 

dacă ai avea ocazia să citeşti vreuna din feluritele ziare 
engleze, ai vedea ce entuziasm nemaiauzit sau, mai degrabă, 
frenezie fără seamân am produs în glacialii britanici, cu primul 
concert, dat la 3 iunie, la marele Teatru al Operei Italiene. 

Dacă as scrie un an, n-aş ajunge să-ți spun decît cea mai 
mică parte. Teatrul tot — parter, loji, galerie — părea o mare 
în furtună, atît din cauza vacarmului vocilor si mîinilor cît şi 
a ondulării batistelor și pălăriilor agitate în aer... Acest fel 
de triumf aici este fără precedent — după cum spun toţi în 
unanimitate — și este foarte măgulitor pentru mine că am reu- 
şit să distrug cu instrumentul meu impresia rea pe care o făcu- 
sem publicului din cauza preţurilor mărite pe care le stabili- 
sem la început pentru concerte. 

Am cîntat și toate clevetirile s-au transformat în laude im- 
posibil de povestit; mai degrabă, orice silabă de critică produ- 
cea un panegiric. Întreg auditoriul, într-o pornire aproape in- 
voluntară, se găsi urcat pe bănci și pe scaunele parterului; de 
sus de la loji, ai fi crezut că vor să se arunce jos, ca într-un 
salt din Leucade. Repet o frază din Times: tu poate nu crezi 
jumătate din ce-ţi spun, iar eu nu-ţi spun decît jumătate din 
ceea ce este. Ei bine, invitat ici, invitat dincolo, de cei mai 
înalţi seniori, nu ştiu la cine să mă duc mai întîi... 

... Am început această scrisoare acum douăzeci de zile şi 
în cursul acestui timp am dat trei concerte publice în acelaşi 
teatru în care l-am dat pe primul. La ceea ce ţi-am spus nu pot 
să mai adaug decît că aplauzele merg crescendo, afluenţa mä- 
rindu-se și cîştigul multiplicîndu-se. Nu mai vorbesc de glo- 
rie, despre care nu pot să-ți dau o idee fiindcă îmi lipsesc 
expresiile. Am fost invitat de rege și am cîntat la curte; m-aş- 
teaptă un inel fiindcă a fost la mine bijutierul său ca să-mi ia 
măsură la un deget și eu i-am prezentat arătătorul mîinii drepte. 

Un nor de portrete făcute de diverși artişti au apărut prin 
toate prăvăliile, înfăţişînd mai mult sau mai puţin fizionomia 
mea, însă unul care să-mi semene într-adevăr n-a apărut încă 
printre tipărituri. Se văd și unele caricaturi bufone: una mă 
reprezintă cînțînd într-o atitudine ciudată, în timp ce pupitrul 
se aprinde și arde; alta, îmbrăţișind o frumoasă doamnă, din 
cauza unei birfeli care s-a răspîndit că m-aş fi înamorat de 
o prea frumoasă domnişoară engleză... Eu rîd să crăp şi-i las 
să facă, 

La patru iulie am dat al optulea concert în acelaşi teatru; cel 
mai aglomerat a fost al cincilea. O mulţime de necrezut; sute 
de auditori s-au întors fără bilet și mai mult de două sute de 
persoane s-au mulțumit să se plaseze printre instrumentiștii or- 
chestrei pe care i-am pus pe scenă, ca să închiriez cu o guinee 
scaunele din fossa orchestrei. 

La Londra nu s-a mai văzut o asemenea afluenţă. Am mai 
cîntat o piesă pentru alte concerte date de artiști într-o sală 
şi m-am mulțumit cu o treime din încasările brute. Am cîntat 
pentru serata lui Lablache, pentru Spagnoletti, cel mai bun vio- 
lonist din Londra şi pentru un maestru de capelă, domnul Ha- 
wes. Am cîntat gratis la Teatrul cel mare în beneficiul muzi- 
canţilor, văduvelor etc. şi gratis la concertul pentru orfanii din 
Londra. Luni dimineaţa voi cînta la concertul lui Torri și voi 
avea o treime din încasări. Seara voi da concert în Cetate, adică 
la 4 mile de Londra, unde am obţinut sala London tavern, care 
conţine circa 800 de locuri şi acolo voi da 3 sau 4 concerte cu 
jumătate de guinee biletul... Dacă Paganini cîntă, lumea 
aleargă ... 

Peste cîteva zile îți voi scrie şi nu voi rămîne mut cu adora- 
bilul meu Luigi. La Paris nu-mi dădeau timp să strănut, iar aici 
abia mă lasă să respir. Mă obosesc foarte mult ca să mă odih- 
nesc glorios într-o zi la pieptul celui pe care-l ador. 

Cerul să te păstreze pentru fericirea lui, al tău Paganini. 

P. S. Fiul meu, care stă foarte bine la Paris, în casa priete- 
nului Pacini, te îmbrăţişează iar eu te sărut cu afecţiune. Amin- 
tește-mă prietenilor — Adio“. 

Reţinem ultimele cuvinte care ne deschid adîncul sufletului 
său, Omul de al cărui nume răsuna întreaga Europă și ţărmu- 
rile de dincolo de Ocean se temea de uitarea cîtorva prieteni 
din Genova. În mijlocul mulțimilor care-l înconjurau cu cele 
mai măgulitoare elogii, se simţea singur pe culmea rece a glo- 
riei, expus tuturor furtunilor pe care invidia şi lăcomia le dez- 
lănțuiau, singur ca un pisc înalt de piatră. Numai dragostea 
prietenilor îi putea da senzaţia caldă a vieţii. Nici admiraţia. 
marilor muzicanți nu-i aducea altceva decît măgulirea vanităţii. 

Printre artiştii prezenţi în seara de 3 iunie se aflau pianiști: 
Moscheles și Cramer, violoniștii Spagnoletti şi Mori, contraba- 
sistul Dragonetti şi alţii. Cramer ar fi exclamat: „Mulţumesc 
cerului, eu sînt pianist“. Moscheles a spus: „Nici Sontag nici 
Pasta n-au făcut atîta impresie aici. Dacă acest sunet prelungit, 
care pătrundea în cutele inimii, și-ar fi pierdut numai pentru 
o secundă echilibrul, ar fi alunecat într-o miorlăitură dezacor- 
dată de pisică; dar nu și l-a pierdut. Coardele fine ale instru- 
mentului său — şi exclusiv pe asemenea coarde ar fi fost posi- 
bil să fie concentrate în mod magic atîtea miriade de note, de 
triluri şi de cadenţe — ar fi fost fatale în mîinile oricărui alt 
violonist“. 

Din cîte elogii i-au adus ziarele, desprindem numai aceste 
rînduri: „Paganini este unic în arta sa. Fără discuţie e cea mai 
mare minune muzicală a acestui timp şi a oricărui timp.“ Poeți 
ca Leigh Hunt, Henry Chorley i-au consacrat poezii. 

Entuziasmul a trecut de zidurile teatrului, în stradă. Cum 
iese din casă este obiectul celei mai vii curiozităţi; trecătorii 
se adună în jurul său, se ţin după el, îi vorbesc, iar el tace 
fiindcă nu înţelege englezește; îl pipăie, îl ciupesc ca să se con- 
vingă că nu este o stafie sau o întrupare a sataniei precum se 
vorbeşte. „Să-ţi spun adevărat mă supără că se răspîndește în 
toate clasele părerea că am pe dracul în spate. Ziarele se intere- 
sează prea mult de chipul meu, ceea ce răspîndește o curiozitate 
de necrezut“i, 

Numărul concertelor părea că devine interminabil. Venise 
la Londra hotărît să dea șase concerte în şase săptămîni dar a 
rămas două luni, în care a cîntat numai în faţa publicului de 


1 Londra, 16 august 1831 — scrisoare către Germi. 

18 ori şi nu se putea hotărî să plece. Anunţa mereu: ultimul 
concert, cel din urmă, cu adevărat ultimul. Avem sub ochi un 
afiş în care se vede o astfel de înştiinţare şi cum se respecta 
împărţirea societăţii engleze pe clase pînă şi într-un afiș de 
concert. 


„Numai pentru o seară 

Ultima apariţie a lui Paganini 

Teatrul Drury Lane 

Plin de respect anunţă nobilimea, burghezia și publicul în 
general că intenţionează să mai dea un concert care va fi în 
mod cert ultima sa apariţie la Londra. 

Care va avea loc joi, 8 august.“ 


Dar la 20 august dădea al XVI-lea concert, în afară de reci- 
“alurile, din casele nobililor şi de lecţiile particulare pentru fiii 
şi fiicele oamenilor bogaţi care vor să-l vadă mai de aproape. 
Fiind rugat să concerteze şi în oraşele din provincie, la 21 iulie 
prezenta al treilea concert la Cheltenham, la începutul lui au- 
gust era la Norwich, unde a susţinut trei concerte şi a cîștigat 
un bun prieten în reverendul John Edmund Cox, care ne-a 
lăsat o descriere foarte interesantă a violonistului. 

„Îl vedem în orele sale de odihnă, cînd lepăda rezerva bă- 
nuitoare care apărea în purtarea sa atunci cînd se găsea în mij- 
locul unor persoane străine pe care și le închipuia gata să 
scoată de la el tot ce era posibil în avantajul lor. În acele mo- 
mente, era orice numai o fire aspră si negeneroasă nu; purtarea 
sa era nu numai afabilă, dar plină de drăgălășenie, în timp ce 
orice atenţie îndreptată să împlinească dorinţele şi plăcerile 
sale era sigură că-i provoacă nu numai priviri dar şi cuvinte de 
mulțumire. 

În public se limita aproape numai să interpreteze compoziţii 
proprii, dar în particular, fiindcă avea permanent vioara sa 
Guarneri în mînă, se aşeza şi făcea să emane din fragmente din 
operele celor mai buni maeştri şi dădea niște interpretări de așa 
mare originalitate unor pasaje auzite şi reauzite, încît nu pă- 
reau să mai fi fost cîntate de alţii. Astfel, într-o dimineaţă, în 
timp ce scriam nişte notițe pentru el, intonă ușor primul motiv 
din magnificul Concert pentru vioară de Beethoven. Să scriu 
a devenit atunci imposibil iar el băgînd de seamă cît sînt de 
fermecat, mă întrebă dacă știu ce este. La răspunsul meu nega- 
tiv, îmi promite că, dacă va putea, mă va face să ascult întreaga 
piesă înainte de a ne separa. 

Apoi a trecut la altceva şi eu am uitat repede promisiunea 
făcută. În ultima seară totuși, el concedie cîteva persoane, apoi 
un signore, pe care înainte nu l-am mai văzut nici nu l-am în- 
tilnit după aceea şi al cărui nume n-am reuşit să-l aflu, la un 
semn al maestrului s-a aşezat la pian şi, scoțînd din buzunarul 
dinlăuntru al unei redingote lungi nişte note mototolite, începu 
să cînte. De îndată fui atent, fiindcă mi-am amintit notele şi 
promisiunea lui Paganini îmi reveni imediat în minte. Nu voi 
uita niciodată surisul de pe acea faţă tristă, palidă şi slabă, pe 
ale cărei linii era înscrisă cu semne adinci suferința intensă, 
cînd i-am întîlnit privirea; nu voi uita niciodată felul său de a 
cînta în care era un suflet şi o simpatie care te captivau cu 
totul“L. 

La sfîrşitul lunii august, fiind invitat de irlandezi, pleacă 
la Dublin, unde era un festival muzical între 30 august şi 3 sep- 
tembrie, şi călătoreşte cu piroscaful The Flying Dutchman 
(„Olandezul zburător“). Trage în secret la un hotel şi nu se află 
de prezenţa sa în oraș decît în ziua concertului. 

Festivalul era doar una din modalităţile în care se manifesta 
dragostea irlandezilor pentru arta sunetelor. Capitala Irlandei 
avea o activitate muzicală renumită. Încă de la 1680 poseda pri- 
mul catch-club în care se practica muzica corală, iar de la 1758 
o Academie muzicală; aici s-a născut si celebrul compozitor 
John Field, creiatorul Nocturnelor, care au inspirat pe Chopin. 
Field se afla acum la Moscova, unde găsise condiţii de viaţă mai 
bune decît în patria sa, 

Aici sărăcia era mai gravă decit în restul Angliei; salariile 
erau mai mici şi foametea bîntuia în cartierele sărace. Mişcarea 
irlandeză de liberare din suzeranitatea britanică și de ridicare a 
standardului de viaţă a maselor, în fruntea căreia se afla liede- 
rul O'Connel, obținea rezultate mult prea neînsemnate, fiindcă 
întîlnea la Londra o puternică opoziţie. 

Era deci firesc ca într-o ţară în care un muncitor agricol cîş- 
tiga 4 shillingi şi 6 pence pe săptămînă, din care trebuia să hră- 
nească familia sa întreagă, să stîrnească indignarea pentru ono- 
rariul de 200 de lire sterline, adică aproximativ 10 500 shillingi, 
plătit lui Paganini pentru un singur concert. Ziarul Harmoni- 
con l-a atacat pentru acest motiv, dar mai cu seamă a acuzat 


1 Jeffrey Pulver — Paganini: the romantic Virtuoso, Londra, 1936, 
pag. 257. 

nobilimea irlandeză, sub cuvînt că aceşti bani ar fi putut să 
ușureze suferințele multor familii sărace. 

În seara concertului, Paganini intră pe scenă însoţit de 
George Smart, directorul orchestrei ei fură primiţi cu obişnui- 
tele aplauze. În timp ce, strunind coardele viorii, încerca pro- 
babil să-și stăpiînească emoția care-l cuprindea de obicei îna- 
inte de a ataca primele măsuri, un auditor mai puţin răbdător 
a strigat: „Bine, bine, noi sîntem gata“. Un formidabil hohot de 
rîs a izbucnit în sală. Paganini, surprins, neînțelegînd cauza 
ilarităţii care cuprinsese publicul, s-a întors către Smart și l-a 
întrebat în franţuzeşte: 

— „Ce este aceasta?“ 

Aflind cauza și cum rîsetele nu se potoleau, a părăsit sala şi, 
numai după îndelungi insistențe, a primit să dea un concert 
în seara de 3 septembrie. Dar cum irlendezii sînt oameni spiri- 
tuali, nici seara aceasta n-a trecut fără incident. 

După rondoul „Campanella“ din Concertul în si minor, un 
auditor a strigat: 

— „Urrah, Signor Paganini, have a drop of whisky, darling, 
and ring the bell again!“ (Ei bravo, Signor Paganini, bea o în- 
ghiţitură de wisky, dragă, şi sună încă odată clopoţelul!). 

În Irlanda a mai cîntat la Cork și la Limerick. 

Trece apoi în insula engleză şi parcurge atit de repede ora- 
şele scoțiene şi engleze încît i se pare că le vede printr-o lan- 
ternă magică. În octombrie îl aflăm la Edinburgh, la 1 decem- 
brie este operat în spitalul Sf. Bartolomeu din Londra și fără 
să rămînă liniștit în convalescenţă, la 8 decembrie concertează 
la Brighton, iar la 10 la Bristol. În acest oraş, un ziarist care se 
ascunde sub numele de Philadelphus publică următoarea notiță 
interesantă, ca un document în plus asupra stării poporului 
englez, în anii de înflorire a capitalismului industrial: 

„Cetăţeni, 

Cu un sentiment de profund desgust, anunţ concertele lui 
signor Paganini în acest oraș. Pentru ce aceste audiții într-o 
epocă de mizerie și suferință? 

Se fac pretutindeni chete, spre a se veni în ajutorul săraci- 
lor; pentru ce acest violonist străin vine să ne stoarcă banii 
destinați celor nenorociţi? Nu vă lăsaţi induși în eroare de 
aceşti monştri muzicali din străinătate, care exploatează naivi- 
tatea lui John Bull.“ 

S-au mai găsit şi în alte oraşe cetăţeni indignaţi, care să pro- 
testeze contra concertelor Paganini, dar aceasta n-a oprit pe 

nimeni să se înghesue în sălile în care concerta virtuozul ge- 
novez. 


La 11 decembrie 1831 moare la Genova Tereza Paganini. 
Știm mult prea puțin despre această femeie modestă, analfa- 
betă și pioasă, dar care adusese pe lume un geniu. După moar- 
tea soţului său, Antonio, în anul 1817, viaţa ei fusese mai liniș- 
tită, ferită de griji materiale, mîngîiată de afecțiunea lui Niccolò 
şi de stima genovezilor. În ultimul timp fusese bolnavă, dar se 
părea că sănătatea sa merge spre bine. Cu tot vîrtejul vieţii pa- 
riziene, atît de acaparatoare, Paganini găsea totuşi timp să se 
gîndească la mama sa. „Trebuie să-ţi mulțumesc pentru grija ce 
ai faţă de mama mea; sper că aerul de primăvară îi va face 
mult bine şi te rog să faci totul pentru ameliorarea sa; dacă ae- 
rul de la ţară ar putea să-i priască, poţi să-i procuri o căsuţă 
sau vilă într-un loc, de exemplu... nu știu. Întreabă pe docto- 
rul Trucco“!. Mai în toate scrisorile din acest timp întîlnim dra- 
gostea îngrijorată a lui Paganini pentru mama sa. „Spune-mi 
cum se află mama mea“, citim într-o scrisoare, iar în alta: „Sa- 
luiă cu afecţiune pe mama mea“. 

Dar vîrsta, lipsurile şi suferinţele din tinereţe nu-i mai läsa- 
seră destule puteri ca să înfrîngă boala. Se stinsese în vîrstă de 
71 ani, împăcată cu viaţa care-i împlinise cea mai arzătoare do- 
rinţă: Niccolo al ei ajunsese cel mai mare violonist al lumii. 

Paganini, profund îndurerat, plînge amar cînd află că mama 
sa nu mai trăieşte şi această tristă împrejurare întărește firele 
nevăzute ale dragostei sale de familie, care niciodată nu fuse- 
seră rupte. Încă din iulie 1831, trimisese lui Germi o rugăminte 
în care apare, în toată cruditatea, mizeria maselor populare din 
Genova: 


„Dragul meu Germi, 


să ridicăm din mizerie pe sora mea Dominica și familia sa. 
Procură-le o locuinţă cuviincioasă, mobileaz-o, inclusiv paturi 
şi tot necesarul, bucăţi de pinză pentru aşternut, pînză pentru 
cămăși, bucăţi de indian sau altceva pentru îmbrăcăminte, cio- 
rapi, pantofi, batiste şi tot ce este necesar; apoi fixează 150 
franci pe lună, dacă crezi că ajunge pentru întreținerea copii- 
lor săi. Dacă trebuie, cheltuieşte opt sau zece mii de franci; eu 


1 Paris, 6 aprilie 1831 — către Germi. 

Pagină de manuscris — Rondoul Campanella din Concertul nr. 2 în 
si minor. 


sint de acord. Dacă ai un prieten priceput, însărcinează-l cu 
toate acestea.“ 

Pe cînd trăia, mama sa îl rugase într-o scrisoare să întreţină 
într-un colegiu pe nepotul său Carol. Şi Paganini acceptase. 
Surorii sale Nicoletta îi dăruiește venitul de la un capital de 
20 600 de lire și venitul căsuţei din Polcevera, rugînd pe Germi 
să ajute şi mai mult pe Dominica. 

În societatea capitalistă engleză erau mulţi artiști lipsiţi de 
strictul necesar vieţii, nefericiţi, proveniţi dintre cîntăreţi sau 
instrumentişii de tot felul, de care nimeni nu se îngrijea. În 
jurul artiştilor sărbătoriţi roiau acești nenorociţi solicitind aju- 
toare în numerar sau concursul lor la un concert propriu. Dacă 
un artist glorios n-ar fi luat măsuri de apărare ar fi trebuit să 
se epuizeze ajutind pe solicitanţi. 

Paganini n-a refuzat nici în Anglia să vie în ajutorul sluji- 
torilor artei, care făceau apei la el, însă cerea să i se plătească 
o treime din încasări. În felul acesta reușea, într-o măsură oa- 
recare, să se apere de solicitanţi. Am văzut, din scrisorile ci- 
tate, numele unora din cei care beneficiaseră de concursul său. 
În timpul cînd era în turneu la Brighton, Paganini avusese în 
programul său pe o cîntăreaţă locală, numită Sala, fireşte plă- 
tită. Fiindcă era văduvă cu copii şi trăia destul de greu, aceasta 
s-a gîndit să ceară concursul virtuozului într-un concert pro- 
priu, ceea ce în mod obișnuit alţi solicitanți — Pasta, Blasis, 
Curioni — îi dădeau în mod gratuit. Paganini i-a cerut 25 de 
guinee, o sumă mare pentru ea. 

„Paganini era cunoscut ca cel mai avar dintre oameni“ —- 
povestea G. A. Sala, fiul cîntăreţei — „şi refuzase să micșoreze 
cu un penny măcar suma convenită, 

„Luaţi pe copil cu dumneavostră, signora Sala, cînd veți 
merge la Paganini, poate că acesta îl va înduioşa puţin“ fu sfa- 
tul înţelept al lui sir Charles D. Eram cel mai mic din trib... 
și mama m-a dus la Old Ship. Furăm conduși în prezenţa ma- 
relui muzician, care ședea la masă și rodea o mare coastă de 
berbec, pe jumătate crudă... Parcă revăd privirea de foc — 
aşa îmi părea atunci — pe care, ridicînd sprincenele stufoase, o 
arunca pe grămada de monete şi cu ce aviditate spasmodică în- 
tinse degetele osoase și trase grămada la sine. Erau numai 25 de 
guinee... şi mi-amintesc că, după ce a încasat banii şi a termi- 
nat de consumat costița, a golit dintr-o înghiţitură o ceaşcă 
mare de cafea neagră... Mama mea se ridică, cu inima grea, 
să plece. 


8 — Paganini i13 


— „Vino încoace, micuţule“* — spuse marele violonist, fă- 
cîndu-mi semn cu un deget descărnat, pe care oricare dintre 
vrăjitoarele din Macbeth ar fi fost mîndră să-l posede. „Vino 
încoa, ia asta să-ţi cumperi un dulce“. 

Îmi puse în mînă o bucată de hîrtie şifonată şi fără altă ce- 
remonie, au fost singurele cuvinte cu care a însoţit gestul, intră 
în camera sa. Îmi dăduse un bilet de cincizeci de lire sterline“, 

Cu alte cuvinte, Paganini dăduse copilului o sumă îndoită 
decît primise de la mama lui. 

După atîtea concerte, călătorind din oraş în oraş, în clima 
umedă, ceţoasă și rece a Angliei se simţea obosit. Tot mai des 
îl cuprindea un mare dor de odihnă, de soare şi de frumoasa 
Genova. Se gîndea chiar la o retragere mai îndelungată, undeva 
într-o vilă la ţară şi rugase pe Germi să-i cumpere un asemenea 
loc de repaos. 

„Dă-mi o mică idee despre locuinţa, sau locul de desfătare 
pe care mi-l cumperi... am nevoie să mă odihnesc unul sau 
doi ani, să mă refac de unele incomodități care mă fac melan- 
colic. Exaltarea pe care o simt executînd armonia magică îmi 
face foarte rău; dar repatriindu-mă şi fiind vecin cu tine un 
timp, îmi voi prelungi viaţa“. În adevăr, putea să se oprească 
din cursa-i vertiginoasă. Să-l ascultăm cum descrie el însuşi, 
parcă îmbătat de bucurie, o parte din drumul parcurs. „Plecat 
din Londra spre Irlanda, vezi cîte concerte am dat, începînd 
de la Festivalul din Dublin şi în alte cetăți ale Irlandei, ale Sco- 
Dei şi apoi în Anglia. Şasezeci și cinci de concerte, începînd de la 
30 august 1831 pînă la 14 ianuarie 1832. 

Notează bine că cinci săptămîni am fost bolnav şi n-am dat 
concerte. Deci cele șasezeci și cinci le-am dat în interval de 
circa trei luni, atingînd 30 de oraşe, călătorind cu patru cai, în 
tovărășia unei cîntăreţe, signora Pietralia. Am avut și pe un 
anume signor Cianchettini, maestru la cembal și un tînăr secre- 
tar engiez, foarte amabil, care călătoreşte singur, alergînd îna- 
inte, ca să-mi pregătească concertele. Am mai avut în tovără- 
şia mea pe un stupid, care face pe portarul şi un servitor foarte 
bun; la Londra am luat cu chirie o foarte frumoasă trăsură. Nu 
poţi să-ţi faci o idee de cheltuielile exorbitante cerute de ase- 
menea voiaj, dar la timpul său îți voi spune unele lucruri cu 
privire la obiceiurile acestei ţări, care te vor ului.“ 

În post-scriptum adaugă: „Scuză-mi petele, nu mă simt 
bine. Miine plec la Leeds (adică în ziua de 16 ianuarie 1832. 
N.N.) şi voi da concert marţi seara, joi, vineri și sîmbătă aici 

la Manchester. La 23, 24 şi 25 alte concerte la Liverpool. La 26, 
21 şi 28 concerte la Birmingham, la 30 la Chester; apoi în alte 
trei sau patru oraşe unde se află mulţi studenţi ... Mă voi duce 
la sfîrşitul lui februarie la Londra ca să-mi îmbrăţişez fiul, 
după cum ţi-am mai spus“. 

Într-un moment de destindere se lasă pictat de pictorul 
Maurin şi în josul tabloului Paganini scrie acest aforism, care 
este al tuturor romanticilor: „Muzica şi poezia sînt surori“. 

Primul turneu englez, întreprins în acest ritm ameţitor, de 
adevărat recordman sportiv, în care reuşeşte să înfrîngă orice 
ostilitate şi ca un Orfeu modern — cum îl numesc ziarele en- 
gleze — să subjuge cu farmecul viorii sale o lume frămîntată 
de probleme politice şi sociale, această primă vizită de concerte 
în Anglia, în care izbutește să adune, în cîteva luni, dintr-o 
lume care ţipă de mizerie, colosala sumă de peste 20.000 de lire 
sterline, se încheie cu o concluzie filozifică: 


Londra, 29 februarie 1832 
Prea scumpe prieten, 


tu nu ai nevoie să călătorești ca să cunoşti lumea. Eu o cunosc 
şi o consider o lanternă magică“. 


Capitolui 3 


ALB ȘI NEGRU 


Vreau pieptul să mi-l dau de-acuma suferinţei 
Ce-i este omenirii hărăzit să simtă. 


Goetha 


Trecuse aproape un an de cînd parizienii așteptau înspăi- 
miîntaţi holera, dar trăiau cu speranţa că-i va ocoli. Administra- 
Da oraşului trimisese pe medici să cerceteze cartierele sărace, 
unde se temea că s-ar putea încuiba un focar de contagiune, 
şi să avizeze în privinţa mijloacelor preventive. Murdăria ce au 
găsit acolo, în care trăia mai mult de jumătate din populaţia 
Parisului, a înspăimîntat pînă şi pe aceşti oameni, obişnuiţi să 
privească aspectele cele mai triste ale vieţii omeneşti?. 

Pe străzile înguste, întortocheate și desfundate se răsfățau 
băltoacele pestilenţiale ca niște pete mari, negre-verzui: Prin 
gunoaiele aruncate la întîmplare, scormoneau ciinii flămînz: 
sau vreun peticar zdrenţuit. Copii înfometați se furişau din case 
dărămate şi hoinăreau pe străzi în căutarea cîtorva bănuţi care 
să le astîmpere foamea. 

Medicii şi-au prezentat rapoartele iar administraţia, după 
obiceiul său, le-a băgat la dosar. Singura măsură sanitară pe 
care a luat-o a fost de a plasa prin colțurile publice vase pline 
cu apă clorurată şi oraşul s-a umplut de miros de clor. 

Fiecare încerca să se apere cum putea: unii se aprovizionat 
cu tot felul de medicamente, şi erau oameni care purtau în bu- 
zunare o adevărată farmacie. Se puseseră în vînzare elixiruri 
preventive, curative, sau de convalescenţă, care aduceau doar 
speculanţilor apreciabile câștiguri. 


1 Faust I. 
2 Dr. Poumies de la Siboutie — Souvenirs Pun médecin de Parie, 
Paris, Plon, 1910, pag. 234 şi urm. 

Spre sfîrşitul lui martie, cînd s-a întors Paganini de la 
Londra, era timp frumos, puţin rece; atunci s-a înregistrat pri- 
mul caz de holeră într-o stradă mărginașe a Parisului; a doua 
zi s-au declarat o sută. În primele luni, martie, aprilie, mai, au 
fost lovite în special familiile sărace. Ziua de 18 aprilie a fost 
cea mai tragică: numărul morţilor s-a ridicat la 2000. Totul era 
capricios şi de neînțeles în această boală: un cartier, o stradă, 
o casă erau nimicite, iar restul rămînea neatins. În lunile iunie 
şi iulie pătrunde în cartierele bogate. Mulţi parizieni părăsesc 
în grabă capitala. Paganini îi scrie lui Germi: „Toţi fug de Pa- 
ris, de holeră, poliţia a liberat pînă acum peste 130 000 de paşa- 
poarte. Numărul adevărat al morţilor atacați de holeră, după 
cum se constată din nota autentică, este de circa 11 000. 

Vinerea viitoare voi da un concert la Teatrul cel Mare îr 
beneficiul bolnavilor. Ministerul Comerţului şi al Lucrărilor 
publice a primit cu satisfacție propunerea mea și a dat ordin 
să mi se pună teatrul la dispoziţie pentru acest concert, iar im- 
presarul mi-a oferit orchestra şi tot personalul. 

Rossini a fugit de frică; eu însă, dimpotrivă, nu mă tem de 
aimic din dorinţa de a fi util umanităţii“l. 

Nimeni nu mai știa cum să se apere. Se închideau în case, 
nu-şi mai făceau vizite, nu-și mai dădeau ajutor; fiecare murea 
singur. Balzac, îmboinăvindu-se de amigdale, a zăcut două săp- 
tămîni fără să-i deschidă cineva ușa, fiindcă toată lumea credea 
că are holeră. Se răspîndise chiar zvonul că a murit. A fost o 
adevărată senzaţie cînd a apărut în lume. 

În seara de 20 aprilie, sala Teatrului Italian era plină de pu- 
blic. Frica de boală dispăruse. Toţi cei care ședeau ascunși prin 
case se grămădeau acum fascinaţi parcă de numele lui Paganini 
şi se înghesuiau la casa teatrului să apuce un loc la concert; „au 
uitat chiar și moartea care plutea asupra lor“, spune Hector 
Berlioz. Cîţi din aceștia, contaminaţi fără să ştie, nu se întor- 
ceau acasă decît numai spre a muri, „Am văzut un om doborît 
de boală la poarta teatrului, care leșşinase mai înainte la Rugă- 
“iunea lui Moise interpretată de Paganini... Nu cunosc ceva 
mai solemn decît concertele pe care le-a dat în timpul epide- 
miei. Soseau tremurind, ascultau uimiţi, plingeau; orice du- 
rere era suspendată; uitau și moartea şi frica, mai rea decît 
moartea“, scria Jules Janin. lar Paganini, fericit, trimitea lui 
Germi aceste rînduri: „Dacă anul trecut am făcut aici să fie ui- 


4 Paris — 18 aprilie 1832 — scrisoare către Germi. 

tat războiul, de data aceasta am iăcut să se uite holera. Teatrul 
cel Mare (Opera mare) a fost la opt concerte plin de tot. La 
Paris, minuni ca și aiurea“. 

Artiştii romantici îl înconjoară cu admiraţie şi simpatie. 
Pictorul Eugen Delacroix îi face portretul. 

Pictorul Deveria creionează un portret al copilului Achille, 
prezentat în picioare, cu bucle pe umeri şi rochiță de fată. 

După ce a dat parizienilor alinarea de care aveau nevoie şi 
încredere în puterile vieţii, Paganini părăsește în ziua de 19 iu- 
nie Parisul, întorcîndu-se la Londra. Și aici bîntuie holera, iar 
administraţia arăta aceiași nepăsare față de lumea săracă ca şi 
la Paris. Frica de holeră și căldurile verii gonise multe familii 
înstărite la ţară. 

Paganini anunţă o serie de concerte şi reduce mult preţu- 
rile. La 6 iulie dă primul concert în sala Covent Garden. Între 
10 şi 24 iulie cîntă în patru concerte prin împrejurimile capita- 
lei şi apoi de la 27 iulie la 14 august, alte patru la Londra. 

Cu toate succesele obţinute e trist şi abătut.“ Încep să fiu 
plictisit şi nu văd momentul cînd mă voi odihni în patrie și 
apoi această Anglie, dacă ai ști. O spun eu care cunosc lumea. 
Anul acesta, am sosit la Londra tirziu, totuşi am dat 11 con- 
certe la Teatrul Covent Garden, în epoca în care ar trebui să 
fie închis. E deajuns vioara mea ca teatrul să fie totdeauna plin, 
mai cu seamă că, după cît se spune, interpretarea mea a devenit 
mai mult decît uimitoare“. 

În vara aceasta pozează pictorului George Patten şi Paga- 
nini este încîntat de asemănarea tabloului. 

La 27 septembrie se află la Paris, iar în cursul lunei octom- 
brie dă concerte în oraşele franceze Euven, Le Havre și Rouen. 
Aici, în oraşul natal al lui Corneille, poeta Marcelline Desbor- 
des-Valmore, mult preţuită de Baudelaire, Sainte-Beuve şi Paul 
Verlaine, îi dedică o poezie, în care, printre altele, spunea: 


„Qui, d'une flamme a part cette âme 
fut formee 


(Da, dintr-o "flacără deosebită a fost modelat acest suflet) 


Dar tristeţea pe care o simţea pe cînd era la Londra parcă ar 
îi fost presimţirea suferințelor fizice, care reîncep în toamnă. 
La sfîrşitul lui octombrie, se îmbolnăvește greu şi-i scrie lui 


1 Paris — 3 iunie 1832 — scrisoare către Germi. 

Germi: „Sînt două luni și jumătate de cînd n-am putut să lu- 
crez nici cu pana, nici cu arcuşul. Am fost atacat de două răceli, 
însă acum sînt mai bine. Aici frigul este excesiv şi din cauza 
sobelor care scot fum, am schimbat locuința cel puţin de 6 ori. 
Acum am o locuinţă acceptabilă“!. Dacă atîta timp n-a fost în 
stare nici măcar să pună mîna pe vioară, desigur că a fost 
foarte grav bolnav, dar el îşi minimalizează suferinţa. „Oribila 
iarnă de la Paris m-a ţinut indispus şase luni“. 

Și acum o frază care desminte spusa secretarului său Harrys 
că Paganini nu studia niciodată. „Fiind șase luni de cînd n-am 
mai cîntat, nu pot să-ţi spun ce dificultate resimt ca să 
mă repun în starea de exaltare care emoţionează. Nu văd ora 
cînd voi putea să mă odihnesc“2. Să se odihnească este o do- 
rință pe care o exprimă mereu însă nu i-o îngăduie spiritul său 
avid de senzaţia vieţii. Numai o activitate intensă putea să-l 
satisfacă şi, cu cît se simţea mai slab, cu atît sporea numărul și 
desimea concertelor. 

Departe de rude și de prieteni, singur cu boala sa, încerca 
să-i afle cauzele, analizînd-o de la origină, sub toate aspectele, 
şi nota pe hîrtie istoricul chinurilor sale îndelungate. Doar pri- 
vind la Achille simţea bucurie: „El e consolarea mea. Cînd mă 
apucă cruda mea tuse, acest scump copil se deșteaptă, mă ajută, 
mă consolează cu un sentiment inexprimabil. Să mi-l păstreze 
cerul împreună cu tine“. 


Se gîndea să nu mai dea concerte în Anglia, pînă în vara 
anului 1834, însă impresarul său, Watson, îl chema să vie chiar 
în cursul verii 1833, susţinînd că îl cere publicul. Paganini 
inaugurase un gen nou în raporturile dintre el și public, gen 
care la început a surprins şi a scandalizat, dar apoi a fost adop- 
tat de toți artiştii mari; a contractat cu un impresar din Londra, 
Watson, ca acesta să-i plătească o sumă fixă, anticipat, pentru 
un turneu de concerte în Anglia şi Belgia. Astfel riscul trecea 
în seama impresarului. Dar acum trebuia să se supună exigen- 
telor lui. De aceea, la 20 aprilie 1833 pleacă la Londra. 


Aci, spre surprinderea sa, este primit cu o furioasă campa- 
nie de presă, de către ziarul de mare popularitate, Times. Rău- 
voitorii răspîndiseră zvonul că refuzase să-şi dea concursul la 
un concert în beneficiul artiștilor englezi aflaţi la Paris. Fără 


1 Paris, 22 ianuarie 1833. 
2 Paris, 12 aprilie 1833. 
3 Londra, 16 iulie 1833 — către Germi. 

să verifice şi cu o uşurinţă nejustificată decit de pasiune. ziaru? 
îi făcea mari imputări. Paganini a explicat că e vorba de con- 
certul pe care îl dăduse în primăvara aceea Harriet Smithsor: 
— iubita şi apoi, în octombrie 1833, soţia lui Hector Berlioz — 
şi că atunci cînd a fost solicitat era bolnav, ceea ce am văzut, 
din scrisorile către Germi, că era adevărat, 

Tot prin Times l-a atacat un oarecare J. Moscati, împroş- 
cîndu-l cu o seamă de calomnii, care l-au amărit, răpindu-i 
destul timp ca să redacteze, în apărare, scrisori inutile, ca de 
obicei. Fără îndoială că ziarului îi aducea însemnate beneficii 
această campanie. La 6 mai, dă un concert în beneficiul Socie- 
tății muzicale din Londra, iar la 8 iulie unul, în beneficiul refu- 
giaţilor politici italieni. 

În Italia, la începutul anului 1831, poporul se revoltase îm- 
potriva stăpinirii austriece, dar armata austriacă înăbușise re- 
pede răscoala. Mulţi dintre italienii care fuseseră amestecați în 
acest eveniment şi scăpaseră nearestaţi, în primele zile, se 
puseseră la adăpostul unor hotare străine. 

Paganini a ajutat pe expatriaţi. Dacă la Paris a făcut-o. 
cumva în taină ei bănuiala autorităţilor franceze nu va fi fost 
neîntemeiată, la Londra nu s-a mai ferit. 

După aproximativ nouă săptămîni petrecute sub cerul bri- 
tanic, călătorind de la ţărmul mării Minecii pînă în Scoţia şi 
zusţinînd 52 de concerte, ceea ce nu putea să nu atragă grave 
urmări pentru sănătatea sa, se întoarce în Franţa. 

La 24 noiembrie, trimitea din Paris lui Germi o scurtă seri- 
soare foarte alarmantă: 


„Scumpe Germi, 

Mă găsesc aşa de bolnav, încît nu ştiu dacă voi mai scăpa. 
Bolnav de piept, am scuipat sînge, şi nu ştiu ce să-ţi spun. Aș fi 
fericit dacă aş putea să te văd la Paris. 

Al tău Paganini“. 


Energia sa a putut, în ciuda medicilor, să înfrîngă şi de data 
aceasta boala, si fericit exclamă: 

„lată-mă restabilit. Cînd mizgăleam pe aceea din 24, păre- 
aa medicilor şi chirurgilor nu-mi dădea decît opt sau zece ore 
de viaţă. Graţie cerului, am învins. Sper că odihna va putea 
ă-mi lungească zilele. Iarna este foarte aspră şi vreau să fiu 
prudent și să rămîn la Paris în loc să călătoresc în Italia; altfel, 
iind încă în convalescenţă, aş putea să recad și să regret. Mi-am 
găsit o locuinţă foarte frumoasă, așezată spre miazăzi în centru! 

oraşului şi iată adresa mea: Rue Lafitte nr. 10... Să-ţi spun 
sincer, te doream la Paris, fiindcă îmi dădeam seama că, la so- 
sirea ta, nu voi mai exista; totuşi speram să te îmbrăţișez şi 
să-ţi încredinţez pe fiul meu, care știe că tu îi ești al doilea 
tată“ 1 

Din fericire, sănătatea sa se ameliorează, se simte chiar des- 
tul de bine ca să se ducă, deşi era în plină iarnă, la un concert, 
dat de Hector Berlioz în sala Conservatorului. 

Abia de două luni căsătorit cu Harriet Smithson, acesta se 
zbătea să trăiască și să scape de datoriile băneşti în care in- 
trase. Berlioz pusese în program Simfonia fantastică şi fiind 
bine executată sub conducerea unui şef de orchestră experi- 
mentat, Girard, obţine succes. 

După plecarea publicului, Berlioz văzu stînd în picioare în 
sala goală, „un om cu părul lung, cu ochii pătrunzători, cu fi- 
gura stranie şi descompusă, un posedat de geniu, un colos prin- 
tre giganţi“, unul pe care nu-l mai văzuse pînă atunci şi a cărui 
vedere îl tulbură la cea dintii privire. Acesta făcu cîțiva paşi, 
îi ieşi în cale şi, strîngîndu-i mîinile, îl copleși cu laude care-i 
înflăcărară inima şi capul: era Pagarini. 

Voind probabil să-l ajute, se duse într-o zi acasă la Berlioz, 
în afara orașului, pe atunci, cătunul Montmartre, și-i comandă 
o simfonie cu violă concertantă, pe care voia să o execute sub tit- 
lul Ultimile zile ale Mariei Stuart. 

În anii trişti, cînd mii de oameni cădeau în jurul său răpuși 
de holeră, cînd el însuşi, în pragul bătrîneţii, era hărțuit de 
boală pînă-n marginea mormîntului, și viaţa, această vioară cu 
strune luminoase şi sonore, cu fundul misterios, în care vi- 
brează clocotul sîngelui, părea că amuţește, Paganini simţea o 
atracţie deosebită pentru timbrul mai cald, mai moale, învăluit 
în umbră subţire, al violei. 

Ca mai toți muzicienii mai vechi şi mai noi, Bach, Alexan- 
dru Rolla, Beethoven, care practicau bine mai multe instru- 
mente, el cîntase din cînd în cînd la violă, mai mult ca să-i cu- 
noască în deaproape timbrul și posibilitățile expresive, nu cu 
intenţia să-i încredinţeze gîndurile şi sentimentele sale, în con- 
certe publice. Vioara era mai potrivită cu temperamentul său 
pasionat şi lăsa executantului un cîmp mai întins pentru des- 
făsurarea virtuozităţii. Acum însă era altceva, simţea că ceea 
ze are de spus se exprimă mai bine prin violă. 


1 Paris, 14 decembrie 1833. 


Berlioz, primind comanda lui Paganini, s-a apucat de lucru, 
însă deziluzia acestuia a fost mare, cînd întors la Paris, a văzut 
prima parte a compoziţiei. 

— „Eu tac prea mult aici, eu trebuie să cînt continuu“ a 
exclamat el. 

— „Ceea ce doriţi dumneavoastră e un concert pentru violă, 
pe care nu-l puteţi scrie decît dumneavoastră“, i-a replicat 
Berlioz. 

Acestea se petreceau prin luna februarie 1834. La începutul 
lui martie, Paganini se simte destul de înzdrăvenit, ca să por- 
nească în turneu, unde-l chema contractul cu impresarul 
Watson. 

În ultimul timp, poate sub impresia primejdiilor prin care 
trecuse, se gîndea stăruitor la legitimarea lui Achille. Îl dorise, 
îl crescuse pe braţele sale, se luptase cu mama lui ca să i-l lase 
şi, cu trecerea anilor, îl iubea tot mai mult. Îl ţinea mereu pe 
lîngă el şi, cînd era silit să se despartă, gîndul său era perma- 
nent la copil. La 15 ianuarie 1832, din Manchester, scrie lui 
Germi: „Voi fi înapoi la 20 februarie ca să mă duc să îmbrăţișez 
pe scumpul meu Achille, copil prea adorabil, care este excelent 
de bine plasat, dar o dată ce va fi cu mine, nu-l voi mai lăsa, 
fiindcă este încîntarea mea“. 


'Temîndu-se mai mult, de cît ori cînd, că ar putea să moară 
şi să lase pe Achille fără o situaţie civilă morală — codul Na- 
poleon, la sugestia împăratului, nu se ocupase de copii bastarzi 
— se silea să folosească, toate relaţiile ce avea şi să obţină în- 
deplinirea formelor de recunoaştere a lui Achille ca fiu legitim. 

„Miine — scria lui Germi la 12 aprilie 1833 din Paris — 
mă voi duce la ministrul meu, în tovărășia lui Achille“. Nu ştim 
ce răspuns va fi primit. Probabil că diplomatul i-a dat simple 
promisiuni. 

În vară, cînd se găsea la Londra, în toiul concertelor, acelaşi 
gînd îl urmăreşte şi-i scrie lui Germi că legitimarea lui Achille 
îl interesează mai presus de orice alt lucru. Era o preocupare 
firească din partea unui tată care trimitea fiului său în vîrstă 
de numai nouă ani, scrisoarea aceasta: 


Liverpool 6 mai 1834 
Scumpul meu fiu, iubite Achille, 


Aceste puţine zile departe de tine mi se par zece ani. Nu- 
mai cerul știe cîtă durere am încercat cînd m-am despărţit de 

tine, dar cunoscînd constituţia ta delicată, am sacrificat plăce- 
rea de a te avea în tovărăşia mea, în această călătorie dezas- 
truoasă, ca să rămii tu la Londra, cu atît mai mult cu cât te afli 
în atît de bună tovărăşie ca aceea a cumnatei lui Watson şi a 
fiului său William. 


„Nu trece o zi fără să mă gîndesc la tine, fără să-ţi vorbesc 
şi să te îmbrăţişez. Duminică voi avea mulţumirea să te îmbră- 
țișez în persoană şi să-ţi spun atîtea lucruri pe care, din cauza 
emoţiei prea mari, nu pot să le aștern cu pana. Sper că pur- 
tarea ta va fi exemplară şi că vei profita de şcoală; dorind fier- 
binte clipa fericită cînd te voi strînge la pieptul meu, ia în 
considerare mărturisirea iubirii mele adînci. 

Al tău papa 

Paganini“ 


Se vor scurge trei ani pînă cînd să obţină recunoaşterea le- 
gală a lui Achille şi astfel să-i asigure în societate acea situa- 
ție onorabilă și respectată, pe care Paganini o preţuia nespus 
de mult. 

Tot acum îl preocupă şi alte gînduri, pe care le abătuse asu- 
pra sa ultimele împrejurări. În aceşti doi ani, aripa morţii, care 
străbătuse Franţa și Anglia, trecuse cu umbra ei uriaşe şi în- 
gheţată prea aproape de sufletul său. Sub ea văzuse nu sufe- 
rința unui ins, ci a umanităţii însăşi, cu care se simţea solidar. 
Jar dacă moartea nu-l sperie, îi aminteşte însă că se apropie 
nevoia să pună ordine în lucrurile vieţii sale. 

Paganini ar vrea să se întoarcă la Genova „în patria lui Co- 
lumb“, între prietenii săi dragi şi să-și tipărească opera. 

Dar deocamdată mai are unele angajamente de satisfăcut. 

În ziua de 10 martie 1834, se îndreaptă spre Bruxelles. Cu 
același ritm vertiginos, pe care îl cunoaştem, deși fusese bolnav 
toamna întreagă şi o parte din iarnă, parcurge orașele franceze 
Amiens, Douai şi Valenciennes, concertînd în fiecare din ele. 

Trecîna granița Belgiei, se opreşte la Mons pentru un con- 
cert şi în ziua de 15 martie intră în Bruxelles. 

Paganini se prezenta în fața unor auditori pregătiţi să pre- 
țuiască muzica bună şi interpreţii de valoare. Belgia avea o 
veche şi multilaterală cultură; în muzică se mîndrea cu numele 
lui Wilaert, Orlando di Lasso, Rore, Gretry, Gossec şi alţii. Ora- 
şele mai importante ca Bruges, Liege, Mons, Gand, erau adevă- 
rate centre de învățămînt muzical de veche tradiţie. Theâtre 

de la Monnaie din Bruxelles, în care urma să cînte Paganini, 
era de cînd fusese construit în anul 1700, sediul unei intense 
şi strălucite activităţi. Din anul 1833, J. F. Fétis, cunoscutul cri- 
tic muzical din Paris, originar din Mons, fusese numit director 
al Conservatorului din Bruxelles. În această calitate inițiase o 
nouă organizare a învăţămîntului şi punea bazeie muzicologiei 
belgiene. Era deci justificată reputaţia belgienilor ca auditori 
greu de satisfăcut. 

Se poate închipui satisfacția lui Paganini cînd, ajuns le 
Bruxelles, a aflat că biletele pentru cele trei concerte anunţate 
erau complet reţinute. 

Chiar în ziua sosirii, dă primul concert. Două tinere cîntă- 
reţe englezoaice, Miss Wells şi Miss Watson, care-l însoţiseră 
şi în turneul precedent din Anglia, completează programul. 
Acestea i-au adus serioase neplăceri şi răspîndirea zvonului, 
însuşit de unii biografi, că în Belgia, Paganini nu s-a bucurat 
de succes. Un ziar, Liberalul, scria că, Paganini n-are nevoie 
„să se înconjoare de nulităţi ca să fie admirat“. Ceea ce este 
adevărat: cele două cîntăreţe n-aveau nici un fel de pregătire 
profesională fiind sub orice critică. Personal el a obţinut elogii 
aproape unanime. 

De la Bruxelles se îndreaptă spre Dunkerque unde se îm- 
barcă şi trece din nou în Anglia. 

În primele săptămîni ale sosirii sale, Paganini compune o 
sonată pentru violă, cu acompaniament de orchestră, intitulată 
Sonata per la gran viola şi datată: Londra, 24 aprilie 1834. În 
ultimul său concert dat în capitala Angliei a interpretat această 
compoziţie, surprinzînd pe englezi cu precizia strălucitoarei sale 
virtuozităţi în executarea pasajelor celor mai dificile. 

Însă turneul acesta a fost după mărturisirea lui Paganini 
însuşi „dezastruos“!. Era şi firesc să fie aşa; venise prea des, 
iar problemele care agitau ţara depășeau interesul pe care Îl 
reprezentau concertele sale. Obosit şi trist, la 18 iunie, îi scria din 
Londra lui Germi: „Am făcut rău că am venit anul acesta la 
Londra, dar îți voi explica de ce, mai tirziu... Sînt foarte 
hotărît să mă repatriez şi să mă odihnesc mai multe luni. Sînt 
obosit să dau concerte“. 

Se întoarce în Franţa cu această stare sufletească şi alte ne- 
plăceri se abat asupra sa. 


Í Liverpool — 6 mai 1834, către Achille. 

În vara anului 1834, apele Rhonului se revărsau tumultos, 
distrugînd în cale multe sate, înecînd vitele şi oamenii. Sute 
de familii rămăseseră fără adăpost și mijloace de trai. Jules 
Janin, originar din Saint-Etienne, orăşel minier avariat de apele 
iluviului, organiza, în toamna acelui an, un concert la Operă 
în favoarea sinistraţilor. Ca să aibă concursul lui Paganini, a 
crezut că este indicat să-l intimideze în prealabil, publicină în 
Journal des Débats, din 15 septembrie, un articol în care nu 
era injurie cu care să nu-l împroște: speculator — îi reproşa 
refuzul de a fi cîntat pentru miss Smithson; îl califica om vul- 
gar și lipsit de sensibilitatea unui suflet de artist; „de acum 
poate să călătorească în Anglia, în Franţa, căci nimeni nu va 
mai veni să-l asculte, vioara sa va sta în păstrare, tristă, mută, 
inutilă ... Există un mijloc uimitor — afirma Jules Janin — ca 
să reciştige consideraţia, admiraţia şi stima omenirii . .. să cînte 
în beneficiul sinistraţilor de la Saint-Etienne“. Dacă acceptă: 
„va fi cel mai cunoscut muzicanti din lumea întreagă, va avea 
un nume mai mare decit Mozart, va fi cunoscut în minele de la 
Saint-Etienne“. 

Paganini a răspuns, trimiţina la Journal des Débats la 22 
septembrie o scrisoare plină de urbanitate: 


Domnule redactor, 


Modul neobișnuit folosit de spiritualul dv. redactor ca să mă 
determine să dau un concert în beneficiul sărmanilor mă obligă 
să răspund la acest atac. 

De mai bine de trei luni în Franţa, n-am dat nici un concert; 
sănătatea mea ruinată cere cea mai mare odihnă şi eu mă întorc 
la Genova, patria mea, ca să petrec acolo tot timpul necesar 
restabilirii mele complete. Am dat la Paris două concerte în 
beneficiul sărmanilor. Cine are dreptul să se îndoiască de mine 
că n-aş simţi plăcere să dau un al treilea. Sper că veţi face loc 
acestor rînduri în stimatul dumneavoastră ziar“. 


Niccolò Paganini 


Dar Journal des Débats n-a publicat scrisoarea lui Paganini, 
ci în numărul cu data de 24 septembrie același Jules Janin 
scria printre alte necuviințe ofensatoare: „Paganini să plece 
încărcat de disprețul public... vioara sa, acea vioară care nu 
sună decît atunci cînd e plină cu aur, să fie blestemată și con- 
damnată la tăcere... Aceasta să fie pedeapsa sa...“ 

Paganini răspunde printr-o nouă scrisoare şi somează Jour- 
nal des Debats să-i publice apărarea, ceea ce de data aceasta 
ziarul acceptă, comunicînd cititorilor săi ambele scrisori. 

Procedeul și stilul utilizat de Jules Janin erau manifestarea 
naturală a caracterului său. Peste cîțiva ani, cu prilejul turneu- 
lui triumfal pe care-l va face în Franţa marea tragediană ita- 
liană Ristori, Janin va asvîrli asupra sa şi a celebrului scriitor 
clasic italian Vittorio Alfieri injurii atît de grosolane, încît îşi 
va atrage replica decentă, dar usturătoare a criticului de Sanctis. 

În biografia lui Paganini, muzicologul J. F. Fetis a scris 
aceste rînduri: „...există în această mare cetate o populaţie 
flămîndă, care trăiește din răul pe care-l face şi din binele pe 
care-l împiedică. Această populaţie speculează asupra celebri- 
tăţii artistului cu convingerea că poate el îi va cumpăra tăce- 
rea. Litografii l-au reprezentat prizonier în temniţă şi ziariștii 
au atacat obiceiurile sale, umanitatea sa, cinstea sa. ..“. 

Acest soi de mînuitori ai condeiului din presa burgheză pro- 
duceau artiştilor un adevărat dezgust şi determina pe Dela- 
croix, spre pildă, să scrie unui prieten ,„sînteți la adăpost de zia- 
riştii invidioși“. Dealtminteri și pictorul fusese acuzat de egoism 
şi avariţie; în realitate, spunea Baudelaire: „era foarte econom, 
aceasta fiind pentru el singurul mijloc de a fi la ocazii generos“. 

Vorbind despre moravurile timpului, poetul seria: „Să luăm 
aminte că omul superior este silit să vegheze mai mult decît 
altul la apărarea sa personală. S-ar putea spune că societatea 
întreagă este în război contra lui... politețea sa este numită 
răceală... economia sa avariţie ... Dar dacă, dimpotrivă, neno- 
rocitul se arată neprevăzător, departe de a-l plînge, societatea 
va spune: Prea bine, sărăcia sa este pedeapsa risipii sale. ..“1. 


1 Ch. Baudelaire — L'Art romantique. Ed. Garnier, pag. 33. 

Capitolu XI 


ÎN PATRIA LUI DANTE ŞI A LUI PETRARCA 


Eu am avut grijă să nu fac rău 
nimănui 
Paganini 


Paganini,amărît de această nouă campanie de injurii dezlăn- 
ţuite împotriva sa, pleacă în ziua de 28 septembrie la Genova, 
rămîne acolo numai cîteva ore ca să se odihnească şi să-şi îm- 
brăţișeze rudele, ei apoi se îndreaptă spre comuna Vigatto, lîngă 
Parma, unde se află Villa Gajona. Aceasta este proprietatea 
pe care i-o cumpărase Germi şi despre care nerăbdător rugase 
pe bunul prieten să-i trimită prin scrisoare o mică descriere. 
Villa Gajona, o casă cu parter, etaj şi mansardă, era situată la 
marginea unui parc dotat cu un lac navigabil, pe mal se afla 
un chioșc, iar pe celălalt, la capătul unei alei, o construcţie cu 
un debarcader; o insuliță, de pe care se înălțau sălcii pletoase, 
accentua caracterul pitoresc al așezării. 

„Clima este limpede şi excelentă“ — scria Paganini lui 
Germi“ — fiindcă este pusă sub Apenini, care despart Parma 
de Liguria. În acest „loc fermecat“, cum o numise mai înainte 
de a o vedea, spera să-şi refacă sănătatea roasă de boală şi 
muncă excesivă. Și cine ştie, poate că ar fi izbutit, dacă ar fi 
făcut o adevărată cură de odihnă spirituală și fizică. 

Dar aceasta nu era cu putință: odăile numeroase, mari şi 
reci îl apăsau cu singurătatea lor în zilele cenușii de toamnă, 
cînd afară abia se strecura, cînd și cînd, cîte o rază timidă de 
soare printre ploile mărunte şi fulgii subțiri de zăpadă, iar 
energia ce svîcnea în corpul său slăbit se menținea încă atît de 
puternică, încît să nu-i îngăduie o linişte prelungită. 

Numai după trei săptămîni de odihnă, la 4 noiembrie, anunţă 
un concert în beneficiul săracilor din Parma, dar boala îl sileşte 
să-l amîne pentru seara de 14 noiembrie 1834. 

Genova îl roagă să dea un concert. În seara de 30 noiembrie, 
atît de dorită de genovezi, în Teatrul Carlo Felice, „nu mai 
puţin de trei mii de spectatori aşteptau nerăbdători ... Paga- 
nini apare pe scenă... la atingerea arcușului o uimitoare armo- 
nie se răspîndeşte în sala aurită; sunetele, vocile şi s-ar fi spus 
cuvintele, care ieşeau parcă din acel lemn magic, produceau în 
sufletele agitate, cînd de pasiune, cînd de durere, cînd de bucu- 
rie, cea mai plăcută alternare de sentimente şi gînduri“t. 

Se părea că sunetele viorii şi aplauzele mulțimii alunga: 
orice suferință din trupul său. La Genova bîntuia holera. Paga- 
nini notează în agenda sa roşie: „Am făcut împreună cu fiul 
meu o mare vizită la spital şi am atins mîinile reci ale mai multor 
bolnavi atacați de holera — morbus“. 

Nu-i este frică de moarte, cum nu se temuse nici la Paris, 
cînd ridea de fuga lui Rossini. Vrea să vină în ajutorul umani- 
tăţii suferinde şi anunţă un concert pentru seara de D decem- 
brie 1834, la Teatrul Carlo Felice, în beneficiul holericilor. Muni- 
cipialitatea Genovei bate în onoarea sa o medalie — zece exem- 
plare în aur, douăzeci în argint şi patruzeci în aramă — „Nic 
Paganino Fidicini cui nemo par fuit civique bene merenti, 1834* 
(lui Niccolò Paganini violonist fără egal și cetățean — bene 
merenti, 1834). 

Urmează alte concerte în ritmul ameţitor caracteristic lui: 
10, 12, 20 decembrie 1834; 2 ianuarie 1835 Piacenza, Parma, 
Piacenza, Genova; dar boala îl doboară din nou. În aprilie 1835, 
îl găsim tot la Genova, suferind, de unde scrie poetului Gioac- 
chino Ponte, această scrisoare tristă,în care îl anunţă că a fost 
vizitat de poetul Pietro Isola: 


Prietene, 


Pentru a sui la locașul durerii trebuie să-ți convină inter- 
minabilele scări ale locuinței mele, pe care le vei încerca din 
nou în curînd dacă restabilirea ta va fi atît de grabnică pe cît 
ţi-o doresc eu. 

Eu am fost vizitat de genialul Pietro Isola. Prietenia şi mu- 
zele vin să tempereze asprimea destinului meu; prea dulci tova- 
răşe ale omenirii suferinde, ele vin să implore pentru mine o 
soartă prietenă. 


1 Gazzetta di Genova, 3 dec., 1834. 

«Ludwig Spohr — după un desen în N. Paganini — desen de E. Landsir, 
creion de un pictor necunoscut. 1832. 


Violonistul Rodolphe Kreutzer. 


N. Paganini dirijind orchesira. caricatură de pictorul Vincenzo 


Pertoloiti, anul 1836. 


N. Paganini — sculptură de I. P. Dantan. 

Iată expresia recunoştinții mele în două rînduri pentru su- 
blimul poet, şi numai într-unul pentru tine, a sincerului meu 
atașament. 


Al tău prea afectuos Niccoló Paganini 


Genova 25 aprilie 1835 


La 25 iulie 1835, se împlineau patruzeci de ani de cînd ziarul 
Avvisi din Genova anunţase primul concert al copilului Niccoló 
Paganini, iar la 31 iulie cîntase întîia dată, într-o sală de teatru 
în fața publicului. Marchizul Gian Carlo di Negro, pe atunci 
tînărul său protector, iar acum prietenul cu părul alb, a luat 
inițiativa sărbătoririi acestui eveniment. Villa di Negro aşezată 
pe o colină cu largă perspectivă asupra Genovei, numită din 
cauza frumuseții sale, Paradisul terestru, era în seara de 28 
iulie plină de lume. S-a inaugurat un bust al lui Paganini, lu- 
crat de sculptorul genovez Paolo Olivari, s-au citit multe poezii 
omagiale si s-au rostit discursuri. 

Marchizul di Negro, a spus, printre altele: „eu n-am vrut să 
las posterităţii datoria de a aduce geniului unui concetățean 
acest solemn şi just tribut de elogii“. 

Își va fi amintit oare Paganini că tot atunci se împlineau 
treizeci de ani de cînd Eliza Baciocchi îl chemase la Lucca şi-i 
dăduse, o dată cu dragostea ei de femeie ambițioasă şi pasio- 
nată, funcţia de virtuoso di camera? 


După o scurtă călătorie la Milano, Paganini se întoarce la 
Villa Gajona, copieşit de tristețe. Spera să-l găsească acolo pe 
Germi, dar negăsindu-l reacţia sufletului său este atît de intensă 
încît îi smulge expresii de extremă disperare: „Rămăsei ca de 
gheaţă la sosirea mea, duminică seara, 20 curent, găsind vila 
închisă. Aici, la noi, fără tine lipsește sufletul. Vino repede... 
am nevoie de consolarea ta“!. Însă Germi nu putea să vină: era 
el însuşi bolnav. 

În acest timp se proiectează o nouă organizare a vieţii muzi- 
cale din Parma şi Paganini este invitat să facă parte din Comi- 
sia Orchestrei de Curte. Paganini acceptă imediat. „Nici un 
obstacol — răspunde el lui Sanvitale, șambelanul curții — nu 
m-ar putea împiedica să-mi procur mulțumirea de a instrui 
prin observaţii şi exemple artiştii componenți ai acelei or- 
chestre . . "8. 


1 Parma, 23 septembrie 1835. 
2 Parma, 4 noiembrie 1835. 

Era o orchestră mică alcătuită numai din 34 de membri, însă 
Paganini are de luptat cu mari dificultăți. Instrumentiştii au 
primit cu entuziasm pe noul lor dirijor şi chiar la prima repe- 
tiție cu Uvertura la opera Wilhelm Tell de Rossini au arătat un 
zel şi o atenţie care au încîntat pe Sanvitale, Paganini însuşi, 
transfigurat de bucurie, și nu fără orgoliu, comunică lui Germi: 

„Cele două uverturi conduse de mine (Wilhelm Tell şi Fide- 
lio) la 12, la Curte, au fanatizat pe instrumentiști; au rămas 
convinşi că sînt conduși de un maestru. Uimiţi!“ 


S-a dus oboseala, melancolia, chiar dacă îl sîciie boala şi tre- 
buie să ia medicamente, chiar dacă spre liniştea sa, îl bate gîn- 
dul să-și facă testamentul. Frenezia muncii pentru realizarea 
unei idei mari, îl susține şi-i dă bucurie de a trăi. Vrea să ridice 
valoarea orchestrei din Parma la nivelul acelora pe care le ascul- 
tase în Germania şi în Franţa, dacă nu chiar mai sus. E atît de 
fericit cînd exclamă: „Sînt foarte ocupat, fiindcă nimic nu se 
schimbă fără sfatul meu.“ 

Orchestrele italiene erau extrem de slabe; instrumentiştii nu 
țineau măsura, se dedau la improvizații fanteziste, nu intrau şi 
nu ieşiau la timp şi astfel într-o bucată simfonică sau o operă 
ca Don Juan sau Răpirea din Serai de Mozart produceau o ca- 
cofonie insuportabilă. Paganini, examinind pe violoniștii or- 
chestrei ducaie, a găsit pe şapte dintre ei lipsiţi de ureche muzi- 
cală şi i-a exclus; cît priveşte pe maestrul dirijor Ferdinando 
Orlando, iată cum îl descrie în scrisoarea din 23 decembrie 
1835. către Germi: „Maestrul Orlando a făcut un mare fiasco... 
Orlando n-a ştiut măcar să se aşeze la cembal și a fost aşa de 
stupid că s-a apucat să dirijeze, la prima repetiţie cu orchestra 
la teatru, fără să se miște; parcă era orb, mut şi surd“. 

Fiind numit şi în comisia teatrului pentru chestiunile muzi- 
cale, Paganini face lecţii cu instrumentiștii. După trei lecţii date 
orchestrei şi „după ce i-am făcut să schimbe anciile la instru- 
mentele de suflat s-a realizat un efect excelent în opera Puri- 
tanii“. 

Pare că a întinerit; iese în lume, se duce la bal: „Ieri seară 
am fost la un bal mascat la curte, cu spadă și cu -decoraţiile 
mele, între care şi aceea a ordinului Constantinian şi aceea cu 
briliante, pusă pe haină: lucru nou şi remarcabil“!. S-ar fi dus 
şi la al doilea bal mascat la 9 februarie, însă a fost suspendat 


1 Parma, 15 ianuarie și 3 februarie 1835, scrisoare lui Germi. 

din cauza morţii reginei Neapolelui: „răbdare! nu mai pot să 
dansez gavota“. 

Pentru realizarea cît mai devreme a unei orchestre aşa cum 
o dorea, el amînă plecarea la Torino, unde trebuia să fie prezent 
la îndeplinirea formelor de legitimare a lui Achille. Maria Luiza 
îi ceruse să redacteze un regulament de organizare a orchestrei 
ducale şi el lucrează intens: mărește numărul instrumentiştilor 
la 49, în afară de alți șapte suplimentari pentru instrumentele 
de suflat şi timpani; proiectează chiar o Academie de muzică la 
Parma şi o Societate de Concerte în abonament, cu programe 
dinainte fixate. 

Dar în mediul de intrigi și de interese meschine al nobililor 
de la curte, nu era suficient să prezinte un proiect grandios, 
convins că va reuşi să formeze o orchestră care să fie prima din 
lume, ci trebuia să fie susținut şi apărat contra interesaţilor in- 
triganţi şi răuvoitori. Paganini, cu multă naivitate, credea că 
poate avea un sprijin în contele Stefano Sanvitale, iar acesta 
și-a dat seama că violonistul este un om de prea multă bună 
credinţă, ca së nu fie uşor de înşelat. 

Avînd multe datorii contractate la Genova, a apelat la Paga- 
nini ca să-l ajute să le achite; acesta nu numai că avansează 
nobilului debitor însemnate sume de bani, dar îi face şi un soi 
de pensie cu gîndul că, drept mulțumire, îi va susține proiectele 
de reorganizare a vieţii muzicale din Parma, făcute pe un plan 
atît de mare și de frumos. Pentru artă sacrifică şi bani și sănă- 
tate. Dar Paganini se înşelase din nou asupra oamenilor. Se 
pare că înlăturarea sa din atribuţiile ce i se încredinţaseră a 
fost pusă la cale chiar de Sanvitale. Spre sfîrşitul lunii februa- 
rie, acesta prezintă lui Paganini o scrisoare din partea secre- 
tariatului ducatului, provocată însă de el, în care i se spune 
că atribuţiile sale se limitează la chestiunile muzicale ale tea- 
trului şi că nu are nici o calitate să intervină în orchestra du- 
cală a Curţii. Aceasta însemna că i se refuza tocmai ceea ce 
era mai important în activitatea sa. El nu credea că e o dispo- 
ziţie a Mariei Luiza, care spusese că „tot ce va propune Paganini 
va fi adoptat“. Bizuindu-se pe cuvintele acesteia şi fiindcă or- 
chestra rămăsese fără concert-maestru, Paganini cheamă pe 
Carlo Bignami, bun violonist şi compozitor şi-l angajează prin- 
tr-un contract din 12 martie 1836, în postul vacant. 

Grupul intriganţilor a socotit că virtuozul şi-a luat o liber- 
tate prea mare şi au determinat pe Maria Luiza să nu aprobe 
contractul şi nici proiectul de regulament întocmit de Paganini. 

Amăriît, se retrage la vila sa la începutul lunii mai. În locul său, 
în Comisia pentru orchestra ducală, ca o amară ironie, a fost 
numit contele Giuseppe Contelli. 

Paganini este complet abătut. „Ieri — scrie lui Germi, la 
3 mai 1836, din Gajona — „a nins în oraş; azi dimineaţă în 
Gajona era gheaţă. Pentru mine este a opta lună de iarnă, nu 
lipseşte decît un cutremur, Dumnezeu să-l trimită. Nu ţi-am 
scris fiindcă am fost asaltat de obişnuitele reumatisme si sînt 
constrîns să activez cura cu Le Roy; însă la prima restabilire 
voi pleca la Torino; voi avea nevoie pentru liniştea mea să fac 
un testament. 

Îţi mulţumesc pentru ataşata (scrisoare) din America. Acolo 
sînt dorit; aşi vrea să pot să mă duc, încă şi pentru a încerca în 
fapt dacă este sau nu greu să mori suferind foarte mult pe 
mare: dar nu ştiu dacă îmi va fi dat să îmi sfîrşesc zilele cu 
peştii“. 

Cît despre Parma e „un oraș plin de nobili ignoranţi și im- 
becili“, iar suverana „n-are memorie“. 

Toate încercările sale de a obţine aprobarea regulamentului 
pe care-l redactase — „fructul unor idei adunate după lunga 
experienţă ce ar putea să devină folositor multor orașe în 
care s-ar simţi dragoste pentru progresul artei muzicale“, — 
s-au lovit de tăcerea lui Sanvitale. Meschinăria, viclenia și rău- 
tatea nobililor de la curte, i-au sfărimat un proiect grandios, 
pentru realizarea căruia pusese toată energia şi fărîma de sănă- 
tate de care mai dispunea. „Ordinile şi metodele mele“ scria el la 
27 mai 1836 din Parma lui F. Zafferini — „nu putea să placă 
tuturor, cu toate că eu am avut grijă să nu fac rău nimănui... 
Eu mă consolez cu puritatea intenţiilor mele ai în siguranţa că 
nu am propus decit binele“. 

Parma, care i-a zădărnicit un ideal, Gajona cu singurătatea 
ei, atît de nepotrivită firii sale active şi optimiste, i-au devenit 
nesuferite. Îi scrie lui Germi să vîndă vila. Ar fi vrut să plece 
de acolo cît mai curînd, dar boala nu-l lăsa. 

Pe la mijlocul lunii iulie, simțindu-se mai bine, se duce la 
Torino, apoi se retrage la Alessandria ca să aibă mai multă 
liniște pentru studiile necesare concertelor pe care voia să le 
dea la Torino. La începutul lui decembrie 1836 e la Nisa, unde 
susține trei concerte. Paganini constată, însă cu umor că vioara 
sa este „puţin supărată pe el“ dar, cu alte 6 sau 8 concerte, 


1 Parma, 7 aprilie 1836, scrisoare către Sanvitale. 

pe care le va da la Marsilia, va vibra în plin. „Sînt dotat mai 
mult cu curaj decît cu forţe; dar sînt mulţumit că am reluat 
instrumentul şi că m-am prezentat în faţa publicului, fiindcă 
o asemenea emoție a influenţat în bine sănătatea mea“.! Splen- 
didă încredere deși ros de atîția ani de boală ei ajuns o umbră 
de om. El nu pierde speranţa nici o clipă în puterile vieţii. Iată 
ce scrie lui Germi din Marsilia, la 22 ianuarie 1837: 


Prietene, 


Ca răspuns la preţioasa ta din 31 decembrie, trebuie să soco- 
tim mai mult ca niciodată, fericiţi anii viitori, numai dacă ştim 
să fim veseli în acesta; deci curaj. Dacă forțele n-ar fi inferi- 
oare spiritului, aş fi mai mulțumit de interpretarea mea la vioară 
în cele trei concerte date la Nisa ca şi în aceste două pe care 
le-am dat la Teatrul cel Mare“. 

Simte că forţele îl părăsesc şi apelează din nou la un doctor, 
de data aceasta un german care-l asigură de vindecare completă. 
„Un poco di pacienza ed un poco di tempo“ (puţină răbdare și 
puţin timp). Ar vrea să plece la Genova, însă n-are putere; la 
6 martie este tot la Marsilia bolnav de reumatism cu febră. Se 
simte foarte îndurerat că nu a putut să dea la Torino, concer- 
tul anunţat pentru 3 februarie. 


„Dumnezeu îmi dă speranţă ... Nu ştiu să-ţi explic dacă sînt 
atît de îndurerat fiindcă nu pot să ajung la Torino să-mi satis- 
fac inima sau din cauza bolilor de care sufăr... iubeşte-mă“2. 

La 21 martie se simte mai bine și la 3 aprilie pleacă cu piro- 
scatul la Genova, unde împreună cu Germi își redactează testa- 
mentul. Acum este liniștit, soarta lui Achille este asigurată. 
Vrea să mulțumească guvernului pentru decretul de legitimare 
şi se duce la Torino. Aici dă două concerte în beneficiul săra- 
cilor, la 9 și 16 iunie 1837. Sînt ultimele concerte publice date 
de Paganini. Cariera sa concertistică s-a încheiat. 

Începută în seara de 31 iulie 1795, cînd avea vîrsta de 13 ani, 
durase 42 de ani. În ultima cronică muzicală, publicată în Ga-- 
zetia Piemontese din 19 iunie 1837, se poate citi: „Astfel con- 
certele gloriosului Paganini lasă printre noi o mare amintire, a 
geniului artistului şi a inimii sale generoase“. 


1 Nisa, 23 decembrie 1836, scrisoare către Germi. 
Marsilia, 6 martie 1837, către Germi. 

Capitolul XI 


PRO ARTE 


Paganini în materie de artă este cel 
mai mare suflet 
Berlioz 


De acum trebuie să renunţe. Dar oare poate părăsi arta cînd 
toată viața a respirat prin ea? Ce ar fi putut să mai facă? 

Cînd Paganini era în această stare de adîncă mîhnire şi de 
dezorientare, apar doi excroci: Betoni şi Fleury, în căutarea unei 
persoane cu bani. Privind divertismentele populare inaugurate 
la Paris de şeful de orchestră Diere Musard, le-a venit ideea 
să organizeze, sub formă de societate anonimă, ceva similar și 
să-l atragă pe Paganini în această afacere. 

Prospectul de subscripţie a acţiunilor anunța că scopul so- 
cietăţii este întemeierea unui stabiliment literar şi muzical, sub 
numele de Casino, care să ofere publicului ai numeroşilor străini, 
veniţi la Paris „muzică de dans, lectură, conversaţie, plimbări, 
și să pună în același timp la dispoziţia lor distracţiile şi plăce- 
rile cele mai variate“. 

Ca să amăgească pe Paganini şi să-i înlăture orice bănuială au 
momit mai întîi pe Lazzaro Rebizzo, care era la Paris în căutare 
de afaceri. Uşor i-a fost acestuia să convingă pe prietenul său 
din copilărie, afectuos şi încrezător în prieteni. Entuziasmat, 
Paganini răspunzînd probabil la o obiecţie a lui Germi, îi scrie: 
„este o bună afacere, cunosc Parisul“. 

Aceasta se întîmplase în iulie 1836. În anul următor, cînd 
dă ultimele concerte, Rebizzo îl însoţeşte la Torino ca să-l con- 
vingă definitiv de frumusețea şi avantajele afacerii, iar la 21 
iulie pleacă împreună la Paris. Paganini subscrie zece acţiuni. 
Avocatul Luigi Torrigiani, din Torino, un corect şi bun prieten, 
alarmat, îi scria lui Germi, încă din primăvară: „În general 
nu-mi pare bine să văd că multe persoane avide şi lipsite de 

bani, care au văzut în patrimoniul lui Paganini un mijloc de a 
specula, îl înconjoară, îi fac proiecte, îl încîntă cu câștiguri stră- 
lucitoare, indiferenți apoi la ce rezultat s-ar ajunge, numai să 
fi făcut, pe cheltuiala patrimoniului său, profituri bune. Însă 
eu şi cu tine, scumpe şi respectabile prieten, simțeam nevoia 
să-l sustragem de la asemenea risipă, nu să colaborăm cu aceste 
operațiuni dezonorante“1, 

La Paris, hebizzo rămîne puţin timp şi, plecînd, îşi asigură 
prietenul, că se va întoarce curînd ca să supravegheze organi- 
zarea întreprinderii. Montatorii afacerii prezintă lui Paganini 
un program strălucit: va fi director, Casinoul va purta numele 
său, va da două concerte pe săptămînă și, ca să înlăture şi ultima 
umbră de suspiciune, numesc, în lipsă, pe Rebizzo membru fon- 
dator și cenzor. Paganini mărește numărul acţiunilor subscrise 
la 30 şi îl înscrie și pe Rebizzo cu 30. Însă boala nu-i dă răgaz 
să se ocupe de problemele de organizare ale Casinoului. „Eu 
sînt mereu suferind, totuși îmi fac curaj“2. 

Un celebru medic parizian îl asigură că îl va face sănătos 
„operiamo! Eu voi sta la Paris și nu voi merge anul acesta în 
Rusia, ci în anul viitor“. 

Bianca Rebizzo, soţia prietenului său, citind în ziare că la 
această întreprindere se va juca biliard, şi numele de Casino 
părîndu-i-se suspect, îi scrie lui Paganini să nu semneze vreun 
contract pînă cînd nu va consulta un bun avocat sau măcar să 
cheme mai întîi pe Rebizzo ca să aibă un sfătuitor cinstit. „Ase- 
menea societăţi merg întotdeauna la catastrofă“. 

Iniţiatorii afacerii, cu toate că ştiau că Paganini e bolnav, 
că abia mai poate vorbi din cauza ftizii care îi prinsese larin- 
gele, fixează data deschiderii Casinoului la 17 octombrie. Inau- 
gurarea se amînă şi Paganini, copleșit de boală, depăşit de sar- 
cini şi de șmecheria tovarășilor săi, scria lui Rebizzo să vină 
urgent la Paris: „în orice caz, nu te face așteptat mult, fiindcă 
prezenţa ta este prea necesară pentru a îndrepta afacerile tale“. 

Însă Rebizzo, care nu achitase contravaloarea acţiunilor sub- 
scrise, aflind că muncitorii şi antreprenorii n-au fost plătiţi, se 
teme să se ducă la Paris. Astfel Paganini este pus în situația 
cea mai grea posibilă...“ neputind să vorbesc sînt obligat să 
mă exprim cu pana la atîtea chestiuni care se ivesc, fiindcă mi 


1 Torino, 14 aprilie 1837. 
? Paris, 16 septembrie 1837, către Germi. 
5 Paris, 2 noiembrie 1837. 

s-a încredinţat grija să organizez ceea ce este necesar pentru 
deschiderea Casinoului, care va fi joi fiindcă aşa vreau“!. Inau- 
gurarea s-a făcut totuşi la 25 noiembrie 1837, în lipsa lui Paga- 
nini. Fără concertele sale şi tără jocurile de noroc, pentru care 
n-au primit autorizaţie, Casinoul s-a închis repede. 

Paganini zace bolnav toată iarna. Abia în martie 1838 se 
simte îndeajuns de întremat ca să poată scrie lui Germi: 


Prietene 


Sînt patru luni de cînd ţi-am scris. Nu-ţi voi spune cît am 
suferit și nu ţi-am spus ca să nu te deranjez şi să mă găseşti 
mort. Dar mulțumită cerului acum sunt în convalescenţă şi mă 
simi mai bine. Societatea Casino, compusă din hoţi și excroci 
este în bancrută. Rebizzo va regreta că m-a tratat atît de bar- 
bar. El e cauza tuturor suferințelor mele (...) Rebizzo mi-a 
spus că va veni imediat la Paris, iar eu așteptîndu-l nu mi-am 
procurat alt prieten care să mă asiste în afaceri. ... Conso- 
lează-mă, scumpul meu Germi, trimite-mi scrisorile tale dragi, 
de care am mare nevoie. Şi dacă am pierdut vocea, păstrez 
inima pentru tine“. 


Descurajat nu este nici acum. Sperînd că zilele mai calde 
de primăvară îi vor aduce o ameliorare a sănătăţii, proiectează 
un turneu în Anglia. Încearcă si tratamentul la modă în stabi- 
limentul Neo-Thermes, unde se mută cu locuinţa. „Ultimul lu- 
cru ce voi pierde e speranţa, dragul meu Germi“ îi scrie la 25 
mai 1838. În acest timp compune două sonate cu variaţiuni, pe 
care le califică „grandiossissime“, mai lucrează la o a treia 
pe care o instrumentează, şi vrea să dea o nouă orchestrație 
Concertului în si minor cu Rondo „Campanella“. 

„În rarele momente în care îl lăsau durerile“ — ne spune 
Hector Berlioz — „lua vioara în mîna cu totul nepregătită, ca 
să cînte triouri și cvartete de Beethoven, în şedinţă intimă, fără 
alți auditori decit executanţii. Altă dată, cînd vioara îl obosea 
prea tare, scotea din mapă propriile sale compoziţii pentru 
vioară și chitară (o culegere pe care n-o cunoștea nimeni), avînd 
ca partener pe domnul Sina, un respectabil violonist german, 
care-și exercita profesiunea la Paris, cînta partida chitarei şi 
scotea din acest instrument efecte nemaiauzite. Astfel făceau 


1 Paris, 17 noiembrie 1837. 

muzică ambii, între patru ochi, seri lungi, Sina, modestul vio- 
lonist, și Paganini, incomparabilul chitarist, fără ca vreun al 
treilea, chiar dacă ar fi fost cel mai respectabil, să fi putut intra 
la et 

O scrisoare din 3 august 1838, către Germi, confirmă ceea 
ce ne spune Berlioz: „Am cu mine uliimele cvartete ale lui 
Beethoven, pe care ard de dorinţă să te fac să le asculţi“ iar 
la 7 septembrie 1839, îi scria din Marsilia: „sper că-ţi vor place 
infinit de mult cînd îţi voi dirija ultimele cvartele ale lui 
Beethoven“. 

Dar momentele cînd îl lăsau durerile erau tot mai rare. În 
fiecare noapte îl chinuia tusea şi febra. Suspină după clima Ita- 
liei. Medicii nu-l ajută cu nimic. Părăsit de toţi medicii Pari- 
sului, care totuși îi garantaseră vindecarea, apelează la un medic 
din Bordeaux, numit Benek, despre care se spunea că a făcut 
vindecări miraculoase. Acesta îi prescrie un regim de supra- 
alimentare, ceaiuri, niște frecţii și după trei zile îi spune: „Veţi 
fi salvat. Eu voi vindeca toate suferințele dumneavoastră. Nu 
este adevărat că aveţi plăminul atacat. Vă promit să vă redau 
Europei, sănătos ca un peşte, gras, robust“. „Numitul medic 
nu-mi ia bani pentru vizită, ci pentru vindecare. Dacă s-ar ade- 
veri ce-mi spune, ia-și da şi vioara men"? 

Pierduse vocea cu totul, apărea rar în lume. 

În zilele frumoase, „cînd soarele îi făcea plăcere să iasă afară 
— ne spune Berlioz — purtam un album și un creion la mine, 
Paganini însemna în puţine cuvinte subiectul despre care voia 
să se întrețină; eu conduceam tema aşa cum puteam şi, din timp 
în timp, el lua creionul şi mă întrerupea prin observaţii, care în 
scurtimea lor, de multe ori erau foarte originale“. 

Alteori, de obicei după amiezile, se ducea la magazinul de 
muzică al lui Bernard Latte, în pasajul Operei. Era înfășurat 
într-o manta lungă, ca să-i apere genunchii şi gambele, se aşeza 
pe un scaun și rămînea vreo oră, fără să de atenţie nimănui şi 
aproape fără să ridice ochii săi negri, pătrunzători. Aici venea 
adeseori să privească, pe cel considerat „o minune a lumii“, 
tînărul pianist englez şi mai tîrziu reputat şef de orchestră, 
Charles Halle. Într-o zi, un prieten l-a prezentat lui Paganini şi 
acesta l-a invitat acasă. 


1 Hector Berlioz — Les Soirtes de Porchestre, Paris 1878, pag. 218— 
219. 
2 Paris, 16 august 1838 — către Germi. 

„M-am dus adesea la el — povesteşte Halle — însă e greu 
să redau măcar o conversaţie dintre noi. El rămînea tăcut, rigid, 
aproape fără să mişte vreun muşchi al feţii, iar eu şedeam fer- 
mecat, tremurînd de fiecare dată, cînd ochiul său serutător se pu- 
nea asupra mea. Mă făcea adesea să cînt, de cele mai multe ori 
indicîndu-mi pianul cu mîna sa osoasă, fără să vorbească ei eu 
puteam să intuiesc ceea ce nu-i plăcea numai din repetarea ges- 
tului, fiindcă nici o vorbă de încurajare nu ieșea de pe buzele 
sale. Cît aşi fi dorit să-l aud cîntînd este imposibil de descris și 
poate nici nu se poate imagina. Din fragedă copilărie auzisem 
vorbindu-se de Paganini şi de arta sa ca de ceva supranatural 
şi acum iată că ședeam înaintea acelui om, dar numai privind 
mîinile care creiaseră atîtea minuni. 

Într-o împrejurare pe care n-o voi uita, după ce cîntasem și 
după ce am savurat o lungă tăcere, Paganini se sculă și se apro- 
pie de cutia viorii sale. Nu se poate închipui ce am simţit în 
mine; tremuram tot şi inima se zbătea ca şi cum ar fi vrut să-mi 
sfărîme pieptul. În adevăr, nici măcar un îndrăgostit care se duce 
la cea dintii întîlnire cu iubita sa nu poate să simtă emoție mai 
violentă. Paganini deschise cutia, scoase afară vioara şi începu 
s-o acordeze atent, fără să folosească arcușul. Agitaţia mea de- 
veni aproape de nesuportat. Cînd fu satisfăcut şi eu îmi spu- 
neam: — Acum, acum va lua arcușul, el puse cu grije vioara în 
cutie şi o închise. Aşa am ascultat pe Paganini“. 

În acest timp, iniţiatorii afacerii Casino, trecuseră contractul 
în mîinile unor oarecare Tardiff de Petitville şi Rousseau Des- 
melotries care cheamă în judecată pe Paganini spre a fi obligat 
să cînte de două ori pe săptămînă, sub sancţiunea unor daune 
de 6000 fr. pe zi. Tribunalul le admite cererea cu execuţie provi- 
zorie şi constrîngere corporală. Astfel Paganini, care nu mai pu- 
tea să suporte clima Parisului şi dornic de soare, nu poate pleca 
la Marsilia. „Pînă acum am fost sechestrat de Tribunal, însă de 
trei zile sînt liber și voi pleca negreşit ... şi de această întîrziere 
e vinovat Rebizzo. Dumnezeu să-mi dea răbdare... Inima mea 
are nevoie de mîngiiere“l. Dar Paganini nu era omul care să 
strice o veche prietenie pentru un interes bănesc. Tartă şi-l roagă 
pe Germi să se sfătuiască cu soţii Rebizzo, să strîngă mai mult 
prietenia lor. 

În decembrie era tot la Paris. Pentru seara de 16 decembrie 
1838 se anunţase un concert, H. Berlioz, care pusese în program 


1 Paris, 28 noiembrie 1838, către Germi. 

Simfonia fantastică şi Harold în Italia. Paganini face un efort şi 
se duce la concert. Solo de violă din Simfonia Harold în Italia 
îl interpreta Chrétien Urban, celebrul violist, german de origine, 
care avea oarecare asemănare cu Paganini: purta o pălărie cu 
boruri largi, o redingotă neagră, gen levită, lungă pînă la călciîie, 
o cravată albă, legată neglijent în jurul gîtului, pantofi cu şire- 
turi, plete lungi care cădeau pe gulerul redingotei; în ochi i se 
citea o nostalgie inexplicabilă; în totul o fizionomie în acelaşi 
timp romantică și ascetică. 

Amintim că această compoziţie ar fi trebuit să fie interpre- 
tată de Paganini dacă Berlioz ar fi realizat-o așa cum i-a fost 
cerută de el. Ne putem imagina cum a ascultat-o și ce emoție 
i-a produs. Berlioz ne-a povestit scena ce a urmat, după execu- 
tarea simfoniei. 

„Concertul se sfîrşise, eram extenuat, plin de sudoare și tre- 
murînd, cînd pe ușa orchestrei intră Paganini însoţit de fiul său 
şi se apropie gesticulînd viu. În urma bolii de laringe, pierduse 
vocea în întregime și numai fiul său, cînd se afla într-un loc 
perfect liniştit, putea să audă sau mai degrabă să ghicească cu- 
vintele sale. El făcu un semn copilului care, urcîndu-se pe un 
scaun, apropie urechea de gura tatălui său şi apoi întorcîndu-se 
spre mine: 

— „Tatăl meu“ — îmi spuse — „îmi ordonă să vă asigur 
domnule, că în viaţa sa n-a mai încercat într-un concert o ase- 
menea impresie, că muzica dumneavoastră l-a tulburat şi dacă 
nu s-ar reţine ar îngenunchia să vă mulțumească. 

La aceste ciudate cuvinte, făcui un gest de neîncredere şi de 
zăpăceală, însă Paganini apucîndu-mi braţul şi horcăind cu ră- 
măşiţa sa de voce zise: „Da! şi trăgîndu-mă pe scenă unde se 
mai aflau mulţi din orchestranţii mei, se puse în genunchi și 
îmi sărută mîna“. 

A treia zi, Achille îl vizită acasă și îi înmînă un plic. Voind 
să-l deschidă, copilul îl opri zicînd: „Nu este răspuns, tatăl meu 
mi-a spus că trebuie să-l citiţi cînd veţi fi singur“ și ieși brusc. 

În plic era o foaie de hîrtie pe care scria: 


Dragul meu prieten, 
Beethoven mort, nu e decît Perlioz care poate să-l facă să 


retrăiască şi eu care am gustat compoziţiile dumneavoastră di- 
vine, demne de geniul care sînteţi, cred de datoria mea să vă 

rog să primiţi, ca semn al omagiului meu, 20000 de franci, care 
vă vor fi remişi de dl. baron de Rotschild, la prezentarea sceri- 
sorii alăturate. 

Credeţi-mă totdeauna cel mai afectuos prieten. 


Paris 18 dec. 1838 Niccolo Paganini“ 
Scrisoarea alăturată era către Rotschild, 


„Domnule Baron, 


Vă rog să remiteţi domnului Berlioz cele douăzeci de mii de 
franci, pe care le-am depozitat ieri la dumneavoastră“. 


Berlioz, bolnav în pat, îi trimite următoarea scrisoare de 
mulțumire: „O vrednic, o mare artist, cum să-mi exprim recu- 
noștinţa mea? Eu nu sînt bogat, însă credeţi-mă, aprobarea unui 
om de geniu ca dumneavoastră mă emoţionează de o mie de ori 
mai mult decît generozitatea dumneavoastră. 

Îmi lipsesc cuvintele, voi alerga să vă îmbrăţişez de îndată 
ce voi părăsi patul, în care azi sînt încă reținut. 

Berlioz“ 


Acesta s-a grăbit să comunice faptul rudelor sale, prietenilor 
și cunoscuţilor: Liszt, Jules Janin, Armand Bertin, proprietarul 
lui Journal des Débats etc. 

Jules Janin publică în acest ziar cu data de 24 decembrie 1838, 
un articol prin care își exprimă regretul şi retractează tot ce 
scrisese cu patru ani mai înainte împotriva virtuozului. 

„Cine ar fi spus, că acesta va fi omul care va da la noi un 
exemplu mare de generozitate si de justiţie?“ 

După cîteva zile, fiind restabilit, Berlioz se duce la Néo- 
Thermes ca să-i mulțumească personal. De la primele cuvinte, 
lui Paganini i-au dat lacrimile. „Nu-mi mai vorbiţi de toate 
acestea“ îi spuse el, „n-am nici un merit, este cea mai adîncă 
bucurie, satisfacția cea mai completă pe care am încercat-o în 
viaţa mea“. 

Într-o scrisoare din 20 decembrie 1838, Berlioz scria surorii 
sale, Adela: „Paganini profesează un nemăsurat dispreţ faţă de 
necesităţile materiale şi pentru toate meschinăriile vieţii şi în 
consecință regretă cea mai mică cheltuială care li se consacră; 
dar în materie de artă este cel mai mare suflet“. 

Unui ziarist de la Journal de Paris, care a venit să-i ia un 
interviu, Paganini i-a explicat că a făcut acest gest ca să ajute 
pe un tînăr de geniu, a cărui forţă şi curaj s-ar fi sfărîmat în 
lupta înverșunată pe care trebuia s-o susţină în fiecare zi cu 
mdiocritatea geloasă și ignoranţa indiferentă, dar s-a gîndit și 
la sine: „mai tîrziu cînd mi se vor contesta titlurile de onoare 
ce ași putea avea la gloria muzicală, nu va fi unul dintre meri- 
tele mici de a fi ştiut cel dintîi să recunosc un om de geniu și 
de a-l fi arătat admiraţiei tuturor“. 

A prevăzut bine, titlurile de glorie i se vor contesta, chiar 
puritatea gestului va fi întinată de bănuieli jignitoare; unii au 
pretins că Paganini n-ar fi decît un interpus al unui donator 
bogat de generos; Liszt a afirmat că prin acest fapt violonistul 
a vrut să cumpere opinia publică pentru atitudinea sa din toamna 
anului 1834. Dar cîte nu s-au spus! 


Berlioz scăpat de grijile materiale, a început la 24 ianuarie 
1839 să lucreze la Simfonia dramatică cu cor, solo de canto şi 
prolog în formă de recitativ coral, Romeo și Julieta, pe care o 
termină la 8 septembrie şi o execută prima dată la 24 noiembrie 
a aceluiași an, la Conservatorul din Paris. Lucrarea este dedi- 
cată lui Paganini. Fericit de succesul obţinut, scria într-o scri- 
soare către prietenul său Humbert Ferrand: „Paganini e la Nisa, 
mi-a scris acum citeva zile: e entuziasmat de lucrul său. E în 
adevăr a sa această operă, îi datorește existenţa“. 


Între timp Paganini suferise un nou atac al „faunei“ așa- 
numiţilor oameni de afaceri, produs al burgheziei timpului. Unul 
din aceştia a reclamat instanţelor penale că Paganini a vrut să-l 
asasineze cu ajutorul a patru oameni mustăcioşi şi înarmaţi. 
Reclamaţia a fost respinsă după două luni de anchetă cu sicii- 
toare interogatorii şi audieri de martori, ceea ce trebuie să fi 
avut grave urmări asupra sănătăţii sale. 

Scăpat şi de acest necaz, la cîteva zile după întîlnirea cu Ber- 
lioz, Paganini părăsește Parisul şi se duce la Marsilia să se liniş- 
tească în aerul mai cald al Mediteranei. 


Capitolul XII 


SFÎRȘITUL 


Și pe pagine eterne 
cade mâna obosită 


Alessandro Manzoni 


La Marsilia, se instalează în casa unui prieten numit Brun, 
în condiţii atît de bune, încît se simte mai înviorat. Nu numai 
clima ajută pe bolnav dar și climatul moral. Aici este încon- 
jurat de dragostea şi prietenia proprietarului ai a unui muzician 
spaniol, Giuseppe Galofre. Trebuie să-i fi inspirat multă sim- 
patie acest spaniol devreme ce, epuizat de boală cum era, inter- 
pretează pentru el unele dintre capricii şi-i dă cîteva lecţii. 

Ar vrea să-l aibă şi pe Germi aproape, şi-i scrie, la 26 ia- 
nuarie 1839: „Prietenul Brun se bucură că a dobîndit stima ta 
și arde de nerăbdare împreună cu mine, să vii la Marsilia 
pentru 15 zile; ai locui vecin cu mine și te-aș face să asculţi 
ultimele cvartete de Beethoven“. Într-o altă scrisoare, îl anunţă 
că-l așteaptă la sfîrşitul lui martie, să rămînă cu el la Marsilia 
15 zile „în același timp vom încerca violoncelele, ca să vezi di- 
ferenţa, și vei fi uimit cînd vei auzi Stradivariul meu“. Paga- 
nini devenise în ultimii ani colecţionar de instrumente din fa- 
milia viorii si, în preajma morții, această pasiune se accen- 
tuează. Cumpără instrumente de mari lutieri din trecut, Guar- 
neri, Stradivari, Amati şi roagă pe Germi să-i adune și să-i 
trimită la Marsilia pe acele lăsate pe la diferite persoane în 
oraşele italiene: „La Parma, trebuie să fie vioara copiată de 
Vuillaume de pe vioara mea“ îi scrie printre altele lui Germi, 
la 8 aprilie 1839. 

Această vioară a apărut dintr-o întîmplare care-l tulburase 
puternic. În vara anului 1838, Paganini, luînd, după o pauză mai 
îndelungată, vioara în mînă, observă că nu mai sună. Alarmat 
s-a adresat celui mai mare lutier francez, Vuillaume, şi i-a 

lăsat-o cîteva zile spre reparaţie. Între timp, acesta a făcut o 
copie perfectă, cu un sunet atît de plăcut încît Paganini a cum- 
părat-o cu 500 fr. Despre aceasta vorbește în scrisoarea sa. 

Dar îmbunătăţirea sănătăţii fusese efemeră și se simte din 
ce în ce mai rău: „diaree, reumatisme, sînt subiectul unor crize 
care m-au ţinut şase zile şi şapte nopţi fără să dorm. N-am 
putut să simt o cît de mică ameliorare. Sînt mereu suferind, 
foarte slăbit, de aceea n-am putut şi nu pot să mă ocup să in- 
strumentez compoziţiile mele pentru Londra... Sper totuşi că 
primăvara îmi va veni în ajutor“t, 

Pe Achille, neglijat de mama sa, care se măritase de curînd 
cu un oarecare Felice Brunati, îl înscrie la un colegiu din Mar- 
silia; se mai îngrijește să se facă pe socoteala sa educaţia unui 
nepot și a unui strănepot. Luna aprilie o petrece în dureri in- 
suportabile: „Sînt martirizat de mai mult de două luni de foarte 
crude dureri reumatice, din care cauză în acest timp n-am dor- 
mit 15 ore. ..“.2 

Aflînd că în ziua Sf. Ludovic se va cînta în biserica prin- 
cipală din Marsilia Recviemul de Cherubini și Missa solemnis 
de Beethoven, se duce să le asculte, mergînd pe jos, sprijinit de 
braţul lui Galotre. Mai are încă voinţa să facă o călătorie la Ba- 
laruc, în Pirinei, spre a încerca efectul apelor minerale de acolo. 
„Apele acelea mi-au făcut rău“ — scrie din Montpellier lui 
Germi — „şi mi-au zdruncinat nervii, de aceea mă găsesc aici să 
consult pe acești profesori clasici. Dar ard de dorinţă ai tre- 
buie să aud părerea renumitului doctor Lallemand, care se află 
la băile de la Vernet [...] Aci am luat şi opinia unui doctor 
celebru, care nu exercită profesia, fiind un filozof învăţat, cu 
mult geniu și cel mai stimat din Montpellier“. Opinia docto- 
rului-filozof al cărui nume este E. Guillaume era că: „Paganini 
este o inimă de foc servită de o vioară. Inima este intactă, 
cutia de rezonanţă are pereţi extrem de subţiri, coardele sună 
complet dar nu sună în acord și vibrează rău“. Nu este intere- 
sant să mai cităm restul. Cît despre tratament, doctorul-filozof 
așteaptă să vadă ce va face dr. Lallemand. 

La Vernet, Paganini se simte ceva mai bine. Scrisoarea din 
3 august, către Germi, este mai veselă, mai optimistă: „Prie- 
tene, iată-mă acoperit de onoruri de către viligiaturiști, toţi per- 
soane respectabile. Loc plăcut, masă bună, aer bun şi prof. Lal- 


1 Marsilia, 16 martie 1839. 
2 Marsilia, 4 mai 1839 — către Carlo Bignami. 

lemand îmi spune, după ce m-a întrebat, consultat și sondat, 
că sînt foarte sănătos. Răul meu este o mare slăbiciune a ner- 
vilor, pentru că i-am uzat prea mult şi mi-am surmenat mintea; 
însă folosind băile și duşurile voi fi vindecat, puţin cîte puţin, 
fără să bag de seamă. Acest profesor era reputat ca un zeu al 
medicinii, care face miracole“. 

De bucurie ar vrea să-l vadă pe Rebizzo şi să-l îmbrăţișeze. 
Îi este dor de Italia, de climă dulce, dar Lallemand îi spune că 
tratamentul va dura cel puţin 80 de zile. Bolnavul se gîndeşte 
cu spaimă că va trebui să petreacă în regiune muntoasă zilele 
reci de toamnă și de iarnă; în același timp, precum se întîmplă 
la tuberculoșii avansați, restabilirea a fost de scurtă durată si 
simțindu-se iar rău, trimite lui Germi la 20 august, din Vernet, 
o scrisoare amănunţită.La începutul lui septembrie se întoarce 
la Marsilia, de unde după cîteva zile se îmbarcă pe vapor 
împreună cu Achille, ca să vadă Genova şi pe prietenii săi. Se 
gîndeşte să petreacă iarna la Nervi. „Am ales Nervi“ — îi scrie 
lui Germi, „ca să fiu lîngă tine“. Călătoria l-a obosit atît de 
mult încît toţi prietenii se tem că se sfîrșeşte. Dar mai luptă 
încă, nu cedează. Îşi dă seama că nu va putea suporta clima de 
la Nervi şi la 2 noiembrie părăseşte Genova, ca să n-o mai re- 
vadă niciodată şi se duce la Nisa. „În ce privește sănătatea 
mea, ultima de pierdut e speranța“ scrie bancherului său geno- 
vez Migone“!. Ajunge la Nisa sleit de puteri şi trebuie să fie 
transportat pe un cal la locuinţa sa. Instalat într-o casă mare, 
expusă la miazăzi, se plînge că locuinţele dimprejur împiedică 
soarele să-i încălzească odaia. O scrisoare afectuoasă de la Re- 
bizo îi încălzeşte sufletul și așteaptă cu nerăbdare să-l vadă 
şi să-l îmbrăţişeze. 

În aceste zile extreme, gîndurile sale se întorc spre Toscana 
unde ar vrea să se ducă și să mai respire, înainte de a muri, 
aerul lui Dante şi a lui Petrarca.2 Dar Toscana e departe pentru 
el şi Rebizzo nu mai vine; în zadar Achille se scoală în zori în 
fiecare sîmbătă şi se duce în port să-l aştepte.’ 

Un oarecare Peirano îi recomandă un balsam preparat de 
el şi după indicaţiile acestuia se desbracă gol seara, în pat, sub 
cuvertură, iar servitorul împreună cu Achille îi ung cu acest 
balsam la încheieturile gambelor și ale braţelor, precum şi pe 


1 Genova, 7 octombrie 1839, scrisoare către Migone. 
2 Nisa — scrisoare către sora sa. 
3 Nisa, 24 noiembrie 1839, scrisoare către Giovanni Batista-Giordano. 

N. Paganini pe patul de moarte, după o litografie contem- 
porană de R. Merm, după un desen în creion făcut de Achille 
Paganini. 


Mina dreaptă a lui N. Paganini. Mulaj în ipsos. 


Mormântul lui Paganini la Parma. 


spate. Dar răceşte și mari dureri intercostale îi împiedică res- 
piraţia şi nu-l lasă multe nopți să doarmă. 

ln aceste zile de suferinţă i se comunică sentința Curţii de 
Apel din Paris, prin care este obligat să plătească cincizeci de 
mii de franci despăgubire. 

O hotărîre pe care procuratorul său din Paris, Di. Double, 
o califică „de neconceput“. Pierduse procesul, deşi avea drep- 
tate şi fusese apărat de unul din cei mai mari avocaţi ai baroului 
din Paris, Chaix d'Estange. Cine se opreşte să studieze cît de 
superficial această afacere judiciară nu-și poate reține uimirea 
şi indignarea. Procuratorul lui Paganini avea dreptate „În re- 
zumet, Curtea a judecat în dv. pe omul căruia opinia publică 
îi atribuie un caracter capricios şi fantastic și a vrut să lovească 
în omul despre care se spune că este bogat cu mai multe mi- 
lioane.“i Oare nu scrisese Jules Janin, în 1834, că Paganini 
n-are dreptul să plece cu bani din Franţa! Paganini întreabă 
imediat pe Germi: „Mă sfătuiești să merg în Casaţie? Și cui 
să mă încred la Paris?“ 

În acest timp, la necazurile pe care i le producea justiţia tri- 
bunalelor franceze, la suferinţele sale fizice se adăuga ingrati- 
tudinea nepotului Ghisolfi, pe care îl susţinea la învăţătură, care 
sau îi scrie în termeni necuviincioși, sau nu-i scrie de loc: „Ard 
de dorinţă să ştiu cum să mă port cu nepotul Ghisolifi, care 
nu-mi dă semne de viaţă“... se plînge Paganini într-o scri- 
soare. Revine la gîndul obsedant de a publica o nouă metodă 
de vioară, care ar scurta considerabil timpul de studii, sub ra- 
portul mecanismului, și ar da mijlocul optim de a obţine o into- 
nație mai perfectă decît a tuturor celorlalți violoniști. 

Gîndul îl poartă iar acasă, la Germi: cum va fi timpul acolo? 
La Nisa e tare frig. Dar prietenii ce fac? „Spune-mi — îi scrie 
lui Germi — dacă faci muzică cu Dl. Riva. Eu n-am mai atins 
nici compoziţia, nici instrumentul“. 

Iată, în sfîrşit, că Rebizzo, atît de dorit şi mult aşteptat, 
vine la 24 ianuarie, dar nu rămîne decît un timp foarte scurt, 
fiindcă trebuie să plece la Marsilia. „I-am spus că dacă revine, 
eu i-am pregătit camera de acum trei luni. Nu știu dacă se va 
întoarce aici sau la Genova“. Paganini îl cheamă pe Germi. „În- 
cîntător va fi momentul în care te voi îmbrăţișa la Nisa. Ca- 
mera ta este preparată“. 


1 Nisa, 4 ianuarie 1840. 

Germi trebuia să-i comunice, şi a uitat, în cine să se în- 
creadă la Paris, pentru recursul contra hotărtîrii Curţii de Apel 
în chestiunea Casino, iar „eu m-am decis pentru prietenul demn 
de încrederea noastră fiindcă îl cunosc ca atare: vorbesc de 
Hector Berlioz“ şi lui să se adreseze Germi pentru orice hirtie 
va avea nevoie. Dacă Berlioz a făcut ceva cheltuieli, Germi e 
rugat să i le restituie imediat.! 


În aceeași zi îi scrie lui H. Berlioz: 


„Scumpe și ilustre prieten, 

Eu nu pot să exprim plăcerea ce am, văzînd din încîntătoa- 
rea dv. scrisoare, zelul pe care l-aţi pus și grija ce aţi avut 
pentru interesul meu ... convins că veţi binevoi să-mi acordați 
în continuare prietenia, de care mi-aţi dat o atît de frumoasă 
dovadă, primiţi . . .“2. 

Între timp a cumpărat cu 11 ludovici o violă Anati și vrea 
să cumpere viola cu o cutie superbă care a aparținut Ducelui 
Visconti; dăruieşte ca amintire fiului lui Germi un violoncel 
Rugieri. Prietenul său îi propune o mică afacere cu un violon- 
cel dar el o respinge: „nu mă amestec în astfel de afaceri că 
eu aş suferi prea mult; mie nu-mi place să fac afaceri cu Germi, 
nici să vînd nici să cumpăr.“ 

Și iar revine asupra suferințelor sale: „Tusea catarală care 
mă chinuiește mă face trist, însă îmi fac curaj cît pot şi mănînc 
bine...“ De afecţiune are mare nevoie: „lubește-mă“ exclamă 
la sfirşitul scrisorii, ca o tristă implorare. Dragostea este singura 
sa mingiiere, în mijlocul durerilor care nu-l slăbesc, sufocării 
şi tusei, îngrozitoarea tuse, căci „sînt foarte puţine nopţile în 
care mă lasă să respir, să dorm liniștit“. Se gîndeşte să ceară 
sfatul unui doctor genovez, celebru şi acesta. Doctorul se nu- 
meşte Guasconi. 

Reţeta doctorului Guasconi e excelentă, spun farmacistul și 
medicii din Nisa, şi se pare că îi ușurează puţin suferinţa. Dar 
încetează să mai folosească medicamentul, fiindcă expectorează 
ziua şi noaptea enorme cantităţi de spută: „apetitul merge des- 
crescînd iar slăbiciunea merge crescînd, umflătura gambelor s-a 
ridicat pînă la genunchi, din care cauză mă plimb ca un melc 


1 Nisa, 15 februarie 1840, către Germi. 

2 Nisa, 15 februarie 1840, către Berlioz, scrisoare public. de M. Ti- 
baldi Chiesa, Op. cit., pag. 382. 

3 Scrisoarea citată către Germi. 

şi dacă m-aplec, obosesc ca să mă ridic“, se plînge el lui Germi, 
la 18 aprilie 1840. 

În ziua de 17 aprilie, se prezintă la domiciliul său executorul 
judecătoresc și un procurator al Casinoului, ca să execute ho- 
tărirea justiţiei franceze, punindu-i sechestru pe instrumentele 
muzicale. „Mi-ar face o mare durere dacă dl. Sergent mi-ar 
sechestra instrumentele ia Nisa. Spune-mi ce se poate în- 
tîmpla ... Se pare că Rebizzo nu vrea să termine trista afacere 
pentru care mi-am pierdut sănătatea; Dumnezeu să-l lumi- 
neze“, 

La 27 aprilie îi scrie că timp de două zile a expectorat sînge 
„ceea ce, după spusa medicilor, poate să fie binetăcător“. 

Ultimul medic la care mai recurge este un oarecare Binet, 
„cel mai bun din Nisa“, dar cu medicamentele sale nu simte 
nici o ameliorare. Nevoia de prietenie îi este atit de mare în aceste 
zile încît este foarte tulburat că n-a putut din cauza bolii și 
a altor împrejurări să întîlnească pe G. B. Giordano, căruia îi 
trimite ultima scrisoare. „De toate acestea e vinovat destinul, 
care mă vrea nefericit“2. Îi mai vorbeşte despre diferendul cu 
Rebizzo, de intenţiile sale cu privire la studiile universitare ale 
nepotului Ghisolfi, îl roagă să remită cinci sute de franci unei 
rude, care i-a cerut ajutor, şi conchide „Sînt nenorociri ome- 
nești ... îmbrățișează pe divinul Germi al nostru... Sper să 
am curînd noutăţi de la al nostru Germi, de la Rebizzo şi de la 
dumneavoastră. Adio“. 


Zilele trec în chinuri de nedescris; nu se poate hrăni, nu 
mai vorbeşte nici măcar în șoaptă: „Trebuie să stau două ore 
şi jumătate la masă fiindcă nu pot înghiţi“. În ziua de luni 
18 mai, cu mare greutate scrie, pentru ultima dată: „Rose da- 
mascene ... rose rosse... sono di un rosso scuro, e pare un da- 
masco... 18 lunedi“. Să se fi gîndit, așa cum presupun unii 
biografi, la Paolina Bonaparte Borghese, frumoasa femeie care 
fusese supranumită: rosa rossa? Cine ar putea să spună de ce 
a avut viziunea unor trandafiri de un roşu închis? 

De acum nici nu mai scrie. Tăcerea, tulburată doar de tuse 
şi de respiraţia greoaie, precede moartea. Un prieten, Tito Ru- 
bando şi Achille sînt în preajma sa. 

În această stare îl găseşte preotul Caffarelli din parohia de 
care depindea locuinţa lui Paganini: fusese trimis de episcopul 


1 Nisa, 4 mai 1840, către Germi. 
2 Nisa, 12 mai 1840 — către G. B. Giordano. 

de Nisa, Galvano Domenico, spre a spovedi şi împărtăşi pe cel 
ce avea reputaţia că şi-a vîndut diavolului sufletul. Îl întîmpină 
Achille și-i spune că nu-i încă momentul potrivit. Preotul re- 
vine peste cîteva zile şi de data aceasta Paganini îl primeşte 
şi-i promite că-şi va scrie spovedania pe o tăbliță de ardezie; 
accese puternice de tuse și vărsături silesc pe preot să se retragă 
fără să spovedească şi să împărtăşească pe bolnav. Cît stătuse 
în odaie văzuse atîrnînd pe pereţi patru copii de pe tablouri 
celebre aflate în sălile Vaticanului și în Galeriile Farnese. Deși 
în casă se mai aflau trei chipuri de Madonă și două crucifixuri, 
a raportat episcopului că a văzut pe pereţi tablouri indecente, 
dar nici un semn de creştinism. 

În ziua de 27 mai, la ora prînzului, Paganini vrea să se aşeze 
la masă ca să mănînce. Nimeni nu credea că moartea este atît 
de aproape. Deodată îl îneacă un violent atac de tuse şi se por- 
nește o hemoptizie abundentă. La ora cinci după amiază şi-a 
dat sufletul. Avea cincizeci şi şapte de ani și şapte luni. 

La deschiderea testamentului s-a constatat că averea sa era 
aproximativ de două milioane de franci, constituită în mobile, 
în rente ale statului francez, englez, şi al Regatului celor Două 
Sicilii. 

S-au găsit următoarele instrumente în locuinţa de la Nisa: 
a) șapte viori Stradivari, una Giuseppe Guarneri, una Andrea 
Guarneri, una Giuseppe Guarneri del Gesù, două viori Amati, 
una Carlo Tononi, una Rugieri; b) două violoncele Stradivari, 
unul Andrea Guarneri, unul Rugieri; c) o violă Stradivari; d) o 
vioară mică; e) o mandolină; f) o chitară, o violă Amati, rămasă 
la familia Carl. Pe fiul său Achille îl instituia legatar universal; 
surorile sale le lăsa un legat de 75.000 şi respectiv 50.000 de 
franci; n-o uită nici pe Antonia Bianchi, căreia îi fixa o rentă 
de 1200 de franci; tutore al lui Achille era numit Lorenzo Pa- 
reta. Executori testamentari erau Lazzaro Rebizzo, Pietro Tor- 
rigiani şi G. B. Giordano. 

„Nu fac menţiune în acest testament“ — scrisese Paganini 
— „despre vechiul meu prieten Luigi Guglielmo Germi, fiindcă 
așa a dorit: recomand totuşi fiului meu să urmeze sfaturile sale“. 

Și testamentul mai conținea următoarele dorinţe: 

„Interzic orice pompă la înmormîntare. Nu-mi place ca ar- 
tiștii să execute un recviem pentru mine. Mi se vor face o sută de 
mise de către Călugării capucini. Las vioara mea orașului Ge- 
nova, unde să fie păstrată pentru totdeauna. Recomand sufletul 
meu îndurării neţărmurite a Creatorului“. 

Capitolul XIV 


DUPĂ MOARTE 


Totuşi îmi rămâne o speranță: după 
moartea mea, calomnia va consimți 
să-şi, părăsească prada şi acei care 
s-au răzbunat atît de crud de suc- 
cesele mele vor lăsa liniştită cenuşa 
mea. 

Paganini 


Vană speranţă. În jurul catafalcului așezat în casa Contelui 
Cessole, în care locuise și murise Niccolo Paganini, mulțimea 
trecea înghesuindu-se ca să vadă încă o dată pe omul slab, cu 
nas coroiat, ochii pătrunzători și plete lungi, despre care se spu- 
neau atîtea întîmplări ciudate. 

Se mai şoptea că murise aşa cum trăise şi cum trebuia să 
moară unul care se vînduse satanei: dispreţuind religia și pe 
slujitorii săi. A fost un eretic şi un asemenea om nu se înmor- 
mîntează în cimitire. Episcopul Galvano sprijinit de iezuitul 
ministru Solaro della Margarita, refuză autorizația de înmor- 
mâîntare. 

Prietenii lui Paganini, grupaţi în jurul copilului Achille, au 
atacat în recurs hotărîrea de erezie, sperînd că arhiepiscopia va 
fi mai luminată, mai dreaptă. Însă cu toate mărturiile favorabile 
defunctului, în ciuda a numeroase scrisori, a testamentului şi 
a faptului că Achille primise comuniunea în biserica romano-ca- 
tolică, recursul a fost respins. Declaraţia preotului Caffarelli era 
de neclintit. 

Atunci s-au gîndit că Genova nu va refuza un loc în cimitir 
aceluia care i-a pus pentru totdeauna pe ziduri, aureola glo- 
riei. Însă guvernatorul Filippo Paolucci, omul clerului, a inter- 
zis intrarea corpului lui Paganini pe teritoriul Genovei. Avo- 
catul Germi s-a adresat prietenului lui Paganini, ministrul Vila- 
marina, care a expus cazul regelui Carol Albert. Regele ar fi 
voit să se aprobe cererea de înmormintare însă cardinalul Tar- 
dini a refuzat să acorde autorizaţia necesară, recomandind să 
fie înmormîntat în secret în cimitirul necatolicilor sau în cimi- 

tirul protestanților. Ceva mai mult, ministrul Solara delia Mar- 
garita a interzis să se publice în ziare vreun articol despre Pa- 
ganini. 

întrucît Senatul din Nisa a respins recursul împotriva hotă- 
rîrii de erezie, Achille Paganini, însoţit de Germi, s-a dus la 
Roma în toamna anului 1841 şi s-a plins papei Grigorie XVI. 
La Vatican s-a hotărît să se facă o nouă anchetă. 

În acest timp, corpul defunctului neputind fi înmormîntat a 
fost dus în pivniţa caselor în care locuise, de aci la spitalul din 
Nisa, apoi la Lazaretul din Villafranca. Dar nici aici n-a rămas 
mult fiindcă alţi superstiţioși susțineau că în vijiitul vîntului 
aud gemetele spiritelor. Coşciugul, luat de aici, a fost îngropat 
lîngă zidul unei rafinării de ulei, de unde au fost siliți să-l 
scoată după puţin timp, din cauză că îl îmbicseau şi l-ar fi 
distrus infiltrările de reziduri uleioase ce se scurgeau de la pre- 
sele de ulei. 

Unde l-au dus? Cu precizie nu se ştie! Ca să se dea cadavru- 
lui un loc de odihnă, trebuia să se acopere în taină transportarea 
sa din groapa cu reziduri uleioase. Şi din taină s-a născut le- 
genda, pe care a popularizat-o scriitorul Guy de Maupassant în 
nuvela Sur leau. Se pare că Contele de Cessole, ajutat într-o 
noapte de cîţiva ţărani de încredere a dus cadavrul în insula 
Saint-Ferreoi, lingă Coasta de Azur. Aici se află un loc denu- 
mit Groapa lui Paganini. O carte publicată în anul 1908 de un 
călugăr din abația din insulele Lérins, conține următoarea frază: 
„Sub arbuştii sălbatici ai puternici, mereu zguduiţi de vînt, se 
poate regăsi uşor şi astăzi o groapă înconjurată și acoperită de 
pietre care a adăpostit, un timp, resturile extraordinarului vir- 
tuoz“. 

În anul 1939, violonistul spaniol Juan Manen, un mare ad- 
mirator al lui Paganini, a afirmat că a găsit în insula Saint- 
Ferreol primul mormint al lui Paganini; avea o adincime de 
45 cm, lărgimea de 110 şi o lungime de 190 cm. O cornișe de 
pietre înconjura pămîntul. Să fie adevărat că groapa aceea a adă- 
postit cadavrul lui Paganini; cei care au ştiut adevărul, Achille, 
contele de Cessole au tăcut, ducînd taina în mormîntul lor. 

Mărturiile ne spun doar că, în ziua de 22 aprilie 1844, barca 
Maria Magdalena l-a depus pe cheiul portului Genova, acolo 
unde altă dată Niccolò Paganini, copil cu ochi curioși, privea 
pe lingă tatăl său, cum se încarcă corabiile şi asculta pe mari- 
nari fredonind vreuna din acele melodii populare, a căror sevă 
a străbătut mai tîrziu în Capricii. 

Certificatul de transport avea următorul conţinut: „Adeve- 
rim că neîndoielnic a fost îmbarcat în acest port, pe barca Maria- 
Magdalena (sardă), patron Jean-Baptiste Rasteu, direct către Ge- 
nova, cadavrul defunctului baron Paganini, care la timpul său 
a fost îmbălsămat după toate regulile artei. Pus într-o cutie de 
zinc, bine închisă și acoperită de o altă cutie de lemn de nuc, 
care în prezent este pusă într-o cutie de lemn alb de formă pa- 
ralelipipedă pe care sînt desenate următoarele litere: M.D.S. (Ma- 
gistratul Sănătăţii). Pleacă din acest oraş cu direcţia Genova și 
de aici va fi imediat transportat la vila Paganini, la Polcevera. 
Rugăm pe toţi magistraţii, intendenţii, conservatorii şi alți ofi- 
Ter de sănătate să nu pună nici un fel de piedici acestei trans- 
ferări“, 

Poliţia genoveză a dispus să se facă în cel mai mare secret 
transportul cadavrului pînă la vila Paganini, la Polcevera, fără 
pompă funebră şi să fie înmormîntat la loc profan. 

În sfîrşit, Achille reuşeşte să obţină aprobarea autorităţilor 
bisericeşti din Parma să se oficieze o slujbă în biserica Steccata 
a ordinului cavalerilor Sf. Gheorghe, pe care îl poseda Niccolò 
Paganini; apoi episcopul din Parma îngădui ca rămășițele de- 
functului să fie aduse pe teritoriul acestui ducat. Achille le trans- 
portă în luna mai 1845, la vila Gajona, în mare secret, după ce 
mai întîi sicriul a fost deschis în faţa autorităţilor genoveze, care 
luaseră toate măsurile de securitate ca publicul să nu afle acest 
fapt. 

Douăzeci de ani s-a odihnit în grădinile vilei Gajona, lîngă 
cîțiva chiparoși, corpul aceluia care, viu, petrecuse aici zile 
foarte triste. Nu avusese parte să-i fie, în viaţă, loc de linişte 
şi încântare, precum dorise. 

Abia în anul 1876, nepotul său, Attila Paganini, fiul lui 
Achille, a obţinut de la Vatican anularea hotăririi de erezie, 
pronunțată de episcopul Domenico Galvano al Nisei, pe temeiul 
declaraţiei preotului Caffarelli. După aceasta fu transportat în 
cimitirul obştesc din Parma. 

Mulţi mari violoniști ai lumii au trăit, trăiesc şi vor mai 
trăi sub vraja lui Niccolo Paganini; unii au trecut hotarele 
Italiei, pe cînd era în viaţă l-au văzut și l-au ascultat; Ondricek 
a vrut să-l privească măcar mort. În anul 1893 a venit la Parma 
şi la rugămintea sa, Achille a deschis mormîntul. Obrazul de- 
functului era neschimbat, însă pe sub hainele putrezite se între- 
zărea scheletul. 

După trei ani de la această vizită, Municipialitatea din Parma 
a hotărît să mute cimitirul. Coșciugul cu corpul aceluia care 
trăise o viaţă atît de agitată „furtunoasă chiar“ şi-a schimbat 
din nou groapa. 

Pe mormîntul de granit care-i acopere mormîntul se poate 
citi: 


Aici se odihnesc rămăşiţele lui Niccolò Paganini 
Care, scoţind din vioară armonii divine, 

A tulburat, geniu neîntrecut, Europa întreagă 
Şi a încins Italiei o coroană strălucitoare. 
Fiul Achille din Palermo 

A pus acest monument 

Pentru amintire nemuritoare. 

Inimă, nemăsurat de generoasă, 

A dăruit din plin 

Rudelor, artiştilor, săracilor. 

Minte prea aleasă, 

A compus muzică uimitoare. 

Admirat de cei mai iluștrii maeştri. 


VIOLONISIUL 


Bisogna forte sentire per far sentire 
Paganini 


Capitolul XV 


TRADIȚII 


La sfîrşitul secolului XVIII, se părea că arta italiană a viorii 
nu mai avea resurse din care să se ivească noi talente, noi genii 
creatoare. Ultimii ei mari reprezentanţi, Nardini şi Pugnani, 
erau bătrîni iar Viotti se stabilise de mulţi ani în străinătate, 
trăind cînd la Londra, cînd la Hamburg sau la Paris. Nume 
noi de violonişti, a căror artă să De preţuită și dincolo de gra- 
niţele Italiei, nu apăreau. 

Ce a putut determina această bruscă decădere a falnicei școli 
violonistice italiene, de vreme ce compozitorii de opere şi cîn- 
tăreţi de mare valoare se iveau necontenit? 

„Descompunerea feudalismului — scrie I. lampolski —— căde- 
rea influenţii bisericii şi a sistemului de organizare a vieţii mu- 
zicale, legat de ea (majoritatea violoniştilor italieni de frunte 
erau muzicieni bisericești), a avut drept consecinţă că violonis- 
tica a pierdut în Italia, la sfîrşitul secolului XVIII, importanţa 
socială din trecut“. 

Orchestrele întreţinute de biserică sau de nobili — ca aceea 
a lui Ottoboni pe care a condus-o mai mulţi ani Corelli — erau 
formaţii relativ mici, de 10 pînă la 30 de instrumentiști. Execu- 
Da fiecăruia dintre ci era remarcată și aprecierile ce primeau 
îi stimula să se perfecționeze. Cînd aceste orchestre s-au dizol- 
vat sau au fost reduse la un număr mic de membri, violoniştii 
s-au angajat în orchestre de teatru. În aceste formaţii însă nu 
mai găseau imboldul şi emulaţia din trecut, fiindcă spectatorii, 
preocupaţi numai de ce se petrece pe scenă, nu le arătau nici 


1 I. Iampolski — N. Paganini, Capricii, Muzghiz 1962, pag. 10. 

o atenţie. Dezvoltarea excepţională a operei, şi preferința pe 
care i-o acorda publicul, crease pe marele sau marea cîntă- 
reaţă favorită, cărora li se subordona totul: libret, compoziţia 
ariilor şi orchestraţia; directorul teatrului, libretistul şi compo- 
zitorul trebuia să satisfacă gustul şi dorinţa de a străluci a aces- 
tei noi specii de tirani. Orchestra era limitată aproape numai 
la rolul de acompaniatoare a cîntăreţilor. În asemenea condiţii, 
instrumentiștii se delăsau și arta violonistică decădea. Întrucît 
şi compozitorii scriau îndeosebi pentru teatru, s-ar fi putut 
spune că în Italia, arta muzicală se restrînsese la muzica vocală. 
Nu vrem să spunem că nu se mai scria pentru instrumente: 
duete, cvartete și chiar simfonii, dar aceste lucrări erau puţine 
și fără deosebită valoare. Desigur, existau și violoniști destul de 
buni ca să execute un solo, un trio sau un cvartet, însă nu dintre 
aceia care depășesc calitativ, limita lui bun. 

Cu puţini ani înainte de împlinirea secolului, cînd moare 
Pietro Nardini (1793) şi apoi Gactano Pugnani (1796), se pare 
că apune și şcoala clasică de vioară, că se stinge un trecut de 
glorie, a cărui strălucire radiase asupra Europei aproape două 
sute de ani. 

Dar precum 


În orice viață omenească zace 
Un semn din vremea care s-a sfîrşiti 


cunoscînd chiar în trăsături stilizate istoria violonisticii italiene 
clasice, vom înţelege mai uşor că Paganini n-a fost un mira- 
col ci produsul unei îndelungate evoluţii. 

Începuturile violonisticii italiene, denumite clasică, se si- 
tuează în epoca lui Corelli, a cărui activitate s-a desfăşurat în 
același timp cu înflorirea artei vocale solistice şi apariţia marilor 
lutieri Amati, Stradivari şi Guarnieri del Gesù. 

Corelli este un cap de școală, însă unele din trăsăturile artei 
sale fuseseră create de violonişti anteriori. Preluînd de la aceştia 
realizările lor cele mai bune — ca tehnica legato și a emiterii 
notelor lungi, susținute, care făcuse celebru pe predecesorul său 
Giovanni Battista Giacomelli, sau specificul melodiei lui Bia- 
gio Marini, largă, cantabilă? — reușește să le reunească într-un 
tot perfect şi armonios, integrat în concepţia sa artistică. 

Ca tot ce este puternic şi fecund în acest domeniu, concepţia 
lui Corelli se sprijină în parte pe trecut. Ideile sale nu sînt cu 


1 Shakespeare — Henry VI, partea II, III, 1. 
2 Dora L Iselin — Biagio Marini, Basel 1930, pag. 13. 

totul străine de studiile și aspiraţiile muzicienilor și literaţilor 
din camerata florentina, care au creat stilul expresiv, numit 
de Agazzari „lo stile moderno di cantar recitativo“ (stilul mo- 
dern de a cînta recitativ). Reevaluînd potenţialul expresiv al 
cuvîntului, florentinii, deşi porneau de la un punct de vedere 
eronat, de la iluzia că restabilesc vechea artă a Eladei, au des- 
coperit un adevăr fundamental. 

Cu timpul s-au făcut studii aprofundate asupra conţinutului 
emoţional și ideatic al cuvîntului, dar în preajma anului 1600, 
încercarea de a exploata artistic expresivitatea vorbirii era o 
noutate foarte impresionantă. Violoniștii au înţeles folosul pe 
care-l pot avea imitînd graiul uman și unul dintre ei, Marco 
da Gagliano (1575—1642), trăit la Florenţa şi prieten cu Jocoppo 
Peri, spunea că „il vero dilleto nasce della intelligenza delle 
parole“ (Adevărata plăcere se naşte din înţelegerea cuvintelor). 

Desigur, ideile lor sînt neclar formulate şi pot da loc la 
interpretare, dar realizările artistice relevă spiritul acestei es- 
tetici, după cum reiese din caracterizarea făcută de către un 
contemporan lui Biagio Marini (1597—1655), violonist, a cărui 
activitate se desfăşoară numai cu cîțiva ani mai tîrziu: „Sonava 
con tanta eccellenza che accoppiando alla dolcezza dell armonia 
la quasi espressa naturalezza delle parole, rendeva poco meno, 
che estatici gli (a)uditori“! (Cinta cu atîta perfecțiune încât, 
unind dulceaţa armoniei cu o exprimare asemănătoare vorbirii, 
aducea pe auditori aproape în stare de extaz). 

Este neîndoielnic că Marini, fost mulți ani angajat la San 
Marco din Veneţia, a fost influenţat şi de excelentele coruri şi 
şcoli de canto care funcționau la catedrala San Marco sau în 
orfelinate și aziluri ca Pietà, dei Mendicanti şi altele. 

Corelli, la rîndul său, este captivat de marea perfecțiune teh- 
nică şi expresivitatea puternică a cîntăreţilor din vremea sa. 
Putem presupune, întemeiaţi pe numeroase prezumţii că, ascul- 
tînd pe unul din acești mult aplaudaţi artiști ai timpului, ar fi 
spus ceea ce va spune Paganini despre Angelina Catalani: „Vo- 
cea sa este cel mai frumos instrument“. 

Sub acţiunea acestui complex de factori — şi noi n-am 
menţionat decît ceea ce ni s-a părut esenţial — Corelli își for- 
mează convingerea, pe care ne-o relevă compoziţiile sale şi apre- 
cierile contemporane, că dincolo de ambitusul vocii umane, me- 
lodia își pierde expresivitatea. De aceea el nu năzuieşte să de- 


1 Cozzando — Librăria Bresciana, 1694, pag. 58. 

păşească registrul celor mai buni soprani, precum erau cîntă- 
ren? castraţi numiţi sopraniști. În consecinţă, nu foloseşte decît 
primele trei poziţii ale viorii, deşi tehnica acestui instrument se 
ridicase prin Claudio Monteverdi, încă de la începutul secolului 
XVII pînă la poziţia a V-a, iar apoi prin Ucellini, la poziţia 
a VI-a. 

Şi tot preocupări de expresivitate îl determină să nu piardă 
din vedere intonaţia și gestica cuvîntului și frazei. Se ştie din 
relatările contemporanilor că Corelli obişnuia să spună adesea 
elevilor săi: „Voi non audite lo parlare“ (Voi n-ascultaţi vor- 
birea). Prin aceste cuvinte se referea la toate însușirile expre- 
sive ale vorbirii umane, pe care instrumentiştii, prea adesea 
amăgiţi de velocitatea și intensitatea oferită de instrumentul 
muzical, le uită şi astfel interpretările lor devin inexpresive. 

Rezultatele pe care le obținea Corelli au impresionat puter- 
nic pe cei care-l ascultau sau care îi interpreteau lucrările. 

„Dacă cercetăm — scria francezul Martinelli — de unde vine 
puterea magică a compozițiilor lui Corelli, vom găsi repede că 
tot secretul constă în uimitoarea imitare a caracterelor cele mai 
suave şi mai plăcute ale vocii omeneşti şi că se forțează să ex- 
prime, prin sunete, pasiunile pe care un concert de voci ome- 
neşti, fiecare după puterea sa, le-ar exprima potrivit celor mai 
precise reguli ale artei“!. 

Cît de justă este concepţia marelui violonist reiese deci, 
chiar dacă am face abstracţie de alte argumente, din succesele 
pe care le dobîndea şi faima de care s-a bucurat. 

După 50 de ani de la moartea sa, Tartini, fostul lui elev, în 
ciuda faptului că un violonist ca Locatelli urcase registrul viorii 
pînă la poziţia a XVII-a, preferă să se menţină la limita prime- 
lor trei poziţii recomandate de Corelli. 

Unii muzicologi moderni, ca Marc Pincherle, sînt de părere 
că concepţia lui Corelli este perfect valabilă şi astăzi?, iar Pablo 
Casals afirma, nu demult: „interpretarea unei lucrări este o 
succesiune de expresii asemănătoare nuanţelor vocale şi diferi- 
telor gesturi care însoțesc vorbele: o întrerupere, o întrebare, 
o accentuare“3. Marele muzicolog B. Asafiev scrie într-una din 
lucrările sale: „Cînd spunem despre un violonist că vioara lui 


i Lettres familières de Martinelli, cit. în Pincherle Marc — Corelli, 
Ed. Felix Alean, Paris, 1933. 

2 Mare Pincherle — Op. cit., pag. 113. 

3 J. M-a Corredor — De vorbă cu Pablo Casals, ESPLA 1951, pag. 
278. 

cîntă asemenea unei voci omenești, îi aducem astfel elogiul 
suprem “.. 

Dar Corelli ştia să utilizeze, cu mare abilitate, nu numai re- 
sursele vocii omenești şi ale artei cîntului, ci orice îi oferea 
domeniul muzicii, dacă se putea încadra în concepţia sa este- 
tică. Sonoritatea frumoasă a viorilor maeștrilor lutieri din Cre- 
mona l-a determinat să prefere, ori de cite ori se putea, sunetul 
coardei libere. În compoziţiile sale, cursul melodiei se desfăşoară 
în aşa fel încît coarda liberă să răsune cît mai des, după cum 
se poate vedea din următorul fragment reprodus exempli gratia. 


Sanata fr. 6, 0p-8 


Allegro Esep Bez SR 
4 5 sE ange = ea. se 
St "en EL = E 


ien 


Aceeaşi atracţie pentru sunetul natural al viorii l-a hotărît 
să întrebuinţeze foarte rar vibrato şi glissando. 


Stilul lui Corelli se răspîndește repede nu numai în Italia, 
ci şi dincolo de graniţele peninsulei şi este adoptat de mulţi 
mari instrumentiști şi compozitori. Influenţa sa o găsim în Ger- 
mania pînă la Johann Sebastian Bach. Pentru Bach, ca și pentru 
Corelli, nu există limite principale între melodia destinată unui 
instrument şi aceea scrisă pentru voce.2 Tratarea vocală a viorii 
sau, cu alte cuvinte, voinţa de a obţine de la acest instrument, 
în limitele ambitusului vocal, expresivitatea și căldura speci- 
fice vorbirii umane, precum şi preferința pentru sunetul na- 
tural al viorii apar la Bach destul de clar în concertele în la 
minor, în mi major şi în sonatele pentru vioară solo. 


În Franţa, violonişti de seamă ca J. B. Anet, fost elev al 
lui Corelli, Mondonville, Leclair, Gavinies si italienii Ferrari și 
Viotti, stabiliți un timp la Paris, au contribuit la formarea 
şcolii franceze de vioară, în care se regăsesc principiile funda- 
mentale ale lui Corelli. 

Cu timpul, concepţiile oamenilor se schimbă o dată cu evo- 
luția societăţii, iar sentimentele lor sînt determinate de dialec- 
tica factorilor sociali existenţi, la un moment istoric dat, re- 
zultă deci și stilul în artă, care într-o privință nu este decît 


1 B. Asafiev — Intonaţia, pag. 9. e 
2 Szabolcsi Bence — Bausteine zu einer Geschichte der Melodie, Ed. 
Corvina, Budapesta, 1959, pag. 102. 

un ansamblu de procedee artistice, capabile să exprime gîn- 
durile şi sentimentele oamenilor dintr-o anume epocă, evolu- 
iază. Cu toate acestea, la sfîrşitul secolului XVIII, stilul lui Co- 
relli mai putea să dea violonişti mari în ţări ca Franţa sau Ger- 
mania, unde fusese altoit pe elemente noi, dar nu mai era apt 
să exprime sentimentele mai vii, pasionate, şi noile concepţii de 
viaţă. Spre a-i da o nouă vigoare, s-ar fi putut recurge la alte pro- 
cedee, fără a părăsi ceea ce, în școala lui Corelli, era funda- 
mental artei interpretative și adecvat timpurilor noi — trans- 
formarea instrumentului într-un organ al sufletului omenesc, 
aidoma vocii. Dar, deşi înainte de Corelli, și după el, au fost 
născocite o seamă de procedee ca pizzicato, flageolete naturale 
simple şi duble, unele forme de staccato şi efecte pitorești obți- 
nute prin imitarea altor instrumente — de pildă Biagio Marini 
imita lira — care îmbogățeau posibilităţile expresive ale viorii, 
— marii reprezentanţi ai școlii clasice, Rodolph Kreutzer, Pierre 
Baillot, Charles Lafont şi chiar Ludwig Spohr refuzau să le 
întrebuinţeze considerîndu-le superficiale si de prost gust. 
Charles Dancla relatează în memoriile sale, că Baillot își as- 
tupa urechile cînd auzea un violonist făcînd pizzicato cu mîna 
stînga, emiţind sunete armonice sau executind un staccato lan- 
sat. 

O altă caracteristică a artei violonistice italiene, de care 
trebuie să ţinem seama într-un studiu asupra lui Paganini, este 
maniera de a improviza, pe o melodie dată, diferite variaţiuni 
şi ornamentări. Apărută sub influenţa stilului vocal, care ajun- 
ge la o mare virtuozitate, în epoca rococo, prin cîntărețe ca 
Faustina Bordoni şi cîntăreţii castraţi Farinelli şi Caffarelli, iar 
în timpul lui Paganini prin Luigi Marchesi, Girolamo Crescentini 
şi cîntăreţe ca Pasta, Malibran sau Sontag, maniera improvi- 
zării la vioară era practicată cu măiestrie încă de pe vremea 
lui Corelli. 

într-o lucrare din anul 1687 Jean Rousseau ne-o descrie 
astfel: „pe note puţine, muzicianul lucrează ca pe o canava, 
umplînd cîteodată subiectul său de acorduri într-o infinitate 
de feluri; mergînd din diminuvări în diminuări, uneori găsește 
arii foarte mişcătoare şi mii de alte variante, pe care i le fur- 
nizează, fără nici o premeditare, geniul său“!. Corelli folosea 
acest procedeu în mișcările lente spre a da melodiei tensiune 
şi mai multă expresivitate. Despre stilul în care erau executate 


1 Szabolcsi Bence — Op. cit., pag. 133. 

sonatele sale, Hubert le Blanc scrie că Geminiani, interpretînd 
sonate de Corelli, introducea tot felul de desene născocite de 
el şi astfel „spiritul era fermecat iar sufletul satisfăcut“. 


Practica aceasta ducea însă la urmări neașteptate. Erau vio- 
loniști care, susținuți de o mare abilitate tehnică, se lăsau pur- 
taţi de o fantezie neîngrădită într-un vîrtej de pasaje și orna- 
mente. De la recomandarea lui Zacconi, făcută într-o lucrare 
din anul 1622: „formarsi un canto al suo modo“ (să formeze 
o melodie în felul său) în cadrul temei date de compozitor, se 
ajunsese pe la 1720 la ciudata concepţie: „chi non varia miglio- 
rando tutto quella che canto, non e un grand uomo“ (cine nu 
variază, ameliorînd tot ceea ce cîntă, nu este un om mare). Pro- 
cedeul devine deci obligatoriu, în ori ce mișcare a unei piese 
muzicale, sub grava sancțiune pentru interpretul neconformist 
de a fi considerat un om mic, fără valoare. Consecințe rele 
erau inevitabile. Într-o critică franceză, făcută în acea epocă 
asupra interpretării sonatelor lui Corelli, se spunea: „Sonaţele 
lui pentru două instrumente, vioară și bas cifrat, nu trebuie 
să fie cîntate decît de o singură vioară, care împodobește cît îi 
place; aceeași partidă ar deveni confuză dacă ar fi cîntată de 
mai multe instrumente care ar face ornamentări diferite“t. 


Cum în artă orice procedeu devenit manieră are tendința 
de a duce arta la un declin accelerat, la începutul secolului 
XIX, orchestrele italiene nu mai erau capabile să execute în 
mod acceptabil o operă sau o simfonie de Mozart Ludwig 
Spohr, vizitînă Roma în anul 1816, a rămas uimit cînd a auzit 
instrumentiştii italieni introducînd mereu și pretutindeni tot 
felul de ornamente „încît piesa executată nu mai era de recu- 
noscut“. În această privință, Italia rămăsese cu mult în urma 
țărilor din nord: Boemia, Austria şi Germania, care aveau or- 
chestre excelente. 


Se constată astfel că școala clasică italiană de vioară își 
pierduse vitalitatea, că ceea ce la Corelli și elevii săi fusese 
principiu fecună, ajunsese la epigoni — simplă manieră, adică 
o cauză de decădere artistică și o piedică în calea progresului. Iar 
societatea nouă burgheză în ascensiune, cu energia ei neostoită, 
cu voința ei de a trăi activ viața în toată plenitudinea, avea 
nevoie de o nouă artă a viorii, de o muzică nouă, care să ex- 


1 Marc Pincherle — Op. cit., pag. 123. 

prime concepţia de viaţă care o anima şi sufletul său pasionat. 
Era necesar ca munca lui Corelli să fie refăcută. Trebuia să 
apară o nouă personalitate, dotată cu geniu și putere de sinteză, 
care să reunească într-o unitate artistică, subordonată modului 
de a gîndi și simţi din pragul veacului XIX, tot ce se realizase 
în tehnica și arta viorii în decurs de mai mult de un secol. Şi 
de pe acest piedestal înalt și solid să dea violonisţicii un nou 
avânt. 
Acesta a fost Niccolò Paganini. 


Capitolul XVI 


INOVATORUL 


Paganini este destinat carierei de violonist într-o epocă de 
democratizare a muzicii, adică atunci cînd muzica devine un 
bun al marelui public, în epoca Revoluţiei franceze. Şi această 
împrejurare hotăritoare a acţionat în două direcţii asupra per- 
soanei artistului şi asupra caracterului artei sale. 

Paganini, după cîte ştim, este cel dintîi copil-muzician care 
anunţă un concert (31 iulie 1795) făcînd apel la public să-l 
susțină ca să-și poată continua studiile. 


Nu mai sîntem în epoca feudalo-clericală cînd copilul, viitor 
muzician, este crescut și educat în şcoala de muzică de pe lîngă 
vreo instituţie pioasă, ca la Veneţia sau Napoli, nici măcar 
ajutat din fondurile vreunei instituţii sau de un nobil. Mecena 
al său este marele public anonim și iubitor de muzică. 


Astfel Paganini se formează în afara academismului uscat 
al şcolilor, mai mult prin sine însuşi, autodidact. Putem presu- 
pune că a primit de la modeştii săi profesori Cervetto și Costa 
tradiția unor procedee violonistice, ignorate sau nesocotite în 
şcolile de muzică sau de marii interpreţi clasici.! Sînt frecvente 
cazurile în care se găseşte la artiști mărunți, dar pasionaţi de 
arta lor, amintirea unor mijloace artistice străvechi, uneori de 


i Ni se pare interesant de menţionat că, în anul 1796, apare la Roma, 
sub numele lui Francesco Galleazzi, Elementi teorico-prattici di musica 
con un saggio sopra Parte di suonare il violino analizzata ed a dimostra- 
bili principi ridotto (Elemente teoretico-practice de muzică, cu un studiu 
asupra artei de a cînta la vioară, analizată și redusă la principii de- 
monstrabile), în care se tratează despre sunete armonice, arpegii, orna- 
mente, stil. 

secole, pe care curentul timpului le-a înlăturat din practica 
artei, așa cum curentul apelor aruncă uscăturile la țărm. De la 
Cervetto sau de la Costa a putut învăţa tehnica imitaţiunilor, 
a pizzicatoului sau a flageoletelor simple. 

Ceva mai mult, este sigur că Paganini a cunoscut de timpu- 
riu o bună parte din literatura violonistică a maeștrilor mai 
vechi, în care se află asemenea procedee; fiind scrisă într-o teh- 
nică mai uşoară, și care nu depășea poziția a cincea, era mai 
accesibilă profesorilor săi iar aceştia au ţransmis-o elevului. 

Iată așadar unele din condiţiile în care s-a format artistul. 

Pe de altă parte, auditorii noi, alcătuiți în covîrşitoare ma- 
joritate din burghezi, aveau nevoie de o altă artă decît aceea 
care se practica în saloanele nobiliare ale lui Ottoboni, la Roma, 
ale lui Bardi, la Florenţa, sau ale lui Giacomelli, la Veneţia. 

Paganini intuiește ce anume poate să atragă, să uimească 
şi să mulțumească marele public și de la primele apariţii în 
sălile de concert, introduce în piesele executate la vioară imi- 
taţii de diverse instrumente precum și onomatopee de păsări 
sau animale, totodată foloseşte pizzicato cu mîna stîngă, fla- 
geolete şi, după exemplul lui Locatelli, extinde registrul viorii 
pînă la ultimele limite îngăduite de tastieră. S-ar putea spune 
că acestea sînt aspecte exterioare ale artei. Desigur. Cum au 
evoluat în mîna și sub concepţia lui Paganini, cum a reuşit să 
Je dea un sens artistic, încât să determine şi pe un clasic rebar- 
bativ ca Baillot să le adopte, vom arăta în paginile următoare. 

În aceste rînduri, am voit să prezentăm numai înrîurirea pe 
care a avut-o asupra formării lui Paganini și a artei violonistice 
noua orientare ideologică și socială determinată de Revoluţia 
franceză — la a cărei izbucnire, în 1789, Paganini avea 7 ani. 
Genova, orașul italian cel mai apropiat de Franţa, în comuni- 
caţie cotidiană cu portul Marsilia, şi cunoscut de timpuriu ca 
oraş iacobin, era mediul cel mai prielnic apariţiei unui mare 
muzician de tip nou. 

Iată care, după părerea noastră, este, în esenţă, răspunsul la 
cele două întrebări preliminare cu care am început explicarea 
personalității marelui muzician. 

Dacă procedeele folosite de Paganini erau cunoscute și de 
alţi violoniști, de ce nici unul din aceştia nu reușeau să le exe- 
cute cu aceeași abilitate, să producă aceleași efecte? Era o în- 

trebare elementară şi naivă care se ivea pe buzele majorităţii 
auditorilor săi. Unii afirmau că o asemenea virtuozitate presu- 
pune un studiu îndelungat și stăruitor. Dar o nu vor fi fost 
aceia care, îmboldiţi de ambiţie, nu vor fi muncit pînă la epui- 
zare, fără a ajunge să realizeze ceea ce Paganini obținea cu o 
uimitoare ușurință? 

Cum legenda lui Tartini, despre diavolul care-i apăruse în 
vis și-i inspirase o sonată, era prea recentă ca să fie uitată şi 
întrucît Goethe readusese la viață, îmbrăcaţi într-o somptuoasă 
haină poetică, pe Faust și pe Mefisto, unii — acei care se mul- 
ţumesc cu cele mai puerile superstiții — au găsit explicaţia 
virtuozității paganiniene în magia neagră. 

Doctorul Francesco Bennati a avut ideea să caute dezlega- 
rea problemei care pasiona pe toată lumea iubitoare de muzică 
în anatomia și fiziologia organismului lui Paganini. În comuni- 
carea făcută la Academia din Paris și în studiul publicat în 
hevue de Paris, din mai 1831, autorul ajunge la concluzia că 
în cazui acesta virtuozitatea se explică printr-o conformaţie spe- 
cială a spatelui, braţelor şi miîinilor violonistului, printr-o ne- 
obișnuit de mare sensibilitate tactică și auditivă, dominate de 
o inteligență pe care ochii vii şi fruntea lată o revelează cu 
ușurință. 

Întrucît constatările unui om de știință sînt de cel mai 
mare interes, îndeosebi atunci cînd observaţiile sale nu se pot 
repeta din cauza dispariţiei subiectului studiat, credem util să 
urmărim pe doctorul Bennati în descrierea anatomiei și fizio- 
logiei corpului lui Paganini. 

Avea o talie mijlocie, dar din cauza slăbiciunii părea mai 
înalt. Capul mare era susținut de un gît lung și mlădios, ure- 
chea, admirabil alcățuită ca să primească undele sonore, avea 
pavilionul larg și adînc cu proeminenţele bine desenate. Umă- 
rul stîng era puţin mai înalt și cînd mîinile atîrnau în jos, bra- 
ţul drept părea mai lung decît cel stîng. Pieptul stîng era mai 
lat decît cel drept. Ligamentele umerilor, ale mîinilor cu ante- 
braţul şi ale capului cu metacarpul, erau neobișnuit de exten- 
sibile. Nina, de mărimea normală, avea degete lungi şi subţiri. 
Paganini o extindea atît de mult încît putea să cuprindă un 
interval de trei octave, iar falangele mâinii sting, care apasă 
coardele, le dădea o mișcare de flexiune extraordinară încît le 
aducea cu ușurință precizie și viteză, în sens lateral flexiunii 

lor obișnuite, fără ca mîna să-și părăsească locul. Dar atît nu 
era deajuns, mai trebuia să aibă și un sistem nervos special. Și 
în adevăr, era o fire nervoasă și de o excitabilitate nemaivăzută; 
el însuși spunea că are „nervii foarte sensibili“ și „o imaginație 
exaltată“!. 

Goethe, comentînd studiul doctorului Bennati, scria compo- 
zitorului Zelter: „talentul muzical al acestui om unic a fost aju- 
tat de conformaţia corpului şi de proporția membrelor sale, ceea 
ce i-a permis să exprime necrezutul şi imposibilul“. 

Paganini însă niciodată nu s-a gîndit să atribuie însușirilor 
sale fizice nici măcar talentului, succesele violonistice pe care 
le obținea. Cînd elevul său Camillo Sivori se plingea că n-are 
talent, Paganini îi răspundea: „Nu trebuie talent, ci perseve- 
renţă și studiu“, punind astfel munca înaintea tuturor celor- 
alţi factori care concură la succes. 


Dar oare munca acerbă la vioară să-i fi diformat corpul pînă 
la grotesc, așa cum apare în unele din numeroasele caricaturi 
publicate prin reviste și ziare? Mai cu seamă statueta modelată 
de sculptorul Dantan pare să fi reprodus corpul hidos al unei 
bătrîne vrăjitoare, nu pe al violonistului Paganini. Nu, munca 
nu i-a pocit corpul. În ţinută obişnuită — avînd în vedere că 
el era mai tot timpul cu vioara în mînă, am putea spune în pozi- 
De de repaus — și exceptînd mica denivelare a umărului stîng, 
corpul său avea o conformaţie normală. Însă în timp ce cînta la 
vioară, se transforma. Umărul stîng se ridica și înaințînd mult 
în afară, prindea cu putere vioara înfiptă adînc sub bărbie; cotul 
ajungea în dreptul pieptului, iar nasul coroiat se apleca peste 
coarde parcă spre a ajuta la ţinerea viorii. Atunci se părea că 
mica cutie de lemn este un organ crescut din corpul violonistu- 
lui, că între om și instrument nu mai este vreo deosebire de 
materie. „S-ar fi putut spune că virtuozitatea violonistică a 
devenit corp. Şi întregul corp trăia prin vioară. Se simţea că 
fiecare nerv este în excitație, că fiecare os din întregul schelet 
este astfel dispus încît să servească interpretării “2. 

Auzul său era de o sensibilitate extremă; auzea sunetele cele 
mai slabe chiar de la o distanţă mai mare, iar dacă i se vorbea 
mai tare simţea în urechi o durere insuportabilă. 


1 Napoli, 22 iunie 1821, scrisoare către Germi. 

2 Karl Stork — Musik und Musiker in Karikatur und Satire, pag. 52. 

3 Siegfried Eberhardt — Paganinis Geigenhaltung, Berlin, 1921, 
pag. 59. 

Încă de pe cînd era copil îşi punea probleme de sonoritate. 
Se obișnuise să asculte iscoditor sunetele viorii, vibrarea dife- 
rită a coardelor de grosime variată, în acordaj normal, în cvinţă 
sau în scordatura, un sistem de acordaj neregulat și arbitrar. 
„Studiam să descopăr poziţii cu totul noi și nemaiîntilnite, care 
să dea o sonoritate, să uimească pe oameni“, va spune el mai 
târziu. Căutînd mereu sonorități noi a dobîndit Chopin acea ine- 
galabilă artă pianistă ale cărei caracteristici se regăsesc în parte 
în compoziţiile sale, iar în timpurile mai recente, tot așa a pro- 
cedat violoncelistul Pablo Casals, după cum povestește el însuşi: 
„Acasă făceam o muncă de cercetări şi de revizuiri personale, 
Începînd să-mi creez o tehnică pentru folosinţa mea. Am vrut 
să dau braţului drept toată ușurința necesară. Am întreprins, 
în același timp, o revizuire a digitaţiei, a poziţiei și a funcţio- 
nării degetelor de la mîna stingă, întemeindu-mă întotdeauna 
pe ceea ce mi se părea simplu şi firesc“1. 

Nici copilul Paganini nu accepta metoda de învățămînt a 
profesorului său Costa: „principiile sale mi se păreau adesea con- 
tra naturii“, va spune biogratului său Schottky. 

Părăsirea normelor consacrate, dar care contrazic alcătuirea 
şi fiziologia organismului uman, întoarcerea la natură și preocu- 
parea pasionată de probleme de sonoritate sînt atitudini carac- 
teristic romantice. De aceea Paganini nu putea găsi îndrumă- 
rile de care ar fi avut nevoie decît tot la un artist romantic, 
sau cel puţin preromantic. Acesta a fost Pietro Locatelli. Din 
păcate, virtuozul acesta, fost elev al lui Corelli, dar ca tempera- 
ment și concepţii la anţipodul maestrului său, a fost puţin stu- 
diat. Despre arta sa şi caracterul ei preromantic vorbesc aproape 
numai cele două lucrări celebre, Arta viorii şi Arta nouă a modu- 
iaţiei, aceasta din urmă tipărită la Paris sub titlul Capricii 
enigmatice. 

Paganini a studiat aceste lucrări cu migală şi le-a imitat 
chiar. Locatelli nu realizase însă decît o tehnică nouă, nu și o 
unificare, o întrepătrundere între muzică şi tehnică. Faptul nou 
care trebuia împlinit era integrarea factorilor tehnici noi într-o 
unitate estetică expresivă, a cărei justificare să se afle în ea 
însăși. 

Cu o sută de ani mai înainte, Girolamo Frescobaldi, un vir- 
tuoz al orgii și clavecinului, studiase de asemenea toate posi- 
bilităţile instrumentelor şi prin geniul său reușise să fuzioneze 


1 J, M-a Corredor — Op. cit., pag. 33. 

cuceririle sale tehnice cu imaginea poetică exprimată în sunete. 
Virtuozitatea sa — spune Luigi Ronga — „nu prețuia numai 
ca o exaltare a unui fapt tehnic, ci ca un mod de manifestare a 
personalităţii, din care răsare o creație mult mai nouă decît 
toate care au precedat-o“1! 

Același proces de unificare reuşise contemporanul lui Loca- 
telli, genialul Johann Sebastian Bach, care apărea nou, spune 
Marc Pincherle, într-un studiu „J. S. Bach şi vioara“, pentru 
că împingea procedeele tehnice la punctul extrem al posibilită- 
ţilor lor și mai cu seamă din cauza conţopirii pe care o realizase 
cu plenitudine între tehnica nouă și muzică. 

Paganini, ca și mari săi predecesori, a reuşit, prin observații 
şi studii pasionate, să supună intenţiilor sale toate mijloacele 
tehnice existente sau descoperite de el și să obțină față de in- 
strument acea libertate care condiționează exprimarea artistică 
a gîndurilor şi sentimentelor artistului. Aceasta au înţeles acei 
care l-au văzut și l-au ascultat. 

Iată mărturia lui Schumann, a cărei valoare documentară 
constă îndeosebi în faptul că a fost exprimată în prefața la 
Studii după Capriciile lui Paganini, op. 3: „Numai după ce au 
fost învinse toate dificultățile mecanice, fantezia va putea să-și 
dea un elan sigur şi ușor și să răspiîndească asupra lucrului său 
viaţă, lumină și umbre și să se libereze fără efort de ceea ce îi 
reţine zborul“2. Și nu este lipsit de interes să precizăm că Schu- 
mann avea 19 ani cînd l-a ascultat pe violonistul din Genova. 

Pictorul şi subtilul meloman Delacroix ajunge la aceeaşi pă- 
rere în ce privește propria sa artă, după ce ascultase pe virtuoz. 

Paganini a fost singurul virtuoz violonist care n-a întîmpi- 
nat nici o dificultate, ci a fost stăpînul unei desăvîrșite libertăţi. 
Cronicarul Gazetei Piemonteze din 14 februarie 1818, scria cu 
privire la concertul dat de Paganini cu două seri înainte la Tea- 
trul Carignano din Torino: „trece prin cele mai grele dificultăţi 
cu o libertate nespusă“. 

Aceasta era consecința directă și firească a faptului că, în 
timpul interpretării unei piese muzicale, corpul său se afla într-o 
completă lipsă de crispare, liber de orice constrîngere. 


1 Luigi Ronga — Grandezza e solitudine di Girolamo Frescobaldi, in 
Rivista musicale italiana, 1954, pag. 29. 

2 Robert Schumann — „Studien“ nach Kapricien von Paganini, op. 3, 
Peters, pag. 3. 

Poziţia lui Paganini nu era elegantă ca a lui Kreutzer, Bail- 
lot sau Spohr, însă nici lăbărțată, cum îl prezintă o caricatură 
engleză, într-o atitudine pe care Paganini o califică bufonă, 
stranie.! Acorda corpului toată libertatea necesară; sprijinit pe 
piciorul stîng, ţinea piciorul drept înainte și bătea măsura. 
„După maniera în care se așeza“ — scrie Fétis — „sprijinindu-se 
pe un șold, după dispoziţia braţului său drept și a mîinii pe 
capra arcușului, s-ar fi crezut că conducerea arcușului ar fi tre- 
buit să fie stîngace și brațul rigid, dar îndată se observa că 
braţul şi arcușul se mişcau cu o supleţe egală și că ceea ce părea 
a fi rezultatul vreunui defect de conformaţie, era datorat unui 
studiu aprofundat a ceea ce era cel mai favorabil pentru efec- 
tele pe care artistul voia să le obțină“. 


Guhr ne spune că Paganini executa staccato, pornind de la 
vîrf, apăsa arcuşul cu putere pe coardă, ţinîndu-l cu policele 
şi degetul arătător al mîinii drepte și făcea să se audă un stac- 
cato surprinzător și absolut original. „El arunca arcușul pe 
coardă, îl făcea să sară și să parcurgă gama cu o iuţeală de ne- 
crezut, încît notele păreau că se rostogolesc ca tot atîtea perle. 
Cînd arunca arcuşul în sus, îl ţinea cu trei degete, iar degetul 
mic făcea contrapresiune“, 

Violonistul şi pedagogul Jean-Charles Dancla, printre alţii, 
a notat precizia cu care conducea Paganini arcușul. „Ce preci- 
zie, ce siguranță în arcuș. Ştia să dea arpegiilor sale o mare 
perfecţie și rotunjime în sunet, folosind jumătatea arcușului“. 


Este demn de reţinut informaţia dată de Dancla în privința 
împrejurării că Paganini executa arpegiile cu o jumătate din 
lungimea arcușului și este instructiv să apropiem această ma- 
nieră de a lui Pablo Casals. Criticînd pe violoniștii și violonce- 
liştii care foloseau încontinuu arcuşul pe toată lungimea lui, 
Casals spune: „Arcușul este un element pentru execuţie şi tre- 
buie întrebuințat după particulariţăţile și nevoile muzicale ale 
bucății interpretate. Trebuie imprimată mișcărilor mîini drepte 
posibilitatea specifică de expresie și, în acest scop, să se adauge 
partea arcușului corespunzătoare ideii muzicale exprimate de 
fiecare notă“?. 

În pasagiile legato, Paganini parcurgea coardele cu siguranță 
şi precizie, iar cînd trebuia să atingă trei coarde dintr-odată, 


i Londra, iunie 1831, lui Germi. 
2 3. M-a Corredor — Op. cit., pag. 288. 


169 


cînta cu extremă vigoare. Ca şi Corelli, Paganini folosea ade- 
sea frumuseţea sunetului plin și rotund al coardei libere. 

Importanţa pe care o acorda Paganini conducerii arcușuliui 
reiese nu numai din variatele trăsături de arcuș, care umplu 
compoziţiile sale, dar şi din faptul că i-a consacrat un adevărat 
studiu. pe cîntecul popular genovez Barucaba, dezvoltat în cele 
60 de variațiuni. Se știe că şcoala lui Corelli stăruia îndeosebi 
asupra arcușului la coardă, lung, care, după expresia lui Somis, 
în mînuirea lui Corelli îţi tăia respiraţia. Paganini fără să negli- 
jeze arcușele lungi, dădea o egală importanță manierei staccato, 
folosind larg toate feluriie de staccato. A creat o trăsătură de 
arcuş care-i poartă numele, a cărei caracteristică apare clar în 
fragmentul ce reproducem mai jos, unde arcuşul este distribuit 
pe grupe de cîte 3 șaisprezecimi în patru timpi, deși la bază 
avem o grupare de cîte 4 șaisprezecimi în trei timpil. 


d sia Cpriciul 16 


EE Se 
p 

Paganini a mai creat acea formă de staccato, numită staccato 
volant, în care cu un strich se execută mai multe note, lăsînd 
impresia că fiecare este emisă din zborul arcuşului, dînd pasa- 
jului astfel executat o grație strălucitoare ca în următorul frag- 
ment: 


ip = 


3 DO 


În cele două măsuri extrase din partea II a Capriciului nr. 21, 
arpegiul început într-un legato hotărît, bărbătesc, se desfăşoară 
în continuare cu oarecare cochetărie gingase prin staccato vo- 
lant. ; 

Paganini, după cum am spus, ținea vioara cu umärul stîng 
mult ridicat şi împins înainte. Locul unde sprijinea bărbia nu 


1 Asupra acestei probleme K. I. Mostras — 24 de Capricii pentru 
vioară solo de N. Paganini. Comentar metodic. Moscova, Muzghiz 1959, 
pag. 103. 

Moser Andreas — Methodik des violinspiels, B. & H. Leipzig, 1920, 
partea I, pag. 34. 

se poate preciza. Siegfried Eberhardt, orientîndu-se după dife- 
rite portrete în desen ale lui Paganini afirmă că o punea aproape 
de mijlocul viorii, la dreapta cordarului. 

Sînt însă desene care ne arată că fixa bărbia în partea stîngă 
a cordarului. (Ex. caricatura engleză din 1831). Vioara lui Pa- 
ganini prezintă ştersături şi rosături pe partea stîngă a corda- 
rului, fapt ce lasă nelămurită această chestiune şi dovedeşte 
numai — ceea ce afirmă şi Franz Farga — că Paganini nu folo- 
sea mentonieră. Se știe că Tartini și Cramer puneau bărbia la 
dreapta. Numeroase metode dintre care cităm pe a lui Leopold 
Mozart (1756) și J. A. Fenkner (1803) recomandau poziţia 
aceasta. S-ar putea ca Paganini să fi folosit ambele poziţii după 
împrejurări. 

Degetele sale osoase cădeau pe tastieră ca o gheară puter- 
nică. „Cînd făcea octava cu primul şi al treilea deget, ca să 
ajungă să facă o serie de decime în susul gîtului viorii, degetele, 
mereu verticale și perfect plasate, nu se ridicau decît atunci 
cînd era absolută nevoie“ (Dancla). După exemplul lui Paganini, 
azi, toate școlile de vioară recomandă cea mai mare economie 
în mișcarea degetelor. 

Avea o digitaţie cu totul aparte, fără asemănare cu a celor- 
lalţi violonişti: cîteodată un deget încăleca peste celălalt, altă 
dată, cu un singur deget făcea mai multe note sau folosea ca 
la chitară și degetul cel mare. Dancla, care l-a audiat pe virtuo- 
zul genovez, ne spune că acesta executa octavele paralele cu 
degetul 1—3, după regula așa-numită Fingersatz-Oktaven, iar 
L lampolski afirmă că, în mod obişnuit, Paganini folosea dege- 
tele 1—4, ca la chitară. 

Noi credem că Paganini nu se supunea vreunei norme stricte 
de digitaţie, ci întrebuința degetele care într-o împrejurare dată 
îi dădeau execuţia cea mai ușoară și mai potrivită scopului 
urmării. 

Dintre efectele pe care le realiza, cel mai mult au impre- 
sionat pe contemporani pizzicato cu mîna stingă, executat sin- 
gur sau ca acompaniament la melodia cîntată din arcuș, duble- 
flogeolete și interpretarea unei piese întregi numai pe coarda 
sol. Ne amintim uimirea și încîntarea lui Blangini, exprimate 
în scrisoarea trimisă la Paris în 1808. 

Pizzicato cu mîna stîngă era un procedeu cunoscut, de care 
este legat numele violonistului italian Niccolò Mestrino (1748— 
1790) deşi se pot cita și exemple mai vechi. Era însă foarte limi- 
tat și neadaptat de toţi violoniștii. Paganini, fie că l-a redesco- 


171 


perit ca o consecinţă a practicii chitarei, fie că l-a reluat de la 
predecesorul său, i-a dat o extindere şi o strălucire care n-au 
fost depășite pînă în prezent. În compoziţiile sale găsim tot 
felul de combinaţii de pizzicato cu diverse trăsături de arcuş. 
Iată o alternare de arco şi pizzicato cu o sonoritate de un colorit 
greu de realizat de unii interpreţi,care o omogenizează, fie lo- 
vind scurt şi ascuţit cu vîrful arcușului notele însemnate arco, 
fie ciupindu-le cu degetul mîinii drepte. 

Astfel însă se schimbă caracterul expresivităţii voite de com- 
pozitor. 


Var. 9 


Piu vivo v Căpriciul 24 
E Pata Prey te, tal 
Sie MA zi ES Le e f d = 
îi eg Kabes RE K 


Uneori îmbină efecte de legato şi pizzicato, ca în extrasul 
de mai jos, în care discursul este brusc întrerupt de un pizzi- 
cato, tocmai cînd își ia elan, ca într-o scenă bufă, în care un 
glumeţ ar şicana pe orator. 


Var. 3 ER Barucaba 
arco arco iz au Co pi A Pi 
pizz. p piz. e? 
ee CES, 
EE i 


Paganini a întrebuințat pentru prima dată la vioară un pro- 
cedeu de autoacompaniere în care interpretul cîntă în același 
timp, o parte cu arcușul şi cealaltă parte în pizzicato cu dege- 
tele mîinii stîngi, procedeu care l-a determinat pe compozitorul 
Felice Blangini să scrie: „în timp ce scoate din vioară note 
foarte dulci, depășește dificultăţile harpei şi, cu degetele miîinii 
stîngi, face să răsune un tril argintiu pizzicato“. Cu acest pro- 
cedeu a îmbogăţit coloritul viorii şi a dat interpretărilor sale 
o expresivitate cu totul nouă şi impresionantă. 

În pasajul celebru din Nel cor più non mi sento, scris în 
aceeași formă de dueti, pe care-l reproducem mai jos, după o 
tiradă pizzicato, în treizecidoimi, apare un tril pizzicato, a cărui 


1 Cum le numeşte Paganini — vezi Duetul-minune cf. I. Ilampolski — 
Paganini, Moscova 1961 pag. 201 şi 249 ş.m. Tibaldi Chiesa — Op. cit., 
pag. 431. 

executare cu degetele miîinii stîngi uimea chiar pe marii violo- 
niști. 


Andanta 2 
=> E SR ` 
= E Sia ` Si: 
ei EE Fa e 


A 
one Ess E f 


pizz. 


Cînd executa asemenea pasaje, dovedea o forță prodigioasă 
în degetul al patrulea al mîinii stîngi, chiar cînd celelalte trei 
erau ocupate pe coarde. Datorită acestei însușiri putea să reali- 
zeze cele mai neînchipuite combinaţii. 

Un reuşit efect de virtuozitate dar şi de atmosferă nocturnă, 
cum necesită subiectul, sugerează Paganini în următorul pasaj 
din Le streghe, îmbinînd cu pizzicato culoarea rece şi palidă ca 
lumina lunei a sunetelor armonice. 


Var. 2 


Sunete armonice duble au practicat și alţi violoniști înaintea 
lui Paganini, dar fără să le acorde o importanţă deosebită. 

Violonistul francez Jean Mondonville (1711—1772) intro- 
duce sunete armonice naturale si duble, dar numai la interval 
de cvintă. 

Se mai pot cita numele piemontezului Francesco Ciabrano 
(1723— 21 şi al francezului L'Abbé la Fils (1727—1803), care 
s-au menţinut la aceeași limită. Facem referiri pentru a înve- 
dera că afirmaţia acelor care, spre a diminua pe Paganini, afirmă 
că el n-a inventat nimic, este inexactă. Paganini a practicat 
toate armonicele naturale duble și simple şi a creat pe cele arti- 
ficiale, folosindu-le cu o dexteritate nemaiîntilnită și neîntre- 
cută. „Sunetele armonice duble şi artificiale, seriile de terţe şi 
sexte armonice... nu erau pentru el decît un joc“. (Dancla). 
Armonicele artificiale simple și duble au fost o mare surpriză 

pentru contemporanii lui Paganini. Nimeni nu-şi putea ima- 
gina cum reuşeşte să scoată acele sunete cu un colorit atît de 
neobişnuit. Zadarnice erau căutările violoniştilor. Carl Guhr a 
afirmat că o primă condiţie este ca acordajul coardelor să fie 
perfect; cea mai slabă diferenţă între cvinte face imposibilă 
executarea multor armonice duble. Însă nici el n-a putut da o 
explicaţie satisfăcătoare metodei lui Paganini. Tot acesta scrie: 
„se poate spune cu siguranţă că Paganini datorează exactita- 
tea și puritatea intonaţiei îndeosebi practicării sunetelor armo- 
nice“. Dar în acest mod şi tebnica violonistică a prosperat, căci 
s-a extins diapazonul intervalelor foarte depărtate şi s-a mărit 
posibilitatea utilizării coardei sol. 

Am arătat ce mare extensiune da Paganini mitt stîngi. 
Unii cercetători au căutat să arate că intervale de decime se 
găsesc și la Antonio Lolli sau Baillot; că acorduri de 3 şi 4 note 
făcea chiar și Biagio Marini, cu două secole mai înainte. Dar 
nu aceasta este important. E un fapt stabilit că Paganini nu este 
primul care a introdus în tehnica viorii intervalele îndepăr- 
tate. Locatelli o făcuse înaintea sa. Şi la Johann Stamitz se gä- 
sesc salturi pe intervale mari și se mai pot cita mulţi alți com- 
pozitori-violoniști care foloseau asemenea procedeu. 

Nu este însă greu de observat că la acești violoniști salturile 
au scopul să arate abilitatea pur tehnică a interpretului, nefiind 
deci un procedeu expresiv. Tocmai în aceasta constă deosebi- 
rea dintre Paganini și ceilalţi violonişti. El a opus registrele 
diferite ale viorii ca, din contrastul lor, să apară imaginea muzi- 
cală cu un sens precis bine reliefat, precum întîlnim în Capri- 
ciile nr. 16, 19, Adagioul din Concertul nr. 1 ş.a. 

Paganini creează o tehnică nouă a gamei în octave și decime. 
în această ordine de idei, menţionăm asocierea neobişnuită de 
sexte, terţe şi decime, în registre diferite, folosită în capriciul 
următor: 

. 


Marca 
Ë $ Kë EE Caprieiul 22 
ex e $ Dig Si 
kj T n = m 

Interpretarea numai pe coarda sol a unor piese muzicale ca 
Sonata „Napoleon“ sau Rugăciunea lui Moise, aşa-numitul „jeu 
à monocorde“ („cîntatul pe o coardă“) era unul din tururile de 
forță paganiniene, ca virtuozitate. 

După spusele sale, a recurs la acest procedeu ca răspuns la 
întrebarea Elizei Baciocchi, în seara cînd a cîntat numai pe mi 
şi sol, Scena de dragoste. „O singură coardă n-ajunge talentului 
dumneavoastră?“ — se prea poate să De adevărat. 

Înaintea sa, violonistul Lolli folosise executarea numai pe 
coarda groasă a viorii în Sonate pentru 2 viori, publicate în 
anii 1779—1780. 

Și J. S. Bach fusese ispitit de sonorităţile speciale ce se pu- 
teau obţine pe această coardă. Pe cînd contemporanii acestuia 
o foloseau rar și cu timiditate, cantorul îi dă, premeditat, între- 
buinţare largă în Sonata în do minor pentru clavecin şi vioară, 
în care un virtuoz, spre a păstra frazei omogenitate, trebuie să 
urce pînă la poziţia a treia. 

Paganini a uzat de toate posibilităţile coardei sol, atît în 
sunete produse prin apăsarea coardei în toate poziţiile pînă la 
limita tastierii, cît și în sunete armonice naturale și artificiale. 
Din uimitoarea sa virtuozitate în folosirea coardei sol, el n-a 
făcut niciodată un secret profesional, ci a explicat, chiar printr-o 
scrisoare, că se datoreşte exerciţiului îndelungat. „Auditorii mei 
nu oboseau să asculte operele mele, scrise pentru această coardă; 
şi, fiindcă repetam sonatele mele fără pauză, am ajuns la acea 
ușurință, care pentru voi nu trebuie să mai aibă nimic surprin- 
zător“. 

Cu toate progresele făcute în folosirea poziţiilor înalte prin 
inovațiile îndrăzneţe ale lui Locatelli, violoniștii se mențineau, 
de preferință, în registrul mediu, cu rare incursiuni în poziția 
a VII-a, precum făceau un Geminiani sau un Leopold Mozart. 
Este adevărat că înălțimea la care se urcase Locatelli nu era 
accesibilă oricui şi așa cum se prezenta la acest violonist, nici 
nu părea să aibă vreun sens estetic. 

Chiar dacă unii mai îndrăzneţi încercau, ca violonistul fran- 
cez I/Abbe le Fils, posibilitățile expresive ale poziţiei a IX-a, 
n-o făceau decît în treacăt şi realizările nu erau destul de con- 
vingătoare ca să obţină adeziunea majorităţii şi să înlăture iro- 
nii critice ca acelea pe care le făcea Quantz. 


Paganini reia de la Locatelli ideea şi exploatează toate re- 
sursele poziţiilor înalte ale viorii. 

Întrucît virtuozul violonist genovez era preocupat de pro- 
blema expresivităţii, el a recurs la toate procedeele care puteau 
să-l aducă la acest rezultat, ceea ce a determinat pe unii, invi- 
dioși desigur, să-l considere lipsit de gust și chiar să-i dea 
epitetul de şarlatan. 

Unul din aceste procedee este întinderea coardei în alt ton 
decît acela pentru care este destinată, adică ceea ce se numește 
scordatura. Violoniștii renunţaseră la aceasta. J. S. Bach o folo- 
sise în Trioul în sol, scris în epoca Căthen, pentrucă voise să 
dea interpretului posibilitatea să uzeze la maximum de coardele 
libere, care coincid cu tonica si dominanta în care este scris 
trioul. A mai recurs la scordatura în penultima din cele şase 
suite pentru violoncel, intitulată „Suita discordabilă“. 

După cum se vede, artiștii geniali au concepţii asemănă- 
toare și nu dispreţuiesc nici un procedeu, dacă îi conduce la un 
rezultat artistic superior. 


Paganini, în Variaţiuni la rugăciunea lui Moise, acorda pe 
sol în si bemol şi îl muta în locul coardei la, „scoţînd un timbru 
dulce şi pătrunzător“ (Dancla). În Concertul nr. 1, vioara, fiind 
acordată cu un semiton mai sus decît acordajul normal, executa 
partida sa scrisă în re major, în timp ce orchestra acompania 
în mi bemol major. Astfel, Paganini realiza o diferență de cu- 

loare, mai strălucitoare, în favoarea viorii, și o mai 
dimeccrd  Jargă folosire a coardelor liberet. 
Redăm mai jos un fragment dintr-o reducţie pen- 

Fe tru vioară şi pian spre a se vedea procedeul: 


Allegro maestoso 


A A 
Violino EE EE dee 7 
A 


Piano 


J 
D xA 


Paganini avea un vibrato-tremurat asemănător cu vocea 
omenească și întrebuința cu mare abilitate glissando. 
Coardele folosite de Paganini erau subțiri și bine proporțio- 


1 Andreas Moser — Op. cit., partea Il, pag. 44. 

nate între ele; n-a întrebuințat coarde groase decît la începutul 
activităţii sale. Obişnuia să le pregătească dinainte, întinzîndu-le 
pe o vioară pînă la tonul necesar. Coarda sol o acorda în acest 
ton, dacă era destinată lui sol, dar o acorda în la dacă-i trebuia 
la. Astfel, atunci cînd voia să interpreteze Rugăciunea lui Moise, 
spre pildă, recurgea la coarda pregătită în si bemol, pe care o 
trecea la vioara Guarneri. În modul acesta reușea să menţină 
acordajul perfect. 


Pe de altă parte avea o extraordinară abilitate să-și acor- 
deze vioara, chiar în timpul execuţiei, fără să fie observat. 


Călușul său era mai puţin curbat decît la ceilalţi violoniști, 
ceea ce îi permitea să se miște cu uşurinţă în poziţiile cele mai 
înalte și să atingă trei coarde dintr-o dată. 

Arcușul era cel obișnuit, aşa cum îl perfecţionase Tourte, 
însă cu vreun centimetru mai lung. 


Paganini a dat o specială atenţie educaţiei ochiului şi memo- 
riei. Se ştie ce efort se cere în practica muzicală acestui organ; 
obligat să citească în același timp vertical armonia şi orizontal 
melodia cu toate indicaţiile de digitaţie, de arcuse, cînd e vorba 
de vioară, diferitele semne de nuanţare și frazare, ochiul merge 
totdeauna înaintea degetelor. Dacă este bine antrenat, ochiul 
este un auxiliar preţios, altminteri e un factor de continue şi 
supărătoare dezordini. 


Paganini era capabil să citească la prima vedere orice piesă 
nouă, oricît de dificilă ar fi fost, și s-o interpreteze în mod 
desăvârşit. Faptul acesta părea atît de surprinzător încît în anul 
1814, în Allgemeine musikalische Zeitung, un cronicar muzical 
îşi exprima mirarea și neîncrederea că Paganini interpretează 
„la prima vista“, cele mai grele cvartete de Beethoven. 

Memoria sa era fenomenală şi a surprins auditoriul, inter- 
pretînd pe dinafară cele mai multe piese, fapt neobișnuit pe 
vremea aceea. Dar memorizarea pieselor era încă un factor 
care dădea libertate fanteziei, viaţă şi elan interpretărilor sale. 


În privinţa modului cum pregătea Paganini concertele, și 
cum îşi menținea tehnica sa prodigioasă, s-au făcut multe afir- 
maţii inexacte și au circulat multe anecdote amuzante. Secre- 
tarul său Harrys a afirmat că în cele cîteva luni cît a stat ală- 

turi de Paganini, nu l-a văzut, nici nu l-a auzit vreodată stu- 
diind. Se mai povestea că un englez l-a urmărit mai mult timp 
din hotel în hotel, închiriind cameră alăturată de aceea a lui 
Paganini ca să afle modul său de a studia. Speranţele engle- 
zului erau mereu amăgite. Într-o zi a văzut prin gaura cheii că 
Paganini scoate vioara din cutie și începe s-o acordeze. Fericit 
că însfirșit i se va împlini dorinţa, a lipit mai tare ochiul de 
gaura cheii; dar violonistul a repus liniștit vioara la loc, închi- 
zînd cutia. Descurajat și mîhnit, nenorocosul englez a trebuit să 
renunţe la planul său. 

Dar şi afirmaţiile lui Harrys și anecdotele sînt desminţite de 
scrisorile lui Paganini, în care acesta uneori se plingea de lipsă 
de studiu, alte ori anunţa că și l-a reluat. Într-o scrisoare din 
9 martie 1833 — spre pildă — comunica lui Germi că s-a rănit 
la un deget tocmai cînd voia să înceapă exerciţiile în vederea 
concertelor programate la Bruxelles. Cît de serios studia Paga- 
nini, cu cît de mare atenţie își pregătea din timp concertele, 
reiese şi din faptul că pe unele manuscrise a notat digitaţia. 
Cităm ca mărturie manuscriul piesei Cantabile şi Waltzer. 


În rarele ocazii în care simţea că nu stăpînește cu măiestria 
sa obișnuită instrumentul, zicea: „Si Zëtois à Paris, je ne don- 
nerais pas de concert aujourd’hui“ (Dacă aşi fi la Paris, astăzi 
n-aşi da concert). Se pare însă că, în timpul numeroaselor sale 
turnee, și din cauza sănătăţii şubrede, adaptase o manieră de 
studiu mută, adică fără arcuș. În mod obişnuit, Paganini stu- 
dia în mezzo forte, ca să nu ridice prea mult tenisunea coar- 
delor. 

Tot în ce privește modul cum se pregătea pentru concerte, 
ne îngăduim a emite o părere pe care o sprijinim pe o expresie 
întrebuințată deseori de el în scrisori — „să mă pun în starea 
de electricitate (electricismo)“ — și pe faptul că cea mai mare 
parte a timpului liber și-o petrecea cîntînd fie piese solo de alți 
compozitori, fie cvartete, foarte multe cvartete, îndeosebi de 
Beethoven. Paganini îşi întreținea o stare de exaltare muzicală 
continuă, care primind în timpul concertului undele sonore ale 
viorii şi orchestrei, creştea în potenţe şi, reflectîndu-se, emo- 
ţiona pe auditori. Cu alte cuvinte, trebuia să fie mereu sub pre- 
siune afectivă, ca o mașină sub presiunea aburului. 

La repetiţii, Paganini nu executa decât pasajele de ansamblu; 
partea solistică n-o executa decît în seara concertului, ca să nu 
se obosească prea mult şi, probabil, ca să nu-și epuizeze capaci- 

tatea proprie de emoţionare, de care avea nevoie în momentul 
cînd lua contact cu publicul.- 


Avea grijă ca orchestra să fie bine alcătuită în instrumente 
de suflat, timpan şi tobă mare. Era foarte exigent cu instru- 
mentiștii din orchestra care urma să-l acompanieze şi nu tolera 
nici o inexactitate. Pentru cea mai mică abatere oprea orchestra 
şi repeta pînă cînd obținea ceea ce dorea. 


Sînt biografi ca Julius Kaap, spre pildă, care susţin că Pa- 
ganini a fost prototipul artistului exclusiv virtuoz pentru care 
capacitatea de a rezolva cu uşurinţă cele mai grele probleme 
tehnice instrumentale, fără ca auditoriul să le bănuiască exis- 
tenţa, era un scop în sine, nu un mijloc. 


Opinia aceasta a luat naştere chiar în timpul vieţii violonis- 
tului şi după cum putem deduce din relatarea lui Gubr, trebuie 
să fie pusă alături de acele care îl denunţau lumii ca pușcăriaș, 
analfabet și șarlatan. „Mulţi dintr-aceia care admit că posedă 
perfecțiunea tehnică instrumentală“ — scria Gubr — „încearcă 
să nege sau cel puţin să-i conteste meritul pentru ceea ce în 
mod esenţial constituie un mare artist și ca atare noblețea“. Se 
spunea că nu ştie să pună în valoare ideea poetică a compozi- 
Dei, că rare ori reușește să exprime sentimente înălțătoare şi 
frumoase, şi i se imputa că în loc să folosească tehnica drept 
mijloc, o întrebuințează numai spre a uimi, a surprinde fără să 
atingă inima. 

Dar dacă muzicieni de mare merit ca Berlioz și Liszt, Fétis 
Castile-Blaze, Schumann, Meyerbeer şi Schubert au contrazis 
această părere, este de mirare că un muzicolog competent ca 
francezul J. Combarieu a putut să scrie despre un artist pasio- 
nat ca Paganini: „virtuozitatea îi ţinea loc de pasiune şi fla- 
cără interioară“... că „realiza prin exces de tehnică şi la rece, 
ceea ce Berlioz făcea prin supraabundenţă de lirism și imagi- 
nație“. Total inexact. Opinia aceasta sau ignorează pe compo- 
zitorul Paganini, sau face o deosebire, nu ştim pe ce înteme- 
iată, între interpret şi compozitor. Paganini a fost unul din 
marii melodiști de la începutul romantismului; melodia sa e 
încărcată de pasiune si lirism. Şi cum compozitorul creează în 
acelaşi timp cu muzica şi interpretarea ei, este evident că Pa- 
ganini, ca interpret, nu putea fi altfel decît pasionat, liric, așa 
cum îi este şi opera. 

„Cine cunoaşte modul său de a cînta, cunoaște complet pe 
interpret“; — scrie Guhr — „acesta este impresionat în cel mai 
înalt grad de un lirism subiectiv, este imaginea fidelă a artis- 
tului; şi fiindcă în viaţa sa neliniştea și durerea adîncă preva- 
lează iar soarele rareori luminează zilele sale, geamătul, melan- 
colia, sentimentul tristeţii predomină în cîntecul său... astfel 
Paganini desfășoară înaintea noastră firea sa, iar aceasta este 
topită în lirism. Tehnica excepțională a maestrului este însu- 
fleţită de cele mai intime mişcări ale inimii“. lar Gubr a fost 
un violonist merituos, a condus mulţi ani orchestra din Frak- 
furth şi a trăit cîteva luni în preajma lui Paganini, studiind, 
de-aproape, modul său de a cînta. Vorbeşte deci ca un om com- 
petent. 

Paganini spusese cîndva: „Bisogna forte sentire per far sen- 
tire“. (Trebuie să simți tu însuți puternic, pentru ca să faci pe 
alți să simtă). Era de o emotivitate excepțională. Am arătat cum 
îl tulburau sunetele clopotelor sau ale orgii. Uneori, cînd nu 
putea cînta, se mulțumea să asculte vibrînd coardele viorii ciu- 
pite de degetele miinii sale. Prima lovitură de arcuş pe care 
o dădea pe strunę, în sala de concerte sau în intimitate, îl zgu- 
duia ca un curent electric ce i-ar fi străbătut corpul. 'Trăia atît 
de intens actul interpretării, încît la sfîrşitul unei piese, cădea 
istovit pe un scaun și excesiv de transpirat. În noaptea urmă- 
toare concertului, nu putea să doarmă. „Exaltarea (electricismo) 
ce încerc executind armonia magică îmi face un rău cumplit“ 
scria din Manchester prietenului său Germit. 

Interpretarea unei piese este pentru Paganini un adevărat 
act de continuă creaţie, pentru că în părţile solistice, păstrînd 
oarecare schemă, introducea mereu improvizații, după maniera 
marilor cîntăreți italieni și a rapsozilor populari. După cum se 
ştie, un cîntăreţ popular nu cînta de două ori întocmai aceeași 
melodie. Ori actul de creaţie spontană în momentul interpre- 
tării nu este posibil fără o tebnică de virtuozitate. Marii cîntă- 
reţi italieni din epoca strălucită a belcanto-ului erau toţi incom- 
parabili tehnicieni ai cîntului vocal. Virtuozitatea lui Paganini 
trebuie înţeleasă în semnificaţia sa completă, ca mijloc de rea- 
lizarea și întruchipare cît mai intensă, cît mai expresivă, a emo- 
Dei resimţite de artist, ca procedeu esenţial în procesul de exte- 
riorizare al unei mari personalităţi creatoare aşa cum a fost 
genialul fiu al Genovei. 


1 Manchester, 15 ianuarie 1832, către Germi. 

„Noi tindem astăzi“ — zice Paul Bekker — „să subestimăm, 
din punct de vedere cultural, importanţa virtuozităţii, căci noi 
nu o mai cunoaştem decît ca o muncă de reproducere, dar ade- 
vărata virtuozitate, aceea care era vie la Paganini şi la Liszt, 
era creatoare. În ea se manifesta geniul improvizaţiei... în 
aceasta constă marea putere de atracţie a execuţiei de virtuozi- 
tate, în aceasta se află secretul influenţei sale magice asupra 
auditorilor. Perfecţia tehnică este un accesoriu, nu se simte 
decît atunci cînd virtuozul nu improvizează, ci execută compo- 
ziţii străinel. În lumina celor ce preced, nu putem accepta afir- 
maţia că acum 130 de ani virtuozitatea nu era însoţită de o linie 
continuu muzicală şi că efectul său era numai de a ului. Desi- 
gur că am exclus din discuţie virtuozi bizari ca Antonio Lolli, 
care nu produceau decît uimire. Şi Lolli nu este decît un exem- 
plu. Dar cine pune la acelaşi nivel pe Paganini, pe Liszt sau 
pe Chopin cu acest violonist extravagant sau cu seria de pia- 
nişti, aşi ai velocităţii, în frunte cu Thalber, împotriva cărora 
a protestat însuși Liszt, greşeşte. Virtuozitatea lui Paganini este 
una din acele îndeminări tehnice pe care arta, la un anume 
stadiu de dezvoltare, o iscodește dacă nu există, fiindcă îi este 
imperios necesară, este acel aspect al tehnicei despre care Thode 
spunea că se înţelege de la sine spre a se ajunge la plenitudine 
artistică.? 

În concertele publice, Paganini rare ori interpreta compo- 
ziţii străine şi atunci o piesă de Rode sau de Kreutzer. În acest 
caz, nu respecta textul original. În anul 1813, cînd a interpre- 
tat la Teatrul La Scala, Concertul în mi minor, de Rodolf Kreut- 
zer, a introdus atîtea improvizații încît originalul abia se mai 
putea recunoaşte. Eul său dominator și fantezia sa înflăcărată 
îl împiedicau să respecte textul autorului. Paganini nu căuta 
să redea cu toată obiectivitatea concepţia compozitorului, ci să 
prezinte publicului propria sa personalitate; „desidero accen- 
tuare le mie proprie particolarità“ (doresc să accentuez carac- 
teristicile personalității mele proprii) spunea biograiului său 
Schottky. 

Evident că astăzi o asemenea manieră este inacceptabilă. Ca- 
racterul publicului căruia i se adresează defineşte și orientează 
pe artist. Zofia Lissa scrie: „Creatorii epocilor de altă dată 


1 Paul Bekker — La musique, Paris 1929, pag. 182. 
2 Henry Thode — Franz Liszt, Heidelberg, 1911, pag. 19. 

aparţineau cu ideile, modul de judecată şi mijloacele lor de 
expresie timpului lor“! 

Societatea burgheză din prima jumătate a secolului XIX, 
cu individualismul său, cu atitudinea sa superficială faţă de 
muzică, explică maniera lui Paganini. Pe cînd contemporanii 
lui Racine şi Couperin aşteptau liniștiți deznodămîntul unei tra- 
gedii logic calculat și pregătit pe etape sau linia unei melodii 
al cărui curs se desfășura după reguli prestabilite, auditorii lui 
Paganini, neliniştiți şi frămîntaţi de nesiguranța situațiilor me- 
reu schimbătoare, voiau necontenit ceva nou, ceva care să le 
înşele așteptarea, să-i surprindă. 

Caracterizîndu-l pe Charles Philippe Lafont, violonistul de 
stil clasic, cu care a avut o întrecere publică la Milano, în anul 
1816, Paganini spunea: „Cîntă frumos, dar nu surprinde“2. A 
surprinde publicul este una din caracteristicile artei romantice, 
care defineşte şi personalitatea de interpret a virtuozului ge- 
novez. 


În privinţa ritmului şi intonaţiei era de o rigurozitate fana- 
tică. Precizia intonaţiei sale, chiar în registrul cel mai acut al 
viorii, uimea pe cei mai exigent muzicieni. Casals vorbeşte des- 
pre precizia notelor ca despre o mărturie a sensibilităţii instru- 
mentistului. Paganini era de aceeaşi părere. El considera jus- 
teţea ritmului şi a intonaţiei, drept unul din mijloacele cele 
mai puternice ale expresiei artistice muzicale. 


Sunetul lui Paganini era plin şi frumos. „Calitatea sunetu- 
lui“ — spune Fétis — „era frumoasă şi pură, fără să fie excesiv 
voluminoasă, exceptind în anumite efecte, unde era vizibil că el 
îşi adună toate forțele ca să obţină acest rezultat“, iar Dancla 
ne spune că atunci cînd cînta pe coarda sol Rugăciunea lui 
Moise, sonoritatea era dulce şi pătrunzătoare. „Ce căldură sim- 
patică în sunet“, exclamă acesta entuziasmat. Efectul cel mai 
pătrunzător, cel mai emotiv îl obținea nu în interpretarea miş- 
cărilor repezi, ci în adagio. 

Vioara lui Paganini suna ca o voce omenească, fiindcă el nu 
renunțase la învăţămintele şcolii lui Corelli, nici ale lui Fresco- 
baldi care spune că muzica trebuie să fie executată aşa cum se 
„practica în madrigalele moderne“. Paganini realizase această 
unificare superioară între voce şi instrument, impusă de prin- 


1 Zofia Lissa — Fragen der Musikăstethik, Berlin 1954, pag. 75. 
2 Scrisoarea din 3 septembrie 1816, către Germi. 

cipiul unicității muzicii. Un critic muzical german al timpului, 
Rellstab observase că vioara lui Paganini vorbeşte, geme, cîntă, 
iar marele violonist norvegian Ole Bull spune că este imposibil 
să se facă o judecată deplină asupra modului de a cînta al lui 
Paganini fără cunoaşterea artei italiene a cîntului. 

Este deci explicabil de ce forța emotivă a interpretării lui 
Paganini a fost unică. „Puterea aceasta“ — spune Schumann — 
„de a subjuga publicul, a-l ridica, a-l purta şi a-l lăsa să cadă 


n-a mai fost întîlnită în așa mare grad la nici un artist ca la 
Paganini“1. 


1 Aus Roberts Schumanns Briefen und Schriften, Weimar 1956, 
pag. 224. 

Capitolul XVII 


VIRTUOZ LA MICA ORCHESTRĂ ȘI MAREA CHITARĂ 


Dar nu numai la vioară era Paganini un excepțional virtuoz 
şi interpret. Berlioz care se împrietenise cu el şi l-a cunoscut 
de aproape, în anii cînd marele muzician genovez se stabilise la 
Paris, îl numește „incomparabil chitarist“, capabil să scoată 
din acest instrument efecte nemaiauzite. 

A cînta excelent la două instrumente nu era un fapt prea 
puţin obişnuit. În trecut, rar se întîmpla ca un mare muzician 
să nu practice bine mai multe instrumente. Numai cu unul sin- 
gur însă se impunea atenţiei publice si rămînea în admiraţia 
posterităţii, numai unul constituie postamentul de pe care radia 
peste secole strălucirea gloriei sale. Ce determina această ale- 
gere? În primul rînd sonoritatea şi posibilităţile de exprimare 
specifice unui anumit instrument, prin care sufletul artistului 
vorbeşte cu mai multă plenitudine. 

Apoi intervin şi factori sociali complexi care, la rîndul lor, 
hotărăsc asupra preferinței artistului. Astfel la confluența celor 
două veacuri, al XVIII-lea şi al XIX-lea, democratizarea bur- 
gheză a societăţii cu individualismul şi atmosfera romantică ce 
o caracterizează, au determinat o excepţională dezvoltare con- 
certului de vioară sau de pian, o mare înflorire a orchestrei şi 
au reînviat gustul pentru chitară, acest instrument prin exce- 
lenţă romantic, care rămăsese cîțiva ani în umbra celorlalte. 

Paganini, personalitate reprezentativă a timpului său, reflec- 
Dnd cu amploare unele din trăsăturile cele mai caracteristice 
ale societăţii în care a trăit, a fost şi un virtuoz chitarist şi un 
eminent dirijor, sub aspectul vechi de concertmaestru, însă în 
spirit modern de animator puternic al orchestrei. 

Sonorităţile fine şi delicate ale chitarei trebuia să atragă un 
suflet impresionabil, extrem de pasionat şi liric ca al lui Paga- 
nini, pe acela care de atîtea ori scrisese deasupra compozițiilor 
sale, cuvîntul amoroso. Prin timbrul său dulce şi cald, chitara 
este interpreta şi mesagera ideală a acelei iubiri în care poezia 
învăluie, cu o hlamidă de raze de lună, realitatea brutală a 
instinctului. Marele poet din Nicaragua, Ruben Dario, i-a înţe- 
les fiinţa ei plină de armonii subtile şi a cîntat-o în versuri, ca 
pe o femeie. 


Urna a iubirii cu glas feminin, 
Casa de cîntec, terice şi chin, 

Tu le dai viaţă în dulci melopee 
Solduri și mijloc tu ai de femeie. 


Poate datorită tocmai acestui caracter particular chitara a 
fost deosebit de prețuită şi răspîndită în toate straturile sociale, 
în epoca barocă. Sunetele sale moi, pline sau tremolate înso- 
feau declaraţiile de iubire ale îndrăgostiţilor, iar în singurătate 
mâîngîiau dorurile neîmplinite sau visurile vagi ale sufletelor 
tinere ce se deschid vieții ca un mugure de floare, sub soarele 
de april. 

Toată lumea învăţa s-o mînuiască, era nelipsită din atelie- 
rele pictorilor și mari mînuitori ai paletei și penelului, ca Wat- 
teau sau Boucher care îi reproduceau în tablouri celebre, cor- 
pul ei cu linii mîngiîioase. 

În amurgul acestei epoci, un violonist celebru ca Geminiani, 
era nu numai un mare virtuoz al chitarei, dar şi autorul unei 
metode intitulate The Art of Playing the Guitar (Arta de a cînta 
la chitară) care a apărut la Londra în anul 1760. Desigur că era 
foarte cerută acolo, în acea perioadă de prosperitate şi orgoliu 
exacerbat, cînd Anglia își mărea domeniul colonial, cucerind de 
la francezi Canada și subjugînd India, cînd încheia victorioasă 
războiul de 7 ani. 

Dar nu numai în Anglia erau numeroși acei care învățau 
să cînte la chitară. Dacă în Franța nu era prea răspîndită în 


i Ruben Dario (1867-1916) 


Urna amoroso de voz feminina 

Caja de musica de dolor y placer 

Tiene el accento de una alma divina 
Tela y calenas como una muer (trad. n) 

straturile populare, în Spania o considerau instrument naţional, 
iar în Italia răsuna în mîna multor amatori de muzică, fie că 
erau muncitori, mici burghezi sau nobili. Numele italianului 
Mauro Giuliani, virtuoz chitarist, compozitor şi pedagog era 
cunoscut în toată Europa. 

Paganini a practicat metoda acestui maestru, de timpuriu 
celebru, deşi numai cu doi ani mai tînăr decît el, dar cînd a 
început să înveţe şi de la cine a primit cele dintîi noţiuni, nu se 
poate preciza. În această privinţă, e semnificativ faptul că s-au 
păstrat mandolina şi vioara mică la care a învăţat în copilărie, 
însă nu s-a găsit o chitară de mărime potrivită pentru un copil. 
O atare împrejurare poate constitui un prim indiciu care ne 
determină să presupunem că Paganini a luat lecţii de chitară 
la Parma, cînd s-a dus să se perfecţioneze în tehnica viorii cu 
Alessandro Rolla. Acesta nu era numai un apreciat violonist, 
dar şi un bun chitarist, și Paganini s-ar fi hotărît să-i urmeze 
exemplul. 

De altminteri, aci, învățînd temeinic armonia și contrapunc- 
tul, va fi simţit nevoia unui instrument ajutător ca chitara. 
Apoi, cu ambiția și voinţa pe care i le cunoaștem şi avînd deviza 
„Paganini în orice fuge de mediocritate“, s-a perfecţionat an 
de an. După propria sa mărturie, a petrecut mai tîrziu, între 
1801—1804, trei ani la moşia iubitei sale din Toscana, în care a 
studiat temeinic chitara. Din anii aceştia datează şi primele sale 
lucrări pentru chitară şi vioară, precum şi primele cvartete cu 
chitară, fapt care pentru noi constituie încă o prezumție. Nu 
este oare ciudat că deși se citează lucrări pentru vioară com- 
puse încă de pe cînd avea virsta de 9 ani, nici el nici vreunul 
din biografii săi n-au vorbit de compoziţii pentru chitară a că- 
ror dată să fie anterioară anului 1801? Împrejurarea se explică 
dacă admitem că n-a început să studieze acest instrument în 
primii ani de copilărie, concomitent cu vioara, ci mai tîrziu, 
după ce avusese primele succese publice de violonist. 

Paganini a practicat cu pasiune chitara toată viaţa, nu pen- 
tru public, ci pentru propria sa plăcere, în intimitate sau între 
prieteni. Biograful Gian Carlo de Conestabile spune că Paganini 
se distra cu prietenii săi, executînd singur, într-un duet, ambele 
partizi, a viorii şi chitarei. În acest scop, ţinea chitara atîrnată 
de gît iar vioara pe genunchi şi le schimba cu o rapiditate uimi- 
toare. 

În Amintirile lui Massimo d'Azeglio, se povestește o scenă 
burlească în care chitara a fost folosită spre a crea momente 

de bucurie în viaţa atît de chinuită a marelui artist. Era în tim- 
pul carnavalului din iarna anului 1821, la Roma, unde carnava- 
lul se sărbătoreşte mai frumos decît în oricare alt oraș al Ita- 
liei. Se găseau laolaltă Paganini, Rossini, cîntăreaţa Lipparini, 
Massimo d'Azeglio şi alţi cîţiva prieteni. Spre a se distra s-au 
hotărît să combine o mascherată. Şi au hotărît să se mascheze 
ca orbi și să cerşească, cîntînd: 


Orbi sîntem, lipsiţi de hrană. 
Nu uitaţi de omenie, 

Într-o zi de veselie 

Daţi-ne din plin pomană! 


Paganini şi Rossini, travestiţi în femei, unul sfrijit, celălalt 
rubicond, cu forme exagerat de pline, cîntau din chitară, figu- 
rînd orchestra. Astfel mascaţi, au parcurs străzile Romei, vizi- 
tînd casele prietene şi provocînd o nespusă veselie. 

Dar nu numai pentru petreceri folosea Paganini chitara, ci 
și pentru studii de sonorități fine, la care acest instrument se 
pretează excepțional de bine. Căci puţine sînt instrumentele 
care trezesc ca chitara şi accentuează la auditor gustul pentru 
calitatea sonoră. Tot la chitară îşi încerca acordurile si unele 
efecte din compoziţiile pentru vioară, fiindcă Paganini era de 
părere că se poate executa la primul instrument orice piesă 
scrisă pentru al doilea, după cum se poate vedea din următoa- 
rele pasaje, extrase din Cvartetul op. 5, partea II: 


Violino 


Chitara 3 


cp mt 


Violonistul Eduard Eliason spunea că Paganini ajunsese atît 
de perfect mînuitor al chitarei încît o făcea să răsune ca o 
vioară. Era firesc deci ca virtuozul genovez să treacă procedee 


1 Siamo cechi, siamo nati 
Per campar de cortesia 
In giornata d'allegrio 
Non si nega carità 
(traducere n.) 

tehnice şi efecte de la un instrument la celălalt. Încă de pe 
cînd Schottky, îi scria la Praga biografia, se emisese părerea că 
tehnica chitarei a influenţat pe violonist. De altfel, aceasta este 
un fenomen obişnuit. Înrîurirea unui instrument cu coarde ciu- 
pite s-a exercitat și asupra stilului violonistic al marelui J. S. 
Bach. Parcurgind Sonatele pentru vioară solo se poate constata 
influenţa lăutei, în folosirea arpegiilor sub formă de baterii și 
bariolaje, ceea ce era inevitabil, de vreme ce Bach a scris sau 
a transcris pentru lăută multe piese, care se regăsesc în parti- 
tele pentru vioară solo. 

În operele lui Paganini, stilul de chitară este evident chiar 
în Capricii, prima lucrare pentru vioară publicată. Nu vom exa- 
mina însă acum această chestiune, ci în paginile ce vor urma, 
Voim să analizăm mai întîi ce rol a avut tehnica chitarei asu- 
pra tehnicii violonistice a excepționalului virtuoz. 

S-a susținut că puterea şi extensibilitatea degetelor mîinii 
sale stîngi s-ar datora practicii timpurii a chitarei. Este în- 
tr-adevăr surprinzător la Paganini, aspectul degetelor în timpul 
executării unei piese. Statueta sculptată de Danton ne înfăţi- 
şează nişte degete osoase, mult distanţate unul de celălalt, din 
care emană o forţă cu totul neobişnuită. Şi sculptorul a redat 
atît de expresiv această însuşire a lui Paganini încît se asea- 
mănă perfect de bine cu ceea ce au consemnat observatori ca 
Guhr şi Dancla. 

Or coardele de metal ale chitarei necesită o presiune puter- 
nică spre a emite, prin apăsare cu unghia, un sunet clar şi stră- 
iucitor sau cu buricele degetelor, un sunet dulce şi cald. 

Pe de altă parte, distanţa la care se găsesc unele de altele 
cele şase coarde şi barele impune o extensiune a degetelor cu 
mult mai mare și mai energică decît la vioară. Și nu numai atît. 
La chitară sînt procedee care cer în degetul mic o putere şi o 
îndeminare neobişnuit de mare. Astfel, spre a se păstra conti- 
nuitatea sunetului în pasaje repezi, descendente, se folosește 
degetul 4 la două note consecutive. Sau în timp ce cu acest de- 
get se atinge uşor coarda spre a emite un sunet armonic, cu 
degetul întîi se ciupește aceeași coardă între degetul precedent 
și prăguş, ceea ce nu se poate realiza cu acurateţă şi repeziciune 
fără însuşirile despre care am vorbit. Nu este deci de loc exclus 
ca forţa dobîndită în degetul 4 precum și obişnuinţa de a-l folosi 
adesea la chitară în conlucrare cu primul, să-l fi determinat a 
întrebuința această digitație și la vioară în executarea octavelor 
paralele. 

În ce priveşte dublele armonice, artificiale care au produs 
atâta uimire cînd au fost executate prima dată în 1813, la Mi- 
lano, în Le streghe, ele erau un procedeu de mult cunoscut pen- 
tru chitariști şi cu succes aplicat. Paganini n-a făcut decît să 
găsească modalitatea de a le executa la vioară, ceea ce n-a 
fost de loc uşor, de vreme ce violoniştii ceilalţi nu-și puteau 
imagina cum procedează marele artist. 

A lua de pretutindeni, cum s-ar zice, bunul său, a trans- 
pune sau a unifica procedee asemănătoare, a fost unul din 
secretele lui Paganini. Cînd am descris schematic istoricul vio- 
lonisticii italiene clasice, am arătat că şcoala lui Corelli preco- 
niza folosirea cît mai frecventă a coardei libere. Chitariştii, la 
rîndul lor, recomandau ca fundamentala unei tonalități să se 
bazeze pe coarda liberă, fiindcă în acest caz, sunetul este am- 
plificat, iar mîna stîngă dispune de o libertate mai mare. 

În acest scop, el simţea uneori nevoia să acordeze chitara 
cu un semiton mai sus precum ne arată, pentru întîia oară indi- 
caţia „dessi acordare în Beffa ossia un mezzo tono sopra“. (Tre- 
buie să se acorde în si bemol, adică cu un semiton mai sus), 
scrisă în Cvartetul nr. 3, op. 5, partea II. Fără îndoială că Paga- 
nini, unind învățătura celor două arte, a ajuns la acea manieră 
de a acorda vioara cu un semiton mai sus — care a apărut atît 
de ciudată contemporanilor săi. Ținem să subliniem că, în Con- 
certul nr. 1 în re major spre pildă (pe care francezii îl denu- 
mesc în mi bemol major) vioara suna în realitate în mi bemol 
major şi fundamentala cădea pe coarda liberă. 

Dar ca să cunoască bine toate procedeele artei chitaristice, 
ca să le poată studia efectele şi să deducă din practica lor învă- 
ţăminte aplicabile în arta viorii, ar fi trebuit ca Paganini să fie 
realmente un virtuoz al acestei „urne a iubirii cu glas femi- 
nin“. Şi a și fost, într-adevăr. Am reprodus, la începutul aces- 
tor pagini, mărturia lui Berlioz. Ca să fie prețuită la înalta sa 
valoare afirmaţia marelui muzician romantic francez, amintim 
că acesta era un pasionat și emerit mînuitor al chitarei, pe care 
o învățase în copilărie. Edmond Hippeau, în volumul Berlioz 
întim, povesteşte că: „Berlioz, recitînd din Eneida, improviza 
la chitară o melopee ciudată, pe o armonie şi mai ciudată și 
ajungea la o exaltare de necrezut“. 

În entuziasmul său pentru chitară, Berlioz o consideră o 
orchestră mică şi, în Tratatul de orchestrație, recomanda să nu 
fie întrebuințată în ansambluri fiindcă își pierde sonoritatea în- 
cîntătoare și fină care o caracterizează. 


189 


Prin urmare, aprecierea calităţilor de chitarist ale lui Paga- 
nini emană de la un muzician competent incontestabil. Şi nu 
numai atit, dar a fost făcută într-o vreme cînd la Paris trăiau 
cei mai mari virtuozi chitarişti ai epocii, toţi originari din Spa- 
nia, patria chitarei. Cu cine ar fi putut fi comparat Ferdinando 
Sors y Sors, mai cunoscut sub numele de Sor, chitaristul care 
sub influenţa lui Haydn şi Mozart a dus la apogeu stilul clasic 
al acestui instrument și ale cărui interpretări se caracterizau 
prin perfecţia formei şi o emotivitate zguduitoare? Sau Dioni- 
sio Aguado, cel care a împins pînă la extrema limită virtuozi- 
tatea tehnică la chitară ori tînărul Trinidad Huerta, cu sunet 
cală, încărcat de pasiune, ambii chitariști mult admiraţi de Pa- 
ganini ai Rossini? Și totuși, în prezenţa unor asemenea somităţi, 
Berlioz nu s-a sfiit să scrie despre Paganini că este incompa- 
rabil. Această apreciere, confirmată de alţi contemporani, ca 
Eliason şi Conestabile, este coroborată cu unele dintre compo- 
ziţiile pentru chitară, scrise de Paganini, precum se poate apre- 
cia după următorul fragment. Sonata mare pentru chitară şi 
vioară partea II Amorosamente. 


Più tosto lergo. Amorosamente 

Se observă salturile mari care opun registre îndepărtate spre 
a îmbogăţi coloritul expresiv şi o figuraţei în treizecidoimii, care 
intensifică sentimentul de bucurie potoiită al acestei piese, ca 
într-o izbucnire finală care ar vrea s-o sublinieze. 


Chitara nu numai că a favorizat dezvoltarea aptitudinilor 
tehnice ale mîinii lui Paganini, că a îmbogăţit procedeele teh- 
nice pe care acesta le-a aplicat în violonistica sa, dar după cum 
a declarat el însuși, îi stimula şi fantezia. Multe din lucrările 
pentru vioară sînt influențate de stilul chitarei. 

At de drag i-a fost acest instrument încît lucrările scrise 
pentru chitară sînt mai numeroase decît acele dedicate viorii, 
căci Paganini n-a încetat să scrie pentru acest instrument decât 
atunci cînd l-a doboriît boala de tot. Chiar Variaţiunile pentru 

vioară pe tema cântecului popular „Barucaba“, scrise în anul 
1835 la Genova, sînt cu acompaniament de chitară. 

Cînd suferinţele fizice ajunseseră atît de chinuitoare încît îl 
împiedicau să mai compună, şi-şi petrecea zile întregi închis în 
casă, Paganini scotea dintr-o mapă, ferită de ochi străini, cîte 
o compoziţie pentru vioară şi chitară. El interpreta partida chi- 
tarei iar un violonist german, Sina, pe aceea a viorii, numai 
ei între ei, fiindcă nimeni nu era primit să asiste la aceste duete. 
Era prin 1838, departe de publicul care-l aclamase, departe de 
prieteni.! În aceste piese, Paganini pusese o parte din senti- 
mentele sale cele mai intime, şi, dacă ţinem seama de data mul- 
tora dintre ele, visurile şi bucuriile ca şi durerile tinereţii sale. 
E explicabil de ce, acum, voia să le asculte singur. 


Pasiunea cu care mînuia mica orchestră, cum a fost denu- 
mită chitara din cauza sonorităţii sale bogate, caracterizează 
şi activitatea pe care a depus-o Paganini la conducerea unei or- 
chestre autentice, la „mărea chitară“, cum a numit Richard 
Wagner orchestra italiană. 

Ca să se înţeleagă mai bine forma sub care s-a manifestat 
virtuozul violonist ca dirijor, trebuie să menţionăm în prealabil 
pentru neinițiaţi, că în primul pătrar al secolului XIX nu se 
conturase încă bine figura dirijorului sub aspectul pe care îl 
cunoaştem astăzi. 

Pe atunci, conducerea orchestrei revenea cembalistului sau 
violonistului concertmaistru, care, de la pupitru lor, indicau 
mişcarea, timpii şi celelalte elemenie necesare pentru omoge- 
nizarea unui ansamblu instrumental. 

Paganini şi-a început cariera de concertmaestru în anul 1801, 
și a făcut primele experienţe de conducere a unei orchestre, 
cînd a fost angajat ca prim violonist al orașului Lucca. Dar 
acest început a fost de scurtă durată. O mai lungă și temeinică 
activitate cu orchestra a avut în a doua sa perioadă luccană și 
apoi la Florenţa, ca virtuoso da camera al Flizei Baciocchi. 

A rămas memorabil marele succes pe care l-a obţinut în 
seara de 9 martie 1809, cînd a dirijat, Căsătoria secretă de Ci- 
marosa. 

Intervine apoi un timp mai lung, în care Paganini nu mai 
apare ca dirijor. Călătoriile de concerte, boala și faptul că nu 


1 Hector Berlioz — Les Soirées de Porchestre, Paris, 1878, pag. 219. 

făcea parte din nici o orchestră l-au ţinut departe de astfel de 
manifestări. Abia în anul 1821, la Roma, îl aflăm apărînd iarăşi 
la pupitrul de concertmaiestru și implicit ca dirijor, cu prilejul 
premierii operei Matilda de Shabran de Rossini. Împrejurarea 
aceasta este plină de semnificaţii. Mai întîi atrage atenţia faptul 
că Rossini nu-și dirijează singur opera, deşi dacă nu se oferea 
Paganini, risca să se amine premiera. Apoi, după cîte ştim, 
această lucrare, extrem de slabă, este una dintre puţinele opere 
ale maestrului din Pesaro care au avut succes la premieră. Băr- 
bierul din Sevilla şi Moise în Egipt, a căror valoare superioară 
este incontestabilă au căzut. S-ar putea să nu atribuim prezen- 
fei lui Paganini la pupitru succesul de la prima reprezentaţie 
al Matildei de Shabran, fapt menţionat şi de presa timpului?! 
Cu acest prilej s-au notat şi unele din trăsăturile de dirijor ale 
virtuozului violonist, 

Astfel, Paganini a dirijat opera din memorie? ceea ce este 
o calitate caracteristiciă unui mare dirijor modern. O învățase, 
stînd lingă Rossini în timp ce acesta compunea, şi, pe măsură 
ce termina de scris o arie, Paganini lua foile și interpretînd-o 
la vioară cu gesturi comice, imita şi orchestraţia, spre uimirea 
şi hazul prietenilor prezenţi. Glumind, învățase opera fără să 
vrea. Ca să facă pe fiecare instrumentist să înţeleagă şi să res- 
pecte gindurile autorului, ceea ce nu era ușor de realizat cu 
instrumentiştii italieni, să aducă orchestra la acea unitate care 
o aseamănă cu un instrument, i-a fost deajuns o singură după- 
amiază, atît cît i s-a pus la dispoziţie. De aci putem deduce că 
Paganini avea ceea ce defineşte pe un mare dirijor, darul să 
transmită orchestrei intenţiile sale, să o domine și să o facă să 
vibreze cu forţa şi căldura pe care o necesită opera de artă in- 
terpretată. 

Paganini a dirijat Matilda de Shabran, la trei reprezentații, 
fără să fie obligat ci numai din pură prietenie pentru amicul 
său Rossini. Și, precum scria Notizi del giorno, a fost un prilej 
cu adevărat unic, fiindcă pentru mulţi ani, după aceea, ne lip- 
sesc informaţiile cu privire la o activitate de dirijor a lui Paga- 
nini. Preocupat numai de concerte şi de compoziţie, scutit de 
nevoia de a avea un angajament permanent într-un ansamblu 
sau la o instituţie, prea adesea bolnav grav, virtuozul violonist 


1 Notizie del giorno, 1 martie 1821. 
2 Arnaldo Fraccaroli — Rossini, Ed. A. Mondadoni, pag. 184. 

n-avea nici imboldul, nici împrejurarea în care să se manifeste 
însuşirile sale de conducător de orchestră. 

În schimb, turneul în Germania ne-a relevat care erau exi- 
genţele lui față de orchestră şi totodată şi un alt aspect al diri- 
jorului Paganini, deşi acestea au apărut numai cu prilejul repe- 
tiţiilor pe care le făcea cu diverse formaţii instrumentale în ve- 
derea concertelor în care apărea. Conducătorii orchestrei, în ase- 
menea împrejurare, erau muzicieni din cei mai reputați, ca 
J. N. Hummel, Carl Guhr sau alţii. Totuşi, în fapt, Paganini o 
strunea, îi impunea punctul său de vedere, care trebuia să fie 
respectat cu strictețe. Cu instrumentiştii era foarte sever. Pen- 
tru o intrare intempestivă sau o notă falsă, pentru o greşală 
de nuanţă, îi invectiva cu cele mai aspre cuvinte. Puritatea 
intonaţiei şi regularitatea perfectă a ritmului erau adevărate 
norme de fier, a căror nesocotire nu o tolera sub nici un motiv. 
Oare aceasta nu ne aminteşte de marele dirijor modern Arturo 
Toscanini? Oare şi el nu pusese în centrul artei sale dirijorale 
aceleași exigenţe, în jurul cărora se aflau celelalte mari însu- 
şiri ale sale, ca petalele în jurul staminelor şi pistilului, de 
unde ieșea fructul genialelor interpretări care i-au creat gloria? 
S-ar putea spune că oricare dirijor cere instrumentiștilor o in- 
tonaţie curată şi respectarea ritmului. Desigur, e un principiu 
elementar. Am invocat însă pe Arturo Toscanini fiindcă, în 
această privinţă, severitatea acestuia era proverbială. Poate că 
impulsivitatea lui Toscanini să fi fost mai mică decit a marelui 
genovez, însă concepţia raporturilor dintre dirijor şi instrumen- 
tişti era aceeaşi. 

Dacă orchestra îl satisfăcea, Paganini izbucnea cu o bucurie 
nestăpinită chiar în timpul execuţiei şi exclama: „Bravo, toți 
sînteţi virtuozi!“ În pasajele de tutti: cînd voia ca orchestra să 
sune cu toată impetuozitatea în fortissimo zguduitor, striga: 
„Courage, messieurs!“ (Curaj, domnilor) sau: „Parlez donc plus 
fort, messieurs“ (Vorbiţi mai tare, domnilor). 

Spre a cunoaşte alte aspecte din însuşirile, concepţiile și 
activitatea de dirijor a lui Paganini, trebuie să ajungem la 
Parma, în toamna anului 1835, cînd Maria Luiza l-a invitat să 
facă parte din Comisia orchestrei de curte. Ce urmărea Maria- 
Luiza? În primul rînd o nouă organizare a orchestrei ducale. 
Şi în acest scop s-a crezut că prezenţa lui Paganini în comisie 
este „foarte utilă“. 

Concomitent, acesta a fost însărcinat să dirijeze concertele 
orchestrei ducale, ceea ce instrumentiştii au primit cu un „entu- 

viasm absolut“. Paganini procedează mai întîi la examinarea 
capacităţii instrumentiştilor şi exclude pe incapabili. Iată o altă 
comportare asemănătoare cu a lui Toscanini, care atunci cînd 
ara chemat să dirijeze o orchestră nouă, necunoscută lui, înainte 
de a accepta se interesa ce pregătire are fiecare instrumentist 
în parte. Apoi Paganini măreşte numărul instrumentiştilor de 
suflat şi de percuție, ceea ce ne arată importanța deosebită pe 
care o dădea rolului acestor instrumente. Ceva mai mult: ure- 
chea sa fină, cunoștințele ample pe care le avea în toate dome- 
niile muzicale, unite cu o întinsă experienţă, i-au atras atenția 
şi l-au ajutat să înţeleagă că instrumentele de suflat nu pot da 
rezultatele dorite din cauză că au ancii defecte sau nepotrivite. 
Paganini a obligat pe respectivii instrumentiști să-şi schimbe 
anciile. După călătoriile făcute în Europa, unde văzuse cum se 
transformă funcţia de dirijor spre caracterul pe care îl prezintă 
astăzi, înţelege valoarea „omului care stă în picioare, comunică 
gîndurile sale cîntăreţilor și orchestrei şi este centrul unităţii“, 
de execuţie și interpretare, precum scria el însuși în regulamen- 
tul de organizare al orchestrei din Parma, pe care-l redacta. 
Paganini considera ca fiind de bază, într-o orchestră, sunetul 
violoncelelor şi violelor. În legătură cu această părere a lui Pa- 
ganini trebuie să amintim că importanţa pe care o dă timbrului 
de violă şi violoncel e o caracteristică a romantismului. 

Să trecem acum de la concepţii la interpretare, fiindcă de 
la Parma avem un document, care nu este literar ci plastic, 
constituind o pregnantă informaţie a calităţilor de dirijor ale 
lui Paganini, care aduceau orchestra la „fanatism“, după cum 
citim într-o scrisoare către Germi. Documentul e un desen de 
V. Bertolotti, datat 1836. Iată-l pe Paganini în faţa orchestrei, 
drept, cu picioarele depărtate, mîna dreaptă ridicată în sus ţine 
arcușul ca pe o baghetă; gura întredeschisă, sprîncenele strînse 
si părul vilvoi, îi dau înfăţişarea unui corp ce vibrează de mu- 
zică şi o transmite prin gesturile membrelor, prin mimica obra- 
zului şi prin expresia ochilor şi a gurii. Cele două uverturi 
Wilhelm Tell şi Fidelio pe care a apucat să le dirijeze la Parma, 
în scurta, prea scurta sa carieră de dirijor, au apărut transfor- 
mate ca o muzică nouă nebănuită ce a uimit pe auditori și 
orchestranţi. 


Din păcate curtea feudală a Mariei-Luiza era prea pătrunsă 
de putregaiul decadenţei, prea animată de interese meschine 
spre-a se putea ridica pînă la sublimul artei şi intenţiilor lui 

Paganini. O dată cu înlăturarea lui din calitatea de membru în 
Comisia Orchestrei Ducale a încetat şi cariera de dirijor a ma- 
relui virtuoz. 

Dar chiar în aceste vitrege împrejurări create de oameni şi 
in ciuda sănătăţii sale şubrede, Paganini a reușit să înscrie 
cîtva rînduri de glorie pe prima pagină din cartea de aur a 
artei dirijorale moderne. 


COMPOZITORUL 


Unitate şi varietate în artă 
Paganini 


Capitolul XVIII 


MEANDRE 


Perituris sonis... Încetaseră sunetele care ieşeau ferme- 
cate din Guarneri del Gesù; moartea curmase și ultimele vi~ 
braţii îngînate în intimitatea camerei. Gloria celui ce crease 
„armonia magică“ strălucea ca un „soare fără pată“, luminind 
peste veacuri. Dar Paganini nu lăsa posterităţii numai faima 
sa de virtuoz interprei cum scria pe medalia ce primise de la 
Municipialitatea din Viena — „non peritura gloria“?; nu dăruia 
generaţiilor viitoare numai mărturiile în fraze entuziaste, fre- 
mătînd de emoția încă nestinsă a celor care-l ascultase, ci și 
posibilitatea de a-i cunoaşte firea cu gîndurile si sentimentele 
ei, de a evoca lumea romantismului în imaginile pe care le înre- 
gistrase el. Murise interpretul, dar compozitorul continua să 
trăiască în paginile scrise fie în zile fricite, cum au fost acele 
de la Lucca şi Florenţa fie în zile de adincă suferință fizică și 
morală, cum a petrecut la Napoli şi Pavia. 

Dar cîtă deosebire! 

Paganini-compozitorul era mai puţin prețuit după moarte 
decît fusese în timpul vieţii, cînd în concerte neuitate impunea 
în atenţia publică creaţia sa muzicală. Ecoul viorii sale mai dăi- 
nuia încă în mintea celor care-l ascultase, dar despre operă prea 
rari erau acei capabili să vorbească temeinic. Devenise doar un 
vraf de încilcite arabescuri, închise în pagini de manuscrise 
prăfuite sau în puţine file de tipar, cu care se chinuiau cîţiva 
aspiranţi la gloria defunctului. 


1 sunetele pier 
2 nu piere gloria 

Ca să fie cunoscute şi apreciate ar fi trebuit să fie interpre- 
tate de violonişti în sălile de concert sau în saloane, să fie ascul- 
tate si comentate. Dar cine mai putea să dea suflul vieţii acelor 
semne de cerneală uscată pe hîrtie, care speriau pe violoniști? 
Cine să le facă să vibreze adînc, pătrunzător, în sufletele oame- 
nilor, spre a le aduce pe obraji lacrima durerii sau zimbetul 
bucuriei? Cine să transforme „cele mai aride forme de exerciții 
în înflăcărate oracole ale Pitiei?“1. Căci din toate creaţiile artei, 
numai muzica are nevoie permanentă de un recreator, numai 
în arta sunetelor, ființa şi valoarea unei melodii, sonate sau 
simfonii, sînt condiţionate de existenţa și talentul unui inter- 
pret. Iar lucrările lui Paganini au particularitatea de a [i atît de 
profund impregnate de personalitatea sa, încît doar un artist 
asemănător ar putea să le redea farmecul care a încîntat pe 
auditorii săi şi să transforme acele dificultăţi tehnice în expresii 
artistice ale gindurilor şi sentimentelor ivite în viaţa sa mult 
zbuciumată. 

Erau, este adevărat, doi oameni mari în secolul acesta atît 
de bogat în oameni de supremă valoare, doi pianiști care men- 
țineau în actualitate geniul de compozitor al lui Paganini şi se 
adinceau în opera lui ca într-un izvor de viață nouă, spre a ieşi 
mai întăriţi, pentru propria lor creaţie. Unul, subtilul şi pătrun- 
zătorul Schumann, cu condeiul de analist al muzicologului şi 
cu pana inspirată de compozitor, celălalt, Liszt, prin măiestrite 
prelucrări pentru pian, în care punea sumum-ul însuşirilor sale 
de virtuoz şi creator, 

Prea puţini sînt aceia care au scris cu atîta căldură şi con- 
vingere despre compozitorul Paganini cum a făcut-o Schumann. 
„Paganini însuşi trebuie să preţuiască mai presus talentul lui 
de compozitor decit eminentul său geniu de virtuoz“ — scria 
autorul Carnavalului. Se poate ca pînă acum, în această pri- 
vinţă să nu fie un consens unanim, totuşi astfel se arată în com- 
poziţiile sale si îndeosebi în Capriciile pentru vioară“2. 

Surprinzătoare cuvinte pentru noi, puşi uneori în situaţia să 
citim că se contestă chiar acestor lucrări, o valoare deosebită? 
şi mai cu seamă să vedem că Schumann, ridicînd pe compozitor 


1 Georg Eismann — Robert Schumann, Ein Quellenwerk über sein 
Leben und Schaffen, Leipzig 1956, vol. II. pag. 104. 

2 Georg Eismann — Op. cit., pag. 104. 

3 Jules Combarieu — Histoire de la musique, De la mort de Beetho- 
ven au debut du XX-e siècle, Paris, 1919, vol. III, pag. 171. 

deasupra interpretului virtuoz nu desparte printr-o diferență 
abisală, Capriciile de restul lucrărilor paganiniene. Lucrînd cu 
uneltele ascuţite de muzician şi poet care-i erau proprii, Schu- 
mann a disecat numai Capriciile, fiindcă pe acestea i le punea 
la îndemină, în acel timp, tiparul şi difuzarea. Cunoştea desigur 
şi alte lucrări însă doar pe acele ascultate la concertele pe care 
putuse să le audieze la Breslau, cînd Paganini trecuse prin Ger- 
mania. Ceea ce evident era prea puţin ca să-și facă o părere 
asupra valorii lor, tot atît de bine întemeiată ca aceea asupra 
Capriciilor. După un studiu aprofundat de doi ani, spre a tran- 
scrie pentru pian un număr de 12 Capricii „cu prevederea pe 
care o impune un spirit atît de intens venerat“, Schumann a 
scos în evidenţă caracterele melodice şi poetice, pregnant ori- 
ginale ale acestor lucrări. Trebuie relevat faptul important că, 
autorul a înserat aceste elogii chiar în cele două prefețe pe 
care le-a anexat la Studii după Capriciile lui Paganini op. 3 şi 
Studii de concert după Capriciile lui Paganini, op. 10. Astfel 
cuvintele sale înaripate nu rămiîneau închise în pagini de reviste 
uitate prin arhive, ci treceau în mîinile amatorilor care-şi pro- 
curau aceste studii și aveau posibilitatea nu numai să le citească, 
dar şi să verifice, ei înşişi, valoarea aprecierilor făcute de auto- 
rul lor. 

Liszt n-a scris despre opera lui Paganini aşa cum a făcut cu 
Chopin publicînd o carte despre viaţa acestuia, deşi în necrolo- 
gul ce i-a consacrat, la cîteva luni după moarte, l-a situat pe o 
culme inabordabilă altui muzician. Faptul se explică: Liszt a fost 
legat de Chopin prin sentimente de prietenie, pe care nu le-a 
putut avea față de Paganini, nu numai fiindcă îi despărţea o 
diferență de vîrstă de peste 20 de ani, dar şi pentru că modul 
lor de viaţă era cu totul deosebit. 

În schimb, transcriind în spiritul originalului, 5 Capricii pen- 
tru pian, în afară de Campanella din Concertul nr. 2 în si minor 
pentru vioară, Liszt a servit gloriei de compozitor a lui Paganini 
mai mult decît ar fi făcut-o un studiu analitic sau o biografie. 
Fiindcă încredința unui instrument în plină favoare la public 
şi la muzicieni, misiunea să poarte în lume, într-o haină sonoră 
scînteietoare, unele dintre lucrările aceluia pe care-l elogiase în 
cuvinte diamantine și impunea astfel atenţiei tuturor valoarea 
compozitorului. „Nu şi-ar fi putut manifesta mai frumos vene- 
raţia sa decît prin această transcripţie“!, scria Schumann, la 


1 Neue Zeitschrift für Musik, 26. IV. 1842. 

apariţia Studiilor de Liszt după Capriciile lui Paganini. În ade- 
văr venerație, cuvîntul este bine ales fiindcă, prin respectul desă- 
vîrşit al originalului şi prin perfecțiunea transcripției pianistice 
exprimă veneraţia. 

Prezentînd astfel lucrarea lui Liszt, Schumann învăluia încă o 
dată în hlamida de aur a unui elogiu sublim, amintirea violo- 
nistului-compozitor, de la a cărei moarte nu se împlinise 2 ani. 

Dar acestea erau voci izolate; cu toată autoritatea lor nu reu- 
şeau să creeze un interes unanim, un curent în favoarea compo- 
ziţiilor paganiniene. Va trebui să mai treacă cîțiva ani pînă cînd 
să se audă ecoul lor. Una din cauze trebuie să fie căutată în fap- 
tul că Liszt şi Schumann se îngrădiseră în cele 24 Capricii; cele- 
lalte lucrări publicate de Paganini, Sonatele pentru vioară şi 
chitară sau Cwvartetele cu chitară le erau necunoscute, ceea ce 
este uşor explicabil. Gustul amatorilor de muzică şi al muzicie- 
nilor se îndreaptă, în acest timp, spre politonie, ale cărei instru- 
mente sînt pianul şi orchestra, iar formele muzicale cele mai 
răspîndite sînt opera, simfonia, poemul simfonic — pe care-l 
creiază Liszt — sonata şi fantezia pentru pian. 

Lucrările publicate de Paganini, fiind în stil monodic şi adre- 
sîndu-se îndeosebi chitarei, folosite de amatori mai mult ca 
instrument de acompaniament, nu mai corespundeau spiritului 
vremii. Chitara nu mai era un instrument de prim plan în 
muzica nouă, şi din cauza desconsiderării ei sufereau şi compo- 
zițiile care îi erau consacrate. 


Faptul că chitara are destul de des un rol solistic strălu- 
citor în lucrările sale, contribuia, în mare măsură, ca acestea 
să nu fie răspindite şi cunoscute în ţările nordice, unde nu 
se găseau decît prea rar chitariști capabili să le execute artis- 
tic. Astfel, tocmai în regiunile în care, în această epocă, se con- 
sacrau reputaţiile artistice muzicale, lipseau agenţii care să 
poarte din oraş în oraş, din ţară în ţară lucrările paganiniene, 
melodioase şi expresive. Doar în Italia erau atît de răspîndiie 
încît ajunsese populare, dar nu atrăgeau atenția muzicienilor, 
care-și dăruiau toată atenţia şi tot geniul muzicii de operă. 

În afară de aceasta, cvartetele cu chitară erau neobișnuite 
în ţările nordice, unde se statornicise formaţia cvartetului 
pentru instrumente cu coarde şi arcuș şi unde lucrările lui 
Haydn, Mozart şi Beethoven erau prea mult răspîndite şi ad- 
mirate. 

lată dar ce a determinat circumstanţe, la prima vedere de 


neînțeles, ca marii muzicieni să nu cunoască din lucrările tipă- 
rite ale lui Paganini, decît cele 24 Capricii. 

Ajungem aşa dar la constatarea că Paganini însuşi a con- 
tribuit, în primul rînd, ca lucrările sale să fie ignorate excep- 
tînd pe acele interpretate de el însuşi în sălile de concert. Cît 
a trăit a publicat foarte puţin din ceea ce a compus şi cu mari 
întirzieri. 

De la data cea mai tîrzie, presupusă de unii biografi, cînd 
a terminat 24 Capricii și pînă la data cînd au apărut în editura 
Ricordi au trecut 10 ani, iar între compunerea primelor 12 so- 
nate pentru vioară ei chitară şi a primelor 6 cvartete cu chi- 
tară, ca să vorbim numai de lucrările principale publicate de 
Paganini, s-au scurs 14 ani. A mai tipărit în 1830, la Braun- 
schveig, o piesă pentru voce solo, cor şi pian Quel jour heu- 
reux, în 1831 la Londra un divertisment pentru vioară şi pian 
concertant Les Charmes de Padoue, şi în 1833, la Mainz, 
Caprice d’ Adieux pour son ami Ed. Eliason, piese mici fără 
importanţă. Dar celelalte lucrări, îndeosebi acele care figurau 
în programele sale de concert sonatele pentru vioară solo, con- 
certele, variațiunile, nu le-a dat la tipar; le-a păstrat în ma- 
nuscris, împreună cu cîteva zeci de piese mici pentru chitară. 
De ce proceda astfel? Timiditate? Judecînd după declaraţia 
făcută lui Schottky, că lumea aşteaptă de la el lucrări mari, ui- 
mitoare şi după faptul că în 1838, cînd era bolnav la Paris, 
revedea instrumentaţia concertului cu rondo campanella, pe 
care-l compusese în 1825 şi îl interpretase de multe ori în con- 
certe, putem presupune că se temea ca nu cumva lucrările 
pe care el le prezenta atît de strălucitor, să apară o dată tipă- 
rite, inferioare aşteptărilor publicului. Dar să-l ascultăm mai 
întîi pe el. Într-o scrisoare trimisă prietenului său, Filippo Zaf- 
farini, în noiembrie 1835, Paganini spunea că nu şi-a publicat 
lucrările de teamă să nu fie mutilate, retipărindu-se texte mai 
uşoare pentru violoniștii care n-ar avea abilitatea tehnică să 
execute originalul. Riscul acesta l-a determinat să le păstreze 
în manuscris, pînă cînd ar fi putut să le prezinte publicului îm- 
preună cu o metodă care să ajute la dobindirea tehnicei nece- 
sare executării lor. Afirmația este confirmată indirect, pe cale 
de prezumție, de subtitlul celor 24 Capricii: „Dedicate artiș- 
tilor“, ceea ce în gîndul său însemna că nu trebuie să fie exe- 
cutate de cît de violoniștii virtuozi. De aceea în ediţia origi- 
nală, nu există indicaţii de digitație şi nuanţe. Era întemeiată 

temerea lui Paganini?!. Desigur. Chiar în timpul vieţii sale, 
după cum constata el însuşi, circulau, în afară de lucrarea 
grandioasă a lui Liszt, diverse transcripţii după La Clochette 
(Campanella) şi Carnaval de Veneţia, pentru vioară, muzici 
militare sau pian, pe care Paganini nu le tipărise, dar le publi- 
cau fără permisiunea autorului, muzicieni modeşti, încercînd 
astfel să dobîndească o celebritate, chiar efemeră, în umbra 
uriaşe a marelui genovez.? 

Dar nici în zilele noastre, cînd concepția cu privire la res- 
pectul datorat muncii intelectuale este altul, unii muzicieni, 
editînd unele din capricii, nu au respectat textul original, ci 
au adus însemnate modificări, fie crezînd că astfel îl amelio- 
rează, fie spre a-i uşura execuţia de către violoniştii mai puţin 
înzestrați. 

În principiu, deci trebuie să considerăm întemeiată convin- 
gerea lui Paganini că este prematură publicarea lucrărilor sale 
mai înainte de a se fi format violoniști capabili să le execute. 
Dar s-ar putea pune întrebarea: de ce a tipărit 24 Capricii? 
Se spune că s-ar fi lăsat convins de violonistul virtuoz Carol 
Lipinski, care-i inspirase o puternică simpatie, în cele cîteva 
luni petrecute împreună în Italia. 

Există însă şi alte explicaţii care năzuiesc să ridice vălul] 
de taină de pe această enigmatică comportare. Cea mai răs- 
pîndită pretinde că Paganini nu-și publică compoziţiile spre 
a păstra secretul interpretării cu care uimea pe auditori’. Setea 
de glorie şi folosul personal pe care-l urmărea permanent, cons- 
tituie desigur baza acestei păreri, care ar putea să aibă oare- 
care temei. 

însă nu trebuie să pierdem din vedere, că purtarea lui 
Paganini corespunde unei practici curente şi tradiționale a mu- 
zicienilor italieni. Nici violoniştii nici claveciniştii, în trecut, 
nu publicau decît liniile principale ale unui adagio, fără orna- 
mentica pe care o improvizau. 


1 Berlioz în Les Soirées de Porchestre (pag. 222) îl aprobă „pe bună 
dreptate n-a lăsat să apară prematur o ediţie completă a operelor sale, 
fiindcă, deşi mulțumită lui Paganini arta viorii a făcut progrese rapide, 
în ce privește latura tehnică, ele sînt încă inabordabile pentru cei mai 
mulți violonişti“, 

1 Ca exemplu cităm: Fr. Beer — La Reunion, Pas redoublés de Ros- 
sini, Paganini, Meyerbeer etc. arr. pour musique militaire; Niedermeyer, 
— La Clochette, Rondoletto. 

3 Relațiile Comisii Ministerului Instrucțiunii Publice reprodusă în 
M. Tibaldi Chiesa — Op. cit., pag. 404. 

Dacă ne gîndim la firea extrem de impresionabilă şi la mo- 
bilitatea sufletească a marelui violonist, ajungem la concluzia 
că toate motivele invocate alcătuiesc un complex perfect justi- 
ficat care determina purtarea sa. 

Indiferent de cauză, nepublicarea lor la data cînd au fost 
compuse, a avut pentru el şi pentru noi consecinţe din cele 
mai rele. Purtate prin geamantane, din oraş în oraş, pe unde-l 
duceau turneele sale de concertist, manuscrisele unor lucrări 
s-au pierdut complet, altele parţial. Iar în ce priveşte lucrările 
publicate după moartea sa, nu ştim în ce măsură corespund 
cu ceea ce interpreta Paganini sau cu intenţia sa de a tipări. 
Dacă la aceste împrejurări mai adăugăm şi faptul că multe 
lucrări au rămas ei unele mai rămîn în manuscrise ţinute prin 
sertare de colecționari, se împrăştie nedumerirea provocată de 
faptul că compozitorul Paganini a fost mai puţin prețuit după 
moarte. 

Între timp, încep să se producă fapte care indică un revi- 
riment al interesului public şi al muzicienilor pentru opera vir- 
tuozului genovez, a cărui flacăre nu încetase niciodată să ardă 
ci numai se înclinase dînd iluzia că se stinge în bătaia vîntului 
schimbător al gustului public. Achille Paganini publică în 1851 
la Paris 10 din lucrările importante ale tatălui său, ceea ce 
editorul n-ar fi acceptat să facă dacă publicul şi muzicienii 
n-ar fi manifestat dorinţa insistentă de a avea Le streghe, cele 
două concerte în re major şi în si minor, Variaţiunile pe tema 
rugăciunii lui Moise şi celelalte lucrări care-i fermecase sub 
arcuşul lui Paganini. 

Liszt retipărea în același an ediţia II a Studiilor după Capri- 
ciile lui Paganini, sub titlul Grosse Etüden von Paganini, de- 
dicate marei pianiste Clara Schumann. Primul titlu fusese: 
Bravurstudien nach Paganini Kapricien für das Pianoforte 
bearbeitet. Oare nu sintem îndreptăţiţi să credem că în această 
schimbare de titlu în care personalitatea lui Liszt trece în 
umbră spre a lăsa să strălucească în plin soare aceea a geno- 
vezului, ca un mare briliant într-o montură de pietre pre- 
ţioase, apare admiraţia mărită a marelui pianist pentru autorul 
Capriciilor? Noi credem că da şi, la locul cuvenit, vom aduce 
şi alte mărturii în acest sens. Dar să urmărim ascensiunea 
gloriei compozitorului. 

Capriciile sînt introduse în programul mai tuturor insti- 
tuţiilor de învăţămînt. Toţi pedagogii viorii, ei înşişi virtuozi 
violonişti, le recomandă elevilor lor, unii cu reticențe cauzate 

probabil de enormele dificultăți pe care le prezintă această 
lucrare. Însă fapt ciudat, unii nu le recunoașteau decît un ca- 
racter educativ, precum celelalte compoziții nu erau conside- 
rate decît ca modele de „tehnică transcendentală“, după o 
expresie uzitată în acel timp, utile spre a face să strălucească 
într-o sală de concert, personalitatea interpretului. 

În anul 1862 un alt compozitor dintre corifeii artei vine 
să depună o ofranda la gloria compozitorului Paganini. Johan- 
nes Brahms compune Studii pentru pian (28 de variaţiuni) pe 
o temă de Paganini, operă admirabilă, scrisă în stilul marelui 
său predecesor. Dar şi de această dată, interesul se manifestă 
numai pentru Capricii fiindcă tema este luată din Capriciul 
nr. 24. Să fie aceasta preferinţă semnul unei ierarhizări valo- 
rice între compoziţiile genovezului, sau exemplul sugestiv al 
lui Liszt şi Schumann? Întrebarea e legitimă, fiindcă, numai 
după cîţiva ani Berlioz publică un elogiu care situează pe Pa- 
ganini în fruntea compozitorilor italieni din prima jumătate 
a secolului XIX. „Ar trebui să se scrie un volum — spunea 
autorul Simfoniei fantastice — spre a arăta tot ceea ce a năs- 
cocit Paganini ca efecte noi în lucrările sale; procedee inge- 
nioase, forme nobile şi grandioase precum şi combinaţii de or- 
chestră care nici nu erau măcar bănuite înaintea lui. 

Melodia sa este marea melodie italiană, dar fremătînd de 
o ardoare în general mai pasionată decit acele ce se găsesc în 
cele mai frumoase pagini ale compozitorilor dramatici din ţara 
lui. Armonia sa este totdeauna clară, simplă şi de o sonoritate 
extraordinară. Orchestra lui Paganini este strălucitoare şi ener- 
pică, fără să fie zgomotoasă. El folosea toba mare în tutti ade- 
sea cu o inteligenţă puţin comună“t. 

Ce putea să-și dorească Paganini mai mult decît conver- 
genţa razelor a trei astri, trei luceferi muzicali ca Liszt, Schu- 
mann şi Berlioz, care-l luminează în eternitate? Nu este im- 
presionantă această întilnire a geniilor pe înălțimile atît de 
greu accesibile ale artei unde se desfăşoară orizonturi impe- 
netrabile teoreticienilor? 

Fiindcă teoreticienii, unii dintre ei făcînd onorabilă excep- 
ție pentru Capricii, continua să refuze „magului viorii“ valoa- 
rea unui mare compozitor. Ceva mai mult, într-un dicţionar 
recent de compozitori?, numele lui Paganini nu este menţio- 


1 Hector Berlioz — Op. cit., pag. 222. 
2 A Critical Dictionary of. Composers and their Music, Denis Editor 
Londra. 

nat, iar muzicologii care se ocupă de istoria melodiei sau evo- 
luţia formelor muzicale îl trec complet cu vederea. Care să fie 
explicaţia? Amintim mai întîi că nu se află numai Paganini 
în această situaţie. Cu mai toţi virtuozii interpreţi s-a petrecut 
şi, probabil, se va petrece totdeauna acelaşi fenomen. Astfel 
lui Liszt, cum remarca George Enescu, „Lumea nu i-a iertat 
încă dubla sa activitate, interpretarea şi compoziţia“. Și nu 
i-au iertat-o un timp nici lui Enescu. 

Despre Paganini s-a afirmat că şi-a pus tot geniul în a des- 
coperi secretele cele mai tainice ale instrumentului său şi a pus 
dorința de a excita uimirea marelui public mai presus de 
voinţa, mai nobilă, de a satisface gustul sever al oamenilor 
Cult) Cu alte cuvinte, canalizînd în mod voluntar activitatea 
geniului său creator într-o anumită direcție nu i-a mai rămas 
pentru aceea de compozitor decît talentul. Poate că este numai 
o coincidenţă împrejurarea că tot în timpul cînd se scria astfel 
despre Paganini, circula, bucurîndu-se de înalta preţuire a 
snobilor şi esteţilor decadenţi, unul din aforismele lui Oscar 
Wilde, în care acesta spunea că şi-a pus, în a trăi, tot geniul 
iar în opera sa, numai talentul. 

Este evident că în acest mod de a judeca intervine concep- 
ţia care susţine că nu pot exista creatori artistici multilaterali 
decît într-o viaţă culturală rudimentară, cînd diferite ramuri 
de activitate nu s-au fixat încă. Concepţia aceasta este destul 
de simplistă. Caracterul ei reiese clar din faptul că spre a se 
susține citează ca exemplu pe Schiller, care n-a scris comedii 
ci numai drame şi tragedii, şi, pe Molière autor exclusiv de 
comedii, dar uită pe Shakespeare, creator de tragedii dar ai 
de satirice sau suave comedii, pe Wagner, compozitor de drame 
şi de comedii muzicale, sau pe Michelangelo, sculptor, poet 
şi pictor. Dar câţi alții nu s-ar mai putea cita? 

În ce priveşte pe Paganini, părerea aceasta se împrăştie 
în neant, ca un castel magic în faţa realităţii, dacă ne amintim 
că perioada de studii și de descoperiri sonore a lui Paganini a 
cuprins numai cîțiva ani din copilărie și adolescenţă şi a fost 
urmată, sau poate că a coincis, în parte, de crearea operei sale 
capitale, Capriciile. 


1 Printre alţii, Ettore Pinelli, Luigi Torchi şi Enrico Polo în Relaţiile 
Comisiei Ministeriale publicate de Maria Tibaldi Chiesa — Op. cit, 
pag. 402. 

Parcă în ciuda teoreticienilor care refuză să prețuiască com- 
poziţiile lui Paganini, s-au publicat în ultimii 40 de ani nume- 
roase lucrări pentru vioară, chitară sau cvartete rămase în ma- 
nuscrisele eminentului virtuoz. lar descoperirea şi interpretarea 
Concertului nr. 4 pentru vioară şi orchestră a produs o adevă- 
rată senzaţie. Faptul este de cea mai mare însemnătate, fiindcă 
dovedeşte că amatorii de muzică preţuiesc lucrările lui Paga- 
nini chiar după 100 de ani de la moartea sa. Și oare aceasta 
nu constituie un instrument sensibil care arată valoarea unei 
creaţii muzicale?!, 

Dar nu numai amatorii de muzică. Muzicologul sovietic L 
Yampolski, printr-o amănunţită şi subtilă analiză a mai mul- 
tor lucrări paganiniene ajunge la concluzii care coincid, în 
unele privinţe, cu ale lui Schumann şi Berlioz. Astfel, vorbind 
despre Capricii, scrie: „În spatele facturii strălucitoare se as- 
cunde un conţinut bogat. În literatura viorii, Capriciile lui Pa- 
ganini, după importanţa lor, pot fi comparate numai cu Sona- 
tele şi Partitele pentru vioară solo de J. S. Bach. Acesta şi 
Paganini, pe căi diferite au rezolvat problema dezvăluirii po- 
sibilităţilor artistice ale viorii independente, nesprijinite pe 
acompaniamentul altui instrument. Primul a ajuns la acest 
rezultat prin tratarea polifonică, iar celălalt, prin tratarea 
omofonică a viorii“2. E prea mult? Nu, dacă se observă că 
autorul nu adinceste conţinutul de idei, împlicaţiile filozofice 
din lucrările celor doi muzicieni, spre a le echivala, ci stabi- 
leşte valoarea lor instrumentală, rolul ce au avut în dezvol- 
tarea artei violonistice. Comparaţia Capriciilor cu Sonatele şi 
Partitele lui Bach aparţine lui Iampolski ajuns la această con- 
cluzie în ciuda părerii contrare a lui Combarieu, care afirmă, 
că, în nici un caz, nu se poate face asemenea comparaţie. În 
ce ne priveşte, rezervăm discutarea acestei chestiuni cînd vom 
vorbi în special despre Capricii;, aici voim să arătăm numai 
cum au evoluat judecăţile de valoare asupra compozitorului 
Paganini. Ca încheiere Iampolski spune că: „Talentul său ori- 
ginal de compoziţie, remarcabil prin trăsăturile sale naţionale 
pregnante, ne dă dreptul să vorbim despre Paganini ca despre 
cel mai important compozitor al muzicii italiene în prima ju- 
mătate a sec. XIX, perioadă în care năzuinţele creatoare ale 


LL Kremlev — Trăsăturile unui tip romantic, în Probleme de mu- 
zică, nr. 1/1962, pag. 37. 

2 I, Iampolski — Op. cit., pag. 240. 

3 3. Combarieu — loc. cit. 

altor maeștri remarcabili — Rossini, Bellini, Donizetti — erau 
îndreptate numai spre sfera genului de operă“l. 

Vedem aşadar, că, cu timpul, chiar şi unii cercetători s-au 
aliniat în rîndul opinii marilor compozitori, admiratori ai ge- 
niului componistice paganinian. 

Interpreţii însă de cea mai înaltă valoare n-au precupeţit 
niciodată prinosul lor. Chiar un violonist virtuoz ca Joseph 
Joachim, despre care s-a spus că nu era în stare să aprecieze 
la valoarea- reală ceea ce era progresist în arta lui Paganini?, 
a scris totuşi următoarele, vorbind de impresia magică pe care 
a exercitat-o muzicianul italian asupra contemporanilor: 
„Această impresie nu ar fi fost atit de extraordinară dacă Pa- 
ganini nu era în acelaşi timp o individualitate cu adevărat de 
geniu şi esenţial muzicală, cum reiese din multe compoziţii ale 
sale și îndeosebi din cele 24 Capricii. Ele sînt pline de origina- 
litate şi demonstrează o mare măiestrie în tehnica compozi- 
ției“5. 

Subliniem că ei Joachim recunoaşte o mare valoare celor- 
lalte compoziţii paganiniene, dar mai cu seamă că el, ca și Ro- 
bert Schumann, remarcă în Capricii o mare măiestrie teh- 
nică de compozitor. Şi acest fapt este esenţial. Fiindcă, fără 
îndoială că această calitate trebuie să fie prezentă în toate 
lucrările sale, deoarece nu este rezultatul unei însuşiri care 
se pierde cu trecerea timpului. 

Nici sentimentele şi nici gîndurile adinci nu lipsesc însă 
acestor lucrări, ci contururi mai puţin fluctuante, mai stabile 
și mai accentuate. 

Unul din marii artişti muzicieni, subtilul poet al viorii, 
Jacques Thibaud, spunea într-o scrisoare: „Cît priveşte opera 
compozitorului, de o atît de bogată varietate, de o atît de vie 
originalitate, va fi sper totdeauna respectată şi admirată cum 
merită. Compozițiile sale nu sînt oare însemnate, nu numai 
din punct de vedere instrumental, dar chiar şi din punct de 
vedere tematic, de un fel de sigiliu, care smulge epitetul de 
„divine“ ce atît de des le-a fost decretat?“%4 


1 I. Iampolski — Op. cit., pag. 240. 

2 3. Breitbrug — Joseph Joachim în Arta interpretării muzicale Ed. 
muzicală, 1960, pag. 255. 

3 M. Tibaldi Chiesa — Op. cit., pag. 411. 

4 Renée de Saussine — Paganini le magicien, Gallimard, Paris, 1938. 


14 — Paganini 289 


Cînd lucrările lui Paganini vor fi studiate în totalitatea lor, 
după ce se va fi publicat întreg materialul existent în manu- 
scrise, chipul compozitorului va apărea într-o strălucire pe 
care prea puţin nu vor putea s-o vadă. Şi desigur că nici nu i 
se vor mai contesta titlurile de onoare la gloria muzicală, la 
care cu atita melancolie se gindea în zilele cînd sfirşitul tim- 
puriu al vieţii sale îi apărea inevitabil. 


Capitolul XIX 


24 CAPRICII 


Să-l ascuiți cîntînd Capricii într-o 
seară cînd e în vervă. Mă grăbese 
să adaug că sînt mai grele decît ori- 
care concert. 

Stendhal!l 


Unul din acei care au intuit încă de la primele audiții spe- 
zificul şi valoarea artei de compozitor a lui Paganini a fost auto- 
rul romanului Roșu și Negru. Stendhal, acest stegar de început 
al romantismului, trebuie să fi ascultat de mai multe ori în 
2udiții particulare pe virtuozul violonist interpretînd Capriciile. 
Așa reiese cel puţin din scurta și singura notiță cu privire la 
violonist, înserată în subsolul unei pagini din Viaţa lui Rossini. 
Ne amintim cîtă supărare i-au produs lui Paganini acele cîteva 
rînduri, în care autorul difuza legenda, pe care o cunoaştem 
despre pretinsul asasinat. 

Totodată însă, răspîndea dincolo de limitele Italiei faima vir- 
tuozului și valoarea estetică a Capriciilor. Pe atunci (1824) pro- 
babil că nu le cunoştea nimeni la Paris, judecînd după uimirea 
ce au produs printre muzicieni, cînd, curînd după aceea, au fost 
tipărite de editorul Antonio Pacini. 

Paganini le publicase întîi la Milano, în editura G. Ricordi, 
în anul 1817 sau 1818, data nu e precisă, sub titlul 24 de Capricii 
pentru vioară solo,! desigur fără intenţia de a realiza vreun 
beneficiu din vînzarea unei lucrări atît de dificile, pentru care 
s-ar fi găsit puţini amatori. 

Dar ce sînt aceste Capricii care au făcut atîta vilvă și au 
avut, în prima jumătate a secolului al XIX-lea, o influență de- 
terminantă asupra unor muzicieni de geniu şi continuă pînă în 
prezent să înrîurească pe marii compozitori? 


1 Dicţionarul de muzică Ricordi, ediţia 1959, indică anul 1817, unii 
biografi, anul 1818, iar alţii chiar 1820. 

Ca formă şi gen sînt cunoscute de mult. Cu două secole mai 
înainte de a fi apărut la Ricordi opera lui Paganini, un mare 
compozitor german Michael Praetorius, în volumul III al cărţi: 
intitulate Syntagma musicum, ieşită de sub tipar în 1619, de- 
finea capriciul ca un gen muzical nesupus decît fanteziei com- 
pozitorului. Dealtminteri, însăși denumirea italiană, capriccic 
înseamnă fantezie şi, aplicată la muzică, determină o lucrare 
fără formă prestabilită, o compoziţie ce se desfăşoară în voia 
imaginaţiei autorului. 

Termenul era curent întrebuințat de compozitori, atît în 
muzica instrumentală cît şi în cea vocală. Cînd lucrarea ieșea 
cu totul din comun, se adăuga epitetul, extravagant, precum 
aflăm în Capriccio stravagante pentru vioară solo (1627) de 
violonistul Carlo Farina. Caracterizat prin imitații naturaliste 
— găina și cocoșul, mieunatul pisicii, trompeta, lira — care 
nu puteau să mulţumească o sensibilitate estetică mai dezvol-: 
tată, Capriciul lui Farina a rămas ca un document de virtuo- 
zitate violonistică timpurie. 


Mult mai interesantă este lucrarea lui Biagio Marini publi- 
cată la 1629, sub titlul Sonate, Symphonie ..., op. 8, unde gă- 
sim Capriccio per Sonar due Violini, Quatro parti. Alcune So- 
nate Capriciose per Sonar due a tre parti con il violino! solo. 
În sfîrşit, un Capriccio sau Sonata „che due violine sonano 
quatro parti a modo di lira“. De reţinut că vioara se acorda 
sol re sol re — adică în scordatura — cu indicaţia: „le due 
corde grosse siano vicine“2. 

Spre a înțelege mai bine originea genului capriccio, trebuie 
să observăm că, în terminologia lui Marini, denumirea capric- 
cio şi sonata uneori se confundă, iar alteori, primul termer 
serveşte ca adjectiv pe lîngă al doilea. 

Lucrarea aceasta amintește mult de unele procedee paga- 
niniene ca scordatura, schimbarea locului coardelor pe căluş 
şi ceea ce vom găsi și în cele 24 Capricii, executarea simultană 
a două părţi de către vioară-solo, ca într-un duet. 

La origine deci, genul acesta apare liber de orice constrîn-- 
gere normativă şi mai cu seamă caracterizat prin imitații na- 
turaliste, onomatopee în gust popular. Cînd însă, peste trei 


1 Capriciu pe patru voci executate de două viori. Unele Sonate 
capricii pe două şi trei voci executate la vioară solo. 

2 Capriciu sau Sonată pe patru voci executate de două viori îmi: 
tînd lira. Cele două coarde groase să fie vecine. 

pătrare de secol, apare Capriccio sopra la lontanonza del suo 
fratello dilettissimo,! de Johann Sebastian Bach, avem în faţă 
un gen cu o fizionomie nouă. Compus cu prilejul plecării fra- 
telui său Iacob în armata lui Carol XII, unde se angajase ca 
oboist, acest Capriciu exprimă dorinţa lui Bach de a-l reţine 
descriindu-i tristeţea despărțirii şi diferitele nenorociri care ar 
putea să-l lovească printre străini. Pentru marele compozitor, 
iibertatea genului înseamnă posibilitatea de a prezenta prin 
mijloacele muzicii, un program literar, fiindcă acest Capriciu 
este muzică programatică în şase părţi, fiecare fiind explicată 
printr-o frază care conţine subiectul acelei părți. Ultima, a 
şasea, este intitulată: „Fugă imitînd cornul poştalionului“. 

Din vechile trăsături n-a mai rămas deci decît o restrînsă 
imitație a unui instrument muzical, ca o necesitate logică a 
concretizării imaginii despărțirii şi a intensificării sentimentu- 
iui de tristeţe, în momentul cînd poştalionul s-a pus în mișcare 
şi cel drag a plecat. Pe cînd la origine, scopul imitaţiei era în 
ea însăși şi urmărea să uimească pe auditor prin abilitatea 
tehnică a executantului, la Bach imitaţia are o finalitate este- 
tică şi decurge din alcătuirea întregului. 

Am stăruit asupra noului aspect al capriciului fiindcă îl 
vom regăsi la Paganini. 

Predecesorul său imediat, care l-a influenţat și pe care l-a 
imitat întrucâtva, depăşindu-l, este violonistul compozitor 
Pietro Antonio Locatelli. Interesantă dar nu prea bine cunos- 
zută este personalitatea acestui compozitor și violonist vir- 
tuoz, care și-a petrecut cea mai mare parte din viaţă la Amster- 
dam, în Olanda. Avea, fără îndoială, după cum reiese din opera 
sa, un suflet de structură romantică, ce se evidenţiază prin re- 
volta contra rigidităţii sehematismului, prin nevoia de libertate 
artistică, avînțul către înălțimi nemaiatinse şi dragostea de con- 
traste puternice. Deşi format la școala lui Corelli, arta sa este 
opusă caracterelor acestei şcoli. Locatelli şi-a concretizat con- 
cepţiile în cunoscuta Artă a viorii, publicată în 1733, unde sînt 
incluse 12 concerte şi, pentru partea I și III a fiecărui concert, 
cîte o cadență, intitulată Capriccio. Ca în ori ce capriciu, aici se 
manifestă liber bogăția fanteziei şi capacitatea tehnică a inter- 
pretului, pe care a ridicat-o în regiunea ameţitoare a stihiilor, 
provocînd indignarea unui muzician ca J. Quantz: „Ei caută cea 
mai mare frumuseţe acolo unde nu se află și, anume, în înăl- 


1 Capriciu pentru plecarea fratelui său prea iubit. 


213 


ţimea cea mai extremă — scria Quantz — se caţără mereu în 
înălţime ca lunaticii pe acoperiş, lipsind instrumentul de gra- 
vitatea sa şi de plăcerea pe care sînt capabile s-o dea coardele 
groase“1. Locatelli considera că tehnica miinii stîngi bazată pe 
aplicarea distribuirii naturale a degetelor pe tastiera viorii ei 
folosirea numai a registrului mijlociu al instrumentului limi- 
tează posibilitățile fireşti ale acestuia. El aplica extensiunea 
largă a degetelor miinii stîngi şi folosea cele mai înalte poziţii, 
ajungînd pînă la a XVIi-a. Miinii drepte îi încredința acţiuni 
mai îndrăzneţe şi mai dinamice, arcuşul făcînd în mișcare re- 
pede salturi peste două coarde și trăsătura numită ricochet, 
care constă în executarea a două sau mai multe note dintr-un 
singur impuls al arcuşului. 

Dar inovațiile tehnice pe care le aducea Locatelli erau aride 
şi nu puteau să placă şi deci să intereseze pe contemporanii lui. 
Jar violoniștii nu le puteau executa din cauza enormelor di- 
ficultăți pe care le prezentau. Soarta lui Locatelli este a ori- 
cărui inovator venit prea devreme, ale cărui sentimente şi con- 
Cep) nu corespund cu lumea în care trăieşte. De aceea ino- 
vaţiile sale au fost criticate sever şi de spaniolul Esteban Ar- 
teaga. 

După moartea lui Locatelli, opera sa n-a mai fost executată 
şi a trecut pe rattul uitării. Cînd Paganini a descoperit în biblio- 
teca lui di Negro, Arta viorii, nu întîmplător s-a oprit mai în- 
delung asupra ei, a studiat-o cu pasiune şi a imitat-o. Cunoş- 
tea doar şi lucrările lui Tartini, mai cu seamă Sonata „Trilul 
diavolului“, dar ceea ce realizase Tartini în această sonată nu 
satisfăcea năzuinţele lui Paganini; de aceea nici nu l-a urmat, 
Locatelli însă l-a atras mai mult şi l-a influenţat nu numai prin 
noutatea şi îndrăzneala tehnică dar şi fiindcă între preroman- 
ticul autor al Artei viorii şi romanticul Paganini exista o în- 
rudire sufletească, o asemănare de concepţii şi de intenţii. Li- 
mitele extreme ale viorii, cu timbrul lor cristalin, care atră- 
sese pe Locatelli, îmbiau şi pe adolescentul virtuoz din Genova. 
Acelaşi sentiment al puterii îi îndemna ai pe unul şi pe celă- 
lalt să caute imposibilul spre a dovedi că e posibil. 

Este interesant că Paganini a pornit pe urmele marelui său 
înaintaş, lucrînd el însuși Capricii la vîrsta de 17 ani în 1799— 
1800, în vremea cînd, din cauza asediului Genovei, se refu- 


1 J. Quantz — Versuch einer Anweisung, die Flătetraversiăre zu spie- 
lten. Berlin 1752, pag. 315. 

giase împreună cu întreaga familie la Val Polcevera. Neputînd 
participa cu armele la apărarea patriei, probabil, din cauza de- 
bpilităţii fizice şi-a dăruit studiului şi compoziţiei toată energia 
tinereţii, iar liniştea din înflorita vale ferită de război i-a fost 
prielnică, fiindcă din toate lucrările sale, aceasta pare a fi mai 
adînc gîndită şi cu mai multă migală lucrată. 

Paganini a conceput Capriciile nu ca părţi componente ale 
unui concert sau cadenţe în care se exprimă virtuozitatea inter- 
pretului, etalarea persoanei sale, dar ca piese artistice indepen- 
dente, de mici dimensiuni. Aceasta este o primă deosebire faţă de 
modelul său, pe care este evident că l-a imitat, precum reiese 
mai puţin din identitatea numărului de piese şi a titlurilor, 
ceea ce ar fi putut fi o simplă sugestie, cît din compararea unor 
Capricii ca nr. 7 de Locatelli cu nr. 1 de Paganini sau nr. 14 cu 
nr. 2. Dar nu asemănările de intonaţie sau de forme sînt mai 
interesante în influenţa primită de tînărul compozitor de la 
predecesorul său, cît exemplul unui stil nou, al stilului virtuoz 
fundamentat pe exploatarea tuturor însuşirilor instrumentului. 
Aflat la răscruce între arta clasicilor, care nu-l satistăcea pe 
deplin, şi propriile sale căutări, el a găsit în Arta viorii, în prin- 
cipal, un indicator de drum, un deschizător de orizonturi, din- 
colo de care se afla mirificul tărîm al unei arte noi, mai bogate 
în posibilităţi şi conţinut, mai expresive. Paganini trăia într-o 
efervescenţă sufletească ce nu se putea exprima pe deplin, nici 
în formele vechi, nici cu mijloacele existente. De aceea, mai tîr- 
ziu, a distrus primele sale compoziţii: o sonată compusă la 
vîrsta de 9 ani, cele două concerte interpretate în primul tur- 
neu prin Italia, Variaţiile Carmagnola, precum şi Fandango 
spaniol în care era atît de tributar vechiului procedeu al ono- 
matopeelor. Erau lucrări care purtau clar întipărite urmele cău- 
tărilor sale artistice. În vremea aceea, pentru el, fiecare coardă, 
fiecare poziţie pe tastieră, ca și orice tonalitate sau combina- 
ţiile lor ascundeau puteri misterioase și obscure, pe care se 
silea să le cunoască şi să le stăpinească, fiindcă erau necesare, 
ca mijloace expresive eului său bogat în stări sufletești de o 
intensitate emoţională nemaiîntilnită. lar Arta viorii a lui Loca- 
telli a apărut ca o stea polară de sub norul uitării, care o ascun- 
dea printre atîția aștri mai mari şi mai strălucitori, dar incapa- 
bili să-l călăuzească pe drumul căutărilor sale. 

Ar fi o eroare să se creadă că Paganini nu a compus Capri- 
ciile pentru a reflecta impresiile pe care i le provoca viaţa agi- 
tată din jurul lui şi aspiraţiile sufletului său tînăr, liric şi exu- 

berant, ci pentru a da interpretului prilejul să-și pună în va- 
loare strălucirea virtuozităţii. Ar fi o eroare, fiindcă o operă 
de artă genială cum sînt considerate cele 24 Capricii, nu se 
poate crea dintr-un conținut emoţional şi o concepţie de viață 
superficială. Nimeni n-a recunoscut în virtuozitatea în sine o 
valoare artistică sau etică, ci numai însușirea de suprafață a 
unui artist. 

Acordul tuturor este o dovadă despre nonvaloarea ei. Dar cei 
mai mari muzicieni sînt de acord asupra valorii Capriciilor. Se 
înşeală profund deci, cine afirmă că Paganini şi-a conceput lu- 
crarea cu scopul de a-şi face admirată virtuozitatea tehnică. 
Desigur că în orice operă de artă se poate descoperi, tăinuită, 
intenţia autorului de a se înfăţişa pe sine. Paganini, vorbind 
cu profesorul Schottky despre faptul că nu interpretează decît 
propriile sale lucrări şi foarte rar cîte o piesă de Rode, a spus 
că vrea să accentueze propriile sale particularităţi. Ceea ce a 
declarat despre interpretare se aplică desigur şi la creaţie. 

Există lucrări ca Variaţiunile pe tema imnului God save the 
King, despre care avem mărturia scrisă a lui Paganini că au 
fost compuse cu scopul de a-și etala virtuozitatea. Dar nimeni 
n-a considerat de mare valoare muzicală această lucrare. Cau- 
zele care determină pe un muzician să se așeze la masa de lu- 
cru spre a compune sînt variate.Ceea ce determină însă valoarea 
unei lucrări, ceea ce atrage generaţii întregi de oameni făcîn- 
du-le să se tulbure de cîte ori o ascultă, sînt fragmentul auten- 
tic de viaţă, sentimentul și emoția artistului care a creat-o, este 
realitatea filtrată prin prisma sufletească a acestuia. Paganini, 
ca mare artist, ştia şi a afirmat această necesitate. „Trebuie să 
simţi tu însuţi ca să faci pe alţii să simtă“ era un dicton obișnuit 
al său, la care ne-am mai referit. Fără acest conţinut, opera de 
artă nu este nici mare, nici durabilă. Desigur, acestea sînt lu- 
cruri comune, arhicunoscute, dar uneori apare necesitatea ca 
ele să fie repetate. Şi a trebuit să le amintim spre a înlătura 
afirmaţia, inexactă în generalitatea ei, că Paganini compunea 
spre a da prilej interpretului să-şi arate virtuozitatea. 

Capriciile sînt o lucrare în care nu este esenţial aspectul teh- 
nic considerat aparte, ci universalul uman pe care-l conţin, adică 
nădejdile și deziluziile, bucuriile şi tristeţile ființei omeneşti, 
zbuciumîndu-se în turnura melodiei, în ritm şi mişcare, în accen- 
tele şi nuanțele ei, sau mai degrabă o lucrare în care conţinu- 
tul, forma și caracterul de virtuozitate se contopesc într-o uni- 
tate, într-o universalitate. În acest înţeles, tehnica „transceden- 

tală“ este necesitatea firească a substanţei muzicale şi nu un scop 
în sine. 

Paganini a realizat în Capricii acea ideală contopire, sursă 
„diamantină“ de încîntare, pentru acei care, ajungînd să depă- 
şească dificultăţile tehnice, pătrund în lumea de imagini pe care 
le conţin. Aceasta este una din componentele valorii lor perma- 
nente. 

Există prea numeroşi violonişti care disociază cele două cate- 
gorii de valori, conţinutul, de materialul sonor şi tehnic şi, co- 
vîrşiți de aspectul dificultăţilor pe care-l prezintă cel din urmă, 
pierd din vedere pe cel dintîi. Aceşti violonişti transformă Ca- 
priciile în piese exclusiv didactice, menite să dezvolte însușirile 
tehnice ale instrumentistului sau dacă încearcă să le interpre- 
teze într-o sală de concert, ajung la insuccese grave. Nu trebuie 
să se uite că Paganini a îmbogăţit genul capriciului de vioară, 
care ajunsese la Franz Benda, Johann Stamitz sau Nicolo Me- 
strino să fie simplu exercițiu — Kunststück — sau în Arta 
viorii a lui Locatelli, cadență de virtuozitate, dotîndu-l cu un 
conţinut poetic de o mare varietate emoţională. Este suficient 
să privim Labirintul de Pietro Locatelli, această bizară piesă 
de virtuozitate, în care doar mecanismul instrumental se adre- 
sează curiozităţii uimite, ca să ne dăm seama de diferenţa ce 
desparte pe cei doi compozitori şi valoarea estetică la care Pa- 
ganini a ridicat capriciul. Pe cînd la predecesorii săi scopul era 
exclusiv tehnic, la Paganini este predominant poetic. Ceea ce au 
simţit marii săi admiratori, Schumann şi Liszt: „Doresc să dau 
prezentele compoziţii pentru pian — scria autorul Kreislerianei 
în prefața la Studii de Concert după Capricii de Paganini, op. 10 
— fără ca opera să fi pierdut ceva ca idee poetică“. În ce pri- 
veşte pe Liszt, n-avem o mărturie literară, dar stilul în care a 
prelucrat pentru pian cinci Capricii e suficient de clar grăitor. 

Un conţinut poetic bogat avea nevoie și de un cadru adec- 
vat. Paganini a lărgit forma capriciului introducînd tema cu va- 
riaţiuni, alternanţa de mişcări, Andante cu Presto sau Lento 
cu Allegro. Uneori începe cu o introducere solemnă ca în Capri- 
ciul nr. 17 sau cu un Corrente, ce seamănă cu un apel de trom- 
petă în Capriciul nr. 18. Alteori, ca în Capriciul nr. 5 foloseşte 
o introducere fără indicaţii de tempo sau măsură, ceea ce îi dă 
un caracter de improvizație. Dar totdeauna se relevă voinţa de 
a realiza diversitatea, care este una din trăsăturile caracteris- 
tice ale Capriciilor şi o normă artistică inflexibilă a activităţii 
sale de compozitor. 

Varietatea apare si în conţinutul poetic al lucrării. Paganini 
foloseşte în Caprici o multiplicitate de imagini: lirism gingaș, 
într-un episod bucolic virgilian, patetismul durerii orgolioase 
în faţa morţii sau melancolia resemnată a sufletului într-un vis 
de iubire. Dar mai adesea preponderent apare patosul eroic, ca 
o reflectare a atmosferii de tobe şi fanfare creat de necurmatele 
războaie, care însîngerau la acea epocă şi orizontul Genovei. 
Sursa imaginilor este viaţa cu evenimentele cotidiene, în dia- 
lectica lor neîncetată, cu visurile şi deziluziile unui suflet de 
abia ieşit din adolescenţă, căruia totul ar fi trebuit să-i apară 
în alb și roz, dacă n-ar fi fost purpura siîngelui ce curgea pe 
cîmpurile de luptă şi zăbranicul foametei şi al mizeriei, desfă- 
șurat înaintea ochilor. Paganini, nu s-a inspirat din cărţi, nici 
din balade epice, nici din versuri lirice. El a fost cel mai puţin 
literat dintre muzicieni, într-o vreme cînd marii romantici Schu- 
bert, Schumann, Berlioz sau Liszt căutau la poeţi ca Vergiliu, 
Dante, Petrarca, Goethe ei Byron, sau chiar la modeste nume 
contemporane cu ei, amnarul care să scapere în profunzimea 
sufletului emoția creatoare. 

Nu trebuie să tragem însă concluzia că din Capricii progra- 
matismul este absent. Dimpotrivă, la Paganini, ca şi la Chopin, 
există un programatism latent, care se poate discerne destul de 
uşor în Capriciile nr. 9, nr. 14, nr. 18 sau nr. 20. Astfel, cine 
citește sau ascultă Capriciul nr. 14, poate uşor sesiza că, prin 
intrarea vocilor pe rînd, autorul a voit să sugereze intrarea con- 
secutivă a unor unităţi militare, care se aliniază unele după 
altele. Înlănţuinăd imaginile într-o corelaţie, creează o imagine 
nouă, iar tema muzicală dobindeşte o dezvoltare neaşteptată. 

Melodia Capriciilor este acea melodie mare italiană, izvo- 
rîtă din puternicul talent de melodist al compozitorului dar a 
cărui matcă stilistică se află în cîntecul popular italian. Din acest 
fond nesecat ale cărui trăsături specifice se pot urmări pînă 
dincolo de Renaștere, în evul mediu, derivă caracterele genealo- 
gice pregnant naţionale pe care le-au relevat Schumann şi Ber- 
lioz în muzica lui Paganini. Acesta a învăţat şi a asimilat subs- 
tanța melodiilor populare încă din copilărie, ascultîndu-le la ță- 
ranii din Val Polcâvera, la marinarii din port ori chiar acasă, 
intonate de tatăl său la mandolină sau la vioară. Dar mai cu 
seamă practica timpurie a chitarei, acest vehicul muzical firesc 
şi democratic, prin care în ţările sudice au pătruns în muzica 
cultă farandola, siciliana, sarabanda şi alte dansuri populare, 
i-a înlesnit, copilului genial al Genovei să absoarbă substanţa 

melosului popular. Paganini însă a introdus elemente intona- 
tionale noi, proprii individualităţii sale, năzuinţelor sale de ro- 
mantic în care exacerbarea sentimentului şi pasiunea îl împin- 
geau la cele mai îndrăzneţe şi originale combinaţii sonore. 

Astfel melodia Capriciilor nu este o prelucrare de teme de 
cîntece populare, ci rezultatul unei contopiri perfecte, realizate 
în adincimile nepătrunse ale sufletului compozitorului. Din fu- 
ziunea caracterelor individuale cu cele naționale apare farmecul 
tainic şi pătrunzător pe care-l resimte auditorul. Deşi melodia 
lui Paganini își trage izvoarele dintr-un substrat comun cu 
Rossini, Donizetti şi Bellini, la el este mai pasionată și mai 
emoționată decît la celebrii săi contemporani. Așa a caracteri- 
zat-o Berlioz, aşa a resimţit-o Schumann, care îl situează pe 
Paganini „pe primul loc între noii compozitori italieni“!. 

Din pătrunderea cu o rară acuitate în adîncul faptelor vieţii 
decurg unele asemănări stiiistice cu Beethoven, la a căror con- 
statare ne îndeamnă Schumann, analizină Capriciul nr. 4. „În 
timpul prelucrării îmi plutea înaintea ochilor marșul funebru 
din Simfonia „Eroica“ de Beethoven. Probabil și voi înşivă veţi 
găsi această asemănare. Întreaga piesă este cu totul romantică“?, 
Îndeobşte se ştie că această simfonie, intitulată la început napo- 
leon, compusă în anul 1804, reprezintă în muzica beethoveniană 
reflexul primei perioade din epoca Revoluţiei franceze şi a lui 
Napoleon, cea anterioară proclamării sale ca împărat. Partea II 
a simfoniei, Adagio assai, a fost concepută de Beethoven ca un 
marş funebru de o tristeţe sfişietoare, în care sînt evocate aspi- 
Taţii, căderi şi suferinţe. 

Melodia Capriciului e tristă şi maiestuoasă, este elegia celor 
ce cad cu pumnii strînşi, cu faţa la inamic. 

Paganini a compus-o cam în același timp în care Beethoven 
crea Eroica, poate cu doi sau trei ani mai devreme, reflectînd 
aceleaşi evenimente şi aceleaşi sentimente, învăluite în aceeași 
atmosferă, străbătută de aceleaşi ecouri. De aici asemănarea de 
tonalitate între marșul funebru din Eroica şi melodia Capriciului, 
ambele fiind scrise în do minor, de aici similitudinea intonaţiei 
şi a mişcărilor melodice. Paganini nu ne-a lăsat nici un fel de 
indicație literară cu privire la această lucrare, nici măcar în 
titlu. De aceea nu ştim dacă a avut în vedere pe un anume 
erou. În lipsa unui indiciu, e mai just să credem că l-au impre- 


1 Eismann Georg — Robert Schumann, pag. 104. 
2 Eismann Georg — Robert Schumann, Op. cit. 

sionat cortegiile lungi de morţi, pe care trebuie să le fi văzut la 
Genova în timpul asediului din 1799—1800 şi pe cîmpurile de 
luptă din nordul Italiei. 

Melodia debutează cu un caracter epic, evocator şi maiestuos, 
cu un duet ascendent şi o intensificare a sentimentului pe care 
o susţine; începînd din măsura a doua, intră pe rînd o voce 
secundă, iar mai tirziu, o a treia voce la bas. Episodul următor 
aduce o înviorare a sentimentului, care contrastează cu prima 
parte tristă a Capriciului. Gîndurile sumbre au fost alungate, 
energia şi voinţa de acţiune revin. Arcușul lovește energic 
— martelatto — coardele şi subliniază caracterul măreț al aces- 
tui episod. Dar tristeţea se întoarce mai apăsătoare, accentuată 
prin folosirea a numeroase cromatisme. 

Capriciul acesta este cel mai întins ca dimensiuni, depăşind 
cu mult limitele obișnuite ale genului, Paganini a folosit aici, 
o varietate atît de mare de mijloace tehnice, încît justifică afir- 
maţia prof. K. G. Mostras că pare a fi reunite la un loc cîteva 
capricii. Tema tristă a morţii în luptă cu voința de viaţă i-a 
impus şi dimensiunile lucrării, şi diversitatea procedeelor. Dar 
viața este mai tare decît moartea. Dintre frunzele uscate răsare 
vîrful verde al firicelului de iarbă, prin norul întunecat al tris- 
teţii străbat razele aurii ale fericirii de a trăi. 

Bucuria organică, de mișcare în aer liber, unde agerimea, 
forța şi rezistenţa fizică se desfăşoară în activităţi cinegetice 
apare în Capriciul nr. 9 supranumit Caccia (,„,Vinătoarea“). 
Tema vînătoarei a atras atenţia şi a stimulat fantezia tuturor 
artiștilor, din cele mai vechi timpuri, de la acei care au pictat 
scenele de pe stîncile grotei de la Altamira, pînă la desăvîrşiţii 
sculptori animalieri ai Assiriei sau eleganţii exponenţi ai baro- 
cului european. 

La origină caccia italiană era un gen de muzică populară 
foarte răspîndit prin secolul XIV care cuprindea nu numai ima- 
gini de vînătoare, ci și de pescuit sau chiar din activitatea ne- 
gustorilor ambulanți de pe străzile Florenței. Cei ce cîntau se 
aşezau în cerc și intonau pe rînd melodia; după fiecare execu- 
tare a cîntecului se dansa în cerc (rond) ca la horă, De aci denu- 
mirea de rondo. 

Pictorul Domenico Zampieri, la începutul secolului XVII, 
tratează în admirabile tablouri scene de vînătoare. În acest se- 
col, genul caccia trece şi în muzica instrumentală, iar în secolul 
următor devine foarte răspîndit. Îl găsim deseori în concertele 
lui Vivaldi și în sonatele lui Scarlatti. 

Paganini îl introduce în capriciu şi adoptă formă de rondo; 
dar nu mai avem cîntecul popular vesel, zgomotos, cu trăsături 
de umor sau ironie, nici ritmul legănat în 6/8. Mișcarea e gra- 
țioasă iar ritmul săltat, în măsura 2/4, obişnuită în pasul de 
marş, sugerează cavalcada. Imaginea călăreţilor se conturează 
clar în strălucirea tonalității mi major, în care timbrul de flaut 
sau de corn pe care-l imită vioara evocă cîmpia surizătoare şi 
pădurea cu frunzișul, aici întunecat, în grav, dincolo luminos 
şi vesel, în acut. Paganini şi-a reprezentat limpede scena şi, 
voind să fie realizată cît mai pregnant, a indicat cum se poate 
executa imitaţia flautului: cu arcușul pe tastieră. Tema inițială 
expusă în discant, pe două voci, alternînd succesiv terță, cvintă 
și sextă, reflectă energia în desfășurare și sentimentul toni- 
fiant pe care-l creiază. 

O nouă temă răspunde, în alto, în timbru de corn, mai grav, 
mai întunecat cu un sentiment de oboseală. 

Urmează apoi în plan contrastant de mică întindere, în mi 
minor, un episod duios, ca şi cum fericirea omului nu trebuie 
să dureze, ca şi cum o dialectică inexorabilă impune ca orice 
bucurie să fie, dacă nu definitiv curmată, cel puţin întreruptă 
sau temporar pălită de suferinţă. 

Dar nu durează mult. Partea iniţială revine şi îi succede o 
temă energică, afirmativă, expusă în octave, a căror sonoritate 

intensifică tonul confirmativ, cu o figurație în treizecidoimi, 
executate cu arcuşe ricochet, ca într-un zbor aerian, exprimînd 
un dinamism exuberant. 

Capriciul se încheie cu prima temă, în ultimă măsură, cu 
mişcarea încetinită, rallentando, şi fraza şoptită pianissimo, ca 
în amurg, cînd natura obosită aspiră la odihnă şi tăcere. 

În unele ediţii ale Capriciilor, ca aceea a lui Karl Flesch, se 
recomandă ca reluarea primei părți, în final, să fie executată 
cu armonice duble, procedeu care lipsește în manuscrisul lui 
Paganini şi din prima ediţie Ricordi. Adaosul editorului nu îm- 
bogăţeşte expresivitatea liniei melodice, ci, dimpotrivă, o alte- 
rează, fiindcă pe de o parte timbrul de flaut realizat în maniera 
arătată de compozitor sună mai frumos decît flageoletul şi, pe 
de altă parte, pentru că: „această variantă — scrie profesorul 
K. G. Mostras — este însoțită la executare de un tempo brusc 
încetinit și dă impresia că interpretul nu poate termina capriciul 
într-un tempo unitar. Aplicarea unei astfel de metode este o 
încălcare nejustificată a textului autorului şi total inutilă în 
practica executanţilor“!. 


Pentru frumusețea imaginilor şi perenitatea sentimentelor 
universal-umane pe care le conţine, pentru perfecțiunea şi 
strălucirea transpunerii lor muzicale, Schumann şi Liszt au 
transcris pentru pian Capriciul nr. 9. 

Dacă prin temă, prin mișcarea grațioasă (Allegretto gra- 
zioso) şi nuanţa dulce (dolce) care configurează această lucrare, 
Paganini privea înapoi la apusa lume a barocului, impregna în 
același timp însă, cu adînc lirism, un gen, în principiu, descrip- 
tiv şi-i dădea această trăsătură specifică sensibilităţii romantice, 
de la începutul secolului XIX. 

Cu Capriciul nr. 21 Paganini pătrundea adînc în acest veac 
pînă la Richard Wagner şi opera sa Tristan şi Isolda, dezvăluind 
un aspect nou, necunoscut al afectivității sufletului romantic 
și anunţînd cum va fi melodia ce urma s-o oglindească. Melodia 
Capriciului nr. 21 — spune I. lampolski — ne introduce în cer- 
cul romanticilor târzii. Este prototipul acelei „nesfîrşite melo- 
dii“, care mai tîrziu va fi dezvoltată de către Wagner şi parţial 
de Liszt. În specificul romantic al plutirii în văzduh, al compri- 
mării emoţionale, se pot semnala aluzii la tînjeala tristaniană“?. 

Paganini a pus deasupra primului portativ indicaţia „amo- 
roso“, care lămurește conţinutul şi atmosfera din prima parte 
a Capriciului. E unicul indiciu programatic al imaginilor muzi- 
cale pe care le conţine. Dar chiar fără această menţiune, into- 
nație și mişcarea, cromatismele abundente şi încordarea emoţio- 
nală pe care acestea o subliniază arată pregnant că autorul co- 


1 K. G. Mostras — Op. cit., pag. 61. 
2 I. lampolski — Op. cit., pag. 247. 

boară într-o explorare psihologică pînă în străfunduri, de unde 
extrage sentimentul pur. 

Paganini nu citise romanul medieval în versuri, Tristan, 
despre iubirea arzătoare care învăluie în flăcările ei inima lui 
Tristan şi a Isoldei cu părul blond. Nu cunoaște această dra- 
goste în care „inima neputincioasă se prăbuşeşte spre a se di- 
zolva în tînjeala dorului“ (R. Wagner). Citise însă Iacopo Ortis 
de Foscolo, apărut chiar în anul 1801 şi fusese fără îndoială 
impresionat de caracterul 'Terezei şi iubirea ei ideală pentru 
Iacopo. Avusese în mînă şi scrisorile dintre filozoful medieval 
Abelard şi Heloise, uniți printr-o iubire pe care nici zidurile 
mănăstirilor care-i despărțeau n-au putut s-o înăbuşe. Iubirea 
lor s-a născut pe malurile Senei şi s-a sfîrşit sub aceeași piatră 
de mormînt, în timpul cînd romanul lui Tristan şi al blondei 
Isolda era cîntat prin toate casele, înlăcrimînd inimile sensibile 
şi sensibilizînd pe cele aspre. 

E posibil ca imagini din aceste lecturi să fi trecut în Capri- 
ciul nr. 21 şi astfel să se explice asemănarea dintre melodia lui 
şi aceea a lui Wagner. 

Scris în la major, Capriciul începe în forte, cu o introducere 
alcătuită din sunetul fundamental al tonalităţii prelungit cu fer- 
mata şi dintr-un arpegiu. Laolaltă nu depășesc două tacte dar 
impresia pe care o produc este atît de muzicală încît aminteşte 
de o introducere orchestrală, Melodia expusă pe două voci, în 
sexte, e o cantilenă specific italiană, în care se combină admi- 
rabil caracterul vocal cu cel instrumental. Tema se desfășoară 
liniștit cu plecare iniţială descendentă, cu oscilaţii si opriri dese 
pe trepte, dar într-o sonoritate caldă şi adîncă. 


Caprici 21 

Apare pregnant imaginea unui suflet obosit, dar ferm. În 
tactul al patrulea, trioletul intensifică sentimentul, conturul ima- 
ginei se îngroaşe şi, apoi, în tensiunea dezvoltării, încordarea 
sufletească crește pînă la suspin şi parcă într-un gest de su- 
premă exacerbare aruncă vertiginos în sus arcul melodic. În 
contrast cu această primă parte apare reluarea temei la octava 
superioară în nuanţa dolce, piano. Îşi face loc o idee nouă; e 
același sentiment dar e alt suflet, mai gingaş. De aceea arcul 

melodic nu se mai azvîrle în sus, ci coboară rapid în croma- 
tisme. Episodul următor e dramatic. Tensiunea emoţională 
crește copleşitor, o dată cu revenirea la registrul iniţial şi modi- 
ficarea dezvoltării tematice. Aceasta se realizează prin schim- 
barea intervalelor şi folosirea şaisprezecimilor cu un procedeu 
de dublu legato sau prin utilizarea trioletelor; ritmul devine 
mai frămîntat şi mai accelerat. Pauze scurte întrerup cursul 
melodic descendent. Avem imaginea zbuciumului sufletesc cu 
respirația sacadată şi suspine repetate, fără întrerupere. Epi- 
sodul e reluat la octava superioară unde se luminează. 

De aci şi expresivitatea puternică din adagio, de aci şi tonul 
său mai potolit. Rareori întrebuințează nuanţa fortissimo și 
atunci de cele mai multe ori în final, în ultimele două tacte. 
Nuanţele sale obişnuite sînt piano-dolce și mezzoforte. 

Nici cînd ride cu hohote şi voie bună, ceea ce i se întîmplă 
destul de des, nu ridică tonul. 


Risul lui nu-i zgomotos ci, elegant, nu supără, ci atrage sim- 
patia. Dar cînd prostia sau răutatea omenească îi rănesc sufletul 
ancorat în idealul de bine și frumos, rîsul devine grotesc, cu 
profil tragic şi, înfrăţindu-se cu ironia sfişietoare, ne înfioară cu 
acel adînc tragism la care se referea Giordano Bruno prin 
cuvintele: „In tristiția hilaris“ (În tristeţe rîd). Atunci imaginea 
muzicală are un aspect bizar, nuanţa forte îi îngroașe conturul 
şi o reliefează. 

Rîsul batjocoritor se răsfrînge în zeci de ecouri, ce se împle- 
tesc într-un rond vertiginos, evocînd scene din arcanele magii 
negre. Fără îndoială că Paganini văzuse asemenea scene la tea- 
trele de păpuşi. La acea epocă funcționau numai la Genova 
două, şi foarte multe prin oraşele şi satele Italiei. În teatrele 
de păpuși se reprezentau piese satirice la adresa regimului — 
singurul loc unde se puteau strecura — comedii de moravuri 
sociale, dar şi fragmente de mistere medievale, cu draci şi în- 

geri, scene de sabat vrăjitoresc și mai cu seamă, cu mare succes, 
povestea doctorului Faust într-o redactare populară. Se ştie că 
nicăieri, ca în teatrul de păpuși, spectatorul nu participă mai 
direct şi mai adînc la realizarea iluziei de viaţă, nicăieri fante- 
zia sa nu-i mai mult solicitată ca la aceste spectacole. De aci 
provine farmecul reprezentaţiilor cu păpuşi și puterea lor su- 
gestivă. O piesă jucată de păpuşi pătrunde în adîncul sufletului 
şi rămîne neștearsă pentru multă vreme. 

Credem că nu greşim afirmînd că acele Capricii — nr. 10, 
nr. 13, nr. 20 şi nr. 22 — în care unii comentatori văd imagini 
de vrăjitoare şi diavoli, prinşi în dans de sabat valpurgic, nu 
sînt decît reflectarea scenelor văzute de Paganini la teatrele de 
păpuși şi filtrate prin fantezia sa. 

La asemenea scene trebuie să distingem chipul personajului 
fictiv care participă la acţiune şi gestica sa, alcătuită, fie din 
grimasă, fie din dans grotesc sau straniu. Precum se ştie gestul 
este o vorbire, are o semnificație. Imaginile de mai sus l-au 
ispitit pe Paganini prin accepţia de batjocură și dispreţ, de iro- 
nie şi umor, inclusă în linia şi mişcarea lor. El a reținut gestul 
nu figura personajelor din piesele reprezentate. Aceasta reiese 
din desenul alcătuit de intonaţiile melodice ale capriciilor mai 
sus citate, din imaginile muzicale constituite, precum şi din cir- 
cumstanţe ale vieţii lui Paganini, cînd el plăsmuita din gest şi 
mimică, definite diabolice, manifestări de ironie şi batjocură, 
la adresa celor care-l loveau. Lucrate dintr-o tematică simplă, 
dar cu folosirea unei ample game de procedee componistice ca: 
plan tonal contrastant, modulaţii numeroase, variate trăsături 
de arcuș, printre care arcușul volant, aceste capricii sînt consi- 
derate printre piesele foarte grele din grupul celor 24. 

În contrast frapant cu imaginile încordate, pe alocuri severe, 
întîlnite în cele trei capricii, despre care am vorbit mai sus, cît 
de senine şi idilic pastorale apar acelea din Capriciul nr. 20. În 
prima parte, Allegretto, pe deasupra pedalei de tonică în re 
major, ce imită pedala de cimpoi, se desfășoară melodia în into- 
naţii care amintesc cîntecul de pifferă, fluierul specific ţăra- 
nilor din munţii Abruzzi, din Italia, 

Este o melodie proprie lui Paganini, de un lirism romantic, 
şi caracterul ei elevat se relevă în arta dezvoltării motivice. 

Influenţa folclorică este evidentă nu numai în folosirea pe- 
dalei, dar şi în spiritul melodiei. Plasticitatea motivului se con- 
cretizează, devine vizuală şi apare, în contururi precise, nu însă 
complet, un tablou rustic. Întregirea se realizează printr-o abilă 
tratare tematică, incluzînd şi introducerea unei a treia voci. 
Astfel se desăvirşește sugerarea imaginii unei formaţii de instru- 
mentiști populari care, de obicei, sînt în număr de trei. În partea 
a doua a capriciului, mișcarea devine vie, planul tonal se schimbă 
şi, în si minor, ni se prezintă o idee nouă. În locul sentimentului 
static contemplativ, se strecoară și ne cuprinde un dinamism in- 
tens, în care ritmul 

ce la încheierea fiecărui cvadrat melodic întrerupe desfăşurarea 
şaisprezecimilor, creează reprezentarea plastică a bătăii în loc 
cu călcîiul, în vîrtejul unui dans țărănesc. 

Prin simplitate și prospețime, prin sculpturalitatea tratării 
tematice, acest capriciu ne-a apropiat de ultimul din grup, de 
Capriciul nr. 24. 

Credem interesant de relevat că, începînd cu o temă inițială 
după Locatelli, Paganini sfîrşește planul lucrării cu o temă în 
spiritul lui Corelli, indicînd astfel pe cei doi piloni granitici 
pe care se sprijină puntea de aur a artei sale violonistice. Legă- 
tura stilistică dintre Paganini şi Corelli a fost simțită cu ascu- 
țită pătrundere de marele pianist şi compozitor Serghei Rahma- 
ninov, care — după cum remarcă K. Kuzneţov şi I. Iam- 
polski! — a compus Rapsodia pe o temă de Paganini imediat 
după Variaţiuni pe o temă de Corelli. Dar tema Capriciului 
nr. 24 este atît de originală încît aceiași muzicologi au putut 
s-o considere deopotrivă drept o temă şi originală și de cîntec 
popular?. Nu este nici un paradox în această împrejurare, fiindcă 
un artist nu devine o personalitate original creatoare, decît în 
măsura în care și-a asimilat, în mod desăvirșit, fondul artistic: 
al poporului din care face parte. 


i Corelli, Editura muzicală 1959, pag. 80. 
Ibidem, pag. 64 şi I. Iampolski — Paganini, pag. 253. 


Paganini a dezvoltat această temă în 11 Variaţiuni, în ma- 
niera clasică. Pe lîngă diferite trăsături de arcuş, în afară de 
opunerea registrelor extreme ale instrumentului şi game în 
terţe și decime pe parcurs lung, introduce în variaţiunile a opta 
şi a noua, efecte de chitară, ceea ce a adus o îmbogăţire colo- 
ristică neașteptată în paleta sonoră a viorii. Părîndu-i-se pro- 
babil că, interpretat la vioară solo, acest capriciu nu are o sono- 
ritate suficient de completă, Paganini a adăugat, prin excepţie, 
un acompaniament de chitară sau de pian, un acompaniament 
simplu care nu știrbeşte rolul prim al viorii. 

Liszt, transcriind acest capriciu pentru pian, l-a considerat 
o bijuterie intangibilă, iar Brahms și Rahmaninov l-au luat ca 
nucleu ideal pentru lucrări proprii de proporţii ample, fără a-şi 
îngădui libertatea de a-i altera spiritul. Sonatele pentru vioară 
solo de Johann Sebastian Bach au trecut prin aceeaşi operaţie 
chirurgicală. Prima operă publicată de acela pe care Liszt La 
numit geniu inegalabil rămîne mare în forma şi substanţa ei 
originală. 

Paganini n-a crezut necesar niciodată să aducă modificări 
acestei lucrări nici spre a-i împlini polifonia, nici spre a-i uşura 
aspectul tehnic. Cînd i se atrăgea atenţia că sînt prea dificile 
Capriciile răspundea: „Priviţi cui sînt dedicate“. Pe copertă 
scrie: „Dedicate artiştilor“. 

24 Capricii sînt o torţă uriașă care aruncă strălucirea glo- 
riei pe fruntea palidă, încoronată cu lauri a lui Paganini. 


Capitolul XX 

Novis te cantabo cordis.! 


Baudelaire 


Paganini termină 24 de Capricii într-o epocă de fecundă acti- 
vitate creatoare, cînd ideile muzicale îi vin cu uşurinţă, ca 
dintr-o sursă ce părea fără oprire. 

Este însă destul de surprinzător, că, după această lucrare, 
cîţiva ani nu mai scrie nimic pentru vioară solo, ca şi cum ceea 
ce are de spus ar avea nevoie de alte mijloace decit acelea pe 
care i le oferă vioara singură. Și cîte idei nu se îngrămădesc 
năvalnic sub fruntea lui înaltă, împinse de clocotul mirificelor 
impresii pe care i le aduce viața nouă în care a intrat. Cunoaş- 
tem această viaţă și epoca ei: sînt cei dintii ani petrecuţi la 
Lucca, fără frîul părintesc, e timpul cînd se lasă în voia ispi- 
telor, prins în vîrtejul patimilor, dar și sclav al unei iubiri 
romantice ascunse în taină, păstrate în sufletul său ca o pică- 
tură din izvorul tinereţii veşnice. Nu mai e singur în biblioteca 
lui Di Negro, aplecat peste caietele lui Locatelli şi nu mai zăbo- 
veşte îndelung peste hiîrtia de note, cernind ideile, selectînd 
imaginile şi îmbrăcînd în expresiv şi strălucitor veşmiînt sonor 
pe cele alese. Acum nu mai are timp: petrecerile, femeile și 
prietenii îl smulg de la lucru. Scrie grăbit ceea ce place priete- 
nilor, fiindcă el nu lucrează pentru editori nici pentru amatorii 
bogaţi, ci pentru desfătarea sa și a prietenilor săi. Uneori scrie 
pentru vreo iubită, fie că e o doamnă de neam nobil, fie că e 
Dida sau adolescenta Eleonora Quillici. Iar aceştia alcătuiesc 
o floră socială foarte variată. Unii sînt nobili deprinşi cu viața 
ușoară şi veselă, alții, muzicieni de oarecare distincţie, ca Agos- 


1 Te voi cînta pe coarde noi. 

tino Delle Diane, prietenul si elevul său, ori Domenico Quillici, 
muzician şi director al Seminarului din Lucca, iar alţii sînt 
excroci şi cartofori de cea mai proastă speţă. Mediile sociale pe 
care le frecventează și circumstanţele în care trăiește intensi- 
fică atracţia sa pentru chitară şi-l determină s-o introducă în 
mai toate compoziţiile scrise în această epocă. Chitara apare 
în primul rînd în sonate, în duete și în cvartete, ca o manifes- 
tare clară a rolului important pe care-l ocupă în viaţa compo- 
zitorului. 

Sonatele au o formă simplă, neevoluată, alcătuită din două 
părţi; prima parte este un adagio, sau un adagio amoroso, un 
largo sau un larghetto, iar partea a doua, un allegro sau un 
allegretto şi chiar un tempo de vals. Uneori întîlnim indicaţii 
asupra conţinutului de imagini al temelor. „Andante cu ino- 
cență“, „Andantino cu galanterie“. În Sonata nr. 4 în la major, 
partea I este intitulată La Sinagoga, fără însă ca şi melodia să 
fie ebraică. Este evident că Paganini a folosit cu intenţii progra- 
matice, titlul de mai sus, dar nu s-a putut explica în ce scop 
de vreme ce nu l-a realizat. Allegro mottegiando înseamnă alle- 
gro batjocoritor, două allegro sînt umoristice iar un andantino 
este glumeţ (scherzoso). În aceste indicaţii se remarcă voinţa 
compozitorului ca interpreţii să-i redea cît mai exact ideile 
exprimate prin linia melodică şi intonaţie, prin ritm şi dina- 
mică. Dar plecînd de la conţinutul ideatic-afectiv al muzicii, cu 
ajutorul adjectivelor cu care a însoţit denumirea tempourilor 
se poate reconstitui o schiță de portret moral a lui Paganini la 
20 de ani. Fiindcă reflectind impresiile pe care le primea din 
contactul cotidian cu medii atit de variate, compozitorul se 
exprima în primul rînd pe sine, eul său sceptic şi ironic, liric 
şi spiritual. 

În aceste lucrări de mai mică importanţă, regăsim unul din 
caracterele muzicii lui Paganini, psihologismul, însușirea de a 
reda trăsăturile adînci ale sufletului. Din punct de vedere vio- 
lonistic însă, cele 12 sonate pentru vioară şi chitară nu pre- 
zintă un interes deosebit. Paganini le-a tipărit în 1820, în două 
grupe de cîte şase sonate; primul grup, sub numărul de opus 2 
este dedicat lui Delle Piane iar al doilea, sub numărul de opus 3, 
fetiţei Eleonora sau cu numele complet Eleonora Quillici. 

Sonatele acestea originale ca formă şi instrumentaţie, repre- 
zentative în anumite privinţe, pentru epoca în care au fost scrise 
şi stilul compozitorului, nu trebuie să fie neglijate. 

Am spus că sînt lucrări minore, dar nu fără nici o valoare, 
că sînt de desconsiderat. În creaţia oricărui compozitor de geniu 
se găsesc printre operele monumentale și unele de mici dimen- 
siuni sau de o strălucire mai pală care sînt străbătute totuşi 
de răzlețe raze din geniul său, precum se găsesc firicele de aur 
şi în cel mai neînsemnat piîriiaș, care izvoreşte dintr-un munte 
aurifer. Din cele 12 Sonate op. 2 şi on 3 ale lui Paganini se 
pot extrage pagini de reală valoare muzicală. În anul 1940 s-a 
publicat sub îngrijirea lui Michelangelo Abbado şi sub titlul 
Tamburino, Allegro mottegiando din Sonata nr. 4 op. 3, îm- 
preună cu Adagio amoroso, din Sonata nr. 5 op. 3. 

Dacă privim înapoi, la 24 Capricii şi la lucrările care au 
urmat Sonatelor op. 2 şi 3, se cuvine să ne întrebăm cui să 
atribuim aceste lucrări atît de simple și de modeste, fluctuaţiei 
ideilor și sentimentelor sale, ori grabei şi destinaţiei lor? 

Credem că întregului complex faptic şi moral în care au 
fost create, circumstanțelor vieții pe care a dus-o în primii ani 
din perioada luccană, va trebui să intervină un moment de rela- 
tivă saturație hedonistică spre a vedea apărînd o lucrare de pro- 
porţii importante si asemănătoare ca aspect tehnic şi inovaţii 
îndrăzneţe cu cele 24 Capricii. 

În anul 1807, la 15 august, Paganini interpretează în prima 
audiție, în fața unei asistente solemne, Sonata Napoleon, cea 
dintii „Sonată pentru coarda IV“ cu acompaniament de or- 
chestră, de chitară sau de pian. Precum se vede nici în fața 
unei lucrări mari nu renunţă la chitară, atît de mult s-a deprins 
atît i-a devenit de necesar, timbrul ei ademenitor, cu sonorități 
catifelate. La prima audiție însă, sonata este interpretată cu 
acompaniament de orchestră. 

Ne putem imagina ce surpriză a produs interpretarea acestei 
sonate născute dintr-o glumă sau poate dintr-o ironie a Elizei 
Baciocchi, referitoare la nestatornicia lui amoroasă. Nimeni 
nu-şi imaginase pînă atunci că se poate cînta pe o singură 
coardă, o sonată întreagă şi încă prevăzută cu asemenea dificul- 
tăţi tehnice. Numai introducerea Adagio cu care începe este mai 
simplă, fără complicaţii, fără ornamentări. Dar ea prefigurează 
deja emoția interioară, imaginea lirică, grațioasă şi plastic con- 
turată pe care o aduce Larghetto următor. 


Larghetto Sonata Napoleon 

Dezvoltată în variaţiuni strălucitoare, în stil de virtuozitate, 
imaginea se dinamizează fără a-şi pierde plasticitatea, nici ca- 
racterul liric. În mișcarea următoare, Andantino, atmosfera de- 
vine sărbătorească, triumfală 


Andantino 


iar Finalul, într-o linie ascendentă, pînă la fa supraacut, o relie- 
fează cu pasagii de bravură scîntietoare. Întregul eșafodaj sonor 
a tins spre acest Final jubiliar la care s-a ajuns printr-o mișcare 
continuu ascendentă. Paganini nu a construit prima Sonată pen- 
tru coarda IV, în mişcări contrastante, allegro-adagio-allegro, 
după schema triunghiului, ci după ceea ce în mecanică se nu- 
mește mișcare cu viteză accelerată: adagio-larghetto-andantino, 
care e un principiu dramaturgic. Caracterul scenic, teatral, 
apare pregnant în planul lucrării, în care introducerea, prin 
intonaţiile sale, echivalează cu uvertura, cele două mișcări, cu 
două acte şi Finalul cu deznodămîntul. Ca să menţină unitatea 
de atmosferă, compozitorul nu foloseşte decît două tonalități 
alternante mi bemol — şi bemol, iar ca să obţină varietatea in- 
terioară, recurge la sunete armonice simple în dialog cu sune- 
tele naturale. 

Introducînd în practica sa un artificiu tehnic ostracizat de 
școala clasică de vioară, Paganini, nu numai că poate să emită 
sunetele înalte pe care, în mod natural diapazonul coardei sol 
nu le conţine, dar obţine și un colorit sonor de o expresivitate 
surprinzătoare. Succesul realizat îl îndeamnă să extindă între- 
buinţarea acestui procedeu, și aceasta într-un mod cu totul ne- 
bănuit pînă atunci de maeștrii artei violonistice. Nici un violo- 
nist nu se gîndise să emită sunete armonice duble artificiale. 
Ca să-i vină o asemenea idee, ar fi trebuit să aibă un suflet 
îndrăgostit de sonorități variate si subtile, de îmbinări bizare, 
din care să iasă un colorit fantastic și uimitor, ar fi trebuit să 
fie un suflet romantic. 

În anul 1811, Paganini scrie primul concert de vioară cu 
acompaniament de orchestră, pe care îl consideră demn să-i 
poarte numele. E Concertul în re major, a cărui orchestrație e 
scrisă în mi bemol major. 

O nouă lucrare, o nouă surpriză. Pentru prima dată apar în 
atît de variata şi bogata literatură a viorii, sunete armonice 
duble, artificiale, care vor rămîne, timp de cîteva decenii, o 

taină pentru violoniștii cei mai iscusiţi. Cu aceasta, tehnica viorii 
a ajuns la apogeu după o cale de o jumătate de secol parcursă 
de la descoperirea celui de al treilea sunet de către Tartini. 

Dar Concertul nr. 1 în re major fixează o dată importantă 
nu numai în dezvoltarea tehnicii violonistice, ci şi în istoria con- 
certelor pentru vioară. Paganini realizează, într-o manieră ce 
va face școală, tipul concertului de vioară romanticl. 

Nu în planul mare, în ceea ce am putea numi morfologia 
lucrării, trebuie să căutăm caracterul romantic. Morfologic, con- 
certele nr. 1, 2 şi 4, care sînt publicate ca şi nr. 3 și 5, despre 
existența cărora s-au păstrat dovezi manuscrise, se aseamănă 
cu concertele clasice ale lui Mozart, Beethoven, Kreutzer sau 
Rode. Paganini păstrează planul tripartit, alcătuit dintr-o miş- 
care lentă între două vii. Prima parte este un allegro maestoso, 
a doua un adagio iar al treilea un rondo, Numai Concertul nr. 3 
face excepţie: prima parte este alcătuită dintr-un andante şi 
un allegro marziale, a doua dintr-un adagio şi a treia dintr-un 
andante vivace (ă la Polacca). 

E clar deci, și ţinem să subliniem că romanticul Paganini 
nu pierde din vedere modelele clasice, fără de care simțul său 
artistic îi spune că s-ar rătăci pe apele întinse ale sentimentului 
şi ale pasiunii. El nu echivalează ceea ce s-a numit artă roman- 
tică cu lipsa oricăror reguli, cu un fel de anarhie artistică. Sufle- 
tul său romantic găsește posibilitatea să se exprime chiar în 
cadrul tradiţional, lărgindu-l însă unde nevoia îi impune. Astfel, 
în Allegro maestoso din Concertul nr. 1 în re major, care este 
un allegro de sonată, Paganini introduce, după ideea secundară 
şi înainte de repriză, o fantezie, procedeu neobișnuit în concer- 
tele clasice. Prin aceasta. desfășurarea acţiunii se întrerupe și 
solistul intonează un recitativo, ca în dramele romantice, în care 
personajul protagonist se evidențiază pe sine, recitînd lungi 
monoloage. Repetate fermate subliniază caracterul declamatoriu 
al acestui recitativ întretăiat de intervenţia dramatică a unei 
idei noi: o imagine dureroasă ce se conturează tot mai clar ca 
şi cum ar ieși din negură un chip covîrșit de tristeţe. 

Paganini nu reia, în repriză, conform stilului clasic, ideez 
primă din allegro: cu avîntul său eroic, ci ideea secundară pa- 
tetică, cu imaginea melancoliei pe care o creează o suferință 
îndelungată și sentimentul, neputinței. Compozitorul dă ideii 


1 I. Iampolski — Op cit, pag. 255; M. Tibaldi Chiesa — Op. cit. 
pag. 421. 

secundare o desfăşurare largă, care depășește cu mult prima 
idee tocmai fiindcă era dominantă în lumea italiană şi în sufle- 
tul său. Structural, prima parte a concertului ia astfel o fizio- 
nomie nouă, aceea pe care o modelează logica dezvoltării imagi- 
nilor și realitatea pe care acestea o reflectă. Sub noul aspect, 
structura nu se mai constituie din întoarcerea simetrică a teme- 
lor, ca într-o viziune a vieţii rațional şi prealabil stabilite, ci 
din corelaţia pe care le-o impune perspectiva unei vieţi în miş- 
care liberă şi continuă. În forma dată, tripartită, se manifestă 
pulsația creatoare a vieţii, precum sub forma unei singure specii 
de floare, natura prezintă multiple varietăţi. 

Structura melodiei suferă, de asemenea, modificări, ca în 
Adagio espressivo din Concertul nr. 1. În genere, adagio paga- 
ninian are o mare forță emotivă. Ceea ce spuneau contemporanii 
lui Paganini despre adagio din primul concert se poate spune 
şi despre celelalte: „ies din adîncul unei inimi sfîşiate“. Com- 
pozitorul însuşi era conștient de puterea lor expresivă, deoarece 
comunica lui Germi într-o scrisoare că a scris un adagio care 
face pe oameni să plingă!. Intensitatea emoţională a părţii II 
din Concertul nr. 1 este atît de mare încît melodia rupe zăga- 
zurile cvadratului academic și se eliberează de carură, într-o 
largă desfăşurare, care-i extinde raza de acţiune. 

Dacă facem excepţie de primele măsuri din Allegro şi de 
ultima parte, Rondo, observăm că durerea, cu aripile întinse, 
plutind în rotiri largi, își aruncă umbra ei uriașe asupra celei 
mai mari părți a concertului. Şi nu numai în Concertul nr. 1, 
dar și în celelalte concerte publicate, nr. 2 şi nr. 4, domină stă- 
ruitor lirismul bogat, cu accente patetice, pe care intervalul de 
secundă mărită, adesea folosit de Paganini, îl fac și mai pătrun- 
zător. 

Nici în Rondo „Campanella“ din Concertul nr. 2, cu plasti- 
citatea intonaţiilor argintii, cu luminozitatea pe care o răspîn- 

1 Viena, 11 iunie 1828. 

Doar vivacitatea imaginilor galante, pregnant conturate în 
Rondoul din Concertul nr. 4 acoperă tristeţea profundă din ada- 
gio, ca lumina răsăritului, pădurea mohoriîtă, după o noapte 
lungă de ploaie, cînd picături răzlețe sclipesc pe frunzele oste- 
nite. 

Potenţarea patetismului vibrant şi al lirismului apare în 
concertele lui Paganini în folosirea consecutivă a secundelor 
mici şi a intervalului de decimă sau chiar mai mare, dacă in- 
tensitatea patosului ajunge la limitele rezistenţei afective unde 
se rezolvă în strigăt. 


Chiar dacă nu s-ar cunoaște situația social-politică a Italiei 
în primele decenii ale secolului XIX și suferinţele fizice care-l 
chinuiau pe Paganini, n-am fi oare îndreptăţiţi să interpretăm 
acești largi paşi melodici, aceste mari căscături melodice, ase- 
mănătoare cu gura unei măşti de actor tragic antic, ca expresii 
ale unor suflete exasperate? N-avem oare aici imaginile durerii 
care irumpe cînd într-un viguros elan eroic, ca într-o încercare 
de izbăvire, cînd în tînguiri de jale sau de melancolie? 

Oare pasajele de virtuozitate, care nu sînt decît transfor- 
mări tematice, nu manifestă freamătul, zbuciumul pasional al 
acestor suflete lipsite de orizontul unei bucurii senine? Noi cre- 
dem că da, fiindcă intonaţiile despre care am vorbit împreună 
cu corelatele lor nu circumscriu decît un cerc specific de ima- 
gini, pe care oricînd le vom simţi identice. 

Am stăruit îndeosebi asupra conţinutului trist al concertelor 
lui Paganini, fiindcă acest artist era predispus structural să fil- 
treze prin cvarţul prismei sale sufletești în principal razele 
aspectelor întunecate ale vieţii. Nici un compozitor italian con- 
temporan cu el, nici Rossini, nici Bellini, n-au pătruns cu o 
acuitate asemănătoare în adîncul durerii omenești și nu au re- 
flectat-o atit de pregnant ca Paganini. Dealtminteri, cea ce im- 
presiona, ceea ce cutremura pe auditori pînă la înmărmurire, 
cum s-a întîmplat la Piacenza, în prezenţa lui Lipinski, sau 
pînă la lacrimi, cum ne relatează criticul german Rellstab că 
a văzut în Germania, sînt accentele patetice ale melodiilor din 
allegro sau adagio, sînt sentimentele profunde și etern umane 
pe care le reflectă. 

De aici provine valoarea permanentă ai universală a muzicii 
lui Paganini, caracterul ei mereu actual, care atrage marele 
public. „Să ştii — scrie anonimul autor al Tratatului despre 
sublim — că frumos şi într-adevăr sublim este ceea ce place 
întotdeauna și tuturora“!. Desigur, cerința să placă tuturora ca 
o operă de artă, trebuie s-o înţelegem în sens relativ, după cum, 
tără îndoială că a conceput-o şi autorul citat. Căci dacă e greu, 
dacă nu chiar imposibil, să se întrunească asupra valorii unei 
lucrări un consens unanim, cu mult mai greu este aceasta în 
privinţa concertelor lui Paganini, din cauza stilului cu totul par- 
ticular al acestui compozitor. 


Necontestat că ar exista spirite care nu acceptă stilul decla- 
mator, gestul larg oratoric al discursului muzical din concertele 
marelui muzician genovez, nici alcătuirea lor teatrală, atît de 
clar evidentă în poziţia de prim plan a solistului faţă cu or- 
chestra şi cu publicul. Muzicologul francez Combarieu, bună- 
oară, nu recunoaște concertelor nici o valoare muzicală, în timp 
ce Fetis, contemporan cu Paganini, spune că acestuia îi revine, 
în special în concerte, un mare merit prin noutatea ideilor, ele- 
ganţa formei, bogăţia armoniei și efectele instrumentaţiei. Ber- 
lioz, care a analizat Concertul nr. 2, aduce compozitorului elogii 
ditirambice. 

Analiza proprie prin care am trecut aceste lucrări ne-a do- 
vedit că trebuie să fie considerate printre marile concerte de 
vioară. Ne abținem să facem o comparaţie şi să stabilim o ierar- 
hie de valori, fiindcă orice comparaţie e efemeră și nu poate 
arăta decît o preferinţă personală. Ceea ce putem însă între- 
prinde fără riscul de a fi în mod temeinic dezminţiţi, este să 
stabilim prioritatea și valoarea intrinsecă a unor caractere. 

Am afirmat în paginile precedente că Concertul nr. 1 în re 
major este primul concert mare de vioară romantic și n-am 
greşit. În nici o lucrare anterioară de acelaşi gen, individualis- 
mul caracteristic primelor decade ale secolului XIX nu este atît 
de expresiv reflectat, atît de plastic reprezentat. Paganini reu- 
șește această realizare artistică, nu numai datorită sensibilită- 
Hlor sale de artist genial, ci și fiindcă el însuşi, ca om, era mai 
mult decît un individualist, era un egotist; era potenţarea su- 
premă a noului tip de umanitate, cu o nouă concepție de viaţă, 
care se desăvîrșea în primul pătrar al acelui secol. 


1 Tratat despre sublim — traducere de C. Balmuş, 1935, pag. 31. 


Cum orice concepţie de viaţă are nevoie de o tehnică pro- 
prie, omul nou, romantic și individualist, şi-a creat în domeniu? 
muzicii virtuozitatea instrumentală, manifestată prin solistut 
virtuoz — Paganini, Liszt — sau orchestrală, al cărei reprezen- 
tant este Berlioz, precum în pictură a apărut virtuozitatea colo- 
ristică prin Géricault și mai cu seamă prin Delacroix. 

Paganini, creatorul ei, introducînd-o în concerte, sub o formă 
nemaiîntilnită dădea expresie artistică uneia din cele mai carac- 
teristice trăsături ale timpului său: individualismului. Nici una 
din lucrările pentru vioară nu detaşează pe solist la atît de 
mare distanţă de orchestră, nici una nu-i dă un sentiment atît 
de intens al puterii şi nu-l ridică pe un piedestal atît de înalt 
faţă de publicul auditor. Din acest punct de vedere, concertele 
lui Paganini sînt incomparabile. Și ca şi cum egotismul nu ar 
fi fost satisfăcut de aspectul luciferic pe care virtuozitatea o 
dădea solistului, Paganini folosindu-se în mod iscusit de scor- 
datură, învăluie pe solist într-o lumină mai vie decît o orchestră, 


În funcţie însă de scopul egotist urmărit, valoarea acestui 
procedeu e limitată la epoca în care l-a întrebuințat creatorul 
său. Noi avem altă concepţie despre rolul solistului într-un con- 
cert de vioară. El nu mai trebuie să se expună pe sine, ci exclu- 
siv mesajul uman conținut în muzica pe care o interpretează. 
Deci dacă numai la atît s-ar reduce scopul acestui artificiu teh- 
nic, ar fi în el însuși insignifiant; am arătat însă atunci cînd am 
vorbit despre Paganini, tehnician inovator al violonisticii că 
țelul său este mult mai important. În special atragem atenţia 
asupra diferenţei de timbru, deci de culoare, pe care o capătă 
vioara cînd este acordată cu un semiton mai sus. Suprapunînd 
timbrul mai deschis al viorii soliste peste timbrul mai închis 
al celorlalte instrumente se realizează un efect de întărire şi de 
strălucire a viorii concertante. Procedeul lui Paganini ne amin- 
teşte de ceea ce în pictură se numește amestec optic. În teh- 
nica mai veche a picturii, pentru a obţine o culoare nouă sau 
o nuanţă, se aşternea peste un strat de o culoare alt strat de 
altă culoare spre pildă, spre a obţine un brun-închis se supra- 
punea peste un strat gros de roșu intens un strat subțire de 
culoare albastră străvezie. Sigur că marele virtuoz n-a studiat. 
pictura, însă folosind în arta sa o manieră similară dobîndită 
prin asidui studii muzicale, dovedeşte încă o dată că era un 
eminent maestru al paletei sonore. Dar ar fi putut oare să fie 
altfel cu un suflet atît de profund romantic? Ar fi putut să nu 

fie un colorist cînd s-a născut și a trăiat în acea perioadă din 
istoria omenirii în care s-a simţit cu mare acuitate afinitatea 
dintre cele două arte? Poetul Heinrich Heine adesea vorbeşte 
despre interferența sunetelor și culorilor. Un alt mare poet, 
Charles Baudelaire, care deşi ca artist nu mai face parte dintre 
romantici, dar i-a cunoscut însă de aproape, spunea despre arta 
pictorului Delacroix. „Este evident că arta coloristuiui ţine prin 
anumite laturi de matematici şi de muzică“. Sau, dacă inver- 
săm termenii, ar fi putut foarte bine să afirme că arta muzicia- 
nului ţine prin anumite laturi de matematici și de pictură. In- 
tuiţia îngemănării lor era atît de răspîndită pe vremea lui Paga- 
nini, încît se vorbea curent despre demi-tenta rembrandiiană 
a cîntului tenorului Rubini, iar tenorul francez Adolphe Nourrit 
scria din Veneţia unui prieten din Paris, că un tenor italian, 
auzit acolo, cîntă frumos, însă din păcate n-are decît două culori, 
alb şi negru. 

Ceea ce nu se poate spune despre Paganini. Căutînd noi mij- 
loace de expresie muzicală, el a fost condus în mod firesc. prin 
structura sufletului său la o varietate de timbruri, la o bogăţie 
de paletă sonoră cu adevărat rară. Diversitatea de procedee 
tehnice folosite de acest artist e uimitoare. Este neîndoielnic că 
în staccato, pizzicato, flageolete naturale şi artificiale, simple şi 
duble, în gamele în terţe, sexte, octave și decime, ce se des- 
fășoară pe o întindere neobișnuit de mare, că în toate aceste pro- 
cedee răspîndite cu profuziune în concertele sale, și nu numai 
acolo, el simţea ceva mai mult decit un simplu joc de artificii 
tehnice. În fiecare dintre ele, este o culoare sau o nuanţă di- 
ferită pe paleta marelui muzician. 

De aici provine greutatea de interpretare a concertelor sale. 
Sînt mulţi violoniști moderni apți să biruie dificultăţile tehnice, 
dar puţini sînt capabili să se desprindă din jocul sterp al vir- 
tuozităţii si să aducă la lumină conţinutul emoţional, semnifi- 
<aţia artistică închisă în carapacea lor, ca perla de lumină între 
valvele pietroase ale scoicii. 

Și nu numai concertele pun un asemenea prag înalt în calea 
interpretului, ci şi marile variaţiuni, pe teme împrumutate, care 
au adus numeroase foi de laur în coroana de glorie a lui Paga- 
nini. Prima lucrare importantă după Concertul nr. 1 în re major 
a fost una din aceste variaţiuni, intitulată Le streghe („,Vrăjitoa- 
rele“). Cunoaştem din biografia compozitorului împrejurarea 
care i-a sugerat-o. Dar, în legătură cu aceasta, pentru noi se pune 

o problemă de creaţie, de origine a impulsului creator. Asistînd 
la spectacolul cu baletul Nucul din Benevent, ce a putut să 
reţină atenţia şi să stimuleze fantezia lui Paganini, muzica lui 
Siissmayer sau montarea celebrului maestru de balet Vigano? 
Este adevărat că tema pe care o intonează oboiul la intrarea 
vrăjitoarelor în scenă este destul de plastică, noi însă bănuim 
că mai multă putere de sugestie a avut jocul și gestica baletiș- 
tilor, adică imaginile vizuale. Și ipoteza noastră se sprijină pe 
modul cum e conceput planul variaţiunilor și desfășurarea lor 
emoțională. Privite din exterior, formal, observăm că nu se 
mai păstrează schema clasică, nu mai avem tema, urmată de 
variaţiuni, ci o introducere, alcătuită dintr-un maestoso și un 
larghetto. În prima mișcare a Introducerii, un motiv din tema 
oboiului anunță venirea vrăjitoarelor, într-o cutremurare de 
adîncuri, ca şi cum s-ar deschide pămîntul fără însă a reuşi să 
fie înspăimîntător. Atmosfera e înseninată apoi de a doua miş- 
care, larghetto, cu o idee lirică luminoasă și bogat ornamen- 
tată, ca o arie de operă. E clar că compozitorul a reflectat o 
viziune scenică. Urmează tema, andantino, evocind un mers 
teatral, legănat, apoi cîteva salturi tinereşti întrerupte de un 
Più lento, care aduce o imagine a oboselii şi a bătrîneţii ne- 
volnice; dar nu durează decît puţin, ideea primă revine și în- 


S A Bee e SE, e 6 
cheie expunerea temei. Variaţiunea întîia, scrisă în măsura —, 

pe cînd tema este în „, conţine ideea de dans grotesc, pe care 
îl întrerupe refrenul Più lento, cu aceeaşi imagine de contrast. 
În variaţiunea a doua, jocul devine iute şi alternanța de pizzi- 


cato și armonice îi dă un caracter fantastic, de basm straniu. 
e : Ş o > 2 
După revenirea refrenului, un Minore, în măsura y și tona- 


litatea relativă si minor aduce imaginea clară a unor văicăreli 
de babă supărată. În ultima variație, a treia, scrisă în cea mai 
mare parte pentru coarda IV, se aud intonații triumfale, stră- 
lucitoare de bucurie, emise în sunete armonice duble. Un Fi- 


nale, allegretto, în măsura — ce se execută în prima parte, 


4 
în registrul acut și supraacut, luminos și cristalin, intensi- 
fică sentimentele de izbîndă și bucurie, ca într-un sfîrșit dintr-o 
operă bufă. E vădit, credem, că Paganini a reflectat desfăşura- 
rea întregii scene a vrăjitoarelor, nu ca o apariţie sinistră, ci 
aşa cum a privit-o el, zîmbind amuzat de dansul grotesc și ges- 
turile lor deşănţate. Şi spre a putea s-o redea cu toată preg- 

nanţa necesară, a lărgit cadrul clasic al temei cu variațiuni, 
a renunţat la regula unicităţii de tonalitate și măsură. A res- 
pectat însă norma clasică a întinderilor echivalente între temă 
şi variaţii — astfel în cazul nostru tema are 32 de măsuri, iar 
fiecare variațiune are același număr de măsuri — pentru a 
realiza între părţi echilibrul care dă întregului un aspect unitar. 

În acelaşi scop al unităţii artistice, a fost aleasă şi o formă 
caracteristică. Întrucât povestea din care a fost extras libretul 
spune că vrăjitoarele dansau în jurul unui nuc bătrîn, Paga- 
nini a adoptat forma rondo, căreia îi dă un rol expresiv, acela 
de a sugera dansul în cerc. În această formă de dans cu 
origină îndepărtată medievală, el descrie deci cu umor o scenă 
de poveste, tot atît de medievală, dar foarte răspîndită în tim- 
pul romantismului. De aici reiese caracterul de actualitate, 
pentru acel timp, al variaţiunilor Le streghe şi atmosfera ro- 
mantică străbătută de un accentuat lirism, care cu mult au 
contribuit să aducă lui Paganini un excepţional succes. În 
seara de 29 octombrie 1813, cînd a interpretat această lucrare, 
în prima audiție, la Scala din Milano, a provocat o uimire si 
o încîntare generală. Cronicarul muzical al ziarului german, 
Allgemeine  Musikalische Zeitung! comunica din Milano: 
„Aceste variaţiuni sînt pe cît de pline de măiestrie, pe atît de 
originale“. 

Nu cu mai puţină măiestrie şi originalitate sînt lucrate și 
celelalte variaţiuni. Di tanti palpiti, Moise, Carnavalul de Ve- 
neția, Nel cor più non mi sento sau Barucaba, pe care le cităm 
cu titlu de exemplu din numeroasele variațiuni scrise de Pa- 
ganini. Fiecare are însă caracterul său particular. Ca să înţe- 
legem pe deplin arta cu care a compus Di tanti palpiti, ca să 
ne dăm seama pentru ce diferă ca plan de Le streghe, trebuie 
să ne imaginăm scena pe care a văzut-o el în opera Tancred 
a lui Rossini. lată-l pe eroul Tancred, întors din lupte, cum 
se apropie de țărm ca să debarce, în timp ce bas imită printr-un 
grupetto alunecarea nacelei, iar clarinetul cîntă o frază scurtă, 
lirică, o melodie de dragoste. Amintirea iubitei sale Amenaida 
se intensifică și Tancred, cu sufletul tulburat de speranţa unei 
fericiri apropiate, dar şi de neliniște, intonează celebra arie 
Di tanti palpiti. „Pentru atîta zbucium, pentru atîta suferință 
sper o răsplată dulce“. Linia melodică se înalță mai întîi ca o 
dorinţă apoi coboară ca o așteptare îngrijorată. 


1 anul 1814, pag. 453. 


Caracterul scenic și profund liric este evident. 

Paganini scrie o introducere alcătuită dintr-un Larghetto 
cantabile şi un Recitativo, con grand'espressione, excesiv de 
ornamentate. Tema melodiei, originală (de Paganini), aduce ima- 
ginea unei pasiuni profunde. Urmează tema lui Rossini și cele 
trei variaţiuni. Prima şi a doua sînt egale ca întindere cu 
tema, dar a treia, care se încheie cu o coda, este cu mult mai 
mare. Deci şi de data aceasta este clar că autorul, scriind va- 
riaţiunile pe aria Di tanti palpiti modelează planul exterior 
după conţinutul și logica imaginilor pe care vrea să le reflec- 
teze. În același fel procedează în Moise. Tema exprima un mo- 
ment solemn. Evreii conduşi de Moise sînt pe malul Mării 
Roşii. Moise şi apoi poporul întreg intonează o melodie cu ca- 
racter sever. Cum se putea sugera solemnitatea momentului 
văzut pe scenă? Paganini scrie întreaga lucrare pentru coarda 
sol, cu timbru mai grav, mai umbrit, mai potrivit cu caracte- 
rul scenei și mai expresiv. Tot ca să pună mai bine în evi- 
dență caracterul solemn, a încredințat coardei sol și variațiu- 
nile pe tema imnului austriac, cunoscute sub titlul Moestosa 
Sonata sentimentale. 

Semnificative, din punctul de vedere al planului lucrării, 
sînt variaţiunile pe teme populare. În timp ce acelea scrise 
pe teme din opere sînt puţine la număr, 3—6 pentru fiecare 
temă, variațiunile pe teme populare sint numeroase; Baru- 
caba are 60 de variaţiuni iar Balletto campestre, 49. Explica- 
Da constă, după părerea noastră, în faptul că cîntecul popular 
lasă mai multă libertate fanteziei compozitorului, care nu mai 
este reţinut de viziunea unei scene cu evoluţie precisă şi pi- 
torească. Este probabil că în aceste compoziții Paganini făcea 
abstracţie de cuvinte, poate că pe unele nici nu le cunoștea 
şi, în dezvoltarea temei se lăsa condus numai de ideile pe care 
i le sugera melodia. 

Cînd însă cîntecul popular îi evocă scene văzute si trăite, ca 
în Carnavalul din Veneţia, unde imaginaţia sa se populează 
cu Canal Grande, mărginit de măreţele palazzo şi brăzdat de 
gondole numeroase din care răsună melodii în acorduri de chi- 
tară, cînd îi apar în minte San Marco cu celebrul lui campa- 
nille şi Piaţa Rialto prin care forfotă, în timpul carnavalului, 
sute de măşti bizare, în costume multicolore, apariţii efemere, 
în scene de umor și fantezie, de real şi fantastic, atunci nu- 
mărul variaţiunilor se reduce. Carnavalul din Veneţia are nu- 
mai 20. S-ar putea pune însă întrebarea, de vreme ce şi aces- 

tea sînt tot scene cu o evoluţie proprie, de ce variaţiunile sînt 
mai multe decit acelea pe teme din opere? Evident, fiindcă 
scenele evocate de cîntecul O, mamma, mamma cara sînt mai 
numeroase decit acelea pe care i le sugerează o temă de operă. 
Sînt însă mai puţine decît în temele populare lipsite de carac- 
ter spectaculos, ca Barucaba, spre pildă, pentru motivul ară- 
tat mai sus: fantezia compozitorului e liberă, neîngrădită de 
un scenariu. 

O altă caracteristică a variaţiunilor pe teme populare este 
lipsa unei introduceri. Lipsindu-le elementul plastic și fictiv 
al temelor luate din opere, care necesită o punere în scenă, o 
atmosferă prealabil creată, Paganini nu simte necesitatea unei 
introduceri. 

lată dar cum transformă el o formă muzicală veche, în- 
tr-una nouă ce se mulează după subiectul pe care-l tratează. 
Şi ceva mai mult, se poate spune că forma de exprimare pro- 
prie structurii sufletești a lui Paganini este tema cu variaţiuni, 
îndiferent dacă lucrarea poartă acest titlu sau se numește so- 
nată, cvartet sau capriciu. Copleşitoarea majoritate a compo- 
zițiilor sale sînt teme cu variaţiuni. Este adevărat că la înce- 
putul secolului al XIX-lea era o formă des întrebuințată. O în- 
tîlnim în multe lucrări ale lui Beethoven și Schubert. La Pa- 
ganini însă era forma de predilecție, prin care se exprimă cu 
mai multă libertate sufletului său romantic. Fără a fi compa- 
rabile cu grandioasele variaţiuni ale lui Beethoven sau Schu- 
mann, marile variaţiuni ale lui Paganini își păstrează şi astăzi 
prospeţimea lirică și caracterul îndrăzneţ care le-au făcut celebre. 

Celelalte variaţiuni, cuprinse în aşa-numitele sonate pentru 
vioară și orchestră, care în fond nu sînt decît teme cu varia- 
Ouni, n-au ajuns la cunoştinţa violoniştilor şi publicului. Îm- 
prejurarea se datorește faptului că au rămas nepublicate, deși 
au fost deseori interpretate de către compozitor. Manuscrisele 
lor s-au descompletat și se găsesc pe la diverşi colecționari. 
În anul 1951 s-a publicat sonata „La Primavera“ într-o tran- 
scripţie pentru vioară şi pian. Pentru admiratorii lui Paganini 
îndeosebi, acesta este un fapt îmbucurător, fiindcă pot să aibă 
la îndemiînă şi alte lucrări din opera componistică a marelui 
virtuoz şi, în același timp, se descoperă noi trăsături preţioase, 
care justifică admiraţia lor. 

La Primavera este interesantă nu numai din punct de ve- 
dere violonistic, ci şi prin anume intonaţii din prima parte a 
sonatei, Larghetto cantabile amoroso, care se aseamănă cu in= 

tonaţii ce se vor auzi ulterior la Verdi!. Indiscutabil că auto- 
rul Traviatei n-a cunoscut această sonată;, deci nu se poate 
vorbi de influenţe. Explicaţia este mult mai simplă. După cum 
ştim Verdi ca și Paganini sînt născuţi din părinţi cu situaţie 
socială foarte modestă, au trăit anii copilăriei şi ai primei ti- 
nereţi în mijlocul poporului italian, i-a ars acelaşi soare şi au 
băut din același izvor proaspăt şi nesecat al muzicii populare 
italiene. Oare nu este firesc să găsim în lucrările ambilor mu- 
zicieni intonaţii asemănătoare? Noi credem că da. Orice altă 
discuţie o considerăm oţioasă. 

Mult mai interesantă decît problema de a găsi un precursor 
ni se pare o trăsătură caracteristică din psihologia lui Paga- 
nini, pe care ne-o desvăluie La Primavera. Sonata aceasta a 
fost compusă în primăvara anului 1838, în timp ce compozi- 
torul, grav bolnav, locuia la Paris şi scria prietenului său Germi, 
că cea ce va pierde în ultimul rînd e speranţa; iar într-o scri- 
soare din 11 iunie îl anunţa că a compus „due grandiosissime 
sonate a variazioni“. 

Chiar dacă nu am fi cunoscut scrisoarea către Germi, am 
fi putut să deducem din temele sonatei, că, în luna mai 1838, 
Paganini credea în forţa vieţii, că desnădejdea nu-l cuprinsese. 
Dimpotrivă, o bucurie de copil ne evocă intonaţiile şi ritmul 
acestei fraze melodice ascendente. În melodia simplă, uşor de 
memorat, vorbeşte sufletul compozitorului care în faţa vege- 
taţiei renăscute, sub soarele ce-i încălzeşte în raze aurii cor- 
pul obosit de suferinţă, simte seva vieţii cum pulsează cu pu- 
tere. Nu este semnificativ că un om, cu vocea sugrumată de 
boală, înaintea căruia se proiectează umbra morţii ce se apro- 
pie, mai găsește în sufletul său resurse să scrie un cantabile 
amoroso? Preţuirea vieţii ca un bun în sine și bucuria de a 
trăi sînt caracteristici ale psihologiei lui Paganini, pe care le-am 
cunoscut în povestirea vieţii sale si pe care La Primavera le 
reflectă în culori luminoase. 


Poate că aşa se explică de ce în creaţia sa muzicală nu s-a 
manifestat misticismul şi n-a compus nici un recviem, şi nici 
o missa solemnis. O singură lucrare evocă religia şi pe slujitorii 
săi, sonata Mănăstirea Sfîntului Bernard, dar numai prin titlu, 
fiindcă temele muzicale care o alcătuiesc, deși au caracter li- 
turgic, descriu numai aspecte din viaţa de mănăstire. Se aud 


1 Cf. I. Ilampolski — Op. cit, pag. 269; M. Tibaldi Chiesa — Op. cît., 
pag. 438. 

mai întîi clopoței, apoi, în Andante sonnolenie, violele, violon- 
celele și contrabasurile, cu timbrul lor întunecat, intonează 
la unison, pianissimo, o melodie arhaică, un cantus firmus, 
care sugerează deșteptarea în penumbra zorilor albastre-violet. 
Dar iată că pendula bate ora (La Pendule, Larghetto); toţi băr- 
baţii s-au sculat și pleacă în pas liniștit şi cadenţat. Este o 
imagine adusă de intonațiile viorii soliste, acompaniate de două 
flaute, clarinet și clopoței (Minuetto). Între timp s-a luminat bine 
de ziuă şi se zăresc virfurile ascuţite ale primelor raze de 
soare (Aurora). Corul bărbaţilor cîntă la unison, fără cuvinte, 
o melodie maiestuoasă, învăluită în acompaniamentul cu umbr 
groase al violoncelelor şi contrabasurilor. Tensiunea emoţio- 
nală creşte progresiv în cele două variaţiuni în care se con- 
turează în linii adînci imaginea bucuriei solemne. În a doua 
variaţiune, intervine întreaga orchestră şi potenţează cu un 
acompaniament susținut sentimentul de bucurie. Un Finale, 
în formă de Rondo, dezvoltă această imagine pe care, din cauza 
jipsurilor din manuscris, n-o putem reconstitui în întregime. 
Din părţile lucrării, parcurse pînă acum, am putut vedea cum 
se desfăşoară înaintea ochilor noștri un adevărat spectacol, re- 
gisat de un maestru al melodiei, şi culorilor sonore, de un abii 
mâînuitor al instrumentaţiei. Prin modul cum foloseşte instru- 
mentele şi vocile, în raport cu elementul ideatic-afectiv, ce se 
cere reflectat, Paganini ne dezvăluie o dată mai mult adîncul 
caracteristic romantic al sufletului său, în care tonalități so- 
nore şi tonalități de culoare vibrează într-o amplă armonie. 

Şi nu e singurul aspect sub care atrage atenţia această su- 
nată. Forma ei cu totul originală nu se aseamănă cu nici una 
din acele consacrate de tradiţie și teorie; prin alcătuirea păr- 
Hlor nu este sonată, dar folosirea viorii soliste o apropie de 
această formă, iar întrebuinţarea unui cor acompaniat de or- 
chestră ne aminteşte de cantată. Cum lucrările studiate pînă 
acum ne-au relevat, că la Paganini nimic nu este întîraplător, 
ci, cum el însuși spune, bine gîndit şi, privind de-aproape sub- 
iectul desfăşurat ca un scenariu, ne dăm seama că și acum 
forma i-a fost impusă din interior în afară. Tot sub prisma 
aspectelor caracteristice, se observă că corul cîntă la unison, 
ceea ce ne evocă maniera specifică lui Bellini și celebrul cor 
din Nabucco de Verdi. Ce concluzie se poate deduce din această 
similitudine? A exercitat vreo influență Mănăstirea Sfîntului 
Bernard asupra celorlalţi doi compozitori? Fără a pierde din 
vedere că sonata cu cor n-a fost publicată, deci nu putea să 

ajungă la cunoştinţa celorlalţi doi compozitori decît ascul- 
tînd-o la concertele lui Paganini sau din comunicările celor 
ce o auziseră, să încercăm a stabili cîteva date care să ne ajute 
a găsi o deducție logică, într-o chestiune atît de spinoasă. Aşa- 
dar în primul rînd, data cînd a fost scrisă. Pînă în prezent nu 
s-a putut preciza nimic în această privinţă. Un cercetător se- 
rios ca Georg Kinsky, observînd anumite particularităţi ale 
hîrtiei manuscrisului, a ajuns la concluzia că sonata Mănăsti- 
rea Sfîntului Bernard a fost scrisă între anii 1828—1830, cînd 
compozitorul se afla în turneu, dincolo de graniţele Italiei. 
Întrucît argumentele aduse de Kinsky sînt destul de serioase, 
optăm pentru data de mai sus, cu toată larga ei aproximaţie. 
Paganini însă n-a interpretat sonata decît în anul 1832 la 
Paris, în 1833 la Londra şi în 1837 la Torino. Nici Bellini, care 
nu era la Paris în 1832, nici, cu atît mai puţin, Verdi, încă 
adolescent, n-au asistat la vreunul din aceste concerte. Consi- 
derăm datele de mai sus suficiente şi destul de concludente 
spre a putea afirma fără a mai recurge la alte argumente că 
asemănarea dintre maniera lui Paganini de a expune melodia 
în cor la unison și aceea a celorlalţi doi compozitori este for- 
tuită. 

Dealtminteri, importanţa sonatei cu cor nu rezidă în vreun 
raport de influenţă cu ceilalți compozitori ulteriori și, nu pentru 
a-i căuta izvoarele, am procedat la analiza ei, ci pe de o parte, 
pentru acele trăsături care, ca umbrele într-un portret, scot 
în relief şi precizează personalitatea compozitorului. Pe de altă 
parte subtitlul explicativ al sonatei, pentru vioară şi orchestră 
cu un mic cor (fără cuvinte) cu acompaniament de violoncele 
şi contrabasuri ne indică o lucrare diferită de celelalte sonate 
ale lui Paganini și constituie un motiv puternic spre a fi is- 
pitiți a căuta asemănările şi deosebirile şi a-i contura fiziono- 
mia. Ispita se justifică pe deplin în lumina faptului că, de la 
sonatele în două părți pentru vioară şi chitară, scrise la virsta 
de 20—22 de ani, şi pînă la marile sonate pentru vioară și or- 
chestră, configuraţia genului a variat sub pana lui Paganini. 

Cu sonatele pentru vioară și orchestră, Paganini a schimbat 
destinaţia clasică a genului. Prin origină sonata este o formă 
muzicală menită a fi interpretată în camere cu spaţiu restrîns, 
cu auditori puţini. Marii clasici, Mozart şi Beethoven au scris 
sonate pentru vioară cu acompaniament de pian, nu de or- 
chestră. Paganini însă le compunea spre a le interpreta el 
însuşi în săli mari de concert, în faţa unui public numeros. În 

asemenea spaţii, pianul nu avea putere de a reliefa suficient 
pe solist, de a-i sublinia individualitatea; numai orchestra, cu 
mulţimea instrumentiştilor şi sonoritatea ei amplă și variată 
putea să alcătuiască anturajul, fundalul din care solistul să 
apară în măreţia dorită. Pe de altă parte, Paganini realiza 
între vioară şi celelalte instrumente ale orchestrei un dialog 
şi combinaţii de timbruri de culori sonore de un efect surprin- 
zător de expresiv. În Concertul nr. 4 în re minor se aud, deo- 
dată, trombonii mugind grav, pătrunzător; vioara pare că le 
răspunde; apoi trompeta lansează un apel şi vioara solistă îl 
reia în sunete armonice, ca într-un ecou îndepărtat ce ar fi 
fost repetat de acelaşi interpret. 

Iată complexul de motive care-l determină pe Paganini să 
adauge sonatelor sale un acompaniament de orchestră, în locul 
pianului tradiţional, obișnuit în instrumentaţia acestui gen ca- 
racteristic de cameră. 

Dar dacă sonata apare sub o nouă fizionomie, nici celălalt 
gen de muzică de cameră — cvartetul — nu iese de sub con- 
deiul lui Paganini cu trăsăturile pe care i le-au imprimat Haydn 
şi Mozart. 

Dealtminteri credem că tînărul, compozitor genovez nu s-a 
orientat după lucrările lui Haydn şi chiar dacă le-a avut în 
vedere l-au influenţat prea puţin, ci după Concertele pentru 
patru instrumente soliste, publicate de compozitorul milanez 
Giovanni Battista Sammartini în anii 1766—1767 și după cvar- 
tetele lui Mozart, îndeosebi cele milaneze scrise în 1770. Pe 
ce ne întemeiem această ipoteză? Pe un ansamblu de argu- 
mente din care este suficient să redăm aici următoarele. La 
data cînd Paganini intră în viaţa muzicală, pălise întrucîtva, dar 
nu era încă stins, prestigiul oraşului Milano ca centru muzical 
de simfoniști, iar Giovanni Sammartini, stabilit la Milano, fu- 
sese un renumit compozitor de muzică instrumentală. Este fi- 
resc deci ca între compozitorii cu ale căror lucrări şi-a făcut 
educaţia în copilărie virtuozul violonist să fi fost şi Sammar- 
tini. Mozart însuşi a scris primele sale şase cvartete, aşa-nu- 
mitele Cvartete milaneze, sub înrîurirea acestui reputat compo- 
zitor milanez supranumit Zeul muzicii, de la a cărui moarte se 
împlinea în anul 1800 abia un pătrar de veac. Excludem aşa- 
dar, ca neverosimilă, presupunerea că Paganini n-ar fi cunos= 
cut şi n-ar fi luat ca model lucrările marelui maestru italian. 

La aceste prezumţii adăugăm şi fapte care confirmă şi fun- 
damentează opinia noastră. Paganini ca şi Mozart, în primele 

cvartete, adoptă forma tripartită din Concertele lui Sammar- 
tini. Ulterior, maestrul de la Salzburg împarte forma cvarie- 
tului în patru părți, după modelul trasat de Haydn. Rare sînt 
însă cvartetele cvadripartite în opera lui Paganini. Pe de altă 
parte, acesta ca şi Mozart începe fie cu un andante, fie cu un 
allegro, în timp ce Haydn pune întotdeauna ca primă parte 
un allegro. E clar dar că genovezul nu urma servil pe niciunul 
din compozitorii mari, ci lua de la fiecare ceea ce convenea 
scopului imediat urmărit și temperamentului său. 

Completa sa libertate de spirit se vede și în combinarea 
instrumentelor care formează cvartetul. 

Din acest punct de vedere, numai primele trei cvartete, 
scrise în anul 1800, sînt pentru 2 viori, violă și violoncel; în 
celelalte 21 de cvartete, vioara secundă este înlocuită prin chi- 
tară, poate după modelul cvartetelor lui Luigi Boccherini. In- 
troducerea instrumentului cu coarde ciupite în omogenitatea 
ansamblului de instrumente cu coarde şi arcuş nu se explică 
prin voinţa compozitorului de a imita pe renumitul său com- 
patriot sau cel puţin acesta nu ni se pare cel mai important 
motiv. Ci, ca să înţelegem de ce n-a urmat decit în parte în 
primele trei cvartete modelele, Haydn şi Mozart, chiar pe 
atunci mult preţuite, trebuie să avem în vedere destinaţia pe 
care o dădea Paganini cvartetelor sale. Pe cînd primele trei 
au fost scrise în anul 1800, pentru ducele Genovei, o persoană 
cu totul străină de cercul cunoştinţelor sale, celelalate 21 au 
fost compuse pentru prieteni care, mai toţi, erau şi buni chi- 
tarişti. De aceea el nu le individualiza cu număr de opus, ci 
cu numele persoanei pentru care fusese scris şi le denumea 
cvartetul Catarinei Raggi, al lui Germi sau al lui Filippo Car- 
rega. Fac excepţie de la această normă cele două grupe de cîte 
3 cvartete, publicate în anul 1820 sub numărul de op. 4 şi 5 
şi dedicate amatorilor, fiindcă n-au în vedere anumite per- 
soane, dar cauza lor este aceeaşi: o petrecere artistică, elevată 
între prieteni. Cauza invocată mai sus nu este unică, căci ex- 
trem de rare ori, o singură cauză determină acţiunile noastre. 
Spre a avea o imagine completă a procesului psihic care a ho- 
tărît pe Paganini să aleagă această instrumeniaţie, este nece- 
sar să ne amintim căutările sale de noi sonorități, simpatia ce 
avea pentru chitară și favoarea generală de care se bucura ea, 
în primele decenii ale secolului XIX. Aceleaşi cauze au în- 
demnat şi pe Franz Schubert, care la începutul carierei sale 
de compozitor, compunea cvartete pentru uzul cunoscuţilor şi 

familiei sale, să scrie un cvartet cu chitară, iar pentru distrac- 
ţie, în cercul său de prieteni, cîntece pentru cor de bărbaţi, 
acompaniat de chitară. 

Schubert, trăind în mediul muzical al Vienei, unde amin- 
tirea lui Haydn şi Mozart era mult prea vie şi sub același cer 
cu Beethoven, ale cărui cvartete uimeau prin profunzimea gîn- 
dirii şi perfecțiunea construcţiei, n-a stăruit în a scrie cvartete 
cu chitară. Paganini însă, timp de 18 ani, din 1802 pînă în 
1820, a încredinţat o parte din gîndurile şi sentimentele sale 
acestei formaţii instrumentale. Și a reuşit să realizeze efecte 
de sonoritate de o frumuseţe neobişnuită şi de o expresivitate 
clar grăitoare. 

În acest scop, el acordă uneori viorii rolul principal, do- 
minator, în timp ce instrumentele celelalte, susținînd doar ar- 
monia, o acompaniază ca nişte însoțitori respectuoşi cu frun- 
Dle plecate. Astfel scoate din opunerea de timbruri învăluite 
în plenitudinea sonoră a chitarei, ca din contrastul de atitu- 
dini ale alaiului înfăşurat în tăcere, măreţia, adîncimea şi sem- 
nificaţia melodiei. La ce mai foloseşte să știm, în acest caz, că 
stilul de cvartet al lui Paganini este omofon? Ceea ce ne prinde 
şi ne subjugă este lirismul cald, pasionat, al frazei melodice, 
sau prospeţimea şi luminozitatea temei din Polacca quasi presto 
din Cvartetul op. 5 nr. 2, ce coboară într-o linie cu meandre 
regulate, şi, conturînd imaginea unei bucurii senine, în repriză 
pare că vrea să se angajeze într-un elan fără oprire. lar tema 
din partea întîi a Cvartetului în mi major, pentru 2 viori, violă 
şi violoncel are o dezvoltare în care neprevăzutul ne întimpină 
la fiecare cvadrat şi ne introduce în adînca atmosferă roman- 
tică. Apăsat de contrarietăţile care-i paralizează năzuinţa către 
sublim, sufletul îşi deapănă liniştit suferinţa; dar obosit se 
opreşte, izbucnește într-o exclamaţie și apoi se tinguie. 

O idee nouă aduce o tensiune dramatică la vioara întîi, în 
timp ce vioara a doua murmură scurgerea timpului. De data 
aceasta acompaniamentul nu mai este pur armonic, ci pitoresc 
și expresiv, potenţind imaginea ce apare la vioara primă, în 
timp ce viola şi violoncelul, prin scurte intervenţii la începutul 
fiecărui tact, punctează acordul. 

Desigur, cvartetele lui Paganini, considerate în ansamblu, 
au o structură omofonică, aceea care convenea firii sale domi- 
natoare şi stilului muzicii italiene din acea epocă, cînd, după 
cum observă şi compozitorul Ildebrando Pizzetti, muzica instru- 
mentală italiană, cu rare excepţii, este „aproape pur monodică, 


247 


adică muzică vocală, scrisă pentru unul sau mai multe instru- 
mente“!. Şi autorul adaugă: „Muzica lui Paganini, chiar cvar- 
tetele, este muzică monodică“. 

Nu trebuie să credem însă că marele virtuoz nu poseda teh- 
nica scriiturii polifonice, că nu era capabil să combine mai multe 
voci în emisiunea simultană a unei serii de melodii expresive. 
În timpul vieţii a fost considerat ca un emerit polifonist şi ne 
amintim că la Parma, în timpul studiilor cu Ghiretti, a scris 
24 de fugi, la patru voci, fără ajutorul niciunui instrument. 
Dar întrucît scopul său era să pună în valoare în primul rînd 
pe solist, el a preferat scriitura omofonică. Totuşi, în unele 
cvartete, și numai pentru instrumentele cu arcuș, apar pagini 
de polifonie, lucrate cu măiestrie. Astfel în Cvartetul nr. 1 op. 5, 
atît partea întîi Presto, cît şi partea a doua, Andante sotto voce 
e staccato, sînt scrise sub formă de canon a tre. 


Paganini a fost un pasionat amator de muzică de cvartet. 
Pînă în ultimele luni ale vieţii sale la Marsilia, în zilele ong 
se simţea mai bine, chema pe un violonist Pascal la vioara a 
doua, un violist şi cu proprietarul său, Brun, la violoncel, 
executa cvartete. De aceea, apare inexplicabil faptul că, după 
anul 1820, n-a mai compus în acest gen muzical. Ceea ce a scris 
pînă la această dată însă nu se poate compara, ca valoare, cu 
lucrările lui Mozart şi Beethoven. 

Dar valoarea temelor incluse în paginile cvartetelor sale: 
şi maniera în care le-a dezvoltat constituie motive suficient 
de puternice ca să fie publicate şi cunoscute. Interpretarea. 
lor îndeosebi a primelor trei cvartete, ne dezvăluie „un Paga- 
nini nou, diferit de acela din concerte şi variațiuni, un Paga- 
nini mai auster și mai învăţat“ scrie muzicologul Arnaldo Bo- 
naventura. 


Aspectele diferite ale compozitorului Paganini nu se epui-- 
zează însă cu cvartetele Sonata mare pentru chitara solo, acom- 
baniată de vioară, ca şi duetele pentru vioară şi chitară, sau 
piesele mici pentru chitară, acelea denumite de el Ghiribizzi, 
conţin teme de o prospeţime și o gingăşie care nu s-au șters 
sub trecerea anilor, iar unele ne deschid o perspectivă clară, 
spre izvoarele populare din care s-a adăpat compozitorul. 


1 Pizzetti Ildebrando — Niccolò Paganini, Torino, pag. 21—22, 

Perigoldino este una din aceste melodii scrise în ritm de 
dans popular, vesel, plin de umor, cu care desigur că Paganini 
petrecea multe ore, în compania prietenilor săi. Dar dacă Pe- 
rigoldino ne îndreaptă atenţia spre caracterul popular, de- 
mocratic al compozitorului, tema din partea a doua — Più 
tasto largo amorosamente din Sonata mare pentru chitara solo 
cu acompaniament de vioară ne surprinde prin asemănarea ei 
pregnantă cu cunoscutul lied al lui Schubert „Leise fliehen 
meine Lieder" E o pură coincidenţă fără îndoială, dar trebuie 
să ţinem seama că o întilnim la doi compozitori, care trăiesc 
în acelaşi timp, în aceleaşi circumstanţe istorice şi sociale şi 
culturale. Şi subliniem acest fapt, pentru că îl considerăm re- 
velator; alături de celelalte expuse în cursul acestor pagini 
contribuie să ne explice omul și arta lui, să ne arate cît de 
adînc era împlintat în contemporaneitatea timpului său și ot 
de exhaustiv a reflectat-o. Cine nu recunoaşte în celebrul Per- 
petuum mobile, cu diapazonul său larg de trei octave ai succe- 
siunea continuă de modulaţii, o manifestare a sufletului ro- 
mantic, năzuind spre veşnică mișcare? 

În acest gen, au scris pentru pian şi Weber şi Mendelssohn— 
Bartholdy, însă la niciunul din ei pasiunea mișcării nu apare 
atît de intens exprimată ca în această lucrare a lui Paganini. 
Şi cu acest prilej, amintindu-ne viaţa sa, nu putem să nu re- 
marcăm corespondenţa dintre om si operă, cît de pregnant îl 
reprezintă, în aspecte diferite, fiecare din lucrările sale. 


Studiul personalităţii şi operei lui Paganini este o sursă de 
numeroase învățături. Cine o face obiectiv, nu se poate să nu 
rămînă uimit. Venit în lume la început de secol, Paganini își 
adîncește rădăcinile pînă la Corelli, la începutul secolului care 
murea, iar ramurile sale se întind ca o coroană uriașă, pînă 
la Verdi şi Richard Wagner. E vorba de influenţe? Nu, ci de 
esențe, de ceea ce este mai adînc şi mai constant în om, de 
ceea ce desfide secolele şi spaţiul. Obişnuim să spunem cîte- 
odată că asemănările între temele unor compozitori sînt simple 
coincidențe întimplătoare. E adevărat, dacă înțelegem prin 
această afirmaţie că nu sînt împrumuturi. Dar semnificaţia lor 
este mai adincă fiindcă ne arată că doi oameni diferiţi pot 
reflecta aceleaşi fapte sociale în aceleași modalităţi. 

Influenţa exercitată de Paganini asupra muzicienilor con- 
temporani cu el a fost profundă și durabilă; profundă, în sen- 
sul că le-a modificat concepţia asupra artei lor, şi durabilă, 
fiindcă aceştia au purtat-o întreg cursul vieţii şi, prin compo- 
ziţiile lor, au transmis-o urmașilor. Înainte de a trece la ex- 
punerea limitelor şi caracterului acestei influenţe este necesar 
să evidenţiem că toţi cei despre care vorbim aici erau, la data 
cînd l-au întîlnit pe Paganini, foarte tineri şi cam de aceeași 
vîrstă. Reprezentau deci o generaţie, și aceasta este generația 
romantismului. 


Capitolul XXI 


INFLUENŢA LUI PAGANINI ÎN DEZVOLTAREA 
MUZICII EUROPENE 


După cum ştim, Chopin l-a ascultat pe Paganini la Varşovia 
cu prilejul concertelor pe care acesta le-a dat în cursul lunii 
mai şi iunie 1829. Întrucît pînă la această dată nu apar în com- 
poziţiile lui Chopin procedee caracteristice virtuozului geno- 
vez, presupunem că Chopin nu cercetase pînă atunci nici una 
din lucrările publicate de Paganini — 24 Capricii, Cvartetele 
op. 4 şi 5 sau Sonatele pentru vioară şi chitară op. 2. şi 3. Deci 
în fapt nu avusese posibilitatea să le cunoască. Este însă pro- 
babil că Lipinski îi va fi vorbit mai înainte despre arta şi teh- 
nica paganiniană, cel puţin, după rumoarea ce s-a produs în 
societatea europeană, cînd magul viorii a apărut la Viena, în 
primăvara anului 1828. Chopin, pe atunci, purta încă în suflet 
emoția ce resimţise audiind pe marele pianist virtuoz Josef 
Nepomuk Hummel, un mozartian incomparabil şi pe John 
Field, romanticul pianist irlandez. 

Dar ascultind concertele lui Paganini a fost literalmente 
răscolii și, precum s-a spus, „ajutat să iasă definitiv din gra- 
niţele orizontului lui Hummel și Field“. Prin această afirmaţie, 
trebuie să înţelegem că virtuozul violonist a dat tînărului şi 
genialului pianist şi compozitor cîteva elemente ale acelui lim- 
baj muzical de care avea nevoie sufletul nou, cu sensibilitatea 
lui caracteristică, definită prin conceptul romantism. Lucrările 
lui Chopin poartă adînc şi vizibil influenţa stilului paganinian 
şi cercetătorii polonezi au pus-o în plină lumină. În studii pentru 
pian se pot observa procedee tehnice specific paganiniene, 


t Leichtentritt H. — Frederic Chopin, ed. II, Berlin, 1920, pag. 19. 

după cum în Concertul nr. 1 pentru pian şi în cîteva nocturne, 
apare o turnură melodică larg folosită de marele violonist. 

Iar în scrisorile sale, Chopin se referă de mai multe ori la 
Paganini, nu pentru a-l compara pe el cu alții mai mari, ci 
pentru a arunca asupra celorlalţi strălucire, comparînâu-i cu 
marele genovez, precum oamenii din toate timpurile, cînd au 
voit să arate că ceva nu poate fi mai mare şi mai frumos l-au 
comparat cu soarele. Şi unii din cei comparaţi sînt celebra pri- 
madonă Henrietta Sontag, pianistul mult admirat şi sărbătorit 
pe atunci Friedrich Kalkbrenner sau Josef Slavik, un tînăr vio- 
lonist ceh elogiat de Paganini, şi admirat mult de Chopin. 

Un alt genial muzician, luminat şi străbătut de radiaţiile 
personalităţii lui Paganini, este Robert Schumann. Acesta nu 
numai că i-a transcris pentru pian mai multe capricii, că prin 
analize profunde a relevat valoarea muzicală a Capriciilor şi 
a muzicianului compozitor, dar nici nu s-a sfiit să-l pună ală- 
turi de mari personalităţi ale timpului ca Goethe şi Schubert. 
Iar una din figurile centrale ale Carnavalului său, compus între 
prima și a doua serie de Studii după Capricii, este Paganini. 

Tot Schumann ne-a lăsat informaţii preţioase cu privire la 
influenţa exercitată de către acesta asupra unor pianiști de mare 
anvergură ca Clara Wieck, soţia sa, şi Franz Liszt. Într-o no- 
tiţă intitulată Reminiscențe de la ultimul concert al Claret 
Wieck, la Leipzig, publicată în luna august 1832, Schumann 
spunea: „Nu trebuie să fie ignorată, pentru formarea Clarei, 
influenţa concepţiei artistice a lui Paganini“. În ce priveşte 
pe Liszt, Schumann scria, în Neue Zeitschrift fir Musik din 
10. IV. 1840: „Ca interpret mai aproape de Liszt se află Cho- 
pin... şi mai aproape Paganini şi ca femeie Malibran; de la 
aceştia doi din urmă, Liszt a mărturisit că a folosit cel mai 
mult“. (en Posedînd mărturisirea clară și categorică a lui 
Liszt, sîntem obligaţi să ne oprim ceva mai îndelung la rolul 
pe care l-a avut virtuozul violonist asupra celui mai mare pia- 
nist al timpului său, fără a uita o clipă că Liszt a fost unic, 
că arta sa de compozitor a influenţat pe Wagner, că cei mai 
mari pianiști următori au fost elevii săi. 

Paganini a dat, prin Liszt, o nouă orientare pianisticii. 
Pentru a se înţelege însă mai bine progresele făcute de pianis- 
tică sub înrîurirea lui Paganini, să facem mai întîi o scurtă 
expunere a stării în care se afla la acea epocă. 

Abia trecuse un secol de cînd Cristofori Bartolomeo din 
Padua născocise pianul cu ciocănele și nu tocmai un an de cînd 

Sebastian Erard inveniase mecanismul cu dublu eșapament. 
Între timp, pianiştii fuseseră încă clavecinişti. Chiar Philipp 
Emmanuel Bach, Haydn şi Mozart mai gravitau în raza clave- 
cinului, deși, în bună parte, se desprinseseră de stilul său. 

Cel mai însemnat profesor al lui Liszt, Carl Czerny, fusese 
elevul lui Joseph Nepomuk Hummel care, la rîndul său, în- 
văţase cu Mozart. Hummel era un clasic al pianului. Tehnica 
sa era întemeiată pe game și arpegii executate cu digitația 
tradiţională, în care era interzis să se folosească degetul întîi 
pe clapele negre, să se treacă degetul al patrulea peste al cin- 
cilea sau al treilea peste al patrulea; extensiunile mari ca şi 
jocul poignetului erau evitate. Hummel reprezenta perfecţiu- 
nea acestei tehnici cu o desăvirşită eleganţă, ceea ce şi explică 
de ce produsese o profundă impresie asupra lui Chopin, în anul 
1828, cînd concertase la Varșovia. 

Deci în anul 1831, cînd Liszt îl ascultă prima dată la Paris 
pe Paganini, pianistica sa prezenta linia Mozart, Hummel, 
Czerny, la care trebuie să adăugăm pe Beethoven, fost un timp 
profesor al lui Czerny. 

În primele decenii ale secolului, Weber aduce un progres 
însemnat în pianistică iar compoziţiile sale fixează o dată în 
arta acestui instrument. Lui i se datoresc extensiunea acor- 
durilor pînă la decimă şi undecimă, ca în Concertstiick op. 79, 
spre pildă, salturi îndrăzneţe, octave și octave frînte sau glis- 
sando în octave. Dar Weber nu se desprinsese cu totul din 
concepţia contemporanilor săi. Adesea pasajele sale de bravură 
nu se integrează în temă; sînt reci ca nişte stinci golaşe, în 
mijlocul unei vegetaţii înflorite. Pianiștii începeau să simtă că 
instrumentul nu răspunde pe deplin nevoii lor de expresie mai 
subtilă, mai completă şi variată. Şi chiar mulţi auditori, în- 
zestraţi cu o sensibilitate mai ascuţită, făceau aceeaşi consta- 
tare şi reproşau virtuozilor pianului că nu știu să profite de 
progresele și caracteristicile celorlalte instrumente, spre a per- 
fecţiona arta pianisticii. Astfel se prezenta, în linii generale, 
pianistica, cînd pe podiumul european apare Paganini. 

Impresia produsă asupra lui Liszt a fost extraordinară, 
după cum ne-au arătat scrisorile sale. Dar iată ce a scris Schu- 
mann, despre Liszt: „venirea bruscă a lui Paganini l-a stimu- 
lat să extindă pianistica sa şi să caute extremele“. 

În urma contactului cu arta lui Paganini, Liszt năzuieşte 
să transpună la pian amplele posibilități de sonoritate, nuan- 
are şi culoare pe care le aducea marele muzician şi să reali- 

zeze efectele artistice obținute de acesta la vioară. Ca să atingă 
acest scop, după cum făceau în același timp Chopin şi Schu- 
mann, Liszt studiază îndelung Capriciile lui Paganini, Con- 
certul nr. 2 şi cu multă ezitare, abia după ce Schumann şi 
Chopin tipăresc Studiile lor, se hotăreşte să publice la Paris, 
în anul 1834 Mare fantezie de bravură după Campanella de 
Paganini, op. 2. Apoi în anul 1837, tipăreşte Studii transceden- 
tale şi în 1838 Studii după Capriciile lui Paganini. După 13 ani, 
face să apară o nouă ediţie a Studiilor după Capriciile lui Pa- 
ganini şi în anul următor, o ediţie revăzută a Studiilor trans- 
cendentale. Nu se poate contesta că e un paralelism sugestiv. 
Este evideni că arta lui Paganini i-a stat mereu înainte ca 
un model fascinant, de care nu putea şi poate că nici nu voia 
să se desprindă. O dovadă în plus că așa a fost, reiese din 
faptul că o sonată pentru vioară şi pian, descoperită și recon- 
stituită recent de compozitorul şi dirijorul ungaro-american 
Tibor Serly, prezintă toate caracteristicile stilului paganinian. 
(Sonata a fost interpretată prima dată la 5 septembrie 1960 și 
a fost publicată în anul 1961.) 

În ediţia scoasă de Emil Sauer în Editura C. F. Peters, Stu- 
diile poartă titlul: Grosse Etiiden von Paganini, dedicate doam- 
nei Clara Schumann. Despre aceste Etüden, Schumann a seris 
o dare de seamă, din care extragem următoarele: „Este ca si 
cum Liszt ar fi depus în această operă toate experienţele sale, 
ca şi cum ar fi voit să transmită posterităţii secretele artei 
sale... Liszt n-ar fi putut să-și mărturisească mai frumos ve- 
neraţia sa pentru marele artist decedat decit prin această 
foarte credincioasă transcripție, lucrată cu îngrijire pînă în 
cele mai mici amănunte în spiritul originalului“. 

O scurtă analiză ne dezvăluie cum s-a reflectat spiritul ori- 
ginalului în pianistica marelui interpret. Stăpînit de magia 
viorii lui Paganini, Liszt nu ezită să cînte la pian ca la vioară, 
aranjîind Capriciul nr. 1 (Etüde IV) pe un singur portativ şi 
mărginindu-se să plaseze cîteva acorduri răzlețe. Aceeași ma- 
nieră violonistică este adoptată în transcrierea Capriciului nr. 6 
(Etüde I). 

În ce priveşte ornamentica, Liszt nu numai că menține ceea 
ce scrisese Paganini, dar pe alocuri amplifică. Exemple: Capri- 
ciul 17 (Etüde II). Folosirea largă a ornamenticii apare şi în 
lucrări proprii ale lui Liszi. Exemplu: Etude de concert (1857) 
nr. ]. 

La Paganini abundă cromatismele alternînă tonalitatea şi 
destrămiînd armonia: Liszt îl imită precum se poate vedea în 
La Campanella, Années de pelerinage II. Sposalizio, Etude de 
concert nr. 2 (1857). În Campanella apare o manieră de a trata 
octavele despre care Liszt a ținut să sublinieze că este creația 
sa proprie. O regăsim aproape în toate compozițiile sale pentru 
pian. Se poate constata fără echivoc că ideea a aflat-o de la 
Paganini. În sfîrşit, mai menționăm maniera lui Liszt de a 
arunca arcul melodic în sus, manieră ce se regăseşte la Paga- 
nini. 

În ce priveşte o influență asupra artei sale de compozitor, 
Liszt a declarat că în intensificarea din variația a doua din 
Campanella se află anticiparea multor părţi din poemele sale. 
Oare n-ar fi interesant și cît de departe ne-ar duce, dacă, in- 
trînd prin poarta acestei declarații, am cerceta să vedem în ce 
mod a trecut influența lui Paganini la compozitorii ulteriori. 
În ce priveşte pe Berlioz, înrîurirea violonistului virtuoz s-a 
exercitat direct și e vizibilă clar în folosirea sunetelor armo- 
nice, în Scherzo-ul zînei Mab din Simfonia dramatică Romeo 
şi Julieta. 

Dar s-ar putea tăgădui oare că prin marii pianiști dintre 
1850 şi 1925, foşti în covîrşitoare majoritate elevi ai lui Liszt, 
că prin marii violonişti Camillo Sivori, fost elev al lui Paga- 
nini, Heinrich Ernst, Henric Wieniawski şi Henri Vieuxtemps, 
violonişti şi compozitori de stil romantic, continuatori ai lui 
Paganini, înrîurirea acestuia nu continuă să se exercite asupra 
compozitorilor si interpreților, pînă în zilele noastre? 

Este suficient să deschidem una din lucrările pentru vioară 
ale lui Ernst — de pildă, Ultimul trandafir —, un concert de 
Vieuxtemps sau Amintiri din Moscova de Wieniawski ca să ne 
dăm seama în ce măsură stilul lui Paganini a trecut la urmaşi. 
Iar în ce priveşte pe moderni? O cercetare atentă descoperă 
influența lui Paganini în compozițiile pentru vioară ale compo- 
zitorului Carol Szymanowski, în Tzigane de Maurice Ravel şi 
în Concertul nr. 1 de Serghei Prokofiev. Iar în ce priveşte nu- 
mărul compozitorilor care au împrumutat o temă de la Paga- 
nini, el este destul de mare şi în continuă creștere. Indiscu- 
tabil că a lua o temă de la un compozitor nu înseamnă că prin 
acest fapt cel ce ia a suferit influența originalului. Beethoven, 
luînd o temă de la Diabelli sau Weigl, n-a suferit, nici în cea 


mai mică măsură, înrîurirea acestor doi modeşti compozitori. 
Prin urmare nu vom spune că dacă Johannes Brahms a scris 
în 1862, Variațiuni pe o temă de Paganini în la minor op. 35, 
Studii pentru pian, este un paganinian, cu toate că sînt scrise 
în spiritul virtuozului violonist. Poate că, în acest caz, precum 
şi în altele, s-ar putea vorbi de o relativă afinitate sufletească. 


Brahms a folosit Capriciul numărul 24 şi tot acest capriciu 
a fost utilizat de Serghei Rahmaninov în Rapsodia pe o temă 
de Paganini, op. 43, scrisă în formă de variaţiuni pentru pian 
şi orchestră, precum ai de către compozitorul V. Lutoslavski, 
care a compus în anul 1949 Variaţiuni la Capriciul nr. 24 de Pa- 
ganini. 

Rahmaninov nu s-a oprit la aceste variațiuni, ci a compus 
şi un balet intitulat Balet Paganini, care a fost pus în scenă 
de renumitul balerin rus M. Fokin. Tot cîte un balet pe teme 
de Paganini au mai scris și compozitorii Alfredo Casella, a 
cărui lucrare se numeşte Trandafirul visului şi Tommasini 
Vincenzo baletul Diavolul se amuză. Ceea ce ne impresionează 
în aceste ultime două lucrări este imaginea ce şi-au făcut cei 
doi compozitori sudici despre marele genovez şi care nu co- 
respunde cu măreţia sub care l-au văzut cei mai reputați 
oameni ai vremii sale. 

În schimb compozitorul german Boris Blacher a compus în 
anul 1947 una din cele mai importante şi caracteristice lucrări 
ale sale, Variațiuni pentru orchestră pe o temă de Paganini, 
în care figura compozitorului şi violonistului virtuoz, prin spe- 
cificul lucrării inspirate de el, apare cu totul altfel decît în 
operetistică. 


Întrucît gloria lui Paganini este clădită îndeosebi pe arta 
sa de incomparabil virtuoz, interpret al unor lucrări muzicale 
determinate, ieşite de sub propria sa pană, am lăsat pentru în- 
cheierea finală chestiunea viabilităţii acestor lucrări în arta 
marilor violoniști moderni!. S-ar părea chiar că asistăm la o 
adevărată renaştere a interesului violoniștilor moderni pentru 
aria paganiniană. În realitate este o intensificare a unui fapt 
care n-a încetat niciodată să existe. 


1 Pentru actualitatea artei interpretării create de Paganini a se con- 
sulta Feinberg S., Stilul interpretării. Probleme de muzică nr. 3/1961, 
pag. 76. 

Violonist? virtuozi Vieuxtemps, Ernst, Sivori au practicat 
stilul lui Paganini şi au interpretat în concerte publice piese 
din lucrările sale. Alături de aceștia trebuie să adăugăm pe 
Henric Wieniawski, despre care se scria că „are acel foc sacru 
care te atrage fără să vrei, cînd tulburîndu-te, cînd zeuduindu-ţi 
simţurile, cînd desmierdîndu-ţi gingaş auzul“. Și pentru mai 
multă precizare, amintim cuvintele spuse de Wieniawski, în 
preajma morţii: „Țineţi minte, Carnavalul din Veneția moare 
o dată cu mine“. De aceea nu este exactă afirmaţia că August 
Wilhelmi ar fi cel care a renăscut stilul lui Paganini şi că el 
ar fi fost continuat de Thompson?. 

Arta paganiniană şi-a exercitat „magia“ chiar asupra unor 
muzicieni cu structură sufletească neromantică, rece și ponde- 
rată, ca Joseph Joachim, care, deşi rar, includea în programele 
concertelor sale lucrări de Paganini. Astfel se ştie precis că, 
în timpul turneului întreprins în Rusia, în anul 1872, a inter- 
pretat două Capricii. Dar violonistul care, la începutul seco- 
lului XX și-a făcut un titlu de glorie din interpretarea celor 
mai dificile lucrări paganiniene, a fost Jan Kubelik. Acesta 
avea o tehnică precisă, un sunet frumos, lipsit însă de căldură 
şi strălucire. Interpretările sale plăceau prin perfecta soluţie 
pe care o dădea problemelor tehnice, şi nu prin răscolirea cu- 
telor adînci ale sufletului’. Ceea ce este aproape inevitabil. Este 
extrem de dificil pentru un mare violonist să treacă prin stră- 
lucirea orbitoare a tehnicii virtuoze, fără a primi moartea ex- 
presivităţii sensului mai adînc al frazelor muzicale, semnifi- 
caţiilor permanent și general umane, precum un fluture de 
noapte, orbit de strălucirea lămpii care-l atrage, se prăbuşeşte 
din zbor, cu aripile arse. 

Lista virtuozilor celebri, care din pragul secolului XX pînă 
în prezent au înscris şi înscriu în programele concertelor ce 
susțin lucrări de Paganini, cuprinde cele mai reputate nume. 
Printre acestea se află şi numele marelui nostru interpret şi 
compozitor, George Enescu, despre care vom vorbi într-un ca- 


1 Muzikalmii i teatralnîi vestnik, 1860, nr. 14, pag. 112. 
2 Flesch Carl, The memoirs of Carl Flesch, Rockliff-Salisbury Square, 


London, 1957, pag. 174. 


3 Asupra lui Jan Kubelik (1880—1940), a se vedea Flesch Carl, loc. 
cit 

pitol separat. A vorbi despre renaşterea artei paganiniene este 
o greşeală. 

Arta lui Niccolò Paganini nu moare şi înviază, ca un zeu 
antic, ci trăieşte şi străluceşte încontinuu, ca un astru ceresc 
de mărimea întîi. Ca orice astru, trece uneori prin eclipsă, iar 
cînd reapare străluceşte parcă, mai viu ca înainte. 


Capitolul XXII 


PAGANINI ÎN ROMINIA 


Despre personalitatea lui Niccolò Paganini nu s-a auzit în 
Principatele Romîne decit tîrziu şi, la început, numai sub formă 
de ecou. 

Prima menţiune despre Paganini o găsim în Curierul Ro- 
mînesc nr. 82, din anul 1836, care îşi informează cititorii că 
„Vestitul muzicant Paganini trăiește retras la moșia sa, îm- 
prejurul Parmei, spre a-și căuta sănătatea cea slăbită. A decla- 
rat că toate compunerile care au ieșit sub numele său, în ţările 
străine, nu sînt de la el şi că are de gînd de a da publicului în 
grabă o culegere completă de lucrurile sale cele adevărate“. 

Informaţia reprodusă mai sus se referă evident la epoca 
octombrie 1834 — mai 1836, cînd Paganini venise bolnav şi 
obosit la vila Gajona dar îşi sacrificase odihna şi se stabilise 
în oraşul celor mai frumoase violete, în schimbul speranţei că 
i se va da posibilitatea de a forma o orchestră fără rival în 
Europa. 

Din Ziarul romînesc mai aflăm că preocuparea de a-şi pu- 
blica operele într-o ediţie proprie, bine îngrijită, era un gînd 
obsedant, care nu fusese comunicat numai unui prieten Fi- 
lippo Zafferini, ci chiar şi presei. Intenţia sa devenise cunos- 
cută şi luase caracterul unui angajament public, la împlinirea 
căruia ar fi trebuit să se simtă constrîns ca la o obligaţie mo- 
rală. Dar alte preocupări mai urgente şi inexorabile îl fră- 
mintau. í 

În nr. 24, din 7 iunie 1838, Curierul Romînesc se publice 
următoarea ştire: „Paganini trebuie să sosească săptămîna 
aceasta în Londra. Se zice că s-a angajat a cînta la teatrul 

Drury-Lane“. Ne amintim că în acest timp, deși era bolnav, 
spera să i se amelioreze sănătatea şi să poată pleca la Londra, 
după cum se înţelesese cu impresarul Watson. În fața acestor 
notițe informative, ne întrebăm ot din cititorii Curierului Ro- 
mânesc ştiau cine este Paganini sau erau interesaţi să afle ce 
îace? Judecînd după cum era considerată la noi muzica de 
vioară şi profesia de violonist, fără îndoială că nu se puteau 
număra prea mulţi cititori. 

Atenţia pe care o acorda marelui muzician ziarul romînesc 
nu se datora necesităţii de a avea material redacțional, care 
să-i umple coloanele, ci faptului că animatorul său I. Heliade 
Rădulescu era un om cu larg orizont cultural. În afară de in- 
tensa activitate literară, filozofică, publicistică și pedagogică, 
cărora se dedicase, Eliade îşi consacra o parte din timp muzicii 
şi cînta la flaut. Se pare că ascultase şi Capriciile lui Paganini, 
precum reiese din articolul „Au mai păţit-o şi alții“ publicat 
în Curierul românesc, dacă nu cumva menţionarea Capriciilor 
nu este o hiperbolică figură de stil, sub condeiul înflăcărat al 
autorului. 

Dar în această epocă, în care apăsarea puterii suzerane oto- 
mane scădea, evoluţia culturală a ţării noastre creştea vertigi- 
nos, ca copilul minunat din poveste, fireşte mai mult cantitativ 
decît calitativ. Curierul Românesc — nr. 24 de miercuri 15 fe- 
bruarie 1839 — anunţa că duminică 19 februarie violonista 
Eleonora Naimann va da un concert, în sala Teatrului. Despre 
concertul acesteia, cronicarul muzical scria: „Sentimentul şi ha- 
rul în care a sunat Fantezia lui Lipinski, cu toate ale ei greutăţi 
şi podoabe, au încununat triumful d-rei Naimann care s-a urat 
de publicul cunoscător cu entuziasm şi aplaudări“. 

Cu un an mai înainte se instalase în Bucureşti un tînăr şi 
bun violonist originar din Viena, Ludovic Wiest, pe care un isto- 
ric muzical al nostru îl compara cu Paganini!, și devenise ani- 
matorul unei intense activităţi de muzică instrumentală, în care 
sl apare deseori ca violonist solist. 

În Moldova, fostul elev al celebrului Josef Böhm, moldo- 
veanul de origină vieneză Alexandru Flechtenmacher este re- 
prezentantul cel mai apreciat al violonisticii autohtone. Prin 
acesta, literatura muzicală cultă începe să se răspîndească în so- 
cietatea moldovenească. Şi astfel violoniștii străini care, din 


1 Posluşnicu M. Gr. — Istoria muzicii la români, Bucureşti 1928, 
pag. 281. 

cauza apropierii ţării de centre culturale ca Moscova şi Varșovia, 
se abat în număr mai mare pe la laşi decît la Bucureşti, găsesc 
un auditor oarecum pregătit să-i aprecieze. Printre ei putem 
menţiona pe Al. Artot, care concertează în Iaşi în anul 1841. 
Apoi în anul următor, în ziua de 23 martie, domnul Charles Idé 
dă o serată muzicală în salonul domnului consul de Kotzebue 
și cu acest prilej dl. G. a'Asboth interpretează la vioară Le 
Tremolo de Beriot, Elegie, de Ernst şi Concert de Beriot. 

Iată însă, că aflăm curînd anunţată şi o lucrare de Paganini. 

Vineri 15 decembrie 1844, concertează la laşi un violonist, 
Remers, care îşi spune „ataşat la Capela M. S. Împăratului în- 
tregii Rusii“ şi domnul Schumann (nu Robert Schumann), pia- 
nist al M. S. regina Prusiei, care dau în saloanele logofătului 
Th. Balş un mare concert. Ne oprim asupra programului exe- 
cutat de Remmers. 

Pe lingă 2 lucrări de Beriot, Concertul nr. 3 şi Adagio şi 
Rondo, aranjate de interpret, acesta execută în ultima parte 
a programului Chansonnette italienne (O mamma mia cara) 
varice par Paganini. Cum a putut să arate Carnavalul de Ve- 
neţia, — nepublicat la acea dată — sub degetele și arcușul 
d-lui Remmers nu încercăm să ne imaginăm. Stimulat de suc- 
cesul acestuia, violonistul ieşean Alexandru Flechtenmacher 
execută duminică, 6 mai 1845, în saloanele Hotelului St. Pe- 
tersburg, Carnaval de Veneţia, cu indicația că este recerut, 
ceea ce înseamnă că a mai fost executat o dată, mai înainte 
tot de el. 

Urmărind să trasăm itinerariul cunoaşterii lui Paganini în 
Romiînia credem că este interesantă informaţia ce aflăm în 
catalogul Cabinetului de lectură al librăriei G. Kaliman et 
Comp., partea I-a, laşi 1846. La pagina 38, sub numărul 1643 
este înscrisă Viața lui Rossini de Stendhal, 1 vol. Desigur că 
cititorii romîni, care citeau în limba franceză, au putut afla 
acele puţine date cu privire la viaţa și arta lui Paganini, la 
care ne-am referit în timp ce încercam să reconstituim portre- 
tul moral al celebrului violonist. 

Tot la Iaşi, în seara de duminică, 14 martie 1848, în sala 
Teatrului Moldav, domnișorul Luzzatto, plecînd la conserva- 
tor în străinătate, dă un concert de pian în beneficiul său şi 
execută printre altele, Carnaval de Veneţia, variaţii pentru 
pian după Paganini. Precum vedem, această lucrare, mult 
preţuită de compozitor, ajunsese — încă nepublicată — calul 
de bătaie al tuturor virtuozilor violoniști şi pianişti care năzu- 

iau să satisfacă gustul pentru muzică al ieşenilor. Probabil 
însă că şi aceştia ar fi vrut să-o asculte mereu, fiindcă dumi- 
nică, 3 mai 1853, pianista Sofia Dulken, care concertează îm- 
preună cu sora sa Izabella, în saloanele logofătului Constantin 
Sturza, execută acelaşi Carnaval de Veneţia, aranjat pentru 
pianoforte de Jules Schulhoff. Oare nu vor fi existat ieşeni 
care să creadă că Paganini n-a mai scris altceva decît această 
lucrare? Desigur că auditorii cu mai îndelungată zăbovire prin 
centrele muzicale ale Europei și care acordaseră oricît de pu- 
ţină atenţie activităţii muzicale, ştiau ce să creadă despre po- 
sibilităţile artistice ale instrumentiştilor veniţi în capitala 
Moldovei. Existau chiar cronicari muzicali care posedau şi 
oarecari cunoştinţe de tehnică violonistică, după cum reiese 
din darea de seamă la concertul dat de Ludovic Wiest în 
toamna anilor 1857 şi 1859 în capitala Moldovei. „Suspinu- 
rile cele delicate de flageolet, de arpeggio şi de pizzicato măr- 
turisesc că această capodoperă s-au trecut cu marele Paganini“l. 

Între timp apare la Bucureşti un critic muzical dotat cu 
reală pregătire teoretică și practică şi cu un simţ muzical deo- 
sebit de ascuţit. Se numește Nicolae Filimon. Din activitatea 
sa de cronicar muzical desprindem articolele publicate în Na- 
ţionalul nr. 44 din 12 mai, nr. 54 din 16 iunie şi nr. 56 din 23 
iunie anul 1858, care alcătuiesc o biografie a lui Niccolo Pa- 
ganini. Nu e o lucrarea originală; după propria sa mărturisire, 
este un rezumat al biografiei scrise de Fetis. Pentru acel timp, 
cînd în București nu exista nici un violonist capabil să se 
apropie de lucrările virtuozului mag al viorii, fapta lui N. Fi- 
limon, de a aduce în conştiinţa romînească o viaţă atît de ex- 
traordinară şi cu atît de importante consecinţe asupra culturii 
muzicale europene, apare drept excepţională. Cartea lui Fili- 
mon trezea curiozitatea romînilor pentru aspecte noi ale vieţii 
şi muzicii şi a fi curios înseamnă a face primul pas către învă- 
ţătură. 

Vor mai trece însă aproape treizeci de ani pînă cînd se va 
petrece în viaţa noastră muzicală un eveniment de mare im- 
portanță. George Enescu intră la Conservatorul din Viena, iar 
peste zece ani, în anul școlar 1898—1899, sub profesoratul 
lui Robert Klenk şi Carl Flesch, se introduce la Conservatorul 
din Bucureşti studiul unor lucrări de Paganini; în anul V, 


1 Poslușnicu M. Gr. — Op. cit., pag. 282. 


Moto perpetuo şi în anul VI, 60 de Variaţiuni pe aria Barucabă, 
24 de Caprici şi Concertele. Introducerea lui Paganini în pro- 
grama de învăţămînt a Conservatorului din Bucureşti cores- 
punde cu o schimbare în gustul public de pretutindeni, care 
începe să se arate din ce în ce mai pasionat pentru lucrările de 
virtuozitate violonistică şi pianistică, anii cînd pe podiumul 
concertistic internaţional apare prodigiosul violinist Jan Ku- 
þelic, ca excepţional interpret al lucrărilor marelui virtuoz ge- 
novez. Această dată ne desparte numai cu un an de consacra- 
rea lui George Enescu ca mare violinist de valoare mondială 
în urma interpretării în cadrul concertelor E. Colonne a Con- 
certului nr. 3 de Saint-Siăens. 

De acum amatorii de muzică romini pot spera să asculte 
din lucrările lui Paganini, care răsunau victorios în toate sălile 
de concert din lume , şi altceva decit Cornaval de Veneţia. În 
toamna anului 1906 concertează la Bucureşti Franz von Ve- 
csey şi prezintă la primul concert Le streghe, iar la al doilea 
concert, Întroducere şi variaţiuni pe aria „Di tanti palpiti“ 
din opera Tancred de Rossini. Din cine era format marele pu- 
blic, cum au apreciat auditorii muzica lui Paganini şi pe in- 
terpret putem numai să ne inchipuim, să facem presupuneri, 
fiindcă cronicarii muzicali nu treceau dincolo de cîteva gene- 
ralității nesemnificative. 

Un profesor de la Conservatorul din București, R. Mal- 
cher, s-a încumetat în primăvara următoare, la 4 mai 1907 să 
execute, într-un concert comun cu tînăra pianistă Olimpia 
Mărculescu-Gheorghiade, Le streghe. Este primul violonist, 
după cunoştinţa noastră, care execută Le streghe; în ordinea 
vechimii însă, ca cel mai vechi interpret romîn de muzică pa- 
ganiniană este, după cum am văzut Al. Flechtenmacher. De la 
bătrînul violonist ieșean pînă la profesorul de la Conservato- 
rul bucureştean trecuse mai bine de o jumătate de secol. În 
acest timp, datorită activității unor muzicieni ca Ed. Wach- 
mann și D. Dinicu la București şi Eduard Caudella la Iași, cu- 
noştinţele muzicale și gustul marelui public pentru muzica 
cultă se dezvoltase. Un mare violonist putea găsi la Bucureşti 
sau la Iaşi un auditoriu suficient de numeros spre a justifica 
un turneu în cele două principale centre culturale ale ţării. De 
aceea bucureştenii, îndeosebi, au posibilitatea să asculte pe cei 
mai mari violoniști ai timpului. În luna noiembrie 1908 vine în 
Bucureşti o altă celebritate europeană, violonistul Florizel von 
Reuter. Printre alte lucrări, interpretează de Paganini Intro- 

ducere şi variațiuni pe tema Non più mesta accanto al fuoco, 
din opera Cenușăreasa de Rossini. Numele lui Paganini este 
prestigios: atrage un public numeros în sala de concert şi glo- 
rie interpretului. Şi acest fapt este o dovadă de înalta preţuire 
pe care o acordă publicul lucrărilor celebrului muzician. Nici 
un violonist străin venit în Bucureşti nu omite să înscrie în 
programul său de concert una sau mai multe din operele lui 
Paganini. Cu atît mai mult nu puteau să lipsească de pe afișul 
lui Jan Kubelik. Acesta concertează în Bucureşti în cursul lu- 
nii martie 1909 şi interpretează Introducerea şi variaţiuni pe 
aria „Di tanti palpiti“ şi Concertul nr. 1 în re major cu ca- 
denţă proprie. În anul următor revine şi la 6 februarie, în sala 
Teatrului Naţional face să se audă Introducere şi variațiuni 
pe tema Nel cor più non mi sento din Frumoasa morărită de 
Giovanni Paisiello. Cronicarul muzical însă nu este mulţumit 
şi găseşte că interpretarea lui Kubelik nu corespunde cu re- 
numele de care se bucură acest violonist în lumea muzicală 
europeană. 

Ce departe sîntem de timpul cînd un alt cronicar scria că 
Wiest l-a întrecut pe Paganini! Era şi firesc, acum marele pu- 
blic amator de muzică avusese prilejul să asculte pe unii din 
cei mai reputați violonişti europeni şi să cunoască o bună 
parte din lucrările marelui virtuoz. De aceea nici nu mai pre- 
zintă interes să continuăm cu enumerarea celorlalţi violoniști 
străini care urcîndu-se pe podiumul de concert din Bucureşti 
sau laşi, au interpretat vreuna din lucrările lui Niccolò Paga- 
nini. Şi ne grăbim să ajungem la un eveniment muzical, pen- 
tru noi extrem de important. În cursul stagiunii de concerte a 
anilor 1915—1916, George Enescu a dat celebrul ciclu de 16 
concerte de vioară istorice. Printre alte lucrări din bogata lite- 
ratură muzicală a viorii a prevăzut în programul său şi mai 
multe piese de Paganini. La 19 decembrie 1915, a interpretat 
Le streghe, la 12 ianuarie 1916, trei Capricii — nr. 6 în sol mi- 
nor, nr. 16 în sol minor şi nr. 24 în la minor; la 2 februarie 
1916, programul concertului a cuprins Introducere și varia- 
țiuni pe tema Nel cor più non mi sento şi Moto perpetuo, iar la 
6 februarie 1916 a interpretat Concertul nr. 2, în si minor. 

Drept introducere la relatarea modului cum a interpretat 
George Enescu lucrările lui Paganini, credem că este necesar 
să amintim că genialul nostru muzician era un admirator al 
marelui genovez, ale cărui lucrări le preţuia în mod deosebit. 
El recomanda violoniștilor să nu se despartă toată viaţa de 

cele 24 de Capricii. Personal le studia nu numai din punct de 
vedere tehnic, ci şi din cel al conţinutului a ceea ce trece din- 
colo de plăcerea sonoră a urechii şi vorbeşte sufletului şi min- 
ţii. O dovadă concretă despre aceasta este faptul, mai puţin 
cunoscut, că înainte de a interpreta, în seria de concerte de 
care ne ocupăm, Le streghe, Capriciile nr. 6, 16 şi 24, Enescu 
a scris, pentru aceste lucrări, pe cînd se afla la Paris, acompa- 
niamentul la pian!. Şi ceea ce este foarte semnificativ, nu pe 
toate dintr-odată, ci în timp de 2 ani. La 8 februarie 1912, a 
terminat acompaniamentul pentru Le streghe; la 15 ianuarie 
1913 scrisese acompaniamentul la Capriciul nr. 6, iar la 7 mai 
1914, a semnat partea pianului pentru Capriciile nr. 16 şi 24. 

Spunem semnificativ fiindcă timpul îndelungat în care le-a 
scris ne arată seriozitatea cu care le-a gîndit şi prețuirea pe 
care o acorda originalelor. Oare Schumann nu observase ace- 
laşi respect ai gravitate din partea lui Liszt în transcrierea 
pentru pian a Capriciilor? Pentru un muzician conștient de 
importanţa faptei ce întreprinde și răspunderea ce-și asumă, a 
scrie un acompaniament la muzica altui compozitor este o 
muncă foarte grea. Mai mult decit în propriile sale lucrări, 
trebuie să depună un efort enorm de adîncire în tainele sonore 
ale compoziţiei, printr-o puternică concentrare a sensibilităţii 
şi inteligenţei, spre a afla sensul fundamental al gîndirii şi 
sentimentelor închise în cochilia sunetelor. Şi întrucît în cazul 
nostru acest efort nu avea în vedere un editor — Enescu nu 
le-a publicat — ar fi fost o risipă cu totul gratuită de energie, 
dacă nu ar fi fost făcut cu voinţa de a cunoaşte, de a-şi inte- 
rioriza conţinutul profund uman al acestor lucrări. 

Şi acum, credem că se va înţelege mai uşor cum a redat 
George Enescu muzica lui Paganini. Procedeele și dificultă- 
Dle tehnice dispăruseră; gestica acrobatică nu se vedea. Totul 
era numai muzică, un limbaj sonor clar articulat, pe care nu- 
mai cine era complet lipsit de sensibilitate nu-l înţelegea. 

Şi nici nu s-ar fi putut să nu-i fie un credincios şi desăvîr- 
şit interpret. În primul rînd, fiindcă respecta textul scris. Se 
știe că atunci, cînd, din orchestră sau într-un ansamblu de 
cvartet era întrebat cum trebuie să fie executat un pasaj, răs- 
pundea: „Așa cum este scris“. 

Enescu, în afară de faptul că a cunoscut în amănunţime 
epoca şi biografia paganiniană, a studiat majoritatea compozi- 


1 Manuscrisele se află la Muzeul „George Enescu“ din Bucureşti. 


fiilor publicate sub numele virtuozului. Procedînd astfel, a 
reușit să pătrundă în psihologia compozitorului, în modul său 
de a gîndi şi simţi, și, ca prin osmoză, a trecut seva vivifiantă 
de la compozitor la interpret. 

Enescu înţelegea prea bine că a studia, compoziţiile lui Pa- 
ganini, alături de multe altele, nu trebuie să aibă numai un 
scop tehnic, ci și unul cultural; că a-l studia multilateral şi a-l 
prezenta într-o sală de concert înseamnă a cunoaşte un crîm- 
pei de umanitate în ceea ce este specific unei anumite epoci şi 
în ce este o caracteristică perenă a sufletului omenesc. 


Generaţiile mai noi de violonişti romîni nu nesocotesc 
opera marelui genovez. La Radio sau în sala de concert se pot 
asculta lucrări de Paganini în interpretarea violoniștilor noştri 
emeriți. 


OPERA MUZICALĂ A LUI N. PAGANINI 


Titlul Data Locul şi data Locul şi data 
compuneri primei audiții publicării 


PENTRU VIOARĂ SOLO 


1. 24 de Capricii pen- 1199—-1892 G. Ricordi, Mi- 
tru vioară solo, op. 1 lano, 1817 
„Dedicate artiştilor“ Pacini, Paris 
variafiuni de bra- 1830 ` E 


vură pentru {vioară 
solo pe o temă origi- 
nală, cu acompania- 
ment de pian sau chi- 
tară, de Niccolò Pa- 
ganini (Caypriciul 


Lemoine et fils, 
Paris, 1830 


nr. 24) 29 oct. 1853, de 
Robert Schumann a Joseph Joachim 
scris acompania- şi Clara Schu- 
ment de pian pen- mann 


tru 24 de Capricii. 
(Se află la Muzeui 
Schumann) 

George Enescu a 
scris acomp. de pian 
pentru Capriciile nr. 
6, 16 şi 24. (Se află 

la Muzeul Enescu) A 
Alfred Alessan- Nepublicate 
drescu a scris acom- 

paniament de or- 

chestră pentru Ca- 

priciile nr. 13 şi 20. 

(Se află la Radiodi- 

fuziunea Bucureşti) R 
Joseph Joachim a Nepublicate 
scris: Suita italiană 

pentru concert cu 

acompaniament de 


12 ianuarie 1916 Nepublicate 


orchestră 

Liszt Franz. Studii 

de execuţie trans- Breitkofi & 
cendentaiă după Pa- Hărtel, Leipzig, 
ganini 1838 

Liszt Fr., Mari stu- Breitkopf & 

dii de Paganini (ed. Hărtel, Leipzig, 
II a Studiilor trans- 1851 
cendentale) 


Titlul 


Data 
compunerii 


Bockmiill R., 12 Co- 
pricii pentru vioară 


de N. Paganini, 
transcripție 
violoncel solo 


pentru 


Sylva L., 24 de Ca- 


pricii, 


transcripție 


pentru violoncel solo 


Rabi L., 24 de Capri- 
cii, transcripție pen- 


tru violă solo 


Forbs W. şi A. Ri- 
chardson, 
nr. 13 şi 20, trans- 


Capriciile 


cripție pentru violă 


şi pian 


Magistretii M. L., 


Temă si 
din Caprici 


Paganini. 
Ge pentru harpă. 
Capriciul nr. 24 


2. Capriciu de adio 


variațiuni 
pentru 
vioară solo de N. 

Transcrip- 


pentru amicul său. 


E. Eliason, pentru 
vioară solo 


3. Duet de Paganini 


pentru vioară 
(Duet-minune) 


4. Fandango Spagnolo 


solo 


Genova, 1800 


pentru vioară solo 


5. Concertul nr. 1 pen- 


Locul și data 


Locul şi data 


primei audiții publicării 
Kistner, Leip- 
zig, 1870 


Modena, 5 de- 
cembrie 1800 


PENTRU VIOARĂ ŞI PIAN 


1811 


tru vioară și orches- 
tră în re major, 0p.6 


6. Concertul nr. 3 pen- 


1826 


tru vioară şi orches- 


tră în si minor 

Napoli, 29 mar- 
tie 1819 (?) 


G. Ricordi, New 
York, 1952 


Krantz, Viena, 
1928 


K. F. Peters, 
New York, 1953 


G. Ricordi, Mi- 
lano, 1922 


B. Schott, 
Mainz, 1833 


în volumul lui 
Carl Guhr, Uber 
Paganinis 
Kunst die Vio- 
line zu spielen, 
1830. B. Schott, 
Mainz 


Pierdută 


Schönenberger, 
Paris, 1851 


Schânenberger, 
Paris, 1851 


Titlul Data Locul şi data Locul și data 
compunerii primei audiții publicării 
1. Concertul nr. 3 pen- 1826 Viena, 24 iulie Nepublicat 
tru vioară și orches- 1828 
tră în mi major 
8. Concertul nr. 4 pen- 1829 Frankfurt am  Gallini N., Mi- 
tru vioară şi orches- Main, 26 aprilie lano, 1954 
tră în re minor 1829 
9. Concertul nr. 5 pen- februarie 1830 — Nepublicat 
tru vioară şi orches- 
tră în la minor 
10. „Napoleon,“ Prima 1807 Lucca, 15 au- G. Ricordi, 
sonată cu variaţiuni gust 1807 Milano, 1940 
pentru coarda a pa- 
tra, pentru vioară şi 
orchestră 
11. „Maria-Luisa“, So- 1816 — Nepublicată 
nată pentru coarda 
a patra, pentru vioa- 
ră şi orchestră mică 
sau chitară 
12. Sonata „Varşovia“ iulie 1829 Varșovia, 14 iu- Nepublicată 
pentru vioară şi or- lie, 1829 
chestră 
13. Sonata „Furtuna“ iunie 1828 Viena, 24 iulie Nepublicată 
pentru vioară şi oT- 1828 
chestră (orchestraţia 
de Panny) 
14. Sonata „Primăvara“ 1838 = Mainz, 1951 
pentru vioară şi or- 
chestră 
15. Sonata „amorosa ga- începută la — Nepublicată 
lante“ pentru vioară Frankfurt pe 
şi orchestră Main şi termi- 
nată la Londra, 
1931 
16. Sonata militară pen- 1825 — Nepublicată 


tru coarda a patra, 
pentru vioară și or- 
chestră, pe tema 
„Non più andrai“ din 
„Nunta lui Figaro” 
de Mozart 

Titlul 


Data 
compunerii 


17. 


18. 


19. 

Sonata appassionata octombrie 1828 


pentru vioară şi or- 
chestră 

Maiestuoasa  sonată 
sentimentală (Sonată 
cu variațiuni pe im- 
nul austriac de Jo- 
sef Haydn) pentru 
coarda a patra, pen- 
tru vioară şi orche- 
strä 
Sonata şi 
cu variatiuni pentru 
vioară şi orchestră 


. Variaţiuni pe „La 


Carmagnola“, pentru 
vioară (şi orchestră?) 


. Polacca cu variaţiu- 


ni în la major pentru 
vioară şi orchestră 

„Le streghe“, Intro- 
ducere şi variaţiuni 
pe tema baletului 
„Nucul din Bene- 
vento“ de F. X. Süs- 
mayer pentru vioară 
și orchestră, 0p. 8 


Fritz Kreisler a scris 
un acompaniament 
de pian 

W. Burmester, idem 


M. Erdenko, idem 


G. Enescu, idem (în 
manuscris la Muzeul 
G. Enescu) 

I. B. Kramer, trans- 
cripție pentru pian 
R. Bokmül, trans- 


cripție pentru vio- 
loncel și pian 
G. Bricialdi, trans- 


cripție pentru  fiaut 
și pian 


Viena, iunie 
1828 


polacheta Paris, 1833 


Genova, 1795 


1810 


Milano, 181$ 


Locul şi data Locul şi data 
primei audiții publicării 
— Nepublicată 
Viena, 24 iunie Nepublicată 
1828 
— Nepublicată 
Genova, 31 iu- Pierdută 
nie 1195 
Rimini, 26 oc- B. Schotts 


tombrie 1810 


Milano, 29 oc- 
tombrie 1913 


+2 ianuarie 1916 


Söhne, Mainz, 
1951 


Schönenberger, 
Paris, 1851 


Eilenburg, 
Leipzig, 1905 


Schlessinger, 
Berlin, 1907 


K. P., Moscova, 
1920 


Nepublicată 


Londra, 1832 
Littolt, 


Braunschweig, 
18717 


B. Schotts 
Söhne, Mainz 


Titlul 


Data 


Locul și data 


Locul ei data 


compunerji primei audiții publicării 

23. Introducere și varia- 1818 — J. Schubert et 
ţii pe tema:  Rugă- Co., Hamburg, 
ciunea din opera 1855 
„Moise“ de Rossini 
„Sonata rugăciunii“) 
pentru coarda a pa- 
tra, pentru vioară şi 
orchestră 

24. Introducere și varia- 1812 SE Schânenberger, 
fiuni pe aria: „Di Paris, 1851 
tanti palpiti“ din o- 
pera „Tancred“ de 
Rossini, pentru vioa- 
ră şi orchestră 

25. Introducere şi varia- 1819 Napoli, 18 au- Scnhânenberger, 
țiuni pe tema: „Non gust 1819 Paris. 1851 
più mesta accanto al 
fucco“ din opera 
„Cenuşereasa“ de 
Rossini, pentru vioa- 
ră şi orchestră, op. 12 

26. Recitativ st varia- 1820—1821 Napoli, 30 iulie Nepubiicată 
țiumi pe aria: „Deh 1821 7? 
cari verite“, „Nel 
cor più mi sento“, 

„Di certi giovani“, 
pentru vioară (şi or- 
chestră?) 

27. Introducere şi varia- 1820—1821 Napoli, 30 iulie Publicată de 
țiuni pe tema: „Nel 1821 Carl Gout, în 
cor più non mi sento“ cartea sa Über 
din opera „Frumoa- Paganinis 
sa morăriță“ de Gio- Kunst die Vio- 
vanni Paisiello, pen- line zu spielen, 
tru vioară şi orches- B. Schott Mainz 
trä 

28. Variaţiuni pe o can- 1828 E Schönenberger. 
tonetă venețiană: Paris, 1851 
„O mamma, mamma 
cara“ (Carnavalul din 
Veneția) 

29. Variațiuni pe o temă 1828 E Universal Edi- 


de Joseph Weigl, 
pentru vioară şi or- 
chestră 


tion, Viena, 
1922 

Titlul 


Pata 
compunerii 


Locul şi data 
primei audiții 


30. 


3L. 


33. 


34. 


35 


36. 


37. 


38. 


Introducere şi varia- 
țiuni pe tema „God 
save the King“ pen- 
tru vioară și orches- 
tră, op. 9 


„Moto perpetuo“ pen- 
tru vioară şi orches- 
tră sau chitară, 
op. 11 


2. Introducere şi varia- 


țiuni pe aria „la ci 
darem la mano“, din 
opera „Don Juan“ de 
Mozart 


Variaţiuni pe imnul 
irlandez „St. Pa- 
tricks Day“ pentru 
vioară şi orchestră 


Moto Perpetuo (So- 
nata cu mişcare per- 
petuă) pentru vioară 
şi orchestră — Ex- 
tras din Finalul 
Cvartetului nr. 14 


„Pot-pourri“ pentru 
vioară şi orchestră 


„Balet cîmpenesc“ 
sau variațiuni pe o 
temă comică, conti- 
nuată de orchestră 


Tarantela în la mi- 
nor, pentru vioară şi 
orchestră 


1829 


1830 


Irlanda, sep- 
tembrie 1831 


1831 


Dublin, 17 sep- 
tembrie 1831 


PENTRU VIOARĂ ŞI PIAN 


Trei arii cu varia- 
fiuni pentru a fi e- 
zecutate pe coarda 
a 4-a pentru vioară 
cu acompaniament 
de piano 


. Sonata pentru vioară 


şi pian 


Locul şi data 
publicării 


Schânenberger, 
Paris, 1851 


Schănenberger, 
Paris, 1851 


Pierdută 


Nepublicate 


Universal Edi- 
Don, Viena, 1922 


Nepublicat 


B. Schotts 
Söhne, Mainz, 
1951 


Nepublicată 


Hoffmeister 
Leipzig, 1840 


G. Ricordi, Le- 
moine, Milano 
şi Paris, 1840 


Titlul 


40. „Farmecul Padovei“, 


divertisment pentru 
vioară şi pian con- 
certant 


41. Cantabile în re ma- 
jor, pentru vioară şi 
pian 


Data 
compunerii 


Locul și data 
primei audiții 


Locul şi data 
publicării 


PENTRU VIOARĂ ȘI CHITARĂ 


42. Șase sonate pentru 
vioară şi chitară, 
op. 2 „Dedicate lui 
Delle Piane“ 


Ferdinand David a 
seris un aranjament 
pentru vioară şi 
pian 


O. Agarkov — idem 
pentru Sonatele nr. 2, 
4 şi 6 


43. Șase sonate pentru 
vioară şi chitară, op. 
3, „Dedicate ` fette) 
Eleonora“ 


Ferd. David a scris 
un aranjament pen- 
tru vioară și pian 


D. Alard a publicat 
Sonatele nr. 1 şi 6 
aranjate pentru 
vioară și pian 


M. Abbado a publi- 
cat „Allegro batioco- 
ritor“, în la minor, 
din Sonata nr. 4, îm- 
preună cu „Adagio 
amoroso“ din Sona- 
ta nr. 5 


„Duet de dragoste 
pentru vioară si chi- 
tară 


D 
Va, 


iS — Paganini 


1801—1808 


1801-—1806 


1807 


Wessel and Sto- 
dar Londra, 
1831 


Universal Edi- 
tion, Viena, 1922 


G. Ricordi, Mi- 
lano, 1820 


Breitkopf & 
Härtel, Leipzig 


Muzghiz, Mo- 


scova, 1952 
G. Ricordi, Mi- 
lano, 1820 


Breitkopf & 
Härtel, Leipzig 


Paris, 1863 


G. Ricordi, Mi- 
lano, 1949 


B. Schotts 
Söhne. Mainz, 
1951 


45, 


46. 


48. 


49. 


50. 
51 
52. 


53. 
54. 


Titlul 


Data 
compunerii 


Locul și data 
primei audiții 


Cantabile și Vals 
pentru vioară şi chi- 
tară dedicat bravu- 
lui copil Camillo Si- 
vori 

Culegere de sonate 
pentru vioară şi chi- 
tară (18 sonate) 


7. 60 de variațiuni pe 


tema cântecului ge- 
novez „Barucaba“ 
pentru vioară și chi- 
tară. „Dedicate prie- 
tenului Germi“, 

op. 14. 


Șase duete pentru 
vioară și chitară. 
M. Kerglea le-a pu- 
blicat în aranjament 
pentru vioară şi pian 
sub titiul „Duete flo- 
rentine“ 


LUCRĂRI PENTRU CHITARĂ 


35 de menuete și 32 
de piese mici pentru 
chitară 

M. Schultz a publi- 
cat o culegere sub 
titlul „26 de compo- 
ziții originale pentru 
chitară solo de Nic- 
cold Paganini“ 


Ghiribizzi (43 de 


piese mici) 


Menuet pentru chi- 


tară 


Menuet şi  Perigol- 
dino pentru chitară. 
dedicat drei „Dida“ 


Chitara marțială 


4 Piese mici pentru 
chitară 


1828 


Genova, februa- 
rie 1835 


1804-—1818 


Napoli, 1820 


1824 
1824 


Locul şi data 
publicării 


Universal Edi- 
tion. Viena, 1922 


B. Zimmer- 
mann 
Frankfurt, 1955 


Schânenberger, 
Paris, 1851 


B. Schotts 
Söhne, Mainz, 
1952 


B. Zimmer- 
mann, Riga, 
Leipzig, Viena, 
1922 


Nepublicată 
Nepublicat 
Nepublicat 


Nepublicată 
Nepublicate 


56. 


58. 


60. 


GI. 


§3. 


Data Locul st data Locul şi data 


Titlul compuneri primei audiții publicării 
55. 3 Sonatine pentru Nepublicate 
chitară 
Sonatina şi alte 3 — Nepublicate 
mici piese pentru 
chitară 
î. Simfonia  Lodoiska 1800 Nepublicată 


pentru chitară 
LUCRĂRI PENTRU VIOARĂ ȘI CHITARĂ 


Sonata pentru chi- toamna 1804 — B. Zimmer- 
tară şi vioară, „De- mann, Frank- 
dicată  D-rei Emilia furt, 1955 
di Negro 
. Marea sonată pentru = B. Zimmer- 
chitară şi vioară mann, Riga, 
Leipzig, Viena, 
1922 
LUCRĂRI PENTRU VIOLA ŞI ORCHESTRĂ 
Sonata pentru violă 1834 Londra, 1834 Nepublicată 
mare şi orchestră 
CVARTETE 
Trei cvartete pentru Genova. 1800 


vioară, violă, chitară 
şi violoncel, dedi- 
cate regelui Sardi- 
niei, duce al Geno- 


vei 
S-a publicat numai Kistner et 
Cvartetul în mi ma- Probst, Leipzig, 
jor sub titlul Mare 1840; G. Ricordi 
cvartet pentru doui Milano. 1941 
viori, {violă si con- 
trabas 

2. Trei cvartete pentru 1802—1605 G. Ricordi, Mi- 
vioară violă, chitară lano, 1820 


și violoncel, op. 4, 
„Dedicate amatorilor“ 


Trei cvartete pentru  1802—1805 G. Ricordi, Mi- 
violină, violă, chita- lano, 1820 

ră si violoncel, op. 3, 

„Dedicate amatori- 

lor“ 


64. 


65. 


66. 


67. 


68. 


69. 


70. 


71. 

Titlul 


15 cvartete pentru 
vioară, violă, chitară 
şi violoncel 

Nr. 10—14, dedicate 
lui Germi 

Nr. 7, dedicat Cata- 
rinei Raggi, născută 
Pallaviccini 

Nr. 8 şi 15, Marchi- 
zului Filippo Car- 
rega 

(S-a tipărit numai 
cvartetul nr. 7) 


Sonata cu variatiuni 
pentru vioară, violă, 
chitară şi violoncel, 
dedicată lui Camillo 
Sivori. 

Trio pentru vioară, 
chitară şi violoncel 


Trio concertant pen- 
tru violoncel şi chi- 
tară 


Trei duete pentru 
vioară şi violoncel, 
dedicate „amatorilor“ 
de Niccolò Paganini 


Sonata pentru o 
vioară în scordatură 
şi două viori 


Serenada pentru 
două viori şi chitară 


Serenada pentru 
violă, {violoncel şi 
chitară, dedicată 
„Dommnişoarei Do- 
menica Paganini“ de 
la fratele său Niccolo 


Data 
compunerii 


1818—-1820 


1824 


1828 


1805—1809 


1805—1806 


1808 


Locul și data Locul și data 
primei audiții publicării 


B. Zimmer- 
mann, Frank- 
furt, 1955 


B. Zimmer- 
mann, Frank- 
furt, 1955 


Londra, 1833, de B. Zimmer- 
către Paganini, mann, 
Mendelssohn la Frankfurt, 1922 
pian (partida 
chitarei fiind 
transpusă pen- 
tru pian) și 
Lindlay, la vio- 
loncel 

Nepublicate 


Nepublicată 
Nepublicată 


Nepublicată 


72. 
73. 


T74. 


75. 


76. 


T 


78. 


79. 
80. 
81. 


82. 


Titlul 


Data 
compunerii 


Rondo pentru  vioa- 
ră, chitară şi violon- 
cel 


Două Menuete pen- 
tru chitară, violă şi 
vioară 


Patru Nocturne (pen- 
tru două viori?) 


Concertino pentru 
fagot, corn şi or- 
chesiră, dedicat D- 
lui Henri 


„Mănăstirea Sanct 
Bernard“ pentru 

vioară şî orchestră 
cu un mic cor (fără 
cuvinte) cu acompa- 
niament de  violon- 
cele și contrabasuri. 


Scena şî  Cavatină 
pentru Adelaida de 
Pacini 


Cantata „Imn armo- 
niei“ 


Ce zi fericită!, pen- 
tru voce, cor şi pian 


Ghiribizzo vocal 


pentru soprană ei 
orchestră 
Romanța lui Beau- 


plan pentru voce şi 
pian 


Canzonetta pentru 
canto şi chitară 


23 august 1831 


LUCRĂRI DIVERSE 


1831 
1828—1830 
1831 
1818 
1819 Milano, 


7 ianuarie 1820 


iunie 


Locul şi data 
publicării 


Paris, 1 aprilie 


Locul şi data 
primei audiții 
Nepublicat 


Nepublicate 


Nepublicate 


Nepublicat 


Nepublicaţă 


Nepublicate 


Nepublicaţă 


Bachmann e 
Nagel Braun- 
schweig, 1830 


Nepublicată 


Nepublicată 


Nepublicată 

